REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Drugo vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

01 Broj 06-2/32-23

24. februar 2023. godine

B e o g r a d

(Sednica je počela u 10.15 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo, narodni poslanici, poštovani otvaram sednicu Drugog vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije o prisutnosti narodnih poslanika, konstatujem da sednici prisustvuje 114 narodnih poslanika.

Podsećam da je članom 49. Zakona o Narodnoj skupštini predviđeno da kvorum za rad Narodne skupštine prilikom svakog odlučivanja postoji ako je na sednici prisutna većina od ukupnog broja narodnih poslanika.

Radi utvrđivanja broja narodnih poslanika prisutnih u sali, molim sve da ubace svoje identifikacione kartice u elektronske jedinice.

Zahvaljujem.

Konstatujem da je, primenom elektronskog sistema, utvrđeno da je u sali prisutno 168 narodnih poslanika, odnosno, da postoji prisutna većina od ukupnog broja narodnih poslanika i imamo uslove za rad.

Obaveštavam vas da su sprečeni da sednici prisustvuj sledeći narodni poslanici: Vladimir Gajić, Mirko Ostrogonac i Đorđe Pavićević.

Saglasno članu 86. stav 2. i članu 87. stav 2. Poslovnika Narodne skupštine, obaveštavam vas da je ova sednica sazvana u roku kraćem od roka utvrđenog u članu 86. stav 1. Poslovnika Narodne skupštine, i izuzetno za petak, dakle mimo dana utvrđenih u članu 87. stav 1. Poslovnika Narodne skupštine, zbog potrebe da Narodna skupština što pre razmotri predloge akata iz utvrđenog dnevnog reda.

Poštovane dame i gospodo narodni poslanici, uz saziv sednice Drugog vanrednog zasedanja Narodne skupštine Republike Srbije u Trinaestom sazivu, koja je sazvana na zahtev 106 narodnih poslanika, saglasno članu 106. stav 3. Ustava Republike Srbije, članom 48. stav 3. Zakona o Narodnoj skupštini i članu 249. Poslovnika Narodne skupštine, dostavljen vam je Zahtev za održavanje vanrednog zasedanja Narodne skupštine Republike Srbije sa određenim dnevnim redom sadržanim u tom zahtevu.

Za sednicu Drugog vanrednog zasedanja Narodne skupštine u Trinaestom sazivu, određen je sledeći

D n e v n i r e d

1. Predlog zakona o izmenama Zakona o Centralnoj evidenciji stvarnih vlasnika, koji je podnela Vlada;

2. Predlog zakona o potvrđivanju akata Svetskog poštanskog saveza, koji je podnela Vlada;

3. Predlog zakona o potvrđivanju Sporazuma između Vlade Republike Srbije i Vlade Kraljevine Esvatini o kulturno-prosvetnoj saradnji, koji je podnela Vlada;

4. Predlog zakona o potvrđivanju Sporazuma o saradnji između Vlade Republike Srbije i Vlade Republike Gabon u oblasti nauke, tehnologije, obrazovanja i kulture, koji je podnela Vlada;

5. Predlog zakona o potvrđivanju Sporazuma između Vlade Republike Srbije i Saveta ministara Bosne i Hercegovine o načinu finansiranja i izrade projektno-tehničke dokumentacije, vođenje upravnih postupaka za procenu uticaja na životnu sredinu, izdavanje lokacijskih uslova, saglasnosti i građevinske dozvole za Projekat „Hidrotehnički i bagerski radovi na uređenju kritičnog sektora za plovidbu - Ušće Drine i Save“, koji je podnela Vlada;

6. Predlog zakona o potvrđivanju Finansijskog ugovora Železnički koridor X u Srbiji okvirni sporazum - globalna kapija između Republike Srbije i Evropske investicione banke, koji je podnela Vlada;

7. Predlog zakona o potvrđivanju Ugovora o zajmu (Železnički koridor X u Srbiji - deonica od Beograda do Niša) između Republike Srbije i Evropske banke za obnovu i razvoj, koji je podnela Vlada;

8. Predlog zakona o potvrđivanju Finansijskog ugovora Razvoj rečne transportne infrastrukture u Srbiji B između Republike Srbije i Evropske investicione banke, koji je podnela Vlada;

9. Predlog odluke o izmeni i dopunama Odluke o upotrebi Vojske Srbije i drugih snaga odbrane u multinacionalnim operacijama van granica Republike Srbije, koji je podnela Vlada;

10. Izveštaj o radu za 2021. godinu i Izveštaj o sprovođenju aktivnosti iz Revidiranog Akcionog plana za poglavlje 23 - Potpoglavlje Borba protiv korupcije, koji je podnela Agencija za sprečavanje korupcije sa Predlogom zaključka Odbora za pravosuđe, državnu upravu i lokalnu samoupravu od 26. decembra 2022. godine;

11. Izveštaj o radu Poverenika za informacije od javnog značaja i zaštitu podataka o ličnosti za 2021. godinu, koji je podneo Poverenik za informacije od javnog značaja i zaštitu podataka o ličnosti sa Predlogom zaključka Odbora za pravosuđe, državnu upravu i lokalnu samoupravu od 26. decembra 2022. godine;

12. Redovan godišnji izveštaj Zaštitnika građana za 2021. godinu, koji je podneo Zaštitnik građana sa Predlogom zaključka Odbora za ljudska i manjinska prava i ravnopravnost polova od 22. decembra 2022. godine i Odbora za pravosuđe, državnu upravu i lokalnu samoupravu od 26. decembra 2022. godine;

13. Redovan godišnji izveštaj Poverenika za zaštitu ravnopravnosti za 2021. godinu, koji je podneo Poverenik za zaštitu ravnopravnosti sa Predlogom zaključka Odbora za ljudska i manjinska prava i ravnopravnost polova od 22. decembra 2022. godine;

14. Izveštaj o radu za 2021. godinu, koji je podnela Agencija za sprečavanje korupcije sa Predlogom zaključka Odbora za finansije, republički budžet i kontrolu trošenja javnih sredstava od 16. decembra 2022. godine;

15. Izveštaj o radu Agencije za energetiku za 2021. godinu, koji je podnela Agencija za energetiku Republike Srbije sa Predlogom zaključka Odbora za privredu, regionalni razvoj, trgovinu, turizam i energetiku od 4. novembra 2022. godine;

16. Izveštaj o radu Komisije za zaštitu konkurencije za 2021. godinu, koji je podnela Komisija za zaštitu konkurencije sa Predlogom zaključka Odbora za privredu, regionalni razvoj, trgovinu, turizam i energetiku od 4. novembra 2022. godine;

17. Izveštaj o radu Fiskalnog saveta za 2021. godinu, koji je podneo Fiskalni savet sa Predlogom zaključka Odbora za finansije, republički budžet i kontrolu trošenja javnih sredstava od 24. oktobra 2022. godine;

18. Izveštaj o radu Republičke komisije za zaštitu prava u postupcima javnih nabavki u periodu od 01.01.2021. do 31.12.2021. godine, koji je podnela Republička komisija za zaštitu prava u postupcima javnih nabavki sa Predlogom zaključka Odbora za finansije, republički budžet i kontrolu trošenja javnih sredstava od 11. oktobra 2022. godine;

19. Izveštaj o sprovedenom monitoringu za 2021. godinu, koji je podnela Kancelarija za javne nabavke sa Predlogom zaključka Odbora za finansije, republički budžet i kontrolu trošenja javnih sredstava od 11. oktobra 2022. godine;

20. Izveštaj o radu Državne revizorske institucije za 2021. godinu, koji je podnela Državna revizorska institucija sa Predlogom zaključka Odbora za finansije, republički budžet i kontrolu trošenja javnih sredstava od 4. oktobra 2022. godine

21. Izveštaj o radu Komisije za kontrolu državne pomoći za 2021. godinu, koji je podnela Komisija za kontrolu državne pomoći sa Predlogom zaključka Odbora za finansije, republički budžet i kontrolu trošenja javnih sredstava od 29. septembra 2022. godine;

22. Godišnji izveštaj Komisije za hartije od vrednosti za 2021. godinu, koji je podnela Komisija za hartije od vrednosti sa Predlogom zaključka Odbora za finansije, republički budžet i kontrolu trošenja javnih sredstava od 29. septembra 2022. godine;

23. Izveštaj o radu za 2021. godinu, koji je podnela Regulatorna agencija za elektronske komunikacije i poštanske usluge (RATEL) sa Predlogom zaključka Odbora za prostorno planiranje, saobraćaj, infrastrukturu i telekomunikacije od 24. novembra 2022. godine;

24. Predlog kandidata za izbor direktora Agencije za sprečavanje korupcije, koji je podnela ministar pravde ;

25. Predlog odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela Poslanička grupa PUPS – Solidarnost i pravda;

26. Predlog odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela Poslanička grupa IVICA DAČIĆ - Socijalistička partija Srbije (SPS).

Narodni poslanik Vladimir Orlić na osnovu članova 92. stav 2. i 157. stav 1. i članova 170. i 192. shodno članu 157. stav 2. Poslovnika predložio da se obavi zajednički načelni i jedinstveni pretres o tačkama od 1. do 26.

Stavljam na glasanje ovaj predlog.

Molim Narodnu skupštinu da se izjasni o predlogu za dnevni red.

Zaključujem glasanje: za – 141, protiv – 32, nije glasalo – 18, od ukupno prisutnih 191.

Konstatujem da je Narodna skupština prihvatila predlog.

Prelazimo na rad po ovom dnevnom redu.

Saglasno članu 90. stav 1. Poslovnika, obaveštavam vas da su da sednici prisustvuju Ivica Dačić, prvi potpredsednik Vlade i ministar spoljnih poslova; Siniša Mali, potpredsednik Vlade i ministar finansija; Miloš Vučević, potpredsednik Vlade i ministar odbrane; Rade Basta, ministar privrede; Mihajlo Jovanović, ministar informisanja i telekomunikacija; Goran Vesić, ministar građevinarstva, saobraćaja i infrastrukture; Maja Popović, ministar pravde; Zoran Pašalić, zaštitnik građana; Milan Marinović, Poverenik za informacije o javnog značaja i zaštitu podataka o ličnosti; Brankica Janković, Poverenik za zaštitu ravnopravnosti; Dejan Damjanović, vršilac dužnosti i direktor Agencije za sprečavanje korupcije; Dragan Kovačević, predsednik Upravnog odbora Regulatorne Agencije za elektronske komunikacije i poštanske usluge; Dragan Pejović, direktor Regulatorne agencije za elektronske komunikacije; Sandra Damčević, direktor Kancelarije za javne nabavke; Marko Janković, predsednik Komisije za hartije od vrednosti; Nebojša Perić, predsednik Komisije za zaštitu konkurencije; Vladimir Antonijević, predsednik Komisije za kontrolu državne pomoći; Pavle Petrović, predsednik Fiskalnog saveta; Dejan Popović, predsednik Saveta Agencije za energetiku Republike Srbije; Duško Pejović, predsednik saveta DRI; Darko Mitrović, državni sekretar u Ministarstvu privrede; Ana Tripović, državni sekretar u Ministarstvu finansija; Vladimir Vinš, pomoćnik ministra pravde; Katarina Tomašević, vršilac dužnosti pomoćnika ministra informisanja i telekomunikacija; Dušan Vučković, vršilac dužnosti pomoćnika ministra privrede; Anita Dimovski i Predrag Petrović, vršioci dužnosti pomoćnika ministra; Predrag Bandić, vršilac dužnosti pomoćnika ministra; Milan Maglov, registrator; Marija Pajić, zamenik registratora Registra privrednih subjekata; Vesna Gojković Milin i Svetlana Ražić, zamenice predsednice Republičke komisije za zaštitu prava u postupcima javnih nabavki; Sanja Unković, zamenica Poverenika za informacije od javnog značaja; Jelena Stojanović, zamenica Zaštitnika građana; Ivana Đenić, zamenica direktora Kancelarije za javne nabavke; Dejana Stefanović Kostić, Goran Petković i Negica Rajakov, članovi Saveta Agencije za energetiku Republike Srbije; Danijela Bokan, Miroslava Đošić, Siniša Milošević, Čedomir Radojčić, članovi Saveta Komisije za zaštitu konkurencije; Nikola Altiparmakov i Bojan Dimitrijević, članovi Fiskalnog saveta; Ljiljana Blagojević, Dušica Đorđević, Dragan Đurđević i Marko Vidaković, članovi Saveta Komisije za kontrolu državne pomoći; Ivana Cvetković i Ivan Vasiljević, pomoćnici direktora Agencije za sprečavanje korupcije; Mirjana Kecman i Tatjana Prijić, pomoćnice Poverenika za zaštitu ravnopravnosti; Zorana Vujović i Duško Kodžić, direktori sektora u Regulatornoj agenciji za elektronske komunikacije i poštanske usluge; general potpukovnik Želimir Glišović, načelnik Operativne uprave Generalštaba; pukovnik Nebojša Svjetlica, načelnik Uprave za međunarodnu vojnu saradnju Sektora za politiku odbrane; pukovnik Dragan Ivković, zamenik načelnika Centra za mirovne operacije Generalštaba; Marija Vučinić, načelnik Odeljenja za poštanski saobraćaj i nadzor u Sektoru za elektronske komunikacije i poštanski saobraćaj u Ministarstvu; Bojan Cvetković, načelnik Odeljenja i Jasmina Sinadinović, ministar-savetnik u Odeljenju za međunarodnu, kulturnu, prosvetnu, naučnu, tehnološku i sportsku saradnju u Ministarstvu; Danijela Šegan, rukovoditeljka grupe za informisanje Poverenika za zaštitu ravnopravnosti; Ema Dragulj i Dragan Babić, viši savetnici u Upravi za javni dug; Biljana Živančević, viša savetnika Zaštitnika građana i Biljana Agovska, Goran Kuprešanin iz Komisije za hartije od vrednosti.

Molim i poslaničke grupe, ukoliko to već nisu učinile, mnoge i već jesu, da odmah podnesu i prijave za reč sa redosledom narodnih poslanika.

Saglasno članovima 157. stav 1. 192, 170. i 238. stav 4, a shodno članu 157. stav 2. Poslovnika Narodne skupštine, otvaram zajednički načelni i jedinstveni pretres o svim tačkama usvojenog dnevnog reda.

Sada imate reč

Izvolite.

BOŠKO OBRADOVIĆ: Hvala, predsedavajući.

Poštovane kolege narodni poslanici, dozvolite samo da ukažem na povredu Poslovnika na koju se upravu pozvao predsednik Narodne skupštine prilikom utvrđivanja današnjeg dnevnog reda, pa bih želeo da probamo zajednički da otklonimo jednu poslovniku anomaliju koja nam se ovde dogodila.

Naime, član 157. stav 2. jasno kaže sledeće – Narodna skupština može da odluči da obavi zajednički načelni pretres o više predloga zakona koji su na dnevnom redu iste sednice a međusobno su uslovljeni ili su rešenja u njima međusobno povezana, s tim što se odlučivanje o svakom predlogu obavlja posebno.

Dakle, mi smo danas u situaciji da ćemo imati jedinstven pretres po svih gotovo 30. tačaka Dnevnog reda, priznaćete da to ipak nisu iste teme i da je nemoguće u jednom jedinstvenom pretresu govoriti o ovoliko različitih tačaka Dnevnog reda. Mislim da smo ovde na neki način prekršili Poslovnik, jer nikako ne mogu biti međusobno uslovljene ili su rešenja o njima međusobno povezana, oblasti kao što su međunarodni, ekonomski i infrastrukturni sporazumi, mirovne i vojne operacije, izveštaji nezavisnih radnih tela ili izbor direktora Agencije za sprečavanje korupcije.

Samim ovim nabrajanjem negde vam je svima jasno da se radi najmanje o četiri celine u koje je mogao biti podeljen ovaj današnji Dnevni red, a ovako sa samo jednim zajedničkim pretresom na 30 tačaka Dnevnog reda, priznaćete da smo prekršili Poslovnik o radu. Želeo bih na to da ukažem, jer mislim da to nije dobra parlamentarna i demokratska praksa i da zamolim vladajuću većinu da probamo da ovo korigujemo, makar onim drugim što nam je ostalo na raspolaganju Poslovnikom, a to je i javiću se za to pre početka pretresa, mogućnost da dupliramo vreme za raspravu. Mislim da bi to bilo korektno od strane vladajuće većine da prihvati.

PREDSEDNIK: To je bilo dva minuta, dobro.

Ovo su bile dve stvari zapravo. Jedno ukazivanje na dnevni red, a drugo je bilo predlog za vreme rasprave. Dobro.

Što se tiče prvog, sami ste citirali odredbe Poslovnika, da li postoji ili ne postoji osnov utvrđuje Narodna skupština. Utvrđuje demokratski, glasanjem, upravo je utvrdila, prisustvovali ste, tako da ništa tu nema sporno.

Da li treba oko tog prvog treba da se glasa nešto?

(Boško Obradović: Da.)

Treba da se glasa, glasaćemo u danu za glasanje.

Molim da pokrenete sistem da stavimo na izjašnjavanje predlog da se duplira vreme rasprave.

Ko želi može da glasa o predlogu.

Zaključujem glasanje: za - 47, protiv - jedan, nije glasalo 145 od ukupno 193.

Konstatujem da nije prihvaćen ovaj predlog.

Možemo li da nastavimo dalje. Hvala.

Da li predstavnici predlagača žele reč?

Idemo redom. Ministar Maja Popović.

Izvolite.

MAJA POPOVIĆ: Poštovani predsedniče Narodne skupštine, poštovane dame i gospodo narodni poslanici, danas je na dnevnom redu sednice Narodne skupštine Predlog kandidata za izbor direktora Agencije za sprečavanje korupcije.

Kao ovlašćeni predlagač, upoznaću vas u najkraćim crtama sa tokom postupka za izbor direktora Agencije, kao i o predloženim kandidatima.

U skladu sa postupkom za izbor direktora Agencije za sprečavanje korupcije koji je propisan Zakonom o sprečavanju korupcije, Ministarstvo pravde je 25. oktobra 2022. godine raspisalo i objavilo javni konkurs za izbor direktora Agencije u dnevnom listu "Politika", a u "Službenom glasniku RS" javni konkurs je objavljen 26. oktobra 2022. godine. Pored toga, javni konkurs je objavljen i na internet stranicama Ministarstva pravde, Agencije za sprečavanje korupcije i Pravosudne akademije.

Upravni odbor pravosudne akademije na sednici održanoj 14. novembra 2022. godine obrazovao je radi sprovođenja javnog konkursa Komisiju za izbor direktora Agencije za sprečavanje korupcije i žalbenu komisiju. Za članove Komisije za izbor direktora Agencije za sprečavanje korupcije, imenovani su Marko Jocić sudija Apelacionog suda u Beogradu, Ljubivoje Đorđević Prvi osnovni javni tužilac u Beogradu i profesor Dobrosav Milovanović redovni profesor pravnog fakulteta u Beogradu.

Za članove Žalbene komisije imenovani su Katarina Manojlović Andrić sudija Vrhovnog kasacionog suda, dr Ranka Vujović pomoćnik direktora Republičkog sekretarijata za zakonodavstvo i Tomislav Kilibarda apelacioni javni tužilac u Beogradu.

Na objavljenom javnom konkursu prijave je podnelo šestoro učesnika. Po isteku roka za podnošenje prijava na javni konkurs, Komisija za izbor direktora Agencije za sprečavanje korupcije je utvrdila da su sve podnete prijave na javni konkurs blagovremene, dozvoljene, razumljive i potpune i da su svi učesnici ja javnom konkursu ispunili uslove za izbor direktora Agencije za sprečavanje korupcije.

Tri učesnika na javnom konkursu nisu pristupila polaganju testa Vasilije Brocić, Goran Jeftić i Vladimir Babić, a tri učesnika na javnom konkursu su pristupila polaganju testa Dragan Sikimić, dr Kosta Sandić i Dejan Damjanović.

Pravosudna akademija je 20. decembra 2022. godine sa početkom u 10.00 časova sprovela delove testa na kojima su ocenjeni stručna osposobljenost, znanje, veštine i integritet učesnika na javnom konkursu. Sprovedeni su prvi deo testa na kome se ocenjuje stručnost kandidata i drugi deo testa na kome se ocenjuju profesionalni integritet kandidata za obavljanje funkcije direktora Agencije za sprečavanje korupcije. Treći deo testa na kome se ocenjuje program rada Agencije za sprečavanje korupcije koji učesnik na javnom konkursu prezentuje Komisiji za izbor direktora Agencije sproveden je 28. decembra 2022. godine.

Tri učesnika na javnom konkursu su pristupila polaganju testa i svi su ostvarili najmanje 80 bodova. Svi učesnici na javnom konkursu koji su pristupili polaganju testa položili su deo testa na kojem se ocenjuje profesionalni integritet učesnika na javnom konkursu.

Komisija za izbor direktora Agencije za sprečavanje korupcije objavila je 28. decembra 2022 godine rezultate testa na internet stranici Pravosudne akademije. Protiv odluke Komisije za izbor direktora Agencije za sprečavanje korupcije nijedan učesnik na javnom konkursu nije podneo prigovor Žalbenoj komisiji. Po isteku roka za podnošenje prigovora Komisija za izbor direktora Agencije za sprečavanje korupcije sastavila je rang listu učesnika na javnom konkursu prema postignutom uspehu na delu testa na kojem se ocenjuju stručnost, osposobljenost, znanje, veštine i dostavila je rang listu Ministarstvu pravde 10. januara 2023 godine.

Imajući u vidu dužnost ministra pravde da predloži za izbor za direktora Agencije sve učesnike na javnom konkursu koji su na testu osvojili najmanje 80 bodova, predloženi su sledeći kandidati Dejan Damjanovć 100 bodova - 70 bodova na prvom delu testa i 30 bodova na trećem delu testa, Dragan Sikimić 95 bodova - 67 bodova na prvom delu i 28 bodova na trećem delu testa, dr Kosta Sandić 83 boda - 59 bodova na prvom delu testa i 24 boda na trećem delu testa.

Na kraju, želim da vam se zahvalim na ukazanoj pažnji i izrazim nadu da će Narodna skupština u danu za glasanje izabrati direktora Agencije za sprečavanje korupcije, čime će se stvoriti uslovi za njen nesmetani rad. Hvala.

PREDSEDNIK: Zahvaljujem.

Reč ima potpredsednik Vlade, Miloš Vučević.

MILOŠ VUČEVIĆ: Hvala lepo.

Gospodine predsedniče, dame i gospodo narodni poslanici, pred vama je Predlog odluke o izmeni i dopunama Odluke o upotrebi Vojske Srbije i drugih snaga odbrane na multinacionalnim operacijama van granica Republike Srbije, koji je izradilo Ministarstvo odbrane na osnovu Zakona o upotrebi Vojske Srbije i drugih snaga odbrane u multinacionalnim operacijama, van granica Republike Srbije.

Razlozi za donošenje odluke o izmeni i dopunama Odluke o upotrebe Vojske Srbije i drugih snaga odbrane u multinacionalnim operacijama van granica Republike Srbije sadržani su u potrebi omogućavanju učešća profesionalnih pripadnika Vojske Srbije i drugih snaga odbrane u operacijama koje nisu obuhvaćene važećom Odlukom o upotrebi Vojske Srbije i drugih snaga odbrane u multinacionalnim operacijama van granica Republike Srbije iz 2019. godine.

Naime, nakon stupanja na snagu Odluke ukazala se potreba da pripadnici Vojske Srbije pored misija, operacija i humanitarnih operacija navedenih u toj Odluci učestvuju i u vojnoj misiji Evropske unije za obuku u Mozambiku, operaciji nezavisne međunarodne mirovne organizacije multinacionalne snage i posmatrači, na Sinejskom poluostrvu i u borbenoj grupi Evropske unije za upravljanje kriznim situacijama „HELBROK“.

Razlog za donošenje predložene odluke, posebno kada je u pitanju borbena grupa Evropske unije "HELBROK" sadržan je u potrebi brzog odlučivanja o angažovanju i razmeštanju snaga Vojske Srbije u kratkom roku, pet do 10 dana, a u skladu sa odredbama Zakona o upotrebi pripadnika Vojske Srbije i drugih snaga odbrane u multinacionalnim operacijama van granica Republike Srbije, te je neophodno blagovremeno obezbediti saglasnost Narodne skupštine.

Usvajanjem odluke obezbeđuje se pravni osnov i stiču se preduslovi za eventualno angažovanje, dok će se Republika Srbija izjasniti u vezi sa eventualnim naknadnim pozivom za angažovanje u skladu sa nacionalna pravnom regulativom i odredbama Tehničkog sporazuma o uspostavljanju multinacionalne borbene grupe EU.

Gospodine predsedniče Narodne skupštine, dame i gospodo narodni poslanici, angažovanje pripadnika Vojske Srbije i drugih snaga odbrane u multinacionalnim operacijama UN i EU predstavlja značajan element spoljne politike i konkretan doprinos očuvanju međunarodnog mira i bezbednosti. Republika Srbija učešćem u multinacionalnim operacijama dokazuje da je aktivni činilac očuvanja međunarodnog mira i bezbednosti, potvrđuje sopstveni ugled i jača poverenje u Vojsku Srbije u međunarodnom okruženju. Na ovaj način jača vlastite odbrambene kapacitete i nacionalnu bezbednost.

Ministarstvo odbrane je u skladu sa raspoloživim kapacitetima i materijalno finansijskim sredstvima u 2023. godini planiralo nastavak angažovanja u četiri mirovne operacije UN: na Kipru, Republici Liban, na Bliskom Istoku i u Centralnoj Afričkoj Republici, kao i tri mirovne operacije EU: dve u Somaliji i jedna u Centralnoj Afričkoj Republici. Takođe, pored angažovanja Vojske Srbije planiran je i nastavak učešća pripadnika MUP u mirovnoj operaciji na Kipru, kao i pripadnika Ministarstva pravde u mirovnoj operaciji u Južnom Sudanu.

Pored navedenih multinacionalnih operacija pod okriljem UN i EU predložena odluka o izmenama i dopunama Odluke o upotrebi vojske i drugih snaga odbrane u multinacionalnim operacijama van granica naše države sadrži jednu misiju, to je vojna misija za obuku u Mozambiku, i jednu operaciju, Operacija nezavisne međunarodne mirovne organizacije – multinacionalne snage i posmatrači na Sinajskom poluostrvu, u kojima Vojska Srbije do sada nije učestvovala, kao i angažovanje u okviru borbene grupe EU za upravljanje kriznim situacijama, u kojima Vojska Srbije učestvuje periodičnu u skladu sa planovima o angažovanju snaga EU.

Vojna misija EU za obuku u Mozambiku uspostavljena je Odlukom Saveta za spoljne poslove EU u formatu šefova diplomatije 12. jula 2021. godine u Briselu. Mandat misije se periodično produžava, a obuhvata podizanje nivoa operativnih sposobnosti oružanih snaga Mozambika, uspostavljanje strukture za komandovanje i kontrolu, obuku pripadnika oružanih snaga Mozambika, rukovanjem vojnom opremom dostupnom nakon donacije EU i uspostavljanje sistema naučenih lekcija i najboljih praksi radi praćenja postignutih rezultata i napretka u obuci oružanih snaga Mozambika. Angažovanje pripadnika Vojske Srbije u Mozambiku doprinelo bi potpunoj integraciji Republike Srbije u zajedničku politiku i istovremeno doprinelo jačanju bezbednosnih kapaciteta na putu članstvu u EU. Planirano je angažovanje do dva pripadnika Vojske Srbije u zoni operacije na godišnjem nivou na dužnosti štabnog oficira.

Operacija nezavisna međunarodne mirovne organizacije – Multinacionalne snage i posmatrači na Sinajskom poluostrvu je uspostavljena protokolom Mirovnog sporazuma između Egipta, Izraela i SAD iz 1981. godine. Predlog za angažovanje vojske Srbije u skladu sa Zakonom odbrane i Zakonom upotrebe pripadnika vojske i drugih snaga odbrane u multinacionalnim operacijama van granica Republike Srbije.

Angažovanje na Sinajskom poluostrvu Vojska Srbije bi nastavila tradiciju oružanih snaga nekadašnje Jugoslavije koja je otpočela učešće u mirovnim operacijama EU na Sinaju davne 1956. godine. Za ukupno 11 godina angažovanja izvršene su 22 rotacije u kojima je učestvovalo više od 14.000 lica.

Tokom 2023. godine planirano je angažovanje 10 pripadnika Vojske Srbije, roda inženjerije na zadacima izgradnje infrastrukture u bazama u zoni operacije. Takođe, predmetno angažovanje predstavljalo bi nastavak saradnje sa oružanim snagama SAD koja već nekoliko godina kroz program globalne inicijative za mirovne operacije sprovodimo i, naravno, dobijanje nove donacije od pet miliona i tri stotine hiljada američkih dolara kojima se podižu kapaciteti jedinica inženjerije Vojske Srbije.

Koncept borbene grupe EU za upravljanje kriznim situacijama uspostavljen je sa ciljem angažovanja u slučaju postojanja krizne situacije ili potrebe za brzim angažovanjem i razmeštanjem trupa. Takođe, angažovanje borbene grupe moglo bi biti pokrenuto i kao odgovor na zahtev UN usvajanjem odgovarajuće rezolucije Saveta bezbednosti.

Republika Srbija je u martu 2012. godine dobila status kandidata za članstvo u EU i započela integraciju u oblasti zajedničke bezbednosne i odbrambene politike čiji deo su borbene grupe EU.

Borbena grupa EU Helbruk koju čine Bugarska, Rumunija, Kipar, Grčka i Ukrajina osnovane su potpisivanjem tehničkog sporazuma 2006. godine. Na izraženu nameru naše strane za učešće Vojske Srbije u borbenoj grupi Helbruk, koji predvodi Grčka, sve države članice ove grupe dale su pozitivan stav. Nota o pristupanju navedenom tehničkom sporazumu potpisana je 2016. godine, a Republika Srbija je postala punopravna članica ove grupe 2017. godine.

Imajući u vidu da je period pripravnosti za angažovanje borbenih grupa EU zasnovan na rotirajućem principu i unapred definisanom planu deklarisane jedinice Vojske Srbije, a radi se o vodu Vojne policije, tim za civilno-vojnu saradnju do pet štabnih oficira je nacionalni element za podršku će biti u pripravnosti u okviru borbene grupe Helbruk tokom 2023. godine. Vojna neutralnost Republike Srbije nije prepreka niti ugrožena angažovanjem u okviru koncepta borbenih grupa EU.

Donošenjem odluke o izmena i dopunama Odluke o upotrebi Vojske Srbije i drugih snaga odbrane u multinacionalnim operacijama van granica Republike Srbije bio bi omogućen nastavak redovnih aktivnosti koje podrazumevaju planiranje, pripreme i operacionalizaciju učešća Vojske Srbije u okviru koncepata borbenih grupa.

U skladu sa navedenim, učešće pripadnika Vojske Srbije u novopredloženim misijama bio bi povećan ukupan broj lica koji se tokom jedne kalendarske godine upućuje u multinacionalne operacije. Naime, dosadašnje godišnje angažovanje predviđalo je učešće do sedamsto lica, a navedenim izmenama omogućava se angažovanje do osamsto stotina lica.

Gospodine predsedniče, dame i gospodo narodni poslanici, poštujući koncept rodne ravnopravnosti hteo bih da istaknem da Ministarstvo odbrane posebnu pažnju pridaje povećanju broja angažovanih žena u multinacionalnim operacijama. Od pet hiljada 466 angažovanih pripadnika Vojske Srbije u periodu od 2002. godine do 2022. godine, 604 su bile žene, što čini 11.5%. Trenutno, ukupno sedam multinacionalnih operacija UN i EU, učestvujemo sa 282 pripadnika, od čega su 32 pripadnice ženskog pola. Na osnovu Zakona o budžetu Republike Srbije za 2023. godinu, za troškove učešća pripadnika Vojske Republike Srbije i drugih snaga odbrane u multinacionalnim operacijama u 2023. godini, odobrena su finansijska sredstava u iznosu od milijardu i 506 miliona dinara 878 hiljada dinara. Finansijska sredstava su u celosti obezbeđuju iz opštih prihoda i primanja budžeta Republike Srbije u okviru razdela Ministarstva odbrane, kao i uplate finansijskih sredstava od strane UN na ime nadoknade za angažovanje pripadnika Vojske Srbije i sredstava tehnike u multinacionalnim operacijama koje iznose 513 miliona dinara.

Pravni osnov za donošenje odluke o izmeni i dopunama Odluke o upotrebi Vojske Srbije i drugih snaga odbrane u multinacionalnim operacijama van granice Republike Srbije sadržan je u Ustavu Republike Srbije, Zakonu o Narodnoj skupštini i Zakona o upotrebi Vojske Srbije i drugih snaga odbrane u multinacionalnim operacijama van granica Republike Srbije kojom je propisano da Narodna skupština donosi opšta akta iz nadležnosti Republike Srbije, odnosno odluku o upotrebi Vojske Srbije i drugih snaga odbrane u multinacionalnim operacijama van granica Republike Srbije.

Pored navedenog, a u odnosu na ustavni osnov za donošenje odluke o izmenama i dopunama Odluke o upotrebi Vojske Srbije i drugih snaga odbrane u multinacionalnim operacijama van granica Republike Srbije ukazujem na odredbu člana 140. Ustava kojim je utvrđeno da se Vojska Srbije može angažovati van granica Republike Srbije, odnosno člana 8. Zakona o upotrebi Vojske Srbije i drugih snaga odbrane u multinacionalnim operacijama van granica Republike Srbije kojom je propisano da Narodna skupština odlučuje o učešću pripadnika Vojske Srbije u multinacionalnim operacijama.

Gospodine predsedniče, Narodne skupštine, dame i gospodo narodni poslanici, shodno svemu navedenom, predlažem da Narodna skupština donese odluku o izmenama i dopunama odluke o upotrebi Vojske Srbije i drugih snaga odbrane u multinacionalnim operacijama van granica Republike Srbije. Hvala lepo.

PREDSEDNIK: Zahvaljujem, potpredsedniku Vlade.

Saglasno članu 27. i 87. stavovima 2. i 3. Poslovnika Narodne skupštine, obaveštavam da ćemo danas raditi i posle 18,00 časova zbog potrebe da što pre usvojimo akta sa dnevnog reda.

Reč ima ministar, Goran Vesić.

GORAN VESIĆ: Hvala.

Dame i gospodo narodni poslanici, poštovane dame i gospodo, ministarke i ministri, da je ova sednica održana oko dve nedelje kasnije prošlo bi tačno 142 godine kako ne Narodna skupština Republike Srbije, ova Narodna skupština raspravljala o izgradnji pruge Beograd – Niš.

Tačnije, 10. marta 1881. godine, Narodna skupština tadašnje Srbije, odnosno Kneževine Srbije, donela je odluku o izgradnji pruge između Beograda i Niša. To je u tom trenutku bio najvažniji tehnološki napredak za zemlju koja je tek dobila nezavisnost

Danas, 142 godine kasnije, vi ovde pred sobom imate predlog dva zakona. Prvi je zakon o potvrđivanju finansijskog ugovora železničkog Koridora 10 u Srbiji u okviru Sporazuma Globalna kapija između Republike Srbije i Evropske investicione banke, zatim Predlog zakona o potvrđivanju Ugovora o zajmu železničkog Koridora 10 u Srbiji, deonice od Beograda do Niša između Republike Srbije i Evropske banke za obnovu i razvoj.

Ako budete glasali za potvrđivanje ova dva zakona, odnosno za usvajanje ova dva zakona, Republika Srbija će ispuniti apsolutno sve što je neophodno kako bi počela konačno rekonstrukcija i modernizacija pruge između Beograda i Niša.

Šta to znači? Dovoljno je da vam kažem da sada putovanje između Beograda i Niša traje u proseku oko šest sati vozom, a da će kada bude izgrađena ova pruga putovanje trajati tačno 100 minuta.

Izgradnja brze pruge između Beograda i Niša nastavak je izgradnje pruge koju smo već završili između Beograda i Novog Sada i pruge koju trenutno radimo između Novog Sada i Subotice.

Kao što znate, kada ta pruga bude završena, mislim na deo između Novog Sada i Subotice, a planirano je da bude završena do kraja 2024. godine, znači, do kraja sledeće godine, Mađari će završiti svoj deo pruge, mi ćemo sredinom 2025. godine imati brzu prugu između Beograda i Budimpešte i između Beograda i Budimpešte putovaće se manje od tri sata.

U toku su razgovori između nas i Mađarske o uređenju graničnih prelaza. Znači, granični prelazi će biti na stanicama kako u Beogradu, tako u Budimpešti, tako u Novom Sadu, tako da oni koji budu ušli u taj brzi voz iz Beograda odlaziće pravo u Budimpeštu bez stajanja na granici, što mislim da je zaista veoma značajno i važno.

Kada budemo završili prugu između Beograda i Niša, do kraja ove decenije Niš će biti povezan sa brzom prugom sa Budimpeštom, a posle nastavljamo izgradnju brze pruge do Preševa.

Procenjena ukupna vrednost izgradnje pruge između Beograda i Niša je 2.775.000.000evra. Planirano je da se realizacija projekta finansira na sledeći način. Kredit Evropske investicione banke iznosi 1.100.000.000 evra. Kredit Evropske banke za obnovu i razvoj iznosi 550 miliona evra. Narednih nedelja potpisaćemo sa EU grant kojim EU daje, da prevedem na srpski, bespovratna sredstva za izgradnju ove pruge u iznosu tačno 598 miliona evra. To je najveći grant koji je ikada EU dala Srbiji.

Mi smo zahvalni EU na tome, jer ćemo na taj način bitno smanjiti troškove izgradnje ove pruge. Ostatak od 527 miliona evra biće finansiran iz budžeta Republike Srbije i to je vrednost pruge između Beograda i Niša.

Ono što, takođe, mislim da je veoma važno da naglasimo da je izgradnja ove brze pruge, koja predstavlja kičmu Srbije, koja povezuje sever i jug, od suštinskog značaja za razvoj transporta u Srbiji.

U protekloj deceniji gradili smo i nastavljamo da gradimo auto-puteve i brze saobraćajnice. Kao što znate, samo u ovoj godini završićemo do kraja marta brzu saobraćajnicu između Surčina i Novog Beograda. Završićemo deo između Pojata i Makrašana, što znači da će Kruševac skoro biti priključen na autoput između Beograd i Niša.

Završićemo do 1. juna obilaznicu oko Beograda do Bubanj potoka, pa posle projektujemo prema Pančevu i nastavljamo tih 31 kilometar prema Pančevu. Završićemo deo auto-puta Beograd - Sarajevo između Sremske rače i Kuzmina. Završićemo deo auto-puta „Miloš Veliki“ između Pakovraće i Požege. To sve pričam o rokovima koji se odnose do kraja ove godine.

Počećemo da radimo smajli saobraćajnicu koja povezuje Bački breg i Nakovo, Bački breg, Sombor, Kulu, Vrbas, Srbobran, Novi Bečej, Bečej, Kikindu i Nakovo, koja će biti najbrža veza između Rumunije i Mađarske kroz Srbiju i taj auto-put nije značajan samo za sever Vojvodine, već je značajan i za građane Mađarske, a pre svega za građane Rumunije.

Naredna decenija biće decenija ulaganja u pruge, jer tendencija u EU je da se udvostruči broj koloseka pruga u narednih 10 godina zato što je to jeftiniji saobraćaj, zato što je železnički saobraćaj sigurniji saobraćaj i svakako ekološki vid saobraćaja. Upravo zato mi ulažemo u pruge i upravo zato gradimo brze pruge.

Kao što sam rekao, posle završetka brze pruge do Subotice počinjemo izgradnju brze pruge do Niša. Dakle, 142 godine od kako je prvi put izgrađena pruga između Beograda i Niša. Nastavljamo sa izgradnjom brze pruge do Preševa.

Pored toga, radićemo rekonstrukciju nekoliko regionalnih pruga. Radićemo rekonstrukciju pruge između Vrbasa i Sombora. Radićemo rekonstrukciju pruge između Pančeva, Kikinde, Novog Miloševa… U stvari, pre Kikinde, Kanjiže i Subotice. Radićemo rekonstrukciju pruge između Pančeva i Vršca prema rumunskoj granici. Radićemo rekonstrukciju pruge između Rume, Šapca i Loznice.

Tokom ove godine ćemo početi ili raspisati tender za izgradnju pruge između Valjeva i Vrbnice. To je poslednji deo pruge između pruge Beograd-Bar na teritoriji Srbije, koji nije rekonstruisan. Podsećam da je ta pruga građena 1976. godine. Od 1976. godine do 2012. godine nismo izgradili nijedan jedini metar pruge. Tek smo posle 2012. godine počeli da gradimo nove pruge. Znači, nastavićemo. Rekonstruisaćemo prugu između Valjeva i Vrbnice. To je pruga koja je deo pruge Beograd-Bar.

Takođe, u saradnji sa EU planiramo da radimo rekonstrukciju pruge Stalać-Kraljevo-Rudare, što je veza prema Kosovu i Metohiji. To je čitav niz pruga: Niš-Dimitrovgrad, koji će početi da se radi ove godine rekonstrukcija, zatim Niš-Brestovac, koji se već radi, obilaznica oko Niša, pričam o železničkim prugama koje će se takođe raditi. To su sve rekonstrukcije pruga i modernizacija pruga koje nas očekuju.

Zato će naredne godine i naredna decenija biti obeležena rekonstrukcijom pruga i zato je važno da danas potvrdimo, ili narednih dana, kada već bude dan za glasanje, da potvrdimo ove zakone, jer će to omogućiti da Srbija nastavi sa izgradnjom brzih pruga.

Ono što, takođe, želim da kažem, na kraju, to je da se pred vama nalaze još dva sporazuma. Jedan sporazum je sporazum između Vlade Republike Srbije i Saveta ministara BiH. Tiče se hidrotehničkih i bagerskih radova na uređenju sektora za Savi, ušće sa Drinom. Vrednost tog sporazuma je 7.140.000 evra, plus 860 hiljada evra za nadzor. Na ovaj način, ako potvrdite ovaj sporazum, moći da raspišemo tender, da dobijemo kompaniju koja će produbiti korito, obezbediti da imamo propisane gabarite kako bi se garantovala bezbednost plovidbe, što je, naravno, značajno za naš saobraćaj.

Pored toga, ono što želim na kraju da vam kažem je da se pred vama nalazi i Predlog zakona o potvrđivanju finansijskog ugovora za razvoj rečne infrastrukture u Srbiji između Republike Srbije i Evropske investicione banke.

Kao što znate, mi smo već dobili 2018. godine od Evropske investicione banke 100 miliona evra kredit i taj kredit smo dobili za realizaciju nekoliko velikih projekata. To su, između ostalog, projekti izgradnje prevodnice na Tisi. Zatim, rekonstrukcija pruga Bogojevo, Prahovo i Sremska Mitrovica i čitav niz drugih projekata koji se tiču rečne infrastrukture.

Kako je ocenjeno, i s obzirom da je taj, kao što sam vam rekao, taj ugovor potpisan pre više godina, da zbog porasta troškova zbog rata u Ukrajini je neophodno obezbediti veća sredstva, ovde se dodatno obezbeđuje 31 milion evra za razvoj rečne infrastrukture u odnosu na 100 miliona evra koji su već obezbeđeni, i na taj način ćemo bitno poboljšati razvoj naše rečne infrastrukture, koja je veoma značajna, s obzirom da mi budućnost Srbije vidimo u tome da razvija svoje logističke potencijale koji su i drumski, železnički, naravno, rečni i vazdušni.

Tako da vas molim na kraju, dame i gospodo narodni poslanici, da svojim glasanjem podržite ovaj zakon, kada je pre 142 godine glasano o izgradnji pruge, poneo sam sa sobom knjigu Slobodana Jovanovića da se podsetim kakvi su bili rezultati, ali mislim da je 97 ili 98 poslanika bilo za, a 50-ak protiv, što govori da mi Srbi obično ne možemo da budemo jedinstveni ni kad je u pitanju nešto što je opšta korist.

Nadam se da ćemo sada ove zakone izglasati jednoglasno, jer ovi zakoni i ove pruge su važni za svaku građanku i građanina Srbije, bez obzira na političko opredeljenje, bez obzira na versko opredeljenje i važni su za razvoj naše zemlje. Graditi brze pruge, modernizovati postojeće pruge, znači, da smo mi razvijena ekonomija koja ima novca da ulaže i u pruge u koje se, moram to da kažem, od 1976. godine do 2012. godine skoro nije ulagalo.

Zato vas pozivam da glasate za predloge ovih zakona i sporazuma i da na taj način omogućite da počne izgradnja brze pruge između Beograda i Niša. Hvala.

PREDSEDNIK: Hvala vam.

Da li izvestioci nadležnih odbora žele reč?

(Aleksandar Jovanović: Da se divimo Vesiću.)

Jovanoviću, vi niste predstavnik nadležnog odbora.

Vidim prijavu - Odbor za odbranu i unutrašnje poslove.

Reč ima Aleksandar Marković, zamenik predsednika Odbora.

ALEKSANDAR MARKOVIĆ: Zahvaljujem, gospodine Orliću.

Uvaženi gosti, dame i gospodo narodni poslanici, danas je na dnevnom redu sednica Narodne skupštine i Predlog odluke o izmeni Odluke o upotrebi Vojske Srbije i drugih snaga odbrane u multinacionalnim operacijama van granica Republike Srbije.

Stoga je Odbor za odbranu i unutrašnje poslove na sednici održanoj jutros razmatrao ovaj predlog i jednoglasno odlučio da predloži Narodnoj skupštini da prihvati predlog odluke.

Ja ću se, predsedniče, u najkraćem osvrnuti na sam predlog i prvenstveno želim da podsetim da je učešće u izgradnji i očuvanju mira u regionu i svetu jedna od tri misije Vojske Srbije, a u skladu sa Strategijom nacionalne bezbednosti, kao i Strategijom odbrane Republike Srbije.

Tri su nova elementa koje ovaj predlog odluke predviđa i to su, kao što smo i čuli, vojna misija Evropske unije za obuku u Mozambiku, dakle, učešće pripadnika Vojske Srbije u navedenoj misiji doprinelo bi daljem jačanju saradnje Republike Srbije i Evropske unije u okviru zajedničke bezbednosne i odbrambene politike Evropske unije. Zatim, pojačao bi se kvalitet angažovanja Republike Srbije u multinacionalnim operacijama Evropske unije i stekla bi se nova iskustva i znanja za pripreme i angažovanja u multinacionalnim operacijama u narednom periodu.

Kako smo čuli od ministra, osnovni cilj misije je podrška u formiranju mozambičkih snaga za brzo reagovanje jačine od 1.300 do 1.500 vojnika.

Zatim, imamo operaciju Nezavisne međunarodne mirovne organizacije Multinacionalne snage i posmatrači na Sinajskom poluostrvu. Tokom učešća u pomenutoj misiji pripadnici Vojske Srbije bili bi pod kontrolom komandanta multinacionalnih snaga i posmatrača, dok bi inženjerska jedinica Vojske Srbije bila prema zadacima organizovana u okviru kontingenta Sjedinjenih Američkih Država na Sinajskom poluostrvu. Vojnici bi bili angažovani i tokom 2023. godine i rad bi im bio vremenski ograničen na godinu dana, dok bi opremu, alat za rad itd, obezbedila multinacionalna snaga i posmatrači.

Zatim, imamo borbenu grupu Evropske unije za upravljanje kriznim situacijama. Srbija je dobijanjem statusa za članstvo u EU započela bližu integraciju u oblasti zajedničke bezbednosne i odbrambene politike. Učešćem pripadnika Vojske Srbije u novopredloženim operacijama povećao bi se broj lica, kako smo i čuli, sa dosadašnjih 700 na do 800 lica. Odluka se donosi iz razloga jer postoji potreba za brzo razmeštanje snaga u kratkom vremenskom roku, dakle, pet do deset dana, u zavisnosti od pojavljivanja eventualnih novih kriznih žarišta.

Istakao bih da možemo biti ponosni na sve naše pripadnike Vojske Srbije koji učestvuju u mirovnim misijama. Oni su svojim zalaganjem, profesionalizmom i iskustvom na najbolji način dali svoj doprinos jačanju ugleda Republike Srbije u svetu.

Gospodine predsedniče, iskoristio bih priliku da izrazim zadovoljstvo i snažnu podršku odluci o povećanju broja pripadnika specijalnih snaga, ali i povećanje njihovih plata, kao i najavu predsednika države Aleksandra Vučića, da ćemo nastaviti sa ulaganjima u naoružanje i opremu i daljem jačanju naše vojske.

Svedoci smo, dame i gospodo, da su ove najave o kojima sam govorio izazvale opštu histeriju i negativnu kampanju kod nekih naših suseda, ali ono što je krajnje problematično je što su se toj kampanji, koja je i očekivana iz nekih medija u našem susedstvu, toj kampanji su se momentalno pridružili i mnogi domaći i političari i razne nevladine organizacije i samozvani analitičari, a i neki mediji.

Ono što je činjenica i ono što je važno naglasiti uvek i na svakom mestu, to je da je jaka i snažna Vojska Srbije ključni faktor mira i stabilnosti u Srbiji, ali i u celom regionu i ono što je još bitnije od toga, da je upravo ona garant zaštite državnih i nacionalnih interesa.

Stoga, uveren sam da ćete i vi, dame i gospodo narodni poslanici, imati razumevanja za iznete argumente i da ćete u danu za glasanje podržati Predlog odluke o izmenama i dopunama Odluke o upotrebi Vojske Srbije i drugih snaga odbrane u multinacionalnim operacijama van granica Republike Srbije. Zahvaljujem.

PREDSEDNIK: Hvala Odboru za odbranu i unutrašnje poslove.

Reč ima predsednik Odbora za ljudska i manjinska prava dr Muamer Bačevac.

MUAMER BAČEVAC: Uvaženi predsedavajući, uvaženi ministri, uvaženi predstavnici nezavisnih institucija, Odbor za ljudska i manjinska prava i ravnopravnost polova razmatrao je izveštaje za 2021. godinu Zaštitnika građana i Poverenika za zaštitu ravnopravnosti i utvrdio je predloge zaključaka koji su pred nama i koji se nalaze na dnevnom redu današnje sednice Narodne skupštine.

Predlozi tih zaključaka sadrže preporuke i mere za unapređenje stanja na polju ljudskih prava u određenim oblastima. Mi smo njima ukazali na određena prioritetna pitanja za koja smo smatrali da Vlada i nadležna ministarstva treba da rade i da intenziviraju svoje aktivnosti na tom polju, da bi stanje na tim poljima bilo bolje.

Mi smo posebno ukazali na potrebu unapređenja zaštite dece od nasilja, zlostavljanja i uznemiravanja, efikasniju zaštitu i sprečavanje nasilja u porodici, razvoj usluga podrške u zajednici u cilju unapređivanja položaja osoba sa invaliditetom, dalje, unapređenje prava nacionalnih manjina, posebno Roma i Romkinja, unapređenje rodne ravnopravnosti, naročito u javnom prostoru u oblasti zapošljavanja i zaštitu od diskriminacije po osnovu starosnog doba.

Svakako da pored ovih oblasti koje sam naveo postoji još oblasti na kojima trebamo raditi, ali ovo su, čini mi se, u ovom trenutku polja na kojima trebamo najviše učiniti i usmeriti svoju pažnju ka njima.

Na prvom mestu u našem predlogu zaključaka, kada je reč o razmatranju izveštaja o Zaštitniku građana, jesu, pre svega, mere koje je neophodno preduzeti radi unapređivanja prava deteta.

Iz izveštaja smo mogli da vidimo da je neophodno obezbediti dovoljan broj zaposlenih u ustanovama socijalne i zdravstvene zaštite i stručnih saradnika, u ustanovama obrazovanja i vaspitanja koji se bave odgojem i potrebama dece.

Nažalost, i poslednji slučaj zanemarivanja i nasilja nad decom, kao i porodično nasilje često sa smrtnim ishodom, govore da je upravo ova oblast u kojoj trebamo što hitnije podići stepen pažnje i odgovornost delovanja svih nadležnih institucija.

Tu je, takođe, važna uloga nezavisnih državnih organa da maksimalno koriste svoja ovlašćenja, a ta ovlašćenja su velika. Pre svega, bitno je da Zaštitnik građana reaguje u ovakvim slučajevima i da pokreće postupke kontrole zakonitosti i pravilnosti rada nadležnih državnih organa, što on redovno čini, što mi je i drago.

Sa druge strane, kada je reč o Povereniku za zaštitu ravnopravnosti, izuzetno bitan je mehanizam koji stoji na raspolaganju ovoj instituciji, a to je pokretanje strateške parnice. One daju mogućnost Povereniku da podnosi tužbe na račun diskriminisanog lica, a svaka dobijena parnica ima veliki značaj, naročito kada se radi o čestim oblicima diskriminacija ako je reč posebno ranjivim grupama. Meni je zaista drago i zaista ohrabruje činjenica da su u toku izveštajnog perioda okončane neke strateške parnice koja je Poverenica započela i zato pozdravljam napore ove institucije, jer dokazivanje diskriminatornog postupka sigurno nije jednostavno.

I ovaj put, kao i prethodnih godina, u našim predlozima zaključaka smo ponovili potrebu koordinisanog rada svih aktera koji rade na prevenciji nasilja u porodici, jer je to kod nas zaista jedan veliki problem koji imamo kao društvo, ali i naglašavam potrebu praćenja analize pojave nasilja nad ženama kako bi se utvrdili načini delovanja i uzroke ovih pojava. Očigledno je reč o problemu koji ima duboke korene. Pored dobrog zakonodavnog okvira i efikasne mere koje ima Zakon u sprečavanju nasilja u porodici, mi se i dalje susrećemo sa ovim problemom i brojke su zaista poražavajuće.

Ja zaista moram da pohvalim aktivnost, pre svega, Poverenice i Zaštitnika građana, njihovo prisustvo u medijima, današnja rasprava, prisustvo u Skupštini, stalni govor o problemima je za mene izuzetno bitan, jer verujte mi imam utisak da ljudi nisu svesni koliko su naši zakoni rigorozni i šta ima država na raspolaganju i očigledno da nisu prepoznali odlučnost države da stane u zaštitu svim diskriminisanim, a mi zaista na tom polju želimo da budemo, da kažem, promoteri zaštite protiv diskriminacije.

Jako me raduje, Poverenica je skoro svaki dan u medijima i Zaštitnik građana, evo juče, video sam da ste govorili o problemima koje imamo… Zamislite, mi u državi Srbiji imamo za isti posao žene, odnosno ženski pol, ja sam predstavnik predlagača, imaju manja primanja nego muškarci za isti rad, za isto obavljanje istog posla. To je neprihvatljivo i drago mi je što pokrećete redovno sve probleme.

Posebno smo osetljivi kao Odbor i kao institucija nezavisne na diskriminaciju prema ženama, prema deci, prema bolesnima, prema slabijima i jako me raduje… Prošle nedelje javnost je uznemirilo to što su žene sa svojim posebnostima, u ovom slučaju sa hidžabom, na nekim aerodromima posebno kontrolisane i neki vid diskriminacije je prema njima ostvaren i odmah je Poverenik za ravnopravnost reagovao, Poverenica, i zatražila je od javnih institucija, od Islamske zajednice, da pokrene postupak i da stoji na raspolaganju Poverenica da se pokrenu postupci. Protiv ovakvih pojava moramo biti složni i moramo jako reagovati.

U ovim institucijama sigurno svi diskriminisani, pogotovo žene, imaju podršku. Takođe, pozivam da svako ko ima bilo koju pritužbu u polju diskriminacije može da se direktno obrati Odboru za ljudska i manjinska prava koji ima svoje mehanizme, ima svoje radno telo koje se bavi predstavkama građana. Apsolutno moramo oštro reagovati i država hoće da reaguje i zaštiti svaku diskriminisanu osobu.

Ja znam da na aerodromima većina ljudi koji radi, naravno, njima je cilj bezbednost i oni rade profesionalno, ali znam da ima i pojedinaca koji hoće da, kada vide samu ženu, kada vide nezaštićenu osobu, kada vide neku osobu sa posebnostima svojim, pokušaju da je diskriminišu i da pokažu jednu neodgovornost.

U državnim institucijama takve osobe ne smeju da rade i pozivam i ohrabrujem sve da se obrate svim ovim našim institucijama koje su na raspolaganju, na kraju i Odboru za ljudska i manjinska prava. Neću dalje da dužim pošto ćemo pričati.

Drago mi je i pozivam sve predstavnike, u odboru svi imaju svoje predstavnike, raspravljali smo na način kakav je dostojan, prihvatićemo svaku preporuku i pozicije i opozicije na račun poboljšanja ljudskih prava u našoj državi i zato vas pozivam… Mi smo zaista bili otvoreni u ovim preporukama koje smo dali i koje upućujemo Vladi i državnim institucijama ukazali na vitalne probleme i u pravcu u kojem treba da deluju i stoga vas pozivam da ove preporuke usvojimo jednoglasno. Hvala vam svima.

PREDSEDNIK: Hvala vam.

Reč ima Zoran Lutovac, po Poslovniku.

ZORAN LUTOVAC: Član 108. dužni ste da vodite računa o redu u Narodnoj skupštini.

Ovde smo videli sad ovog mladića koji se često predstavlja kao novinar, koji je ušao mimo svih drugih, dobio dozvolu da uđe sam jedini ovde i da fotografiše. Inače, on je poznat po tome što minira sve konferencije za novinare koje organizuje opozicija i postavlja pitanja koja nemaju nikakve veze sa temom konferencije. Kako je moguće da on jedini dođe ovde i fotografiše, da ima prostor da to uradi, a svi drugi su morali da izađu. Molim vas da drugi put vodite računa o tome.

PREDSEDNIK: Gospodine Lutovac, stvarno ne vidim kako ja mogu da vam pomognem oko toga šta vama neko postavlja kao pitanje na konferenciji za novinare, da li ste vi srećni zbog toga ili niste srećni. Apsolutno nisam razumeo kakve to veze ima sa bilo čim što se dešava u sali. Obračunavate se sa nekim novinarima mimo ikakvog smisla i logike, ali dobro, ako hoćete, možemo da glasamo o tome.

(Zoran Lutovac: Vi da držite red u Skupštini…)

Držimo, kao što vidite, svi najnormalnije govore, nikakvih problema nema, potpuni je red u sali i sad se vi javljate da izrazite nezadovoljstvo nekim pitanjima na konferenciji. Apsolutno ne razumem zašto to radite.

Jel treba da glasamo?

(Zoran Lutovac: Ne treba.)

Hvala vam na tome.

Dobiće reč svi prijavljeni predstavnici predlagača.

Prvo ministar dr Mihailo Jovanović.

MIHAILO JOVANOVIĆ: Hvala.

Uvaženi predsedniče Narodne skupštine, poštovani narodni poslanici, uvaženi građani Republike Srbije, pred vama se danas nalazi Predlog zakona o potvrđivanju akta Svetskog poštanskog saveza. Ustavno-pravni osnov za donošenje ovog zakona sadržan je u Ustavu Republike Srbije kojim je propisano da Narodna skupština Republike Srbije potvrđuje međunarodne ugovore kada je zakonom predviđena obaveza njihovog potvrđivanja.

Svetski poštanski savez predstavlja specijalizovanu agenciju UN sa sedištem u Bernu, u Švajcarskoj. Osnovan je davne 1874. godine sa misijom uspostavljanja i unapređenja saradnje na multilateralnoj osnovi i obezbeđenja uspešnog funkcionisanja poštanskog saobraćaja sa jedne strane i davanja doprinosa, postizanju viših ciljeva međunarodne saradnje u privrednoj, socijalnoj, kulturnoj oblasti.

Svetski poštanski savez u ovom trenutku okuplja 192 države članice udružene u cilju jedinstvenog i kvalitetnog obavljanja međunarodnih poštanskih usluga. Svetski poštanski savez, kao ne politička organizacija, ne bavi se unutrašnjim pitanjima, organizovanja i funkcionisanja poštanskog saobraćaja država članica. Međutim, države članice prihvataju obavezu da primenjuju Regulativu Svetskog poštanskog saveza u međunarodnom poštanskom saobraćaju.

Osnovni principi ove Regulative su jedinstvo poštanske teritorije, sloboda poštanskog tranzita, jedinstveni principi tarifiranja za međunarodne pismonosne usluge.

Na Kongresu Svetskog poštanskog saveza koji je održan u periodu od 9. do 27. avgusta 2021. godine u Abidžanu, Obala Slonovača, učestvovala je i delegacija Republike Srbije u skladu sa Zaključkom Vlade iz 2021. godine. Opunomoćeni predstavnici vlada država članica Svetskog poštanskog saveza na navedenom Kongresu usvojili su sledeća akta: Jedanaesti dodatni protokol uz Ustav Svetskog poštanskog saveza, Treći dodatni protokol uz Opšti pravilnik Svetskog poštanskog saveza, Svetsku poštansku konvenciju i Završni protokol Svetske poštanske konvencije, Aranžman o poštansko-finansijskim uslugama i Završni protokol o Aranžmanu o poštansko-finansijskim uslugama i Pravilnik o postupanju na Kongresu.

Kada je reč o Jedanaestom dodatnom protokolu uz Ustav Svetskog poštanskog saveza, potrebno je naglasiti da je Ustav osnovni akt Svetskog poštanskog saveza i sadrži jedinstvena pravila o strukturi, organima ovog Saveza i ne podleže rezervama. To je diplomatski akt potvrđen od strane nadležnih organa svake države članice Svetskog poštanskog saveza.

Izmene i dopune Ustava mogu se vršiti samo putem dodatnog protokola koji je predmet potvrđivanja.

Takođe, punomoćnici vlada, država, članica Svetskog poštanskog saveza okupljeni na Kongresu, usvojili u Jedanaesti dodatni Protokol uz Ustav, kojim je izvršena izmena Ustava u delu koji se odnosi na delokrug i ciljeve rada Saveza, pristupanje i prijem u članstvo Saveza, pristupanje aktima Saveza, postupak izmene i dopune opšteg Pravilnika, konvencije i aranžman Saveza, kao i druga pitanja koja su regulisana Ustavom.

Trećim dodatnim Protokolom uz opšti Pravilnik usvojenim na Kongresu, utvrđeno je da Kongres bira države članice koje će biti članovi Administrativnog saveta i Saveta za poštansku eksploataciju, ali u skladu sa, između ostalog, izbornim procedurama, utvrđenim rezolucijama Kongresa koji se odnose na ovo pitanje.

Opšti Pravilnik Svetskog poštanskog saveza dopunjen je u delu koji se odnosi na sastav konsultativnog Komiteta utvrđivanja troškova Saveza, regulisanje dugova država i članica prema Svetskog poštanskom savezu.

Svetska poštanska konvencija je završni Protokol. Sadrži zajednička pravila koja se primenjuju na međunarodni poštanski saobraćaj, kao i odredbe koje se odnose na pismonosne pošiljke i pakete.

Sporazum o poštansko-finansijskim uslugama i završni Protokol Sporazuma reguliše obavljanje poštansko-finansijskih usluga između država, članica Svetskog poštanskog saveza. Pravilnik o postupanju na Kongresu sadrži opšta pravila i procedure po kojima je potrebno da postupaju delegacije država članica na Kongresu.

Osnovni cilj koji se želi postići donošenjem zakona o potvrđivanju akata Svetskog poštanskog saveza jeste ispunjavanje međunarodnih obaveza koje proističu iz članstva Republike Srbije u Svetskom poštanskom savezu.

Primena ovog zakona imaće uticaj na postupanje javnog poštanskog operatora, budući da zakon preciznije definiše uslove pod kojima će ovlašćeni poštanski operator države članice Svetskog poštanskog saveza obavljati međunarodne poštanske usluge, odnosno obaveze da prema principu reciprociteta obezbeđuju razmenu poštanskih pošiljaka, poštujući načelo slobodnog tranzita i ravnopravne prerade poštanskih pošiljaka koje dolaze iz drugih država, kao i sopstvene poštanske pošiljke bez diskriminacije.

Postupanja korisnika poštanskih usluga na način da i je i dalje obezbeđeno nesmetano pravo na univerzalnu poštansku uslugu svim fizičkim i pravnim licima na jedinstvenoj poštanskoj teritoriji, pod jednakim uslovima i po pristupačnim cenama.

Na kraju, kao ne manje bitno, zakonom se u potpunosti poštuju sve međunarodne norme koje se odnose na zaštitu životne sredine, unapređuje se sigurnost poštanskih pošiljaka, bezbednost korisnika i zaposlenih kako se ne bi ugrozili životi i zdravlje ljudi, životna sredina i imovina.

Uvaženi narodni poslanici, pred vama se danas nalazi dva zakona iz nadležnosti Ministarstva spoljnih poslova, Predlog zakona o potvrđivanju Sporazuma između Vlade Republike Srbije i Vlade Kraljevine Esvatini o kulturno-prosvetnoj saradnji i Predlog zakona o potvrđivanju Sporazuma o saradnji između Vlade Republike Srbije i Vlade Republike Gabon u oblasti nauke, tehnologije, obrazovanja i kulture.

Naime, Sporazum između Vlade Republike Srbije i Vlade Kraljevine Esvatini o kulturno-prosvetnoj saradnji je potpisan 29. jula 2022. godine u Beogradu. Inicijativu za zaključenje Sporazuma je pokrenula naša strana 2018. godine. Prethodno nije postojao bilateralni sporazum kojim je regulisana ova materija.

Dve strane su se saglasile da se pristupi zaključenju ovog sporazuma kako bi se stvorili dodatni uslovi da se razvije kulturno-obrazovna saradnja, ojačaju prijateljski odnosi i učvrsti postojeća saradnja dve zemlje.

Cilj ovog Sporazuma je omogućavanje uspostavljanja direktnih veza između relevantnih nacionalnih institucija i umetnika iz dve zemlje. Želja obe strane je povećanje kulturne i produkcijske razmene i jačanje prosvetne saradnje.

Poštovani narodni poslanici, razvijanje saradnje sa Kraljevinom Esvatini u svim segmentima, posebno je važna, imajući u vidu činjenicu da je Kraljevina Esvatini promenila svoj raniji stav u vezi jednostrano proglašenom nezavisnošću „Kosova“. Priznala je jednostrano proglašenu nezavisnost „Kosova“ 12. aprila 2010. godine, a predsednik Republike Srbije, Aleksandar Vučić, je 4. januara 2023. godine objavio da je Kraljevina Esvatini povukla priznanje.

U oblastima regulisanim Sporazumom, do sada je najznačajnija saradnja ostvarena u okviru projekta „Svet u Srbiji“. Od početka realizacije projekta 2010. godine za stipendiste iz Esvatinije je ponuđeno deset, a iskorišćeno 26 stipendija.

Pored toga, odlučeno je da se dodeli još 12 stipendija u okviru aktuelnog konkursa za studijske programe koji će se realizovati naredne akademske godine, ponuđeno je 25 stipendija, a 12 kandidata je ispunilo uslove konkursa.

Što se tiče Sporazuma između Vlade Republike Srbije i Vlade Republike Gabon o saradnji u oblasti nauke, tehnologije, obrazovanja i kulture je potpisan 28. jula 2022. godine u Beogradu.

Inicijativu za potpisivanje Sporazuma je pokrenula gabonska strana 2019. godine. Cilj sporazuma je da se učvrsti i nadogradi saradnja u navedenim oblastima, uz uvažavanje obostranih interesa, realnih potencijala i aktuelnih tendencija u oblasti nauke, tehnologije, obrazovanja i kulture.

Na osnovu ovog sporazuma mogu se zaključiti periodični programi saradnje koji bi doprineli konkretizaciji saradnje i čime bi se omogućilo unapređenje ukupnih bilateralnih odnosa između dveju zemalja.

Potpisivanjem novog Sporazuma stavlja se van snage i zamenjuje Konvencija o naučno-tehničkoj i kulturnoj saradnji, potpisana između Vlade SFRJ i Vlade Gabona iz 1979. godine. Stvara se novi pravni okvir za realizaciju bilateralne saradnje na savremeni način.

Poštovani narodni poslanici, razvijanje saradnje sa Republikom Gabon u svim segmentima, posebno je važna imajući u vidu činjenicu da je Republika Gabon promenila svoj raniji stav u vezi sa jednostrano proglašenom nezavisnošću „Kosova“. Priznala je jednostrano proglašenu nezavisnost „Kosova“ u septembru 2011. godine, a predsednik Republike Srbije, Aleksandar Vučić, je početkom januara 2023. godine objavio da je povukla priznanje.

U oblastima regulisanim Sporazumom do sada je najznačajnija saradnja ostvarena u okviru projekta „Svet u Srbiji“. Od početka realizacije projekta 2010. godine za stipendiste iz Gabona je ponuđeno 17, a iskorišćeno pet stipendija.

Pored toga, odlučeno je da se dodele još četiri stipendije u okviru aktuelnog konkursa za studijske programe koji će se realizovati naredne akademske godine. Prijavio se jedan kandidat kome je stipendija odobrena.

Uvaženi predsedniče Narodne skupštine Republike Srbije, poštovani narodni poslanici, pozivam vas da glasate i usvojite predloge ova tri zakona koje sam vam izneo. Hvala.

PREDSEDNIK: Hvala.

Reč ima Poverenica za zaštitu ravnopravnosti, Brankica Janković.

BRANKICA JANKOVIĆ: Poštovani predsedniče Narodne skupštine, gospodine Orliću, poštovane narodne poslanice i poslanici, pred vama je redovni Izveštaj Poverenika za zaštitu ravnopravnosti za 2021. godinu koji u skladu sa zakonom sadrži pregled stanja u oblasti zaštite ravnopravnosti, ocenu rada organa javne vlasti, uočene propuste i preporuke za njihovo otklanjanje.

Stanje je sagledano pre svega na osnovu prakse Poverenika po obraćanjima građana i građanki, ali i kroz druge relevantne izveštaje i analize EU, međunarodnih organizacija i ugovornih tela UN, kao i izveštaja i istraživanja domaćih institucija i organizacija.

Godinu 2021, kao i prethodnu 2020, pre svega je obeležila zdravstvena kriza izazvana pandemijom virusa Kovid – 19. Tokom godine neki izazovi zdravstvene krize su prevaziđeni, ali su se pojavili novi, naročito u vezi sa imunizacijom. Imunizacija je bila glavna tema kojom se institucija bavila u izveštajnoj 2021. godini.

Stanovništvu je od početka godine bio pod jednakim uslovima dostupan dovoljan broj vakcina različitih proizvođača. Proces imunizacije je bio uglavnom dobro organizovan, a vakcinisanje je bilo omogućeno i građanima susednih država i strancima, a određeni kontingenti vakcina su kao pomoć bili poslati i pojedinim država u regionu, što je bila važna poruka spremnosti naše države na saradnju i pomoć u regionu.

Međutim, jedan broj građana i aktivista, pa i lekara, nažalost je na različite načine iskazivao protivljenje imunizaciji širenjem raznih dezinformacija, organizovanjem protesta i uvredama upućenim članovima Kriznog štaba, što je zbunjivalo građane, stvaralo im nedoumice i strahove.

Građani su Povereniku ukazivali na probleme i podnosili pritužbe u vezi sa kovid propusnicama i različitim tretmanom vakcinisanih i nevakcinisanih građana, zatim, na nedovoljan ili i ili neadekvatan pristup zdravstvenoj zaštiti, naročito za osobe sa invaliditetom, starije, hronične bolesnike, onkološke pacijente, obolele od retkih bolesti, decu sa autizmom i druge, s time što smo većinu pritužbi rešili u pojedinačnim slučajevima u dogovoru sa nadležnim organima javne vlasti.

Ovo je prilika da podsetimo da bi zdravstvena zaštita morala biti dostupna svakom građaninu, bez obzira na krizne situacije, prebivalište, dijagnozu, starost.

Takođe, izveštajnu godinu je obeležio i veliki broj prijava nasilja nad ženama i nasilja u porodici. Nažalost, taj trend se nastavlja i ima globalni karakter i zahteva nastavak odlučne borbe svih nas i efikasniji odgovor države na jedan od naših najvećih društvenih problema.

Tokom godine nam se obratilo preko 3.200 građana koji su očekivali pomoć i podršku u ostvarivanju različitih prava ili usluga, što nam je važno jer pokazuje poverenje građana i spremnost da koriste mehanizme zaštite ljudskih prava koja su im dostupna i to bez naknade.

Postupano je u 1.372 predmeta za zaštitu od diskriminacije, od čega po 686 pritužbi Poverenik je reagovao u skladu sa ovlašćenjima korišćenjem svih raspoloživih mehanizama, upućeno je 312 preporuka mera, 11 inicijativa za izmenu propisa, 53 mišljenja na nacrte propisa; izdato je 18 upozorenja, 59 saopštenja i 295 potvrda o evidenciji postupaka za utvrđivanje diskriminacije.

Tokom 2021. godine doneta je pravosnažna presuda u malopre pomenutoj strateškoj parnici od strane gospodina Bačevca, predsednika Odbora za ljudska i manjinska prava, koji je Poverenik pokrenuo u javnom interesu, a za račun diskriminisane, protiv poslodavca zbog otkaza Ugovora o radu zaposlene na osnovu zdravstvenog stanja i invaliditeta.

Ovaj slučaj, za nas u instituciji, ali verujem i za sve građane i građanke, verujem i za vas uvaženi narodni poslanici i poslanice ima izuzetan značaj, jer smo uspeli da dobijemo parnicu protiv velike kompanije kao poslodavca koji je dao otkaz zaposlenoj nakon što je obolela od leukemije.

Naime, Vrhovni kasacioni sud doneo je presudu kojom je tužbeni zahtev Poverenika u potpunosti usvojen.

Takođe, u 2021. godini pokrenuli smo stratešku parnicu zbog diskriminacije deteta na osnovu invaliditeta, iz razloga uskraćivanja prava na ličnog pratioca od strane opštine i Centra za socijalni rad. Parnica je u toku.

Trend postupanja po našim preporukama je nastavljen i u 2021. i u proseku je postupljeno po 88%.

U pogledu osnova diskriminacije koje građani navode u pritužbama stanje je slično kao i prethodnih godina, posebno imajući u vidu zdravstvenu krizu, pa je najviše pritužbi podneto zbog diskriminacije na osnovu zdravstvenog stanja, zatim pola, starosnog doba, nacionalne pripadnosti ili etničkog porekla, invaliditeta, bračnog i porodičnog statusa, nakon čega slede druga lična svojstva, članstvo u političkim i sindikalnim i drugim organizacijama, imovno stanje, verska ili politička ubeđenja, seksualna orijentacija i druga.

Pritužbe po osnovu pola i bračnog i porodičnog statusa u najvećem broju slučajeva prijavljuju se zajedno, najčešće u oblasti rada i zapošljavanja, shodno zbog položaja žena u vezi sa trudnoćom i materinstvom.

U pogledu društvenih odnosa najviše pritužbi podneto je u postupku zapošljavanja ili u poslu, a zatim pred organima javne vlasti prilikom pružanja usluga ili pri korišćenju objekata i površine u vezi sa pristupačnošću, zatim u oblasti zdravstvene zaštite, obrazovanja i na kraju u oblasti javnog informisanja i medija.

Poverenik je kao i prethodnih godina pratio stanje u oblasti zaštite ravnopravnosti i Vladi i resornim ministarstvima ukazivao na različite probleme najugroženijih grupa građana predlažući konkretna rešenja za njihovo prevazilaženje u praksi.

Svim lokalnim samoupravama upućena je preporuka mera u vezi sa uspostavljanjem i pružanjem usluge ličnog pratioca deci kojoj je ova usluga neophodna, jer deca sa invaliditetom često imaju poteškoća u ostvarivanju prava na inkluzivno obrazovanje zbog nedovoljne podrške ili nedostatka usluga ličnog pratioca ili usluga prevoza.

Tražili smo rešavanje problema dugotrajne izolacije lica smeštenih u domove, posebno starijih građana koji su bili izloženi većem riziku od obolevanja sa ograničenom pomoći koju pruža nedovoljan broj zaposlenih bez mogućnosti primanja poseta u vreme pandemije, što je često pogoršavalo njihovo zdravstveno stanje i dobili smo veći broj pritužbi upravo zbog ovog problema.

Poverenik takođe konstantno ukazuje na neophodnost uspostavljanja i pružanja usluga u obimu koji zadovoljava potrebe i obezbeđuje podršku za samostalan život.

Takođe, tokom godine uputili smo matičnim službama preporuku mera u pogledu pravilne primene propisa u postupku promene oznake pola i ličnog imena u matičnim knjigama rođenih za transrodne osobe u skladu sa zakonom. Jedan broj preporuka odnosio se na unapređenje rodne ravnopravnosti, položaja romske nacionalne manjine, sadržaja udžbenika za osnovnu školu.

U izveštajnom periodu uradili smo dva velika posla na unapređenju ravnopravnosti, poseban izvešaj o diskriminaciji dece i poseban izveštaj o diskriminaciji starijih koji smo predali takođe Narodnoj skupštini.

Napominjem da je Poverenik prva institucija koja je uradila sveobuhvatan izveštaj o diskriminaciji starijih građana čime je zaštita i unapređenje ljudskih njihovih postavljena visoko na političku i društvenu agendu, a Republika Srbija je postala lider na ovom polju u regionu i šire prema oceni Populacionog fonda UN.

Upravo zbog našeg izveštaja Srbija je izabrana za državu iz koje je upućen globalni poziv za zaustavljanje diskriminacije, poziv na akciju za zaustavljanje diskriminacije starijih osoba i njihovo puno uključivanje u društvo.

Takođe, bili smo jedan od partnera Savetu Evrope na izradi izveštaja o upotrebi govora mržnje u medijima u Srbiji sa fokusom na najosetljivije grupe, LGBT osobe i Rome, mada obuhvata i druge, žene, migrante, nacionalne i etničke manjine. Sačinjena je analiza učešća žena u javnom i političkom životu, koja vam se nalazi u prilogu ovog izveštaja.

Kada se radi o govoru mržnje i uvredljivom i ponižavajućem postupanju kao oblicima diskriminacije kontinuirano smo pored donetih mišljenja upozoravali u smislu zakona i osuđivali takav govor usmeren najčešće na naše sugrađane Rome, posebno na društvenim mrežama i portalima, ali i ređe druge nacionalne manjine, zatim antisemitske grafite, a posebno težak slučaj koji smo u upozorenju javnosti najoštrije osudili je bio govor mržnje protiv Marinike Tepić, narodne poslanice u ovom sazivu, od strane Dragoslava Bokana, kao i seksističke komentare i vređanje ministarki Darije Kisić Tepavčević i Gordane Čomić od strane Miše Vacića, predsednika Srpske desnice.

Ove slučajeve navodim samo primera radi kao potvrdu da su žene mnogo češće u javnom prostoru izložene neprimerenom govoru.

Nastavili smo uspešnu saradnju sa Evropskom mrežom tela za ravnopravnost u čijem radu punopravno učestvujemo i u izradi njenih vodiča i standarda pokazujući da Republika Srbija prati sve međunarodne standarde, čime mi kao institucija dajemo doprinos napretku i boljoj poziciji Srbije na međunarodnom planu, posebno u međunarodnim organizacijama i telima poput Saveta Evrope, OEBS, UN.

Praksa institucije i drugih dostupnih izvora ukazala je na postojanje izvesnih problema od kojih ću ukazati samo na neke. Pored potrebe za što dostupnijom i ojačanom zdravstvenom zaštitom i njenim pružanjem u kontinuitetu neophodno je puno ostvarivanje i drugih prava od vitalnog interesa za građane, poput prava na socijalnu zaštitu, obrazovanje i slično, što zahteva očuvanje i povećanje kadrovskih kapaciteta u svim sektorima, ne samo u pogledu broja, već i u pogledu adekvatne obučenosti.

Poseban izazov u ovim sistemima je dominantna zaposlenost žena koje su zbog opterećenosti podnele veći teret zdravstvene krize. Takođe, jačanje kapaciteta inspekcijskih službi je takođe ključno za ostvarivanje prava na jednakost građana, posebno u domenu rada i zapošljavanja gde je primetno najčešće kršenje ljudskih prava.

Tokom godine doneto je više propisa, kao i strateških dokumenata koji treba da doprinesu poboljšanju položaja pojedinih društvenih grupa. Međutim, u pojedinim slučajevima mišljenje je traženo u znatno kraćem roku od propisanog ili uopšte nije dostavljeno suprotno zakonu, na šta smo ukazivali u više navrata s obzirom na da poštovanje redovne procedure prilikom donošenja propisa osigurava puniju zaštitu interesa građana.

Tokom godine usvojen je Zakon o izmenama i dopunama Zakona o zabrani diskriminacije, čime je i ispunjena obaveza iz Akcionog plana za Poglavlje 23. u kojem je data proširena nadležnost poverenika, pre svega u pogledu vođenja evidencije o sudskim odlukama, donetim u slučajevima diskriminacije.

Među ključnim problemima izdvaja se i problem siromašnih građana koji su u većem riziku od socijalne isključenosti i diskriminacije, što zahteva bolje targetiranje merama socijalne politike i aktivnih mera zapošljavanja. Ovaj problem je tokom godine bio posebno izražen, imajući u vidu posledice zdravstvene krize i smanjene mogućnosti zarade tokom godine, jer je došlo do otežavanja položaja radnika, njihove opterećenosti, posebno u pojedinim delatnostima, kršenja pojedinih radnih prava, većeg korišćenja instituta poput rada od kuće, ali i gubitka ili smanjenja obima posla koji je doveo do smanjenja prihoda.

Važna činjenica je i da je tokom zdravstvene krize država blagovremeno pružila pomoć i građanima i privredi, čime su ublaženi ekonomski i socijalni efekti pandemije, što je na neki način predstavljalo i psihološku podršku građanima. Poverenik je u svojim mišljenjima i preporukama mera ukazivao da ekonomske mere treba da budu više usmerene na najugroženije grupe, posebno decu, višečlane porodice, žene, neformalno zaposlene i ne zaposlene, pravno nevidljive, Rome, a većina preporuka je od strane Vlade bila prihvaćena. Takođe, u izveštaju su detaljno sagledani problemi koje pogađaju i druge grupe, decu i mlade.

Što se tiče izvršenja finansijskog plana Zakonom o budžetu za 2021. godinu, Povereniku su opredeljena sredstva u iznosu od 113.177.000 dinara, a ukupan procenat izvršenja budžeta iznosio je 83%. Poverenik je kao i uvek racionalno trošio budžetska sredstva, što je nažalost rezultiralo nerazumevanjem potreba za neophodnim kadrovskim kapacitetima koji su danas postali prilično ozbiljni ali se nadam da ćemo ih uskoro rešiti.

Odbor za ljudska i manjinska prava razmatrao je redovan godišnji izveštaj na sednici Odbora od 26.12.2022. godine i usvojio Predlog zaključaka povodom razmatranja kojim su obuhvaćene određene preporuke od svih onih koje su date u izveštaju, od kojih je malopre u svom izlaganju neke od njih predstavio predsednik Odbora za ljudska i manjinska prava, gospodin Muamer Bačevac, pa kako bi sačuvali vreme i za sve druge moje kolege iz nezavisnih institucija, pretpostavljam da će predsednik Odbora predstaviti zaključak povodom razmatranja izveštaja.

Hvala vam puno, poštovani narodni poslanici i poslanice na podršci i razumevanju, naročito članovima i članicama Odbora za ljudska i manjinska prava.

PREDSEDNIK: Hvala.

Reč ima Poverenik za informacije od javnog značaja i zaštitu podataka o ličnosti Milan Marinović.

MILAN MARINOVIĆ: Hvala.

Poštovani predsedniče Narodne skupštine, poštovani narodni poslanici, poštovani ministri, poštovane kolege, nezavisni državni organi i predstavnici nezavisnih državnih organa, dragi građani Srbije.

Dobar dan svima želim.

Ja danas ne želim da vam pričam o brojkama za 2021. godinu, kao rezultatu rada Poverenika za informacije od javnog značaja i zaštitu podataka o ličnosti, naš izveštaj je razmatran od strane nadležnog odbora. Dobili smo pozitivan stav, pozitivno mišljenje i nadam se da će poslanici usvojiti zaključak koji je nadležni Odbor predložio.

Želim sam ukratko da se osvrnem na nekoliko stvari. Prva stvar je. Moram da izrazim zadovoljstvo zbog poštovanja zakona, zbog poštovanja zakonske obaveze od strane i ovog saziva Narodne skupštine da se izveštaji nezavisnih državnih organa razmatraju i ove godine, odnosno da se razmatra i izveštaj za 2021. godinu. To jeste zakonska obaveza, ali nažalost bilo je godina kada ona nije poštovana.

Međutim, moram da izrazim zadovoljstvo, moje lično zadovoljstvo da od kako sam poverenik za informacije od javnog značaja i zaštitu podataka od ličnosti od jula 2019. godine, od tada se svake godine razmatraju izveštaji svih nezavisnih organa. Ja vas pozivam da tako nastavite i ubuduće i ako mogu malo da se našalim, očekujem da ova godina bude godina kada će biti razmatrana dva izveštaja nezavisnih organa. Ovaj za 2021. godinu, a nadam se do kraja godine i izveštaj za 2022. godinu, koji su vam neki nezavisni organi već poslali. Mi ćemo poslati u zakonom propisanom roku.

Zašto je to bitno? Bitno je zbog toga što je to najbolji način da vi izvršite kontrolu nad nama koje ste birali u ime građana, da građani budu upoznati sa tim kakvo je stanje ljudskih prava koje mi štitimo. Konkretno poverenik štiti dva ljudska prava. Pravo na obaveštenost i pravo na zaštitu podataka o ličnosti, koja oba štiti i Ustav.

Ja ću vam dati samo jedan primer, neću vam puno oduzimati vremena, ali reći ću vam sledeće. Jednom prilikom, prilikom izveštaja za 2020. godinu Poverenik je Narodnoj skupštini Republike Srbije predložio sledeće: da bez odlaganja usvoji Predlog zakona o izmenama i dopunama Zakona o slobodnom pristupu informacijama od javnog značaja; da donese izmene i dopune Zakona o zaštiti podataka o ličnosti i da usvoji Zakon o ratifikaciji Konvencije Saveta Evrope o pristupu zvaničnim dokumentima, koja je stupila na snagu 1. decembra 2020. godine, ali i da se usvoje oni zakoni čije su odredbe, koje se odnose na obradu podataka o ličnosti, usklađene sa Zakonom o zaštiti podataka o ličnosti, što je inače zakonska obaveza po tom zakonu.

Godine 2020. je Skupština usvojila zaključak povodom naših predloga, da Narodna skupština podržava Vladu, da intenzivira aktivnosti na odgovarajućim normativnim izmenama, posebno izmenama i dopunama Zakona o slobodnom pristupu informacijama od javnog značaj i u pogledu poboljšanja strateškog okvira u oblasti zaštiti podataka o ličnosti. Zahvaljujući i takvom zaključku Narodne skupštine, 2021. godine mi smo posle više godina bezuspešnih pokušaja uspeli da donesemo izmene i dopune Zakona o slobodnom pristupu informacija od javnog značaja, kojim smo, što je najvažnije, unapredili ostvarivanje prava na pristup informacijama od javnog značaja, podigli kapaciteti Poverenika, dali veća ovlašćenja Povereniku u cilju efikasnije zaštite tog prava, ali i sa druge strane da donesemo neke mere kojima se sprečavaju zloupotrebe prava, što se mora izbegavati i u narednom periodu. Nažalost, ponovo su se pojavile zloupotrebe i posle donošenja teksta zakona i verovatno će biti potrebno da u što kraćem roku u saradnji sa nadležnim ministarstvom dogovorimo izmene zakona kako bi te zloupotrebe sprečili na vreme.

Dakle, ovo što sam pročitao je samo pokazatelj da nije ovo samo ispunjavanje zakonske obaveze i zakonske forme, razmatranje godišnjih izveštaja nezavisnih organa daje konkretne rezultate. Kada budete čitali ili ste već čitali izveštaj Poverenika, videćete da su sve brojke za 2021. godinu daleko veće od brojki za 2020. godinu, što do duše i ne čudi, jer 2020. godina je bila godina vanrednog stanja i pandemije Kovida 19. Ali videćete da u izveštaju za 2022. godinu brojke su veće nego za 2021. godinu, što znači da svest o značaju potrebe zaštite ovih prava i kod građana, ali i kod organa vlasti koji moraju da štite ta prava raste iz godine u godinu i to je dobro, ali to radimo samo zajednički. Dakle, ulažući zajedno napore i Poverenik kome je data nadležnost zakonom da to štiti, ali i vi koji podržavate te napore i koji omogućavate i dajete kapacitete da se to ostvari.

Inače samo stanje u oblasti ova dva ljudska prava koja štiti Poverenik naravno da nije idealno. Ono i ne može biti savršeno ne samo u Republici Srbiji, ono nije savršeno ni u jednoj državi na svetu. Nije savršeno ni u EU, ali nije toliko čak ni bitno da li je stanje zadovoljavajuće, bitno je nešto što traje već nekoliko godina, a to je trend, to je smer u kome se ide, a ide se u pravom smeru, u pozitivnom smeru. Kada to kažem, mislim i na ulogu Skupštine, na donošenje odgovarajućih normativnih dokumenata, na donošenje odgovarajućih zakona koji omogućavaju promene.

Zato vas sada pozivam, zapravo se nadam da ćemo do kraja godine usvojiti izmene i dopune Zakona o zaštiti podataka o ličnosti, da olakšamo zaštitu podataka o ličnosti građana Srbije iako taj zakon jeste usaglašen sa evropskim propisima, on nije prilagođen našim uslovima, našim potrebama i treba da bude jasniji, jednostavniji svima. I građanima, ali i onima koji treba da vode računa kako obrađuju podatke o ličnosti građana.

Takođe, očekujem da u narednih nekoliko meseci Vlada usvojiti strategiju o zaštiti podataka o ličnosti za period do 2030. godine kojom će se prvi put u Republici Srbiji na strateški način rešiti problem ili pitanje zaštite podataka o ličnosti sistemski.

Još jednom pozivam Narodnu skupštinu, ovo se ponavlja iz godine u godinu, nadam se da je sazrelo, da usvoji zakon Zakon o ratifikaciji konvencije Saveta Evrope o pristupu zvaničnim dokumentima koja je inače popularna kao Tromso konvencija, koja je stupila na snagu, 1. decembra 2020. godine, ne zbog toga što će dovesti do većeg ostvarenje zaštite ovog pravo u Republici Srbiji, zapravo naš zakon omogućava mnogo veća ostvarenja prava nego konvencija, ali to je prvi međunarodno priznati zvanični dokument koji se bavi pristupom informacija od javnog značaja u svetu, u Evropi na jedinstven način i zato mislim da nema nikakvog razloga da to ne uradimo i da se svrstamo u krug država usvojile ovu konvenciju.

Hvala vam puno na pažnji.

PREDSEDNIK: Hvala vam.

Još jednu prijavu imamo.

Reč ima, zamenica Zaštitnika građana, Jelena Stojanović.

JELENA STOJANOVIĆ: Poštovani predsedniče Narodne skupštine, poštovane narodne poslanice i poslanici, najpre želim da vam uputim izvinjenje Zaštitnika građana, gospodina Zorana Pašalića, zbog toga što nije u mogućnosti da vam danas lično predstavi redovni godišnji izveštaj Zaštitnika građana za 2021. godinu.

Pred vama je redovan godišnji izveštaj kao što sam rekla Zaštitnika građana za 2021. godinu, a ja ću ga ukratko predstaviti. Izveštajna godina je za Zaštitnika građana bila veoma izazovna u sprovođenju nadležnosti, unapređenju i zaštititi ljudskih prava svih građana naše zemlje, a istovremeno veoma uspešna jer je on povećao svoju radnu efektivnost, a priznanjima na domaćem i međunarodnom planu, utvrdio kredibilnost, nezavisnost i stručnost u zaštiti ljudskih prava.

U 2021. godini izmenjeni uslovi života usled pandemije koja je ušla u drugu godinu zaredom Zaštitnik građana je zbog toga i dalje sve svoje kapacitete usmeravao ka hitnoj i direktnoj pomoći građanima.

U zavisnosti od epidemiološke situacije nadležni organi su prilagođavali mere zaštite, pa su od fluktuiranja pandemije zavisili i izazovi na koje je Zaštitnik građana reagovao radi zaštite prava građana. Opšta ocena stanja ljudskih prava u Republici Srbiji u 2021. godini jeste da su ljudska prava u skladu sa neizvesnom, dugotrajnom i promenljivom epidemiološkom situacijom i merama zaštite zdravlja i života građana u znatnoj meri poštovana.

U izveštajnoj godini kao i godinu dana ranije kada je počela pandemija sa najviše problema u ostvarivanju svojih prava, susreli su se pripadnici posebno osetljivih grupa: deca, žene, hronični bolesnici, starije osobe, osobe sa invaliditetom, lica lišena slobode, LGBT osobe i pripadnici nacionalnih manjina, a pre svega Romi.

Intenzivne aktivnosti i posvećen rad Zaštitnika građana tokom izveštajne godine, uprkos merama ograničenja koja nam je nametala pandemija rezultirali su velikom efikasnošću ove nezavisne državne institucije. Naime, Zaštitnik građana je okončao 87% predmeta koji su primljeni u 2021. godini. Pozitivni rezultati rada Zaštitnika građana u teškoj i dugotrajnoj situaciji izazvanom pandemijom korona virusa, za krajnji rezultat imali su porast poverenja građana u ovu instituciju.

Uspešnost Zaštitnika građana ogleda se i u povećanom interesovanju medija za izveštavanja o aktivnostima ove institucije jer je to način da se institucija Zaštitnika građana više i bliže približi građanima. Ovo izveštavanje medija je u 2021. godini uvećano za 60% u odnosu na 2020. godinu.

U izveštajnoj godini Zaštitnik građana je u cilju razmene iskustava i realizacije konkretne pomoći održavao kontakte sa ombudsmanima 17 zemalja sa kojima je od dolaska na funkciju gospodina Pašalića on potpisao bilateralne sporazume radi zaštite prava naših građana na teritoriji tih država i zaštite prava stranih državljana u Republici Srbiji.

Potvrda kvaliteta rada Zaštitnika građana je stigla 3. novembra 2021. godine kada je Narodna skupština Republike Srbije usvojila novi Zakon o Zaštitniku građana kojim se unapređuje nezavisnost i efikasnost rada ove institucije. Ovim zakonom Zaštitniku građana poverene su nove nadležnosti, poslovi nacionalnog nezavisnog mehanizma za sprovođenje Konvencije o pravima osoba sa invaliditetom, poslovi nacionalnog izvestioca u oblasti trgovine ljudima, a takođe Zaštitnik građana ima položaj posebnog tela kojim štiti, promoviše i unapređuje prava deteta. Po novom zakonu Zaštitnik građana obalja i poslove nacionalnog mehanizma za prevencije torture koji su mu povereni još 2011. godine.

U smislu efikasnosti i unapređenja prava građana zakonom su propisani rokovi za postupanje Zaštitnika građana, a građani mogu pritužbu podneti najkasnije u roku od tri godine od izvršene povrede umesto kako je to bilo do izmene zakona, odnosno donošenja novog zakona, u roku od godinu dana.

Takođe, ono što je za nas vrlo bitno jeste da dete starosti od deset godina može samostalno podneti pritužbu i da pritužba deteta ne može biti odbačena u svim onim situacijama u kojima može biti odbačena pritužba punoletnog građanina.

Mesec dana kasnije u decembru 2021. godine Zaštitniku građana potvrđen je najviši status nacionalne institucije za zaštitu ljudskih prava od strane Globalne alijanse nacionalnih institucija za ljudska prva, tačnije Zaštitnik građana kao nacionalna institucija za ljudska prava imaće i narednih pet godina najviši A status što će pored novih zakonom poverenih nadležnosti uticati na dalje jačanje ove nezavisne državne institucije. Sa najvišim A statusom koji označava stepen usaglašenosti rada Zaštitnika građana sa pariskim principima, Zaštitnik građana nastaviće da uz pravo glasa aktivno učestvuje u radu međunarodnih i regionalnih stručnih mreža, a ima takođe i posebno pravo obraćanja na sednicama Saveta za ljudska prava UN.

U 2021. godini, Zaštitniku građana se obratilo 16 hiljada 312 građana, od čega je kontakt ostvaren sa deset hiljada 757 građana, na razgovor je primljeno 1054 građana, a formiranih predmeta je bilo 4501.

Takođe, razmatrali smo i predmete iz prethodne godine tako da je sveukupna efektivnost Zaštitnika građana bila 86%. Iako Zaštitnika građana prepoznaju kao instituciju kojoj mogu da se obrate, građani i dalje nisu u dovoljnoj meri upoznati sa nadležnostima institucije, o čemu govori i procenat odbačenih pritužbi u 2021. godini koji iznosi oko 68% od ukupno broja odbačenih pritužbi skoro 40% se odbaci zbog nenadležnosti, a više od trećine zbog ne iskorišćenosti pravnih sredstava. Međutim i u slučajevima odbačenih pritužbi Zaštitni građana je pružao tužiocima savetodavnu pomoć, što je učinjeno u 78% odbačenih pritužbi i izveštajnoj godini.

U toku 2021. godine Zaštitni građana je uputio 805 preporuka organima uprave, dok je u okviru svoje preventivne funkcije nezavisni mehanizam za prevenciju torture uputio 245 preporuka. Od ukupnog broja upućenih preporuka najveći broj njih, oko 65% odnosi se na resor uprave. Organi su prihvatili skoro 78% preporuka koje je Zaštitnik građana uputio. Takođe, podneli smo i 43 mišljenja, od čega 16 na osnovu zakonske odredbe da davanje saveta i mišljenja o pitanjima iz svoje nadležnosti delujemo preventivno u cilju unapređenja rada organa uprave i 27 mišljenja Vladi i Narodnoj skupštini po osnovu zakonskog ovlašćenja da u postupku pripreme propisa dostavljamo mišljenja na predloge zakona i drugih propisa. Takođe u cilju zaštite i unapređenja prava građana Zaštitnik građana je i izveštajnom periodu uputio devet zakonodavnih inicijativa.

S obzirom na to da smo ove dve godine proveli u nestabilnoj epidemiološkoj situaciji koja je nametnula nove i ograničene uslove svakodnevnog života, u ovom redovnom godišnjem izveštaju ponovo ukazujemo na neophodnost unapređenja rada svih nadležnih organa u cilju ostvarivanja prava građana, a naročito onih koji pripadaju posebno osetljivim kategorijama stanovništva.

Novi Zakon o Zaštitniku građana nam daje mogućnost da svojim aktivnostima i još efikasnije doprinesemo unapređenju rada nadležnih organa i postavimo postulate zaštite ljudskih prava na viši nivo.

Zaštitnik građana ostaće posvećen zaštiti i unapređenju ljudskih prava i sloboda prevshodno kroz reagovanja na sve propise nadležnih organa, savetovanje građana i podnošenje inicijativa za izmenu važećih propisa, svakako možda još efikasnije nego što smo u tom prethodnom periodu činili, pokretanjem znatno većeg broja postupaka po sopstvenoj inicijativi.

Zahvaljujem se na vremenu koje mi je dato i omogućeno da ukratko iznesem aktivnosti Zaštitnika građana. Hvala.

PREDSEDNIK: Zahvaljujem.

Reč ima predsednik Odbora za prostorno planiranje, saobraćajnu infrastrukturu i telekomunikacije, Uglješa Marković.

UGLjEŠA MARKOVIĆ: Zahvaljujem se, poštovani predsedniče Narodne skupštine.

Na samom početku da iskoristim priliku da pozdravim uvažene ministre i predstavnike regulatornih tela, uvažene koleginice i kolege i poštovane i uvažene građanke i građane Republike Srbije.

Želim da iskoristim priliku da u ime Odbora za prostorno planiranje, saobraćaj, infrastrukturu i telekomunikacije izvestim da je na sednicama održanim 24. novembra 2022. godine, kao i na sednici održanoj 23. februara 2023. godine razmatran jedan izveštaj o radu i dva predloga zakona, i to Izveštaj o radu Regulatorne agencije za elektronske komunikacije i poštanske usluge za 2021. godine, kao i Predlog zakona o potvrđivanju akata Svetskog poštanskog saveza, koji je podnela Vlada Republike Srbije i Predlog zakona o potvrđivanju Sporazuma između Vlade Republike Srbije i Saveta ministara BiH o načinu finansiranja i izrade projektno-tehničke dokumentacije, vođenju upravnih postupaka za procenu uticaja na životnu sredinu, izdavanje lokacijskih uslova, saglasnosti i građevinske dozvole za projekat „Hidro-tehnički i bagerski radovi na uređenju kritičnog sektora za plovidbu ušće Drine i Save“ i da je Odbor tom prilikom odlučio, većinom glasova, da predloži Narodnoj skupštini da prihvati ova dva predloga zakona, kao i Izveštaj o radu RATEL-a, za 2021. godinu.

Zahvaljujem.

PREDSEDAVAJUĆA (Elvira Kovač): Zahvaljujem se predstavniku Odbora.

Reč ima dr Duško Pejović, predsednik Saveta DRI.

Izvolite.

DUŠKO PEJOVIĆ: Uvažena predsedavajuća, poštovani narodni poslanici, hvala vam za datu reč.

Dozvolite mi da ukratko iznesem podatke o radu DRI za 2021. godinu. Ovaj Izvešaj je bio na nadležnom Odboru na finansije, republički budžeti i kontrolu trošenja javnih sredstava. Ukratko ću izneti informacije.

Izveštaj smo sastavili i dostavili na vreme prema sadržaju koji propisan važećim aktom. U tom Izveštaju smo naveli da smo sve revizije koje smo planirali Programom revizije za 2021. godinu i izvršili.

Kada uporedimo broj izveštaja sa prethodnim periodom, na primer za 2021. godinu u odnosu na 2018. godinu, i broj zaposlenih u instituciji, onda dolazimo do podatka da je broj zaposlenih porastao za 5,8%, a broj izveštaja za 28,5%. To je rezultat promena koje smo uveli u instituciju u smislu skraćenja sprovođenja revizije i povećanja broja subjekta koji su obuhvaćeni samom revizijom, odnosno povećanja broja izveštaja.

U izveštajnoj godini smo izvršili i sastavili 233 izveštaja, 38 odazivnih izveštaja i 256 posle revizionih izvaštaja. To je 527 revizorskih proizvoda. Ukupno su obuhvaćena 272 subjekta i izvršili smo revizije i finansijskih izveštaja i pravilnosti i svrsishodnosti, kao i njihovih kombinacija – finansijska sa pravilnošću, pravilnošću sa svrsishodnošću.

Od ukupno finansijskih revizija 108 izveštaja, dali smo 108 svojih ocena, od čega su 23 pozitivne ocene, ili 21,3%, 80 mišljenja je sa rezervom, ili 74,1%, tri su negativne ocene, 2,8%, i dve su uzdržane ocene date, ili 1,8%.

Što se tiče poslerevizionih izveštaja, njih je bilo 256. Mi smo ocenili, jer se u poslerevizionom izveštaju daje mišljenje i donosi zaključak. Ocenili smo da je mišljenje zadovoljavajuće za 241 izveštaj, ili 94%, za 13% poslerevizionih izveštaja je ocenjeno kršenje obaveze dobrog poslovanja, ili 5%. To znači da smo uputili poziv i informaciju nadležnom organu za koga smo proceni da je nadležan za lice za koje smo ocenili da je odgovorno za neizvršavanje datih preporuka, odnosno za neotklanjanje otkrivenih nepravilnosti. Za dva poslereviziona izveštaja, ili 1%, ocenili smo da je teži oblik kršenje obaveze dobrog poslovanja, gde prema zakonu imam i obavezu i ovlašćenje da podnesem zahtev za smenu, što smo i učinili.

Ukupno utvrđene greške i nepravilnosti. Kod pripremnih radnji za sastavljanje finansijskih izveštaja ukupno je utvrđeno 13,12 milijardi dinara. Kod nepravilnosti u poslovanju iskazani podaci su 69,19 milijardi dinara nepravilnosti, a pogrešna iskazivanja, odnosno greške u finansijskim izveštajima su u ukupnom iznosu 523,17 milijardi dinara. To je sve detaljno navedeno po kom osnovu i šire, tako da ne bih ja ovde to šire navodio.

Ističem podatak da je od 212 subjekata koji imaju obavezu uspostavljanja interne revizije da je njih 85 uspostavilo ili 40%. Osam subjekata je delimično uspostavilo. Dakle, pripremili su akta, ali nisu izvršili postavljenja, ili 4%, a da 56, ili 100%, ili 100 subjekata, nije uspostavilo internu reviziju iako su to, prema propisima, imali obavezu.

Najveće nepravilnosti koje sam napomenuo odnose se na prihode, primanja, rashode i izdatke, rezultate poslovanja, na ostale primedbe, kao i na pripremu i donošenje finansijskog plana.

Detaljno je to sve to navedeno u izveštaju. Ja samo želim da napomenem da je kod javnih nabavki, pošto je tu utvrđen najveći rizik za nepravilnosti i negativnosti koje otkrivamo u javnom sektoru, mi smo revidirali 120 milijardi ugovora koji su zaključeni i utvrdili smo kod 53,5 milijarde nepravilnosti po svim osnovama ili 44,5%.

Najveći deo nepravilnosti u ovoj oblasti odnose se na to da se nabavljalo, a nije se ni planiralo, niti se sprovodio postupak javnih nabavki, a to je iznosilo 17,71 milijardu dinara ili da nije donet akt ili akt je donet, ali nije pravilno primenjen u postupcima javnih nabavki za 68,58 milijardi dinara.

Nepravilnosti u postupcima sprovođenja postupaka javnih nabavki – 28 milijardi, kod zaključivanja ugovora – četiri milijarde i kod izvršavanja ugovora – 3,5 milijarde dinara.

Što se tiče javnog duga, on je potvrđen, kako je i objavljeno, u odnosu na to da je javni dug za godinu dana nepromenjenog iznosa, a BDP se menjao, tako da se menjala kvartalna, preliminarna i konačna stopa javnog duga, tako da je ona bila 58,23%, 57,82% i na kraju 57,79% na kraju 2020. godine. Sada je, na kraju 2022. godine, stopa javnog duga 55,7%.

U sledećim informacijama želim da kažem da smo izvršili 14 revizija svrsishodnosti poslovanja i svi ovi, kao i svi ukupni izveštaji su na našem sajtu objavljeni i dostupni su svim zainteresovanim stranama.

Ukupno smo dali 2.542 preporuke. Dali smo i inicijative za promenu propisa do kojih smo došli u postupcima revizije, gde smo utvrdili da su odredbe određenih članova određenih propisa nisu u saglasnosti ili sa nekim odredbama istog propisa ili sa odredbama drugih propisa koji regulišu istu materiju, ali na drugačiji način i podneli smo preporuke za izmenu tih propisa, o čemu opširnije stoji au izveštaju.

Podneli smo i 101 prijavu za 195 odgovornih lica. Inače, kada je reč o tim podacima hoću da kažem da smo ukupno do kraja 2022. godine, od početka svog rada podneli 2.365 prekršajnih prijava, 250 krivičnih prijava i prijave za privredni prestup 307.

Isto tako, imamo podatke o efektima sprovedenih revizija. Obaveštavam vas da upravo sada sprovodimo jedan projekat, gde bolje i detaljnije utvrđujemo efekte, odnosno koristi od sprovedenih revizija, odnosno od otklonjenih nepravilnosti ili nesvrsishodnosti.

Možda da istaknem samo dve informacije. Te efekte izračunavamo kvantitativno i kvalitativno. Kvantitativno izračunavamo koliko su povećani prihodi ili koliko su umanjeni rashodi. Na primer, fakulteti su u ovim godinama 2020, 2021. i 2022. godine vratili ukupno 2,3 milijarde dinara koje su dobili da potroše, a pošto je revizijom utvrđeno da to čine suprotno propisu, ovaj iznos za tri godine su ukupno vratili u budžet, iako su sredstva dobili. To je efekat da nisu potrošena javna sredstva mimo propisa.

Drugi efekat, što su aktive budžetskih korisnika na državnom nivou povećane blizu dva biliona dinara ili dve hiljade milijardi dinara su izvršena evidentiranja u bilansu stanja, odnosno na pozicije bilansa stanja, čime je, dakle, uređena sama evidencija u bilansima.

Da kažem da je Savet donosio svoje odluke, 27 sednica, shodno svojim ovlašćenjima, da smo imali saradnju kako sa Narodnom skupštinom, nadležnim odborom, tako i sa kolegama iz drugih revizorskih institucija, na nivou EUROSAI-a i INTOSAI-a. To je sve. Hvala na pažnji.

PREDSEDNIK: Hvala vam.

Reč ima predsednik Upravnog odbora Regulatorne agencije za elektronske komunikacije i poštanske usluge Dragan Kovačević.

DRAGAN KOVAČEVIĆ: Zahvaljujem se, gospodine predsedavajući.

Zahvaljujem se predsedniku skupštinskog odbora na izveštaju koji je razmatran na skupštinskom odboru i njegovom izveštaju koji je danas podneo. Ja sam se javio samo nekoliko kratkih stvari da kažem, koje mislim da su zanimljive ovom uvaženom skupu, a i svim građanima Srbije.

U 2021. godini smo započeli i u 2022. godini završili postupak analize tržišta i uvođenje, definisanje svih merila i kriterijuma po kojima rade operatori na tržištu telekomunikacija, koji je potpuno u skladu sa svim poslednjim regulativima EU, tako da smo tu potpuno usklađeni.

Dalje, 1. jula 2021. godine doneta je odluka o tzv. romingu kao kod kuće sa drugim zemljama Zapadnog Balkana. Mislim da je to svima zanimljivo, dakle, putovanje u ovom okruženju i korišćenje roming usluga je usluga kao kod kuće.

Nastavili smo sa uporednom analizom operatora na tržištu telekomunikacija i moram da kažem od kako smo počeli tu analizu, svi operatori su se jako potrudili da poboljšaju svoje usluge, tako da smo 2017. godine, kada smo započeli, prosečna ocena je bila 55,4 poena, a sada je 83,51. Sve što je preko 80 poena u Evropi se smatra odličnim kvalitetom usluga u ovoj oblasti.

Još jedna stvar, na kraju, koja mislim da je zanimljiva, na našem portalu „ceneusluga.rs“, osim što imamo sve cene usluga operatora u elektronskim komunikacijama, uveli smo i cene usluga operatora eksperes usluga u poštanskom saobraćaju, tako da, mislim da je to vrlo zanimljivo i značajno svim korisnicima da mogu da uporede cene. Hvala.

PREDSEDNIK: Hvala vam.

Predsednik Komisije za zaštitu konkurencije Nebojša Perić.

NEBOJŠA PERIĆ: Zahvaljujem.

Poštovani predsedniče Narodne skupštine, dame i gospodo narodni poslanici, dozvolite mi da na samom početku napomenem da mi je čast što danas mogu ispred Komisije za zaštitu konkurencije, kao važne državne institucije, da vam predstavim rezultate njenog rada tokom 2020. godine, koji predstavljaju kontinuitet u obavljanju najznačajnih aktivnosti u oblasti zaštite konkurencije koji su Komisiji povereni.

Svakako da je godinu iza nas takođe obeležila pandemija izazvana kovidom-19, ali to, kao što vidite, kroz sam izveštaj o radu, nije ostavilo nekakve posledice na rad same Komisije, šta više, možemo reći da gotovo u svim oblastima je napravljen značajan pomak u radu same Komisije, prvenstveno kada je reč o osnovnim nadležnostima koje su date Komisiji, ali isto tako, i npr. u finansijskom smislu, koji nije, da kažem, prioritet u radu same institucije. Mogli ste videti da je Komisija tokom 2021. godine ostvarila finansijske prihode u iznosu od oko 608 miliona dinara, što je 40% više u odnosu na planirano i 50% više u odnosu na 2020. godinu.

Takođe, rashodi koje je Komisija imala su smanjeni i bili su na nivou od oko 70% u odnosu na planirano. Sve to je, naravno, rezultiralo i viškom prihoda na rashodima u iznosu od oko 328 miliona dinara, od čega je više od 70% uplaćeno u budžet Republike Srbije, negde oko 230 miliona dinara.

Kada govorimo o najznačajnijim aktivnostima koje je Komisija obavljala tokom 2021. godine, to su, svakako, postupci za utvrđivanje postojanja povrede konkurencije, postupci ispitivanja koncentracija, pojedinačna izuzeća, restriktivnih sporazuma zabrane, davanje mišljenja iz delokruga nadležnosti Komisije, domaća, međunarodna saradnja i sprovođenje sektorskih analiza, stanja i uslova konkurencije na pojedinačnim tržištima.

Gledaću da vas ukratko sprovedem kroz ove značajnije aktivnosti koje je Komisija obavila tokom 2021. godine. Svakako, jedne od najznačajnijih jesu postupci za utvrđivanje postojanja povrede konkurencije. Kao što možete videti, Komisija je tokom 2021. godine radila na ukupno 15 takvih predmeta, od čega je okončala 10 predmeta, a u onim predmetima koji su rezultirali izricanjem mera zaštite konkurencije, izrečene su mere u iznosu od oko 117 milina dinara, i one su ne samo izrečene, nego su i uplaćene u budžet Republike Srbije.

Takođe, tokom 2021. godine, Komisija je pokrenula dva nova postupka, jedan je za, ili zbog postojanja osnovane pretpostavke za postojanje horizontalnog restriktivnog sporazuma, tzv. kartela, a drugi za zloupotrebu dominantnog položaja.

Dakle, 2021. godine nismo gledali samo da radimo na kvantitetu u smislu što većeg broja pokrenutih postupaka, imajući u vidu da u ranijem periodu Komisija je najčešće pokretala postupke za određivanje cena u daljoj prodaji, sada smo se fokusirali na to da predmet praktično pokrenutih postupaka budu najteže povrede konkurencije i upravo smatramo da i u budućnosti to treba da bude prioritet u radu Komisije, jer smo dovoljno i kadrovski sada i tehnički osposobljeni i imamo dovoljno kapaciteta da možemo da se upustimo u rad i na onim oblastima i tržištima kojima Komisija se do sada nije bavila.

Drugi deo rada Sektora za povrede konkurencije odnosi se na pojedinačna izuzeća restriktivnih sporazuma o zabrani. Dakle, takvih sporazuma koji bi inače bili zabranjeni, ali u slučajevima kada su ispunjeni zakonom propisani uslovi i kada su, dakle, ta prokompetitivna dejstva takvih sporazuma veća i značajnija, takvi sporazumi mogu biti izuzeti od zabrane. Tokom 2021. godine Komisija je radila na ukupno 25 takvih predmeta, od čega je u 23 donela rešenja, a dva su obustavljena jer nisu bili ispunjeni uslovi za izuzeće.

Jedan, takođe, veoma važan segment u radu Komisije predstavljaju postupci za ispitivanje koncentracija, odnosno sve one situacije koje se dešavaju kada npr. kompanije stiču kontrolu jedna nad drugom, i takvih postupaka Komisija je u 2021. godini imala ukupno 242, dakle, 242 prijave koncentracije, od čega je donela rešenje u 233 predmeta, i to zaista predstavlja svojevrstan rekord u radu Komisije od njenog osnivanja, još od 2006. godine.

Istovremeno, vođen je jedan postupak za neprijavljenu koncentraciju, on je okončan i izrečena je kazna, odnosno mera zaštite konkurencije u iznosu od oko devet miliona dinara.

Takođe, još jedan iskorak u radu Komisije u 2021. godini predstavljaju sektorske analize koje su se zaista pokazale, ne samo što Komisija ima ovlašćenja za njihovo sprovođenje, u skladu sa članom 47, Zakona, nego su se zaista i kroz praksu pokazale kao dobar mehanizam za brzo sagledavanje stanja konkurencije na određenim tržištima. Ujedno da kažem da je to i negde usaglašavanje sa preporukama Evropske komisije, da se sada Komisija u svom radu najviše oslanja upravo na sopstvene analize koje sprovodi.

Tokom 2021. godine sprovedene su ukupno tri sektorske analize stanja konkurencije na tržištu keramičkih pločica i sanitarija, na tržištu udžbenika za osnovno obrazovanje i prevoza putnika u međumesnom saobraćaju, a takođe Komisija je pokrenula i još dve nove sektorske analize.

Naravno, ono što uvek ističemo je da svrha postojanja Komisije nije samo kažnjavanje učesnika na tržištu, već da je preventiva i te kako bitna i važna, da je nekada i važnija i bitnija od same reaktive i upravo u skladu sa tim Komisija je veliki značaj posvetila politici, odnosno promociji politike zaštite konkurencije i davanju mišljenja iz delokruga svojih nadležnosti.

Samo da napomenem, sve ove aktivnosti Komisija je tokom 2021. godine obavljala sa 52 zaposlena.

Ono što bih rekao za kraj je to da će Komisija svakako nastaviti i u budućnosti, tokom narednih godina, apsolutno da radi na još većem otkrivanju povreda konkurencije, odnosno onih najtežih oblika povrede konkurencije, sprovođenja sektorskih analiza na onim tržištima na kojima se do sada nije bavila.

Hteo bih da vam se zahvalim još jednom, na kraju, na prilici i na mogućnosti da vam prezentujem rezultate rada Komisije za 2021. godinu uz napomenu da su, pošto smo usvojili Izveštaj za 2022. godinu, ti rezultati još i bolji. Hvala vam.

PREDSEDNIK: Hvala.

Reč ima direktorka Kancelarije za javne nabavke Sandra Damčević.

Izvolite.

SANDRA DAMČEVIĆ: Poštovani predsedavajući, uvaženi narodni poslanici, poštovani ministri, Kancelarija za javne nabavke, u skladu sa odredbama Zakona o javnim nabavkama, Narodnoj skupštini je podnela godišnji izveštaj o monitoringu nad primenom propisa o javnim nabavkama za 2021. godinu.

U odnosu na prethodne godine monitoringom se na sveobuhvatniji, detaljniji način pristupa praćenju primene propisa iz ove oblasti. Naime, donet je Pravilnik o monitoringu nad primenom propisa kojim su predviđene vrste monitoringa, subjekti nad kojima se sprovodi monitoring, obaveza donošenja godišnjeg plana monitoringa, priprema izveštaja o monitoringu za svakog subjekta monitoringa, kao i priprema godišnjeg izveštaja o monitoringu.

U Kancelariji za javne nabavke radno je angažovano ukupno 42 izvršioca od čega poslove monitoringa obavlja šest lica koja su radno angažovana u grupi za monitoring nad primenom propisa o javnim nabavkama. U odnosu na prethodni period broj zaposlenih u ovoj grupi povećan je za dva izvršioca.

Cilj monitoringa je pre svega otkrivanje i sprečavanje, a zatim i otklanjanje nepravilnosti koje mogu da nastanu ili su nastale u primeni ovog zakona. U 2021. godini Kancelarija je prilikom sprovođenja monitoringa nad primenom propisa postupala po više osnova. Postupali smo po zahtevima državnih organa i drugih institucija, pre svega posebnih odeljenja za suzbijanje korupcije pred višim javnim tužilaštvima – ukupno 15, zatim Ministarstvo unutrašnjih poslova – sedam, Agencija za sprečavanje korupcije – devet, što ukupno iznosi 31 zahtev podnet od strane državnih organa.

Dalje, postupali smo po podnetim prijavama privrednih subjekata, prvenstveno ponuđača u postupcima javnih nabavki, ali i drugih subjekata i zainteresovanih lica – ukupno 33 zahteva.

Godišnjim planom monitoring je bio planiran kod 10 naručilaca za ukupno 136 postupaka javnih nabavki, što je i u ukupnom broju realizovano.

U pogledu ispitivanja osnova za sprovođenje pregovaračkog postupka bez objavljivanja javnog poziva u zakonom predviđenim slučajevima Kancelarija je dala 887 pozitivnih i 35 negativnih mišljenja o osnovanosti primene ove vrste postupka.

Pri vršenju poslova monitoringa korišćeni su podaci objavljeni na novom i na starom portalu javnih nabavki i internet stranicama naručilaca, pa zatim podaci iz objavljenih planova javnih nabavki i drugi podaci objavljeni u skladu sa Uputstvom za objavljivanje podataka o javnim nabavkama koji su izuzeti od primene zakona. Kancelarija je koristila i druge podatke dostavljene od strane naručilaca i ponuđača, zatim podatke i dokumentaciju dostavljenu od strane drugih nadležnih institucija, tužilaštva, organa, MUP-a, Agencije za sprečavanje korupcije i drugih, zatim odluke Republičke komisije za zaštitu prava u postupcima javnih nabavki, izveštaj DRI.

Prilikom vršenja poslova monitoringa Kancelarija je u 2021. godini uočila nepravilnosti koje saglasno odredbama zakona imaju obeležje prekršaja, te je u skladu sa svojim ovlašćenjima podnela nadležnim prekršajnim sudovima ukupno 143 zahteva za pokretanje prekršajnih postupaka.

U toku 2021. godine do današnjeg dana, znači na osnovu ova 143 zahteva, prekršajni sudovi su rešili 77 zahteva i po osnovu svih su doneli osuđujuće presude.

Kada je u pitanju aktivnost koja se odnosi na postupanju po zahtevima za vršenje monitoringa od strane nadležnih državnih organa, kao i po osnovu zahteva upućenih od strane drugih zainteresovanih lica, odnosno ponuđača, naručilaca i drugih zainteresovanih lica, od Kancelarije se najčešće zahtevalo pružanje stručne pomoći pri razmatranju konkretnih pitanja iz ove oblasti, a koje je od značaj za dalji rad navedenih državnih organa, kao i razmatranje nepravilnosti postupanja naručilaca prilikom sprovođenja konkretnih postupaka javnih nabavki.

U cilju postupanja po zahtevima nadležnih državnih organa Kancelarija je pribavila dodatnu dokumentaciju od naručilaca kako bi se prikupili svi podaci neophodni za utvrđivanje odlučnih činjenica i kako bi se nadležnim organima omogućilo da utvrde sve relevantne okolnosti za dalji rad i eventualno procesuiranje naručilaca i odgovornih lica naručilaca.

Što se tiče postupanja po zahtevima za vršenje monitoringa drugih subjekata, pre svega privrednih subjekata koji učestvuju u postupcima javnih nabavki, ali i drugih zainteresovanih pravnih, fizičkih lica, Kancelarija je, takođe, u znatnom broju pribavljala dodatnu dokumentaciju od naručilaca kako bi se prikupili svi relevantni podaci potrebni za utvrđivanje odlučnih činjenica.

U vezi sa navedenim bih istakla da je prilikom vršenja monitoringa uočeno da znatan broj ponuđača ne koristi pravna sredstva predviđena zakonom, već da tek nakon okončanja postupka javne nabavke ukazuje na eventualne nepravilnosti u sprovođenju postupka. U ovakvim situacijama Kancelarija je nakon sprovedenom monitoringa podnosiocima zahteva ukazivala, pored ostalog, i na značaj blagovremenog reagovanja u slučaju uočavanja nepravilnosti i korišćenja svih zakonom propisanih procesnih ovlašćenja u cilju zaštite njihovih prava kao učesnika u postupku, ali i u cilju obezbeđivanja poštovanja zakona uopšte.

U vezi sa donošenjem godišnjeg plana monitoringa napomenula bih da pri određivanju subjekta monitoringa Kancelarija vodi računa o ravnomernoj zastupljenosti svih struktura naručilaca, kako prema delatnosti, tako i teritorijalno uz uzimanje u obzir rezultata sprovedenog nadzora u prethodnim godinama, informacija i prijava dobijenih od strane drugih državnih organa.

Pri obavljanju poslova monitoringa po osnovu godišnjeg plana Kancelarija je posebno usmerila pažnju na proveru pravilnosti izbora, vrste postupaka, usaglašenosti konkursnih dokumentacija sa zakonom i podzakonskim aktima, postupanje naručilaca u zakonom propisanim rokovima i drugim elementima koji su bili od uticaja na zakonito sprovođenje postupka javne nabavke.

Nakon sprovedenom monitoringa Kancelarija naručioce koji su bili subjekt monitoringa obavestila je o rezultatima sprovedenog monitoringa, ukazala na uočene nepravilnosti i dala konkretne preporuke kako se te nepravilnosti ubuduće ne bi ponavljale.

U okviru svojih redovnih aktivnosti vršenja monitoringa Kancelarija je u 2021. godini pratila podatke objavljene na Portalu javnih nabavki. U situacijama kada su uočene određene greške Kancelarija je ukazivala naručiocima na propuste koje prave pri objavljivanju oglasa i drugih dokumenata. Pri tome se posebno ukazivalo na nepravilnosti uočene prilikom pregleda konkursnih dokumentacija, Odluka o sprovođenju postupaka javnih nabavki, Odluka o ishodu postupka javne nabavke i drugih dokumenata objavljenih na portalu.

Na kraju, dodala bih da smo u Izveštaju o sprovedenom monitoringu za 2021. godinu naveli detaljan prikaz svih konkretno objavljenih monitoringa postupaka javnih nabavki.

Kancelarija će raditi na jačanju i unapređenju monitoringa, a sve u cilju pravilne primene propisa iz oblasti javnih nabavki. Hvala na pažnji.

PREDSEDNIK: Hvala vam.

Reč ima predsednik Komisije za kontrolu državne pomoći Vladimir Antonijević.

Izvolite.

VLADIMIR ANTONIJEVIĆ: Hvala vam.

Uvaženi predsedniče Narodne skupštine, narodni poslanici, drage kolege iz državnih organa, organa državne uprave i posebnih organizacija, iako ste verujem upoznati sa Godišnjim izveštajem o radu Komisije za kontrolu državne pomoći za 2021. godinu, iskoristiću trenutak da ukažem na neke osnovne okolnosti, odnosno situacije koje smatramo da su neophodne da se iskažu u ovom trenutku.

Naime, početkom 2021. godine mi smo startovali, odnosno započeli smo godinu sa svega pet zaposlenih na neodređeno vreme, državnih službenika, da bismo istu tu godinu završili sa 16 državnih službenika koji su zaposleni na neodređeno vreme.

Istovremeno, došli smo i izvršili smo statutarnu i stvarnu promenu poslovnog sedišta i u tom smislu više se ne nalazimo na adresi na kojoj smo inicijalno bili, već smo zakupili novi prostor, uzeli smo, zaključili smo Ugovor o zakupu sa Beogradskom bankom u stečaju, gde smo apsolutno sada podmireni što se tiče prostornog kapaciteta u tom pogledu.

Istovremeno, želim da ukažem da su sredstva inicijalna koja su predviđena za 2021. godinu za rad Komisije obezbeđena u budžetu Republike Srbije i to u iznosu od 96 miliona 848 hiljada dinara. Međutim, rebalansom budžeta, odnosno Zakonom o izmenama i dopunama Zakona o budžetu Republike Srbije za 2021. godinu, taj iznos je smanjen za okvirno milion dinara, tako da je ukupan iznos koji je bio 10 miliona dinara, pardon, tako da je ukupan iznos koji je bio na raspolaganju Komisiji za kontrolu državne pomoći upravo 86 miliona 990 hiljada dinara.

U tom smislu, želimo da ukažemo da smo utrošili sredstva u ukupnom iznosu od 81% i da je zapravo velika većina sredstava utrošena na rashode i izdatke koji se odnose na lična primanja zaposlenih, odnosno plate, doprinose i naknade o radu, a da je ostatak uglavnom iskorišćen za stalne troškove u vidu zakupa poslovnih prostorija.

U pogledu statističkih podataka koje se odnose na osnovnu nadležnost Komisije za kontrolu državne pomoći, a to je utvrđivanje postojanja državne pomoći i ocena usklađenosti takve pomoći, želim da ukažem da je u okviru upravnog postupka Komisija donela, zapravo usvojila 130 rešenja o utvrđivanju postojanja i oceni usklađenosti državne pomoći i u jednom upravnom postupku koji je utvrdila, odnosno naložila upravnu meru povraćaja državne pomoći u iznosu od 414 miliona dinara, uključujući i zateznu kamatu koja počinje od odgovarajućeg perioda, odnosno 2016. godine, referentni datum koji smo izneli u našem rešenju.

U međuvremenu, izneli smo 10 mišljenja o usklađenosti konkretnih propisa. Istovremeno, želim da ukažem da je institut koji je uveden u zakonu krajem 2019. godine, odnosno koji je započeo sa primenom 2020. godine, a odnosi se na takozvanu prenotifikaciju, odnosno obaveštenja o potrebi prijave državne pomoći u situacijama kada je davalac državne pomoći nije siguran da li određeno davanje može predstavljati, odnosno raspolaganje javnim sredstvima u korist privrednih subjekata ili učesnika na tržištu može predstavljati državnu pomoć, on može nama u skladu sa članom 28. da se obrati. U tom kontekstu, želim da ukažem da je već 2021. godine, da smo imali 52 upita i da smo doneli 52 obaveštenja po tom osnovu.

U drugom delu, želeo bih da istaknem da je zapravo 2021. godina bila godina normativnih aktivnosti Komisije za kontrolu državne pomoći gde smo u navedenom periodu preneli preko 1.000 stranica evropskih pravnih tekovina iz oblasti zaštite konkurencije koji se odnosi na kontrolu državne pomoći, te u tom smislu usvojeno je preko 18 podzakonskih akata kojima se bliže uređuju uslovi i kriterijumi usklađenosti kontrole državne pomoći, odnosno bliže razrađuju određena zakonska rešenja.

Želeo bih da istaknem da tih 18 podzakonskih akata zapravo najviše ima uredbi, zatim pravilnika i uputstava. Želim da istaknem samo neke od njih imajući u vidu neophodnost značaja i veliku količinu materijala koji je prenet samo u jednoj godini u zakonodavstvo, odnosno legislativu i postao je deo jedinstvenog pravnog poretka Republike Srbije.

Naime, u pitanju su uredba o uslovima i kriterijumima usklađenosti regionalne državne pomoći. Za početak, samo želim da jednu okolnost istaknem, a to je da u našem izveštaju možete apsolutno videti koji konkretan „aki“, odnosno pravna tekovina se prenosi kojim propisom.

Tako da, u tom kontekstu želim da ukažem, da pored uredbe o uslovima i kriterijuma usklađenosti regionalne i državne pomoći, usvojili smo i Uredbu o pravilima i uslovima za dodelu pomoći male vrednosti, odnosno „deminimis“ pomoći, Uredba o uslovima i kriterijuma usklađenosti i horizontalne državne pomoći, Uredba o uslovima i kriterijumima usklađenosti državne pomoći za sanaciju i restrukturiranje učesnika u teškoćama.

Zatim, Uredba o uslovima i kriterijumima usklađenosti državne pomoći za kulturu, Uredba o uslovima i kriterijumima usklađenosti državne pomoći za zaštitu životne sredine i sektoru energetike, Uredba o uslovima i kriterijumima usklađenosti državne pomoći u obliku naknade za obavljanje usluga od opšteg ekonomskog interesa.

Zatim, Uredba o uslovima i kriterijumima usklađenosti i pomoći male vrednosti za obavljanje usluga od opšteg i ekonomskog interesa, uputstvo za ocenjivanje usklađenosti regionalne državne pomoći, uputstvo za ocenjivanje usklađenosti državne pomoći za zapošljavanje, uputstvo za ocenjivanje usklađenosti državne pomoći za usavršavanje, Pravilnik u obliku sadržajnog godišnjeg izveštaja o dodeljenoj državnoj pomoći. Zatim, Pravilnik o obliku i sadržini godišnjeg izveštaja o popisu šema državne pomoći o kojoj ću vam malo kasnije istaći par okolnosti za koje smatram da su značajne.

Takođe, usvojen je ostatak pravnih tekovina koje smo prenosili, evropskih pravnih tekovina. Zapravo se odnosni na deo koji je u direktnoj vezi, odnosno uzročno-posledičnoj vezi sa epidemijom zarazne bolesti Kovid – 19, imajući u vidu da je u navedenim okolnostima Evropska komisija donela tzv. „temporary frame“, odnosno „privremeni okvir“ koji se odnosio na pravila o usklađenosti državne pomoći u vanrednoj situaciji koja je, naravno, bila otežavajuća u datim okolnostima. Prevashodno se odnosila na likvidnost određenih privrednih učesnika na tržištu, odnosno učesnika na tržištu kao takvim.

U tom smislu, Komisija je donela, odnosno predložila Vladi Republike Srbije preko nadležnog Ministarstva finansija i to je usvojeno, Uredba o uslovima i kriterijumima usklađenosti državne pomoći za istraživanje, razvoj i unapređenje, proizvodnju infrastrukture neophodnu za borbu protiv zarazne bolesti Kovid – 19.

Zatim, uredbe o uslovima i kriterijumima usklađenosti državne pomoći radi otklanjanja ozbiljnog poremećaja u privredi prouzrokovanom epidemijom zarazne bolesti Kovid – 19, uredbe o uslovima i kriterijumima usklađenosti državne pomoći radi otklanjanja štetnih posledica prouzrokovanih epidemijom zarazne bolesti Kovid – 19 i uredba o uslovima i kriterijumima usklađenosti državne pomoći kroz dokapitalizaciju učesnika na tržištu radi otklanjanja poremećaja u privredi, prouzrokovanim epidemijom zarazne bolesti Kovid – 19.

Takođe, želim da ukažem da je u navedenom periodu Komisija apsolutno usvojila dva izveštaja u skladu sa svojim nadležnostima. U pitanju su godišnji Izveštaj o popisu šema državne pomoći i godišnji Izveštaj o dodeljenoj državnoj pomoći. Kada je u pitanju godišnji Izveštaj o popisu šema državne pomoći, želim da istaknem da je Komisija popisala 117 šema državne pomoći, odnosno 117 pravnih osnova ili programa na osnovu kojih se dodeljuju određena sredstva koja se mogu kao takva klasifikovati kao državna pomoć.

Ono što je veoma značajno u tom trenutku, jeste da smo identifikovali praktično šest šema državne pomoći koje mogu biti problematične. Naravno, to smo već u 2022. godini, što ćete videti u našem narednom godišnjem izveštaju o radu, kada smo ih identifikovali, mi smo ih ocenili apsolutno neusklađeni i na takav način smo apsolutno i na neki način potvrdili ocenu Evropske komisije kada su u pitanju fiskalne šeme državne pomoći, ali o tome možemo da razgovaramo u nekom od narednih perioda ili ako vas interesuje u ovom trenutku, ja vam stojim na raspolaganju za svaki odgovor.

Takođe, u delu koji se odnosi na godišnji Izveštaj o dodeljenoj državnoj pomoći, želim da istaknem da je veoma važno da je davalac dužan da 10 godina čuva podatke o dodeljenim sredstvima, odnosno dodeljenim državnim pomoćima i na zahtev Komisije, pogotovo kada se sačinjavaju ovakvi izveštaji, oni su dužni da nama dostave te podatke. Mi te podatke agregiramo i pravimo određene trendove u odnosu na prethodni period gde se može pratiti koliku državnu pomoć dodeljuje Republika Srbija, odnosno Vlada Republike Srbije ili davalac kao takav, pošto može biti i jedinica lokalne samouprave, autonomna pokrajina, odnosno pravna lica čije vlasništvo većinski se nalazi u posedu Republike Srbije.

U tom kontekstu, želim da kažem da za vreme izrade ovog izveštaja, taj godišnji Izveštaj o dodeljenoj državnoj pomoći mi jesmo usvojili, ali smo u skladu sa zakonom poslali Vladi Republike Srbije na usvajanje, imajući u vidu da je ona ta koja ispred davalaca treba da verifikuje osnovne podatke, a i kao što sam rekao na samom početku, mi treba odgovarajuće trendove da pratimo i u tom kontekstu to su nam inicijalni podaci za naredni izveštaj.

Taj godišnji Izveštaj o dodeljenoj državnoj pomoći je dostupan na našoj stranici. Želim da ukažem tom prilikom samo neke od navedenih podataka, navedenih podatka koji naravno nisu bili dostupni u trenutku kada smo odbranili Izveštaj pred nadležnim odborom, a to je da je učešće državne pomoći u BDP 2020. godine bio 4,96%, dok je učešće državne pomoći u BDP za razliku od toga u 2019. godini bio svega 2%, a u 2018. godini 1,9%.

U apsolutnom iznosu, državna pomoć je dodeljena u ukupnom iznosu od 272 milijarde 683 miliona dinara, odnosno približno dve milijarde 319 miliona evra. Ono što je veoma važno istaći u ovom trenutku jeste da nije svako raspolaganje javnim sredstvima državna pomoć, već je neophodno da budu ispunjeni određeni kriterijumi. To su četiri kriterijuma koji se odnose na prepisivost takvog dela državi, odnosno da postoji raspolaganje javnim sredstvima kao jedan od kriterijuma, da postoji selektivnost, da postoji uticaj na konkurenciju koji je zapravo najvažniji i da se na takav način omogućava prednost određenom korisniku, odnosno određenom učesniku na tržištu u odnosu na druge.

U tom smislu veoma je važno istaći da postoji jasna distinkcija između bilo kakvog davanja u odnosu na nešto što se može po definiciji i što smo mi prihvatili, takvu definiciju deo prenosa evropske pravne tekovine u naš sistem, znači nije svako raspolaganje na javnim sredstvima državna pomoć, već ona koja samo u početku ispunjava odgovarajuće kriterijume.

S tim praktično želim i da na neki način završim iako smo dobili pozitivnu ocenu Evropske komisije u pogledu celog sistema koji je uspostavljen, koji relativno brzo i u ovom periodu želim da istaknem da prosto, Izveštaj o napretku Evropska komisija za navedeni period uvek obuhvata referentan period od jula meseca do jula, znači od jula 2020. do jula 2021. godine, tako da u određenim okolnostima u Evropskom izveštaju, odnosno Izveštaju Evropske komisije o napretku za 2021. godinu nisu određeni podaci bili dostupni prilikom izveštavanja, ali bez obzira na to oni su kasnije i potvrđeni da je napravljen odgovarajući napredak u tom smislu.

Istovremeno, nažalost želim samo da iskoristim priliku da ukažem da se često dolazi do pogrešnog zaključivanja na osnovu samog naziva Komisije za kontrolu državne pomoći, gde se smatra da mi zapravo vršimo nadzor nad svrsishodnosti određenih davanja, odnosno vršimo evaluacije određenih javnih politika ili čak kontrolišemo namensko trošenje javnih sredstava, što je zapravo pripisivo nekim drugim organima državne uprave u skladu sa Zakonom o budžetskom sistemu Republike Srbije.

Mi, naravno, nismo ni davalac državne pomoći. Mi ne raspolažemo budžetskim sredstvima za navedenu namenu. Mi ne određujemo koji će učesnik na tržištu da dobije sredstva, a koji ne. Znači, ne vršimo selekciju. Istovremeno mi ne određujemo koji je to iznos, koji će da bude ili instrument putem koga će državna pomoć da se dodeljuje, da li će to da bude garancija, da li će to da bude kredit pod povoljnijim uslovima u odnosu na tržišne ili pak subvencije, odnosno bespovratna sredstva. To je naravno sve na davaocu i davalac je taj koji jedini donosi odluku o opravdanosti, opredeljenosti i celishodnosti, svrsishodnosti takvog davanja.

I konačno, ono što je najbitnije, mi ocenjujemo samo da li takva državna pomoć utiče na konkurenciju u meri da ona značajno ograničava, odnosno na neki način slikovito rečeno, kao neka vrsta antidoping, neophodne antidoping agencije, imajući u vidu da je upravo razlog zašto su i nastala ta pravila o kontroli državne pomoći kao delu zaštite konkurencije u unutrašnjem tržištu Evropske unije, da ne bi došlo do trke u subvencionisanju između država članica, jer će uvek ove bogatije moći više da daju svojim, bilo nacionalno favoritima ili kompanijama koje posluju na njihovom sedištu.

Sa druge strane, ako vam se državna pomoć ne vezuje za jedan konkretan opravdani trošak to može kasnije uticati i na cenu i na kvalitet i na samu trku između konkurenata.

U tom smislu, ja bih želeo da se zahvalim i stojim na raspolaganju za sva vaša pitanja ili eventualne sugestije koje imate u vezi sa našim radom.

Već u 2022. godini imamo dosta toga da prikažemo i u 2023. godini. Nadam se da će biti još plodotvornija, ali u svakom slučaju hvala vam na razumevanju što ste poverili Komisiji ovako važna javna ovlašćenja.

Nadam se da ćemo i dalje opravdati svojim radom vaše poverenje. Hvala puno.

PREDSEDNIK: Hvala vam.

Sada zamenica predsednice Republičke komisije za zaštitu prava u postupcima javnih nabavki, Vesna Gojković Milin.

VESNA GOJKOVIĆ MILIN: Poštovani predsedniče, poštovane dame i gospodo narodni poslanici, predstavnici Vlade Republike Srbije i poštovane kolege koji prisustvuju današnjoj sednici, zahvaljujem se na prilici da u ime našeg organa predstavim podatke o radu Republičke komisije za zaštitu prava u postupcima javnih nabavki u izveštajnom periodu koji se odnosi na kalendarsku 2021. godinu, a izveštaj je predstavljen i dobio je podršku Odbora za finansije i budžet Narodne skupštine, na sednici koja je održana dana 11.10. te će biti i pred vama na razmatranju.

U izveštajnom periodu koji je obuhvaćen ovim izveštajem Republičke komisije, Republička komisija je održala ukupno 286 sednica, na kojima je ukupno donela hiljadu odluka. Od tih hiljadu odluka 759 odluka odnose se na zahteve za zaštitu prava, što znači da se odnose na osnovnu nadležnost Republičke komisije koju ona obavlja u toku samih postupaka javnih nabavki na inicijativu zainteresovanih privrednih subjekata kojima je omogućeno u skladu sa zakonom da ulože zahtev za zaštitu prava i da traže da se otklone eventualne nepravilnosti koje su uočili u fazi postupka javne nabavke u kojoj su zainteresovani.

Taj broj predstavlja uredno i 85,90% svih donetih odluka Republičke komisije, do preostalog broja od hiljadu odluka Republička komisija postupala je u skladu sa svojim drugim nadležnostima koje su određene Zakonom o javnim nabavkama. Od ukupno 759 odluka koje je Republička komisija donela po zahtevima za zaštitu prava 359 odluka odnose se na meritovno razmotrene zahteve koje je Republička komisija ocenila kao osnovane, što je imalo za posledicu poništenje postupka javne nabavke u celini ili poništenje postupka javne nabavke delimično i sa davanjem naloga naručiocu kako da otkloni utvrđene nepravilnosti u samom postupku.

To je ukupno 47,29% predmeta koji su formirani po zahtevima za zaštitu prava, od toga u celini je poništeno 31 predmet, tj. 4,08%, a u 328 predmeta rezultat je bio – delimično poništenje i nalog naručiocu da otkloni nepravilnosti.

U 330 predmeta koji su formirani na osnovu zahteva za zaštitu prava koji su podneti Republičkoj komisiji, što predstavlja 43,48% Republička komisija donela je meritorne odluke kojima je utvrdila da se predmetni zahtevi neosnovani i te iste kao takve i odbila.

U preostalih 70 predmeta, formiranih na osnovu ovog inicijalnog akta, donete su procesne odluke i to u 29 slučajeva donete su odluke o obustavi postupka zaštite prava usled odustanka od podnetog zahteva, što predstavlja 3,82% ukupnog broja ovih odluka, a zatim u 441 slučaju Republička komisija utvrdila je izostanak procesnih pretpostavki za dalje postupanje po podnetom zahtevu za zaštitu prava usled čega je doneta neka od procesnih odluka regulisana Zakonom o javnim nabavkama, što predstavlja ukupan broj odluka od 5,40%.

U izveštajnom periodu Republička komisija postupala je u postupcima zaštite prava koji su se odnosili na postupke javnih nabavki, čija je ukupna procenjena vrednost iznosila 127 milijardi 789 miliona 902 hiljade i 638 dinara, što je vrednost povećana u odnosu na 2020. i 2019. godinu. Takođe je i vrednost uplaćenih taksi u republički budžet koje su po Zakonu o javnim nabavkama iz 2019. godine procesna pretpostavka za odlučivanje o predmetnom zahtevu povećane i iznose skoro 186 miliona, za razliku od perioda 2020. i 2019. godine kada su ovi iznosi bili nešto manji.

Republička komisija posebnu pažnju, to vam je poznato iz ranijih izveštajnih perioda, i na osnovu osnovanih primedbi koje su na i u nekim periodima bile upućivane u kojima je daleko veći bio i priliv predmeta i manji kapaciteti ovog organa ulagala je i dalje ulaže napore da postupe u rokovima koji su utvrđeni zakonom.

U ovom izveštajnom periodu Republička komisija postupala je u predmetima koji su formirani na osnovu njene nadležnosti utvrđene Zakonom o javnim nabavkama koji je donet 2012. godine, a zatim amandmanima izmenjen 2015. godine. Takvih je predmeta bilo 103. U tim predmetima Republička komisija odlučila je u roku do 20 dana u ukupno 40 predmeta, a u roku od 21 do 35 dana u ukupno 42 predmeta, što znači da je ukupno 80 predmeta koji su formirani po starom Zakonu o javnim nabavkama Republička komisija postupila u okviru zakonskog roka do 35 dana.

S obzirom da je sada važećim Zakonom o javnim nabavkama, koji je u potpunosti usklađen sa direktivama EU Republička komisija je dobila nešto duži rok za postupanje, a posebno su izdvojeni podaci o ovom izveštajnom periodu za 656 odluka koje su donete u predmetima formiranim po zahtevima za zaštitu prava o kojima smo odlučivali po osnovu nadležnosti utvrđene novim zakonom i u vezi sa ovim predmetima u roku do 30 dana postupili smo u ukupno 514 predmeta, a u roku od 31 do 45 dana u ukupno 102 predmeta. Na taj način ukupan procenat predmeta koji su rešeni u zakonskom roku do 45 dana iznosi 93,90%.

Možda će vas interesovati i podaci o proseku dana potrebnih za rešavanje predmeta u ovom izveštajnom periodu, u vezi sa čime, u odnosu na ovih 656 odluka, koje su donete u predmetima gde je naša nadležnost ustanovljena po novom Zakonu o javnim nabavkama. Ukupno trajanje procedure pred našim organom od momenta formiranja predmeta, omota spisa, do donošenja odluke Republičke komisije je 33,77 dana, dok je prosečno vreme od momenta kompletiranja dokumentacije potrebne za odlučivanje do donošenja odluke Republičke komisije 21,75 dana. Svi ovi dani su kalendarski dani, što naglašavam, s obzirom da u EU neki rokovi se računaju samo u radnim danima.

Takođe, u vezi sa svojom osnovnom delatnošću Republička komisija zakonom ima ustanovljene i druge nadležnosti, među kojima je i nadležnost praćenja sprovođenja odluka Republičke komisije. U vezi sa ovim Republička komisija održala je u 2021. godini osam sednica, na kojima je razmotrila 255 predmeta, po izveštajima naručilaca. U vezi sa ovim predmetima, u vezi sa ovom svojom nadležnošću Republička komisija u izveštajnom periodu utvrdila je da je u 17 predmeta izostalo dostavljanje izveštaja od strane naručilaca, da je u jednom predmetu naručilac propustio da postupi po nalogu Republičke komisije.

Na ovaj način nalazimo se u situaciji u kojoj smo već jedan duži vremenski period, gde imamo skoro 100% poštovanje odluka Republičke komisije i njihovo izvršavanje u naloženim rokovima.

Republičkoj komisiji takođe je Zakonom o javnim nabavkama koji je usvojen 2019. godine, data i nadležnost novčanog kažnjavanja, i u periodu na koji se odnosi ovaj izveštaj Republička komisija formirala je četiri predmeta za novčano kažnjavanje po odredbama ovog zakona, i to jedan predmet na osnovu toga što je naručilac uskratio mogućnost uvida u spise zainteresovanom privrednom subjektu, kao podnosiocu zahteva, u kom slučaju je izrečena novčana kazna naručiocu i odgovornom licu naručioca, kao i tri predmeta koji su formirani na osnovu toga što naručilac nije postupio u skladu sa svojom obavezom iz člana 220. Zakona, tj. nije dostavio u roku od pet radnih dana Republičkoj komisiji odgovor i svu potrebnu dokumentaciju za odlučivanje, nakon što je primio zahtev za zaštitu prava. U izveštajnom periodu od ovih predmeta u dva slučaja su takođe izrečene novčane kazne naručiocu i odgovornom licu naručioca.

Ukupan iznos naplaćenih novčanih kazni u izveštajnom periodu od 260.000 dinara, a s obzirom na to da je Republička komisija u nadležnosti ima i po starom zakonu u odnosu na neke druge situacije koje su bile predviđene, do sada je u budžet Republike Srbije uplaćeno ukupno 3.259.500 dinara po osnovu novčanih kazni.

Takođe u izveštajnom periodu Republička komisija je formirala i dva predmeta na osnovu zahteva za pokretanje postupka za poništenje ugovora o javnoj nabavci i to prema odredbama važećeg Zakona o javnim nabavkama, a u izveštajnom periodu donela je dve odluke po već ranije formiranim zahtevima iz ranijih izveštajnih perioda i to tako što je jedan od tih postupaka okončan poništenjem ugovora o javnoj nabavci, a u drugom predmetu Republička komisija je u skladu sa tada predviđenom zakonskom mogućnošću izrekla novčanu kaznu naručiocu i odgovornom licu naručioca umesto poništenja ugovora.

Odredbama Zakona o javnim nabavkama koji je sada na snazi Republičkoj komisiji data je nadležnost da ukoliko prilikom obavljanja svoje nadležnosti utvrdi da su izvršene radnje koje imaju obeležje prekršaja utvrđenom Zakonom o javnim nabavkama, podnese zahtev za pokretanje prekršajnog postupka nadležnom prekršajnom sudu.

U ovom izveštajnom periodu Republička komisija donela je odluku o utvrđivanju osnova za podnošenje zahteva za pokretanje prekršajnog postupka, regulisala svoju internu proceduru na koji način se postupa prilikom utvrđivanja, da li postoji osnov za podnošenje zahteve, te je u tom smislu održala tri kolegijuma, na kojima je razmotrila ukupno 538 predmeta i u dva predmeta utvrdila da postoji osnov za podnošenje zahteva za pokretanje prekršajnog postupka, te su zahtevi i podneti nadležnim prekršajnim sudovima. Od sednice Odbora do sada novitet je da je u jednom od tih slučajeva izrečena kazna privrednom subjektu i odgovornom licu privrednog subjekta.

U izveštajnom periodu Republička komisija primila je takođe i 77 odluka koje je doneo upravni sud, a koje su donete povodom tužbi podnetih na odluke naših organa, 47 tužbi je odbijeno, 19 tužbi je uvaženo. To predstavlja procenat od 24,67% od ukupnog broja podnetih tužbi, ali je od većeg značaja za rad Republičke komisije okolnost da se radi o ukupno 2,09% od ukupnog broja predmeta koje rešava Republička komisija.

Zahvaljujem vam se na pažnji. Svi podaci o radu Republičke komisije su u potpunosti detaljno predstavljeni u našem izveštaju. Koristim ovu priliku da se zahvalim nadležnom odboru i svima na velikoj podršci koju ste uvek pružali i pružate Republičkoj komisiji za zakonito i pravilno postupanje u postupcima zaštite prava u poslednjem desetogodišnjem periodu od kada je za izbor za predsednika i članova Republičke komisije nadležna Narodna skupština Republike Srbije. Hvala vam mnog.

PREDSEDNIK: Hvala i vama.

Prelazimo na predstavnike poslaničkih grupa.

Ko želi reč može da se prijavi.

Prvo Radomir Lazović.

RADOMIR LAZOVIĆ: Hvala predsedavajući za reč.

Danas se navršava godinu dana od početka ruske vojne agresije na Ukrajinu i tim povodom pozivam vas da minutom ćutanja odamo poštu svim žrtvama ovog rata.

Slava im.

Poštovani građani, pored godišnjice početka rata u Ukrajini, ova sednica danas održava se u vreme kada se otprilike navršilo nekih 100 dana Vlade i kada bi ministri trebalo da govore o svom prethodnom radu i šta su neki naredni koraci, a ne da ovako imamo jednu situaciju da se 26 tačaka, kako da kažem, nagura u jednu i da prosto ovi izveštaji koji bi trebalo da imaju neku važnost, da možemo o njima da diskutujemo detaljno, pokazuje se koliku zapravo važnost imaju za vladajuću većinu.

Lepo bi bilo da nam ministri daju odgovore, recimo o ovim dešavanjima sa EPS koja je očigledno posrnula i čije posrnuće se nastavlja i dalje. Nakon što je šest ljudi uhapšeno zbog prevara teških sedam i po miliona dolara, dve tužiteljke Višeg javnog tužilaštva u Beogradu koje su se bavile ovim slučajem, sklonjene su iz odeljena za borbu protiv korupcije, očigledno da se ne bi nastavila hapšenja dalje.

Pazite kolika je osionost i bahatost ljudi koji su pohapšeni i koliko oni zapravo imaju slobode i koliko se osećaju slobodnim da kroz dokumentaciju provuku da su izvršeni radovi na izgradnji pruge koji nisu izvršeni. Ej ljudi, cela jedna pruga je provučena, ne neki papir.

Ko zna šta bi se sve otkrilo da su nastavile da rade, jer ovo je očigledno samo vrh ledenog brega. Ljudi iz SNS poput Milorada Grčića već su nas koštali preko milijardu evra i napravili su potpuni kolaps energetskog sistema. Da nismo preskupo uvozili struju imali bismo restrikcije, ovako imamo dugove.

Tužiteljke su očigledno sklonjene da bi se zaustavila dalja istraga i da opet niko od glavešina ne bi odgovarao. Možda bi gospodine ministre informisanja o ovome mogli da saznaju iz raznih medija, ali očigledno je da ako ja to sada ne kažem ovde gde ima prenos RTS da će teško do ljudi doći.

Danas je pred nama izveštaj Agencije za energetiku i ja sam planirao da govorim detaljnije o povećanju udela proizvodnje struje iz obnovljivih izvora, o sovarima i vetroparkovima odnosno o novom istraživanju koje pokazuje da su vetroparkovi mnogo stabilniji izvor energije nego što se to do sada verovalo.

Hteo sam da predstavim stavove Pokreta Ne davimo Beograd, odnosno Zeleno-levog fronta da država mora da ima svoja ulaganja u ovom sektoru, a ne da ga prepustim privatnicima i podobnim investitorima kao što je bilo slučaj sa malim hidroelektranama koje su pored toga ostavljale i ogromnu štetu na našu prirodu, ali mi o čemu god da krenemo ovde ljudi da razgovaramo, mi na kraju završimo na kriminalu, pa eto tako o EPS.

Na dnevnom redu danas je i izveštaj Fiskalnog saveta koji je pokazao tačnim ono što smo govorili za vreme pandemije, ono što smo govorili na sednici o budžetu, ono što smo govorili na sednici o rebalansu, na ono što smo govorili na sednici o Vladi – ne treba ići neselektivnim pomoćima privredi i stanovništvu, jer nisu svi jednako pogođeni, a svi, cela država se zadužujemo. Nije to besplatan novac, on na kraju dođe na naplatu ljudi.

Zahtevali smo da se pomoć usmeri na socijalno najugroženije grupe kako bi ova mera stvarno imala pravi učinak. Zar nije bolje umesto svima da pomoć ide nezaposlenima, samohranim roditeljima, korisnicima socijalne pomoći, studentima, dakle, ljudima kojima je ta pomoć najpotrebnija, ali stranku na vlasti nije interesovalo da stvarno pomogne ljudima, nego da našim novcem kupi sebi glasove. Eto, vam još jednom jedna vrsta kriminala.

Danas je na dnevnom redu i pitanje angažovanja naših vojnika u međunarodnim misijama. Srbija treba da uradi sve da više nikada ne učestvuje u ratnim sukobima, ni u okruženju niti bilo gde na svetu. Naši vojnici treba da učestvuju samo u mirovnim misijama, što isključuje i borbu protiv migracija, jer se migracije ne rešavaju oružjem, nego otklanjanjem problema tamo odakle ljudi beže.

Pravo pitanje i za ministra i za premijerku, da na primer danas razgovaramo o tih sto dana Vlade je i ono o kupovini oružja. Pola miliona ljudi u Srbiji živi ispod granice siromaštva. Umesto to da rešavamo, SNS za prethodnih 10 godina, koliko je na vlasti, povećao je budžet za vojsku i policiju duplo. O tome smo takođe govorili kada je bilo reči o budžetu. Sada je dve milijarde zajedno, 14% budžeta, a predsednik ide po sajmovima naoružanja i naručuje nove besmislice.

Možda vam gospodo zvuči kao početak nekog vica to da Željko Mitrović i kompanija „Pink“ proizvode naoružanje, ali kao vic zvuči i da je Aleksandar Vulin ministar, pa se to pod SNS vlašću dešava. Ljudi, imam jednu poruku, moramo to hitno da menjamo, moramo potpuno drugačije da vodimo ovu državu. „Pink“ vam proizvodi naoružanje, bre, da li ste normalni? Možeš misliti, Srbija kupuje dronove samoubice. Pa, koga će Srbija da napada samoubicama? Pazite, kako to zvuči. Šta će nam 200 novih borbenih vozila, tenkovi, rafal-avioni, specijalci sa specijalnim platama?

Ko će to da plati i zašto, ljudi? Samo prošle godine zadužili ste ovu državu sa novih tri milijarde evra. Pogledajte, ljudi, rafove u prodavnicama, ako je neki proizvod na sniženju, ako ima, znate onu, ne znam da li vi znate, ali znaju građani, kada ima onu žutu ili crvenu cenu, raf je prazan na tom proizvodu. Znate zašto? Zato što ga ljudi kupuju, zato što kupuju najjeftinije, zato što ne mogu da prežive, za egzistenciju se bore.

Gde je Siniša Mali danas da nam opet ispriča kako je po svim ekonomskim pokazateljima Srbija na sjajnom mestu? Samo inflacija godinama, dvocifrena, samo dug raste tri milijarde prošle godine, samo ljudi nemaju od plate da prežive, ali to Sinišu Malog ne zanima, on ima neke svoje pokazatelje koje on gleda tu, verovatno zato što je on dobar u svemu tome. Vi biste da kupujete tenkove u Srbiji u kojoj pola građana nema kanalizaciju. Čučavce, bre, imamo u školama, vi hoćete tenkove i naoružanje.

Srbiji je potrebno ulaganje u civilnu zaštitu, a Vojska Srbije treba da dobije novu važnu ulogu u pomoći stanovništvu, u borbi protiv klimatskih promena, u borbi protiv posledica koje one ostavljaju.

Pokret „Ne davimo Beograd“ se zalaže za to da se ulaganja umesto u ratnu opremu prenamene u opremu za sprečavanje poplava, prenamene u opremu za gašenje požara, pomoć stanovništvu u ugroženim područjima. Nije pitanje da li će doći do novih nepogoda, do novih zemljotresa, nego je pitanje kada i da li smo mi za to spremni.

Šta mislite građani? Kako vam deluju ovi ljudi? Jesu li spremni oni za nešto, osim da u medijima vrše propagandu kako je Srbija ekonomski tigar a za to vreme se sve raspada, ljudi nemaju da prežive. Umesto zveckanja oružjem, želimo novo doba, iskrene, dugoročne saradnje sa komšijskim državama, a ne stalne pretnje sukobima.

Ministre, vojni, zapišite, molim vas, gnušamo se vašeg lažnog patriotizma. Dok jednom rukom mašete zastavama, drugom prodajete zemlju Rio Tintu, Ziđinu, Lin Longua i ostalim trovačima, ostavljate nam ljude obolele, da nemaju da se leče i kao jeftinu radnu snagu. Ali, nešto i pozitivno da kažemo gospodo, imam i pozitivne vesti, budi se Srbije od Subotice do Leskovca. Davno je zaspala, tačno je, ali budi se. Mogla je i brže da se probudi, da nemamo deset godina ovih štetnih odluka koje su dovele do ovako lošeg stanja, ali budi se. Uskoro će doći vreme i promena, ali i odgovornosti.

Za vas gospodo imam jednu poruku, ne damo Srbiju. Hvala vam.

PREDSEDNIK: Samo pre nego što dam reč dalje, da kažem nešto Bošku Obradoviću. Jutros ste rekli, ne može da se govori o temi kada nema dovoljno vremena. Da li ste videli, deset minuta, a rekao sam juče na Kolegijumu da će tako da bude, deset minuta o stvarima koje blage veze nemaju sa dnevnim redom. Samo pokazatelj koliko je vama važno šta je na dnevnom redu i koliko može da se govori o njemu. Sada ste videli sve.

Imamo pravo na repliku i onda nastavljamo po redosledu poslaničkih grupa.

MILENKO JOVANOV: Kada neko nema politiku, kada neko nema znanje, kada neko zna da priča o opštim mestima, onda mu nije dovoljan ni ovakav dnevni red da pronađe nešto da kaže.

Na dnevnom redu se nalazi dosta izveštaja, vrlo konkretnih, o tome možete svašta da kažete ukoliko ste ih pročitala, ali ako ih ne pročitate, onda ovo radite ovo što smo imali malo pre prilike da čujemo. Vičete, halabučite, ponavljate parole koje ste ponovili hiljadu puta, prepričavate vesti iz tabloida Milovana Brkića u želji da time pošaljete nekakvu političku poruku, a suština je da političke poruke ni tada nema. Nema ničega, ima buke, povišenog tona, povišenog adrenalina i posle pumpicom mora da se sredi, jer se uzbudio toliko da ne može da diše. Eto, toga ima.

Šta ste o dnevnom redu rekli? Ni slovo i ponovo kao što smo imali priliku da vidimo i neki od proteklih dana, kao ono dete koje piše sastav o sovi, i onda kaže da mu je omiljena životinja krava, pa krene o kravi, pa završi na livadi, a onda o cveću, pa onda o travi. Doduše, da si pričao o travi tu bi bio u temi, to je tvoja tema u to ne sumnjam.

Postaviti pitanje, ja ne znam da li vi pratite išta od vesti osim tabloida Milovana Brkića? Da li vi gledate bilo koju televiziju? Hajde, ne gledate RTS, pošto kažete nema tamo vas, da li ste vi čuli da postoji, na početku ste počeli sa minutom ćutanja teatralno na temu rata koji se sada odvija dok mi ovde govorimo, i vi pitate zašto se Srbija u situaciji, maltene svetskog rata naoružava. Pa, šta treba, da pretakamo tenkove kao Ponoš, da šaljemo u Češku, da se razoružavamo skroz, luk i strela da nam budu jednino oružje da biste vi bili zadovoljni. Onda kada nas neko napadne, kao što bi nas napao, onda ćete vi kao da hipi komuna da se zagrlite i da pevate, 'Give Peace A Chance'? I, to će da nas spase? A građani neka razmisle da li takvi mogu da vode bilo kakvu politiku koju od 20 tačaka dnevnog reda nisu smislenu rečenicu u stanju da kažu. Hvala vam.

PREDSEDNIK: Hvala vam.

Da, reč će dobiti svi redom.

Dakle, prvo potpredsednik Vlade, Miloš Vučević.

MILOŠ VUČEVIĆ: Hvala lepo, gospodine predsedniče.

Solidarišući se i saosećajući se sa empatijama i ukrajinskog i ruskog naroda i razumejući sve razmere strahote i stradanja, sve ono što radimo za Vojsku Srbije, radimo da ne bi mi sebi ili neko drugi nama držao minut ćutanja.

Naoružavajući i jačajući Vojsku Srbije, jačajući ukupne odbrambene kapacitete činimo i šaljemo signal da nismo džak za udaranje i da oni koji nisu dobronamerni prema nama, a nisu svi dobronamerni, ne pomisle da nešto urade slično nama ili da nam se desi nešto što nam se nažalost dešavalo 90-ih godina. Time što kupujemo novo naoružanje i vojnu opremu, time što imamo nadam se i veći broj pripadnika Vojske Srbije da ćemo imati, time što im se vraća status u društvu kakvo moraju da imaju oficiri vojske i podoficiri, ali pripadnici vojske, ne zveckamo oružjem, nego se ponašamo kao ozbiljna i odgovorna država pošto je vojska jedan od atributa državnosti.

Ponosan sam što je zahvaljujući odgovornoj politici i predsednika Republike i Vlade i u prošlom i u ovom sazivu država Srbija je u stanju da više izdvaja za vojni budžet ne zato što se sprema za rat, nego zato što čuva slobodu i mir.

Ovi izdaci su bili nezamislivi za period, koji je bogu hvala, i za nas, a danas vojni budžet dobija onu srazmeru kakav treba da ima i koji je normalan za okolnosti kakve nas okružuju.

Ne znam šta vas kvalifikuje da kažete da su to besmislice što kupujemo, pošto to što se kupuje naoružanje i vojne opreme procenjuju stručnjaci, a ne političari ili politikanti. Postoje stručnjaci koji kažu šta je potrebno imajući u vidu i formacije vojske, njene potrebe, stanje resursa, ali procenjujući i rizike, izazove i pretnje s kojima je naša država suočena.

Ako želite da vodimo neodgovornu politiku, da se pravimo da niko nikom ne želi da naudi ili da nema izazova rizika i pretnji ili da se niko u svetu ne naoružava a da mi treba da se potpuno razoružamo i da da ugasimo vojsku, onda moraju građani birati predstavnike koji vode takvu politiku.

Ono što vam ne dozvoljavam apsolutno poštujući da svako ima pravo na svoj stav i pre svega da diskutuje, ne dozvoljavam da se baca ljaga na Vojsku Srbije jer je Vojska Srbije na braniku otadžbine uvek i svuda gde je najteže i da naučite da Vojska Srbije nije zadužena za elementarne nepogode, a uvek je pomagala građanima, kad god je bilo i to potrebe. To je odavno izdvojeno i pripada Sektoru za vanredne situacije, odnosno Ministarstvu unutrašnjih poslova, a Vojska Srbije ima taj treći nivo misije ili treću misiju, a to je saradnja sa civilnim organima vlasti, odnosno pomoć stanovništvu na ponos svih nas.

Nego da svi zajedno radimo da se vrati status i pozicija Vojske kakvu treba da ima, da bude ponos i čast za porodice čija deca idu na vojne škole i vojne akademije, da bude ponos da nosi oficirsku uniformu, da bude na ponos svih nas što im rastu plate, da se ponosimo kad vidimo postrojene jedinice koje čuvaju i mir i slobodu i da kupujemo najozbiljnije i najubojitije oružje koje je nama dostupno, koje možemo sebi da priuštimo.

Dronovi kamikaze za koga su namenjeni - nadam se, daće bog da ih nikad ne upotrebimo. Ako bude bilo prilike i neprilike upotrebićemo ih protiv onih koji napadaju otadžbinu Srbiju. To mora da bude svima jasno i zato se naoružavamo i zato jačamo Vojsku Srbije. Hvala vam lepo.

PREDSEDNIK: Pravo na repliku.

RADOMIR LAZOVIĆ: Hvala za reč predsedavajući.

Samo jedno pitanje - od kad smo mi na ti, gospodine Jovanov?

Dakle, ja sam navikao na razne zaista podlosti koje su se dešavale sa strane vladajuće većine ali da će neko nekoga da diskvalifikuje zbog bolesti, u mom slučaju astme, zbog toga što koristim lek? Dobro ljudi, jer stvarno to nivo na kojem vi razgovarate? Respiratorne probleme u Srbiji ima oko milion ljudi. Ti ljudi su pod pojačanim rizikom od zagađenja vazduha. Od zagađenja vazduha, godišnje umre oko 15 hiljada građana Srbije. Posledice po zdravstveni sistem koje zbog toga nastanu mere se milijardama. Ja sam jedan od tih ljudi, kao što ih ima toliko u Srbiji.

To da će neko ovde u domu Narodne skupštine da mi prebaci što koristim lek, pa to je zaista ispod svakog nivoa bre čoveče. Kako vas nije sramota bre? Ej lek i oni meni da prebacuju što ja koristim?

Vama, gospodine ministre vojni, imam da kažem nešto u ovih 50 sekundi koliko mi je ostalo. Kada ti vaši stručnjaci urade analize, istraže, obrade podatke i kada završe sve te temeljne analize, svi ti stručnjaci, znate šta je rezultat - Željko Mitrović vam proizvodi naoružanje. Onda nešto nije dobro sa analizama, gospodine. Nemoguće da je to rezultat. Hvala vam puno.

A ovih 20 sekundi vas častim za ovo što me prozivate za lek što koristim.

Nije vas sramota, bre!

PREDSEDNIK: Dobro, sami ste se isključili.

Inače, niko vam nije pominjao nikakav lek, koliko sam ja video.

Čisto da ne bude zabune.

Pravo na repliku.

(Radomir Lazović: Ne morate vi da komentarišete.)

MILENKO JOVANOV: Problem je u tome što urlate non-stop. Evo, sada ponovo urlate. I, koristite pumpicu zato što urlate, zato što vam pozli od urlanja i to sam rekao. Nisam vam prebacivao to što ste bolesni.

(Borislav Novaković: Lažeš!)

To da ste bolesni, bolesni ste, pa šta?

(Radomir Lazović: Sedi, bre, dole!)

Kažite? Šta je bilo? A vi ste glavni i odgovorni urednik ovde?

PREDSEDNIK: Dobro, a što vičete sada svi?

MILENKO JOVANOV: Šta je bilo?

(Narodni poslanici dobacuju iz klupe.)

PREDSEDNIK: Milivojević, Laoviću, Parlić, da li možete da ne vičete?

MILENKO JOVANOV: Da li ste završili sa performansom?

PREDSEDNIK: Saslušajte dva minuta, pa da nastavimo dalje.

MILENKO JOVANOV: Da li vi mislite da vi meni na bilo koji način možete da prekinete izlaganje? Da li vi stvarno posle šest meseci i dalje živite u uverenju da svojim urlanjem možete u bilo kom trenutku da mi poremetite koncentraciju?

(Tatjana Manojlović: Doći će i taj dan.)

Nadajte se, Manojlović. Samo se nadajte.

PREDSEDNIK: Manojlović, ne morate ni vi.

MILENKO JOVANOV: Nada poslednja umire. To vi na RTS-u kao urednica tamo odradite jednu temu – kako poremetiti koncetraciju Milenku Jovanovu. To će biti zanimljiva emisija.

U svakom slučaju, ni u replici ništa o dnevnom redu. Ni u replici ništa o tačkama dnevnog reda. Ni u replici u ovom vajkanju o sopstvenoj bolesti ni reči o dnevnom redu, ali ponovo priča o zagađenjima, ponovo priča o patkicama i ne davimo Beograd.

Ali, hajde još jedno pitanje da postavim – koliko Haki Abazi plaća ovo izlaganje? Koliko košta ovo izlaganje? Koliko vam NVO prihoduju za 2023. godinu?

(Radomir Lazović: Šta imaš još da kažeš?)

Imam to da kažem. Imam to da kažem, lopuže jedne! Imam da kažem kako otimate pare, kako vas finansiraju najgori mrzitelji Srbije.

(Radomir Lazović: Vidi lek!)

PREDSEDNIK: Samo nemojte iz klupa da vičete sa te strane.

MILENKO JOVANOV: Eto, imam to da kažem.

(Radomir Lazović: Vidi lek!)

Pa, nemate odgovarajući lek. Taj lek ne pomaže za bolest od koje vi bolujete. To ne pomaže.

To vi nama objasnite – kako formirati NVO, pa prihodovati 20 miliona godišnje. Dajte malo o tome. Kada već pričate van teme dnevnog reda, pričajte o tome. Dajte, prosvetlite građane Srbije.

Ako stvarno želite da pomognete građanima, pa recite im kako da oni osnuju nevladine organizacije, pa dobiju pare kao što vi dobijate. Jedino što nećete naći nikoga ko će da uzima pare od onih kod kojih vi uzimate. Niko u Srbiji, osim vas, nema toliko beščašće u sebi, da uzima pare od Haki Abazija. To je vaš specijalitet.

Hvala.

PREDSEDNIK: Hvala vama.

(Radomir Lazović: Replika!)

Možemo li da nastavimo?

(Radomir Lazović: Pa, ne možemo da nastavimo.)

Možemo da nastavimo. Zatvorićemo ovaj krug.

Potpuno je besmisleno da vičete iz klupa, jer se posle svađate oko toga što ste vikali jedni drugima dok neko govori na suprotnoj strani.

Reč ima Elvira Kovač.

ELVIRA KOVAČ: Zahvaljujem.

Poštovani predsedniče...

(Radomir Lazović: Opet pomoć drugara iz klupe.)

… predsedništvo, predsedniče i članovi Vlade…

(Milenko Jovanov: Ajde prekini, bre, više, narkomančino jedna raspala! Šta se dereš od rane zore, narkomane jedan? Prestani da urlaš.

(Radomir Lazović: Nisi na ulici!)

PREDSEDNIK: Lazoviću, dao sam reč Elviri Kovač.

Nemojte da smetate i gospođi Kovač.

(Radomir Lazović: Kako te nije sramota? Koji si ti ološ!)

Nemojte da smetate i gospođi Kovač.

Sedite lepo, gospođa Kovač ima reč.

Nema nikakvog smisla da njoj smetate sada.

Nećemo računati ovo vreme.

Slobodno govorite.

ELVIRA KOVAČ: Zahvaljujem.

(Milenko Jovanov: Teletabisu!)

ELVIRA KOVAČ: Ja ću pokušati da govorim…

(Radomir Lazović: Tražio sam repliku.)

PREDSEDNIK: Lazoviću, zašto i dalje galamite?

Zamolio sam vas lepo. Dao sam reč gospođi Kovač. Zašto vi i dalje galamite?

Šta želite?

(Radomir Lazović: Šta će se desiti za dva minuta. Samo mi dajte repliku.)

Sedite lepo, saslušajte dok govori gospođa Kovač.

Reč jednu rekla nije dok ste govorili vi.

Žena jednu reč nije rekla dok ste govorili vi. Saslušajte.

Možete toliko pristojnosti da pokažete.

Da li možete toliko pristojnosti da pokažete?

(Radomir Lazović: Ali, dajte vi meni repliku!)

Hajde, sedite onda i pokažite.

Gospođo Kovač, rekao sam vam, neću vam računati ovo vreme, ali…

Vidite, ovo sad što radi Lazović jeste, pre svega, nešto što govori o njemu.

(Radomir Lazović: Govori, ali dajte vi meni repliku!)

Hoćete li da dozvolite gospođi Kovač da govori?

(Radomir Lazović: Naravno, samo mi dajte repliku!)

Jel hoćete? E, ajde onda to uradite u tišini. Ništa nemam protiv da stojite, samo nemojte da vičete. Možete da stojite, ako želite, samo nemojte da vičete, da bi Elvira Kovač mogla da govori.

ELVIRA KOVAČ: Zahvaljujem.

Poštovani predsedniče, predsedništvo, potpredsedniče Vlade, članovi Vlade, uvaženi predstavnici nezavisnih regulatornih tela, iskreno se nadam da se će se smiriti strasti i da će mi se dozvoliti da govorim kao ovlašćena predstavnica poslaničke grupe SVM.

Naša poslanička grupa pozdravlja što, doduše, uz malo zakašnjenje, ali raspravljamo o izveštajima nezavisnih regulatornih tela, tačnije o predlozima zaključaka određenih skupštinskih odbora povodom razmatranja ovih izveštaja.

Smatramo da je ova tema izuzetno značajna iz nekoliko razloga. Zahvaljujući tim izveštajima i analizi podataka, činjenica i preporuka, što je najbitnije, koje su u ovim izveštajima, a i zaključaka, mi zapravo možemo da analiziramo kako funkcioniše uprava i koliko su ljudska i manjinska prava zaštićena.

Sa druge strane, proveravamo, kontrolišemo otvorenost i transparentnost organa vlasti od strane građana i ne manje važno, vladavinu prava.

Kao što sam spomenula, pred nama je nekoliko zaključaka nekoliko odbora i, naravno, nemoguće je govoriti o svemu i koncentrisati se na sve. Kao i inače, ja ću pokušati iz ugla nacionalnih manjina, a i evropskih integracija, da se bavim koliko-toliko sa jednim i drugim poverenikom, odnosno Zaštitnikom građana i, naravno, zbog našeg puta ka EU i revidiranim Akcionim planom za Poglavlje 23.

Dakle, pravo koje nezavisne i samostalne institucije, tzv. regulatorna tela, štite, pravo na dobru upravu, definisano je brojnim međunarodnim dokumentima, Povelji EU, osnovnim pravima i Milenijumskoj deklaraciji UN, ne manje značajnom Rezolucijom Saveta Evrope još iz 1995. godine i definiše se da dobro upravljanje predstavlja demokratiju i ljudska prava, odsustvo korupcije, društvene reforme koje favorizuju one koji su u nepovoljnom položaju. Smatram da je značajno naglasiti da je Komisija UN za ljudska prava navela da se dobrim upravljanjem osigurava da korupcija bude minimizirana, da su stavovi manjina uzeti u obzir i da se čuju glasovi ranjivih društvenih grupa.

Tamo gde se dobro upravlja, uvek se odgovora na sadašnje i buduće potrebe društva. Dakle, nama zapravo ovo izveštaji, doduše, kažem, malo kasno raspravljamo o njima, obično to radimo u decembru, ali je jasno, pošto je Vlada formirana tek krajem oktobra, da nismo stigli na kraju redovnog zasedanja. Svakako pozdravljamo odluku da sada pričamo o ovim temama.

Šta nam govore ti izveštaji, što je posebno istaknuto i u Izveštaju Evropske komisije? Dakle, Evropska komisija očekuje da Narodna skupština na plenarnoj sednici raspravlja o ovim izveštajima.

Kada ih detaljno pogledamo, kažem, govorimo o ljudskim i manjinskim pravima, jasno je da još uvek ostvarivanje i zaštita nije na idealnom nivou, ali da su ljudska i manjinska prava svakako poštovana, da su, pošto pričamo zapravo o 2021. godini, ne o prethodnoj, 2022. godini. Godina 2021. je bila vrlo intenzivna, kada pričamo o zakonodavnoj aktivnosti Narodne skupštine.

Kada govorimo o pravnom okviru, dakle, te godine je doneto nekoliko zakona koji se tiču ove oblasti i nekoliko uvaženih predlagača, uvodnih govornika je govorilo o tome, dakle, Zakon o Zaštitniku građana, doneli smo izmene i dopune Zakona o pristupu informacijama od javnog značaja, Zakon o izmenama i dopunama Zakona o zabrani diskriminacije, posle dužeg vremena Zakon o rodnoj ravnopravnosti i ono što je takođe značajno iz ugla naših evropskih integracija, izmene i dopune Zakona o sprečavanju korupcije na osnovu preporuke GREKO-a, a to smo i menjali, i doneta je konačno i Strategija za sprečavanje i borbu protiv rodno zasnovanog nasilja prema ženama i nasilja u porodici od 2021. do 2025. godine.

Svesni smo toga da je oblast nediskriminacije ravnopravnosti jednakih mogućnosti izuzetno kompleksna i da odredbe možemo da nađemo u više od 20 različitih sektorskih zakona, a kada pričamo o nezavisnim regulatornim telima koja se bave ljudskim i manjinskim pravima, oni se spominju u nekoliko strategija i akcionih planova.

Znači, kao što sam spomenula, preporučuje i Izveštaj Evropske komisije da se mi redovno bavimo ovim izveštajima, odnosno zaključcima, predlozima zaključaka i preporuka skupštinskih odbora povodom razmatranja izveštaja, ali i preporuka koje se prepisuje iz godine u godinu, a koje bi trebalo malo ozbiljnije da shvatimo je da nije dovoljno da samo raspravljamo o tome, da ih razmatramo, već Skupština treba sistematičnije da nadgleda rad ovih institucija i da vidimo koliko su ispunjene, koliko su implementirane preporuke koje su ovde formulisane iz godine u godinu.

Podsetila bih i na mogućnost da regulatorna tela koja se bave ljudskim pravima imaju mogućnost i pravo da predlažu izmene i dopune zakona koji se tiču međunarodnih standarda, a i nacionalnih standarda ljudskih prava upravo radi usklađivanja, što je dobro. Ja verujem da ljudi zaposleni ozbiljno rade uovim institucijama na tome, ali kao što sam spomenula, pošto je bila intenzivna godina 2021. godina na polju donošenja zakona, na osnovu izveštaja i brojki možemo da vidimo da se mišljenje o nacrtima određenih zakona tražilo više puta nego inače.

U izveštajnom periodu evidentno je da se povećao broj građana koji se obraćaju ovim institucijama. Veći broj predmeta je otvoren, pa je tako, ako uporedimo, do najvećeg porasta došlo kod Poverenika za slobodan pristup informacijama od javnog značaja i zaštitu podataka o ličnosti. Znači, 12.000 nije mali broj, ako uporedimo prethodne godine, povećanje je od 3.000, dakle, zapravo jedna četvrtina.

Kada pričamo o Zaštitniku građana, on je formirao više od 4.500 predmeta, a Poverenik za zaštitu ravnopravnosti nešto više od 1.300 predmeta.

Postavlja se pitanje – kako tumačiti ovo povećanje broja predmeta i obraćanja građana? Nadamo se da je to zbog toga što raste poverenje građana u ove institucije, a Poverenik mi maše, delimično je i zbog decentralizacije iliti približavanja onog što se desilo posle usvojenih izmena i dopuna zakona, da je otvorena, ako tako mogu da kažem, i regionalna kancelarija u Novom Sadu i zapravo, što smo mi podržali tada kada smo razgovarali o zakonu. Dobro je doći bliže građanima. Dakle, ovo je prvi put da se otvorila nova kancelarija koja je van sedišta i van Beograda, jer smatramo da je bitno da se približimo građanima.

Najveći broj pritužbi, i to nije iznenađujuće, iz godine u godinu se odnosi na oblast imovinskih prava, ekonomskih prava, skoro polovina iliti 40% predmeta, slučajeva. Mi smo pokušali da izvučemo koliko se odnosi na nacionalne manjine kada govorimo o Povereniku za zaštitu ravnopravnosti 96 pritužbi, a o Zaštitniku građana 44, što je zapravo pad određeni procentualni po brojevima i uglavnom se tiče, određene pritužbe su se ticale romske nacionalne manjine.

Problemi povrede prava su slični kao i ranije iz izveštaja u izveštaj. Zanimljivo je kada se bavimo nacionalnim savetima nacionalnih manjina, da su određeni nacionalni saveti ukazali da postoje problemi u ostvarivanju ovlašćenja nacionalnih saveta u oblasti obrazovanja.

Ovde bih iskoristila nekoliko minuta da spomenem i oblast kulture, jer poslanici SVM rade na tome i nadamo se da kada krene redovno zasedanje u martu, da ćemo uskoro ovde pred nama imati izmene i dopune Zakona o kulturi, kojim bi se konačno u potpunosti uskladilo sa Zakonom o nacionalnim savetima nacionalnih manjina, da institucije u oblasti kulture, koje su od posebnog značaja za više nacionalnih manjina, da svaka nacionalna manjina može da predlaže po jednog člana upravnog odbora, ponaosob, pojedinačno, jer u primeni ovog zakona je došlo do problema u praksi, pa bi želeli da i ovaj problem rešimo. Kao i problemi, odnosno povrede prava i preporuke se ponavljaju iz izveštaja u izveštaj.

Za nas, poslaničku grupu SVM, je od izuzetnog značaja preporuka koja je suština našeg programa i onog što radimo, a to je da je potrebno preduzeti mere da sastav državnih organa, organa lokalne samouprave i drugih organa javne vlasti odgovara nacionalnom sastavu stanovništva. Dakle, povećanjem broja zaposlenih pripadnika nacionalnih manjina i njihovim školovanjem, osposobljavanjem za obavljanje određenih poslova.

Zaštitnik građana je u posebnom izveštaju, analizirajući stanje na terenu, ukazao na to da u određenim slučajevima pripadnici nacionalnih manjina nisu upoznati sa svojim pravima, da nisu vidljiva obaveštenja o njihovom pravu, da vode postupke pred organima uprave na tom jeziku, sa jedne strane, a s druge strane u posebnom izveštaju kaže da određeni pripadnici nacionalnih manjina nisu svesni mogućnosti, odnosno svog prava na upis ličnog imena na jeziku i pismu nacionalne manjine. Stoga je preporuka Zaštitnika, sa kojom se mi u potpunosti slažemo i pozdravljamo, da vidljiva obaveštenja budu u zgradama gradskih, odnosno opštinskih uprava, da ove informacije, odnosno obaveštenja budu dostupna i na internet prezentacijama grada i opštine.

Iskustva sa terena su različita. Kada već razgovaramo o ovim izveštajima da spomenem Izveštaj pokrajinskog ombudsmana za 2021. godinu koji kaže da npr. u Novom Sadu ne možete da overite potpis na službenom dokumentu ukoliko u njemu ima, kako se kaže, određenog teksta i na mađarskom jeziku. Trebalo bi da se overavaju sva pismena i ovo je u suprotnosti sa odredbama o ravnopravnoj upotrebi jezika i pisma nacionalne manjine.

O nemogućnosti ostvarivanja Ustavom garantovanog prava pripadnika nacionalnih manjina da u sudskim postupcima koristi jezik u službenoj upotrebi upravo iz razloga nedovoljnog broja sudija, sudijskih pomoćnika i zapisničara koji poznaju pravnu terminologiju na jezicima nacionalnih manjina je, pre ne tako davno, kada smo ovde imali raspravu o setu pravosudnih zakona, govorio šef poslaničke grupe gospodin Balint Pastor i u ovom slučaju prema ovim izveštajima, pored nedovoljnog broja sudija, druga strana problema je nedovoljna informisanost stranaka o njihovim pravima. Kada pogledamo, zaista i analiziramo informatore sudova, internet stranice, samo jedan jedini sud, Osnovni sud u Subotici, na svojoj internet prezentaciji ima dostupne podatke o besplatnim prevodiocima za pripadnike nacionalnih manjina, čiji su jezici u službenoj upotrebi suda. Onda nije neobično, kada vidimo, pogledamo detaljno Izveštaj o realizaciji spomenutog manjinskog Akcionog plana za prvi i drugi kvartal 2021. godine, da su se od 66 osnovnih sudova u Republici Srbiji pred svega četiri vodili postupci na jezicima nacionalnih manjina, i to: Osnovni sud u Novom Pazaru šest postupaka na bosanskom jeziku, Osnovni sud u Subotici, spomenut dobar primer, 119 postupaka na mađarskom jeziku, Osnovni sud u Novom Sadu 10 postupaka na mađarskom jeziku i Osnovni sud u Nišu dva postupka na bugarskom, tri postupka na romskom jeziku.

Slična je situacija i sa prekršajnim sudovima u Republici Srbiji. U izveštajnom periodu vodila su se svega tri prekršajna suda i to pred Prekršajnim sudom u Senti dva postupka na mađarskom jeziku, u Subotici jedan postupak na mađarskom jeziku, Prijepolje pet postupaka na bosanskom jeziku.

Stoga ne čudi ono što je Zaštitnik građana u ovom izveštaju konstatovao - da su iz oblasti prava nacionalnih manjina u najvećoj meri upućene žalbe na rad lokalne samouprave, na rad ministarstva, pa ostalih organa.

Kao što sam spomenula na dnevnom redu se nalazi i Izveštaj Agencije za sprečavanje korupcije. Drugi Izveštaj o sprovođenju revidiranog Akcionog plana za Poglavlje 23, potpoglavlje - borba protiv korupcije. Ovde su se, između ostalog, ocenjivale aktivnosti nas, Narodne skupštine, uglavnom zakonodavne aktivnosti. Naime, od predviđenih 100 aktivnosti mi smo nosioci, iliti Narodna skupština Republike Srbije, u 10%. Stepen ispunjenosti aktivnosti gde je nosilac Narodna skupština je izuzetno visok 80%.

Još jednom bih podsetila da smo mi tokom 2021. godine usvojili Zakon o izmenama dopuna Zakona o sprečavanju korupcije, a na osnovu implementiranja preporuke GREKO. Ono što je bitno je da je Narodna skupština posle insistiranja, konačno dobila pohvale od Evropske komisije, donela Komisiju za etiku koja je donela program obuke i vodič za primenu kodeksa ponašanja narodnih poslanika. Komisija za etiku i Agencija su držale dva treninga za narodne poslanike, doduše u on-lajn formi, 2021. godine.

Da polako sumiram. Naravno, mi kao poslanici SVM ćemo podržati predloge zaključaka i preporuke određenih odbora i preporuke koje su formulisale sama regulatorna tela, uzimajući u obzir da još u mnogima nema dovoljno zaposlenih. Koliko su oni ambiciozni, da je revidiran i sam posao, a i metodologija kako se sastavljaju ovi izveštaji, da se jako puno radi na edukaciji, da javna uprava bude još bolja, a i civilni i medijski sektor.

Opet se moramo podsetiti obaveza i izvršne vlasti, jer ono što smo konstatovali ovim izveštajima jeste da nedostaju podzakonski akti, da oni nisu doneti na vreme i da se moraju poštovati preuzete obaveze.

Jako kratko na kraju, pošto je uvažena Poverenica za zaštitu ravnopravnosti spomenula, večiti problem, još uvek u Srbiji ima rodno zasnovanog nasilja. Sve relevantne institucije ukazuju na to da mi još uvek ne vodimo adekvatnu evidenciju. Dakle, u Srbiji ne postoji sistemsko prikupljanje podataka o tome, već ad hok izveštavanje iz medija koje je takvo kakvo je, a bez dobrih uporedivih podataka i javno nedostupne baze ćemo i dalje trpeti kritike, što stoji u spomenutom Izveštaju Evropske komisije, vezano za nasilje u porodici i generalno za zločine iz mržnje. Ima još uvek posla, ali svakako bi pohvalili to što svi vi radite u nadi da izveštaji koji polako pristižu, još malo pa je mart, će biti na dnevnom redu ranije i da ćemo se truditi da sistematičnije proveravamo zaista i primenu tih preporuka i implementaciju istih.

Mi ćemo podržati i sve ostale predloge koji su na dnevnom redu. Kolega Ujhelji Akoš će govoriti sa liste o značajnim infrastrukturnim projektima. Zahvaljujem na pažnji.

PREDSEDNIK: Hvala vam, gospođo Kovač.

Kao što smo rekli, ostaje vam još dva minuta od vremena ovlašćenog predstavnika ako budete želeli da ih koristite u nastavku sednice.

Reč ima predsednik Fiskalnog saveta Pavle Petrović.

Izvolite.

PAVLE PETROVIĆ: Izvinjavam se. Tehnički problemi. Nisam znao da treba da se prijavim, ali evo sada ipak dolazim na dnevni red i trudiću se da budem kratak.

Poštovani narodni poslanici, gospodine predsedniče, naš Izveštaj je usvojio Odbor za finansije i budžet. Taj Izveštaj je predat vama, tako da neću detaljnije o njemu da govorim, samo neke osnovne stvari i neki problemi koji su se iz 2021. godine produžili do današnjih dana.

U 2021. godini smo uradili jedanaest izveštaja i oni se svi nalaze, naravno, dostavljeni su u Skupštini, ali oni se svi nalaze na sajtu Fiskalnog saveta, pošto je ovo nov saziv da vas obavestim. Takođe, svi Izveštaji Fiskalnog saveta od 2011. godine do danas se tamo nalaze.

Fiskalni savet po sistematizaciji treba da ima sedamnaest zaposlenih, uključujući i tri člana Fiskalnog saveta i tri administrativna službenika. Mi smo u 2021. godini, imali jedanaest u profesionalnom sastavu, a u 2022. godini bilo nas je deset.

Budžet Fiskalnog saveta je oko 50 miliona dinara, što je nešto iznad 400.000 evra. Ono što se pojavljivalo u 2021. godini, koja je sad već daleko iza nas, su neki problemi koji se provlače do današnjih dana, jedan je u fiskalnoj sferi i na koje treba obratiti pažnju. To je, pre svega, problem deficita i javnog duga. Javni dug je 2021. godine bio negde oko 57%. Na kraju prošle godine se približio tome, do kraja ove 2023. godine će verovatno biti taj red veličina i to je veći dug nego što odgovara privredi Srbije. Za privredu Srbije je normalan raspon duga od 45% do 55% dohotka zemlje, znači u odnosu na bruto domaći proizvod.

Da je to tako, sankcionisali su ili prihvaćeno je to i u fiskalnim pravilima koje je ovaj parlament doneo u decembru mesecu kada je donosio i Zakon o budžetu, koji će se primenjivati od 2025. godine, gde kaže da ukoliko je dug između 45 i 55% BDP, onda deficit može da ima neki normalni nivo od 1,5% BDP. Ako je preko toga, tj. preko 55%, onda deficit treba praktično svesti na nulu i smanjiti.

Znači, to je već kodifikovano, ali druga strana toga, da javni dug predstavlja problem, jeste da zemlja kao što je Srbija plaća veće kamatne stope nego razvijene zemlje, te s toga zemlja kao što je Srbija, privreda kao što je Srbija ne može da se upoređuje sa razvijenim zemljama u pogledu obima duga. Red veličina koliko mi sada plaćamo za kamatne stope je tri do četiri milijarde evra godišnje, što predstavljaju apsolutno neproduktivni rashodi.

Drugo pitanje koje je bilo važno u 2021. godini, ali isto tako u 2022. godini jeste velika davanja države privredi i stanovništvu. Delom, to je bilo oko 5,4 milijarde evra u te dve godine. Dobar deo toga je bio opravdan, ali mi smo procenili da skoro dve milijarde evra je bilo višak, samim tim što je deljeno neselektivno, kako privredi, tako i stanovništvu, a ne samo kome je bilo potrebno ili pak da su se ta sredstva sačuvala.

To je uticalo na povećanje javnog duga, ali sada naknadno analize i u svetu i kod nas pokazuju da ta preterana fiskalna trošenja, državna trošenja su jedan od uzroka ove tekuće inflacije i u svetu, a posebno kod nas. Prema tome, dodatan razlog zašto to nije trebalo da se radi, sem toga što nije bilo fokusirano, jeste sada i ova inflacija koja kod nas sada predstavlja osnovni ekonomski problem. Da, ovde na „plus strani“ da kažem da u budžetu za 2023. godinu više nemamo taj, odustalo se od tih neselektivnih davanja i to je jedan značajan pomak na bolje.

Sledeća stvar, treća stvar koja se provlači od 2021. godine a traje do danas je netransparentnost prikazivanja izdataka kako u budžetu, tako i u završnom računu. Znači, onda kada imamo izvršenje tog budžeta i tada u 2021. godini nekih 400 miliona evra je bilo pod stavkom tzv. „netobudžetskih pozajmica“ i nije se znalo šta se iza toga nalazi.

Ta praksa se nastavila i u 2022. godini i nastavila sa budžetom u 2023. godini. To je ono što mi, Fiskalni savet, stalno sugeriše da bi Vlada trebala kako u budžetu, tako i u završnom računu da razvrsta tu veliku stavku. Sada, iznenada, na „plus strani“ kada je zaključen ugovor sa Monetarnim fondom, vi sada možete na sajtu Monetarnog fonda naći za šta su potrošena ova sredstva, ove neto budžetske pozajmice ili zašto su planirana, tako da imamo malo apsurdnu situaciju, ali to ne možete da pročitate u dokumentima budžeta i mi predlažemo da se to ispravi.

Sledeća stvar koja je takođe netransparentna i velika, to su kazne i penali, to su redovi veličina oko 200 miliona evra godišnje varira, ali ne postoje tačno naznake na šta je sve to potrošeno i napokon subvencije investitorima, po investitorima i tačan iznos ih subvencija.

Poslednje što bih želeo da kažem i što se provlači od 2021. godine do danas, mi smo u oceni, u Izveštaju negde novembra ili krajem novembra 2021. godine sledećeg budžeta ukazali da energetski sektor može da bude rizik i da treba odvojiti sredstva u budžetu za taj rizik.

Nažalost, taj rizik se i ostvario, tako da glavni problem iz ugla javnih finansija predstavljaju upravo ta trošenja, neizvesna trošenja koja se odnose na energetski sektor. Na „plus strani“ kada se energetski sektor skloni u stranu, ovo „ostali prihodi i rashodi“ su u osnovi uravnoteženi, ali energetski sektor, pre svega EPS zahteva temeljne reforme o kojima je Fiskalni savet od 2013. godine pisao, poslednji put, najnovije u Izveštaju za 2019. godinu i najzad u Izveštaju za 2022. godinu i da je taj problem što se tiče električne energije pre svega generiran ne svetskom krizom, nego domaćom krizom, tj. neefikasnim upravljanjem u EPS-u.

U osnovi što sam zakasnio sa izlaganjem, ovde bi i stao, ostajem naravno na raspolaganju za sva pitanja.

PREDSEDAVAJUĆA(Snežana Paunović): Hvala.

Reč ima predstavnik predlagača, predsednik Odbora za finansije, gospodin Arsić. Izvolite.

VEROLjUB ARSIĆ: Dame i gospodo narodni poslanici, danas imamo jedan jako zanimljiv dnevni red i rasprave na ovoj sednici. Pre svega, raspravlja se o jako interesantnim temama, to je kako država Republika Srbija raspolaže svojim sredstvima. Ovde Parlament vrši svoju neposrednu kontrolnu ulogu nad radom izvršne vlasti. Ja bih samo da pročitam - vrši nadzor nad radom pojedinih regulatornih tela, pojedinih kontrolnih tela. Samo kada je u pitanju Odbor za finansije imamo Izveštaj o radu koje je podnela Agencija za sprečavanje korupcije, Izveštaj o radu Fiskalnog saveta za 2021. godinu. Malo ću da se pozabavim sada ovom diskusijom koju je gospodin predsednik Fiskalnog saveta imao.

Izveštaj o radu Republičke komisije za zaštitu prava o postupcima javnih nabavki, da vidimo kako se sprovodi postupak javnih nabavki, kakve efekte ima zakon i zakonska rešenja koja donosimo već od 2012. godine do dana današnjeg i da uporedimo kako je bilo pre 2012. godine.

Imamo izveštaj o sprovedenom monitoringu za 2021. godinu, koji je podnela Kancelarija za javne nabavke, što je jako interesantno onaj deo kako su se sprovodili pregovarački postupci do 2012. godine i donošenja Zakona o javnim nabavkama i u kom procentu, jer to je jako interesantna tema.

Kada sprovodite postupak javne nabavke dobije neki ponuđač, kakav god da je dobije ga, ali kada sprovodite u pregovaračkom postupku dogovarate se sa ponuđačima pod kojima uslovima i za koju cenu će da budu izvršeni javni radovi, a preko 60% za vreme bivšeg režima su bili pregovarački postupci i ne znam zašto se o tome nije bavio tada Fiskalni savet, barem za 2011. godinu.

Imamo Izveštaj o radu DRI koji detaljno izveštava Narodnu skupštinu kakve je kontrole vršio, koliko ih je bilo, koliko nepravilnosti, sa preporukama kako da i mi kao narodni poslanici u zakonodavnom smislu ispravimo zakon, za razliku od te iste institucije koja je do 2012. godine podnosila izveštaje, koliko je platio Žarko Obradović ćevapčiće i zato ste pisali prekršajne prijave. To je bio vrhunac revizije koja je smela tada ista ta DRI da uradi.

Imamo i Godišnji izveštaj Komisije za hartije od vrednosti za 2021. godinu i naravno da je ta Komisija u nekom ranijem periodu bila stalno opstruisana. Jedan je razlog jednostavan, jedini koji je mogao da bude prisutan na finansijskom tržištu, onima koji su opstruisali rad te komisije bile su banke, a nama je Komisija trebala da služi samo za prodaju i trgovinu vlasničkih hartija od vrednosti, koje su opet otkupljivane obveznicama za staru deviznu štednju i država ih je prihvatala kao jedan prema jedan. Znači, za jednu marku obveznica je jednu marku priznavala država, a od građanina koji je položio deviznu štednju plaćali su po 40, 50, 60 centi ili feninga, kako god hoćete, i onda kažete i hvalite se kako ste vraćali staru deviznu štednju.

Kako? Tako što su, pa mogu slobodno da kažem, potpuni kriminalci i tajkuni, 60 feninga kupovali jednu marku, a onda državi prodavali za njenu imovinu to isto kao jednu marku, a 20 puta je manja početna cena od tržišne vrednosti, 20 puta, pa sada dodajte još i 40% umanjenje i onda se čudimo što su prihodi od privatizacija bili mali, a što je sve što je privatizovano skoro potpuno i zatvoreno, a naša Komisija za hartije od vrednosti služila je samo da to legalizuje, jer, bože moj, zašto srpska privreda ima pristup investicioni fondovima, dužničkim hartijama od vrednosti, da smanji kamate kod banaka. To nije smelo da se desi. O tome nije smelo da se govori za vreme vlasti bivše vlasti bivšeg režima, da veliki sistemi budu oslonjeni na hartije od vrednosti i trgovinu sa njima što bi izazvalo smanjenje kamata i za mali i mikro i srednji sektor i za stanovništvo i povećalo potrošnju investicije domaće privrede u Srbiji. Jednostavno, nije to bilo u interesu tadašnjeg režima.

Mogu da kažem sa gospodinom predsednikom Fiskalnog saveta Odbor jeste vodio mnogo rasprava. Sa mnogo čime se nismo složili sa gospodinom Pavlom Petrovićem. Evo i sada mogu da kažem da se sa nekim stvarima ne slažemo i sad.

To oko državne pomoći koje je davana za vreme epidemije Kovida ajde da kažem da smo na tu priču stavili tačku, ali problem deficita i javnog duga od 57% to je nešto što se ovde stalno ističe i provlači.

Mogu da kažem da recimo u januaru stopa javnog duga je bila 50,2% i biće na kraju godine negde oko 56%. To odmah da raspravimo, ali hajde da pogledamo gde se ulažu sredstva od tog javnog duga – ulažu se u infrastrukturu, ulažu se u velike javne radove.

Moram da postavim jedno pitanje – ako nemamo te javne radove, da li bismo održali rast naše privrede i ako bi u kojoj meri bi to bilo, jer hteo neko to da prizna ili ne ako država nosi novac za nešto, za kupovinu dobara, usluga, izgradnju puteva, neko to mora državi da pruži, tu usluga da napravi, vrednost, robu. Taj neko se zove neki radnik u nekoj fabrici ili za nekom građevinskom mašinom i od toga će da primi platu koju će opet da troši u domaćim trgovinama ili gde god hoće.

Čini mi se da stalno sa tim neko pokušava da stepen javnog duga prikaže kao nešto loše, a uglavnom javni dug Republike Srbije osim za vreme korone išao je samo ili na otplatu starih kredita ili su bili programski gde je dolazilo do velikih javnih radova i uvećanja državne imovine. Ništa drugo nije bilo u pitanju.

Kamate – neko je rekao da su kamate, koliko sam čuo, tri do četiri milijarde evra. Znate šta – naš dug je negde oko 34 milijarde. Od toga 17,6 milijardi je bilo zatečeno od ovih iz bivšeg režima. Ne plaća Srbija više kamate od 10, 12 i 15%. Jeste došlo do određenog rasta kamata ali ne onog fiksnog dela koji je rezultat boniteta Republike Srbije, nego onaj drugi deo na koji mi ne možemo da utičemo a primenjuje se za sve koji se zadužuju, da li je šestomesečni, tromesečni, godišnji Euribor. To je jedino što se menja. Onaj fiksni deo ostaje isti.

Kada neko kaže da ne možemo da se zadužujemo kao zemlje koje su bogate i razvijene, pa i ne zadužujemo se. Naš dug je negde oko 56%, 57%.

Ovako, pošto pričamo o 2021. godini, javni dug Evrozone 2021. godine je bio 100,5%, skoro duplo više nego srpski. Sve zemlje EU imale su stopu javnog duga od 92,9%. Možemo malo i po zemljama – Grčka, nama jako prijateljska, ali ima ozbiljnih problema, 209,3% BDP je javni dug, Italija – 160% BDP je javni dug, Portugalija – 137% je javni dug u odnosu na BDP, Kipar – 125,7% stopa javnog duga, Španija – 125,2% stopa javnog duga, Belgija – 118,6%, Francuska – 118%, da ne nabrajam dalje. Sve su to zemlje koje su razvijenije od Srbije. Mi se ne poredimo sa njima i zato imamo manji javni dug, ali ako već gledamo razvijenost tih zemalja ja moram da postavim jedno drugo pitanje – kako su one izgradile tu svoju infrastrukturu? Kako su postale toliko bogate? Kako su postale toliko razvijene? Jel je to bilo samo od njihovog novca ili je ipak bilo i od kredita, jer da nije bilo od kredita ne bi imali ovoliku stopu javnog duga.

Onda dobijemo kritiku da je naš javni dug mnogo visok, a dva puta je manji u odnosu, dva i više je puta je manju u odnosu na BDP-e tih razvijenih zemalja. Ne takmičimo se mi sa njima. Mi gledamo svoj put, svoju strategiju razvoja i toga se držimo.

Voleo bih da nije bilo korone, koja je potrošila devet milijardi evra. Zamislite da smo devet milijardi evra mogli da uložimo u infrastrukturu i razvoj privrede, ali ako ništa drugo sačuvali smo zdravlje građana, izgradili smo nove bolnice, sačuvali smo privredu i radna mesta. To je rezultat, za razliku od mnogih drugih.

Isto tako mogu da kažem i gospodinu ministru Vučeviću, bilo je rasprave i oko Ministarstva odbrane iako to nije tema Odbora za finansije, ali sredstva koja se izdvajaju za Ministarstvo odbrane i za Vojsku Srbije. Nismo se tu složili sa predstavnicima Fiskalnog saveta, ni tada na Odboru, a nećemo ni ovde.

Republika Srbija je vojno neutralna zemlja. Da bi održavala tu svoju vojnu neutralnost ona mora da ima ozbiljne oružane snage, kao faktor odvraćanja. Ja mislim da je baš i spremnost Vojske Srbije bila jedna od činjenica koja je sprečila Kurtija, decembra meseca da napadne Srbe i da ih ubija na barikadama, jer se plašio reakcije baš te iste vojske za koju neki kažu da nam ne treba. Treba nam i te kako i vojska. I ne samo, gospodine ministre zbog one odbrambene uloge koju vojska ima. Ima nešto što se u srpskom društvu ubija decenijama, a to je osećaj pripadnosti narodu i ljubav prema zemlji, onu koju smo vi i ja imali zato što nas je u jednom delu i ta vojska koju smo služili vaspitavala. I zato mene ne čudi da ovde dođe neko razbarušene kose, podnaduo od spavanja i ko zna čega još da priča o tome kako nama vojska ne treba. Treba i te kako.

Treba i zbog toga kao institucija koja povezuje čitav jedan narod. Ona objedinjuje kolektivni duh jednog naroda, svaka vojska. Kada nestanu takve institucije, nestane kolektivni duh i nestaje narod. I znam da je to nešto što će najviše da bude napadano u nekom narednom periodu i predsednika Srbije Aleksandra Vučića i vas, baš tema odbrane. Kao da su i zaboravili šta je posao predsednika Republike. Ne treba on da razdvaja privatne investitore od državnih i privatni su deo države. I treba da podrži svakoga ko ima neki proizvod koji može da se proda u svetu, ali i to nailazi na osudu.

Ja ne znam gospodine ministre ko bi nas branio u nekoj krizi, a svesni smo da živimo u jednom jako opasnom vremenu. Ko bi odbranio Srbe na Kosovu i Metohiji? Ko bi bio garant dejtonske Bosne i Hercegovine? Pa kada kolege malo počnu da pričaju o odbrani Srbije i njenoj vojsci, neka imaju na prvom mestu odgovornost prema svom narodu, da barem malo pokažu odgovornost prema svom narodu, da malo vide koliko se trudimo i radimo na prvom mestu, predsednik Republike Srbije, zatim predsednik Vlada i svi ostali, pa i mi ovde u Skupštini da izgradimo jedno normalno društvo, a ne da se naši građani stide kada izlaze iz Srbije, da beže iz Srbije kao što su bežali.

Mi ćemo podržati i ovaj Izveštaj Fiskalnog saveta, bez obzira na sve što se ne slažemo sa njim, jer možda je sasvim sigurno da nam Fiskalni savet i treba možda takav da opominje nas koji učestvujemo na razne načine u vršenju vlasti, da trebamo odgovorno da se ponašamo, pre svega prama građanima.

Bez obzira da li se to nama sviđa ili ne, pogotovo što sa druge strane bivšeg režima ja ne vidim sagovornika koji ma bilo kakav autoritet da nekome skrene pažnju na odgovornost zato što su 12 godina bez ikakve odgovornosti, bez ikakvog smisla, bez ičega uništavali Srbiju, koju bar mi ovi ovde koji podržavamo Vladu Republike Srbije i predsednika Vučića volimo najviše na svetu.

PREDSEDNIK: Hvala.

Reč ima Jahja Fehratović.

JAHJA FEHRATOVIĆ: Zahvaljujem.

Poštovani predsedavajući, poštovani predstavnici predlagača, zaista danas imamo pred sobom izuzetno ozbiljne predloge zakona i izveštaje i u skladu sa tim jako je važno da ozbiljno pristupimo i ovim temama i raspravama, da ne koristimo i ne zloupotrebljavamo ovu govornicu i minute koje imamo za nešto drugo, već da se fokusiramo na ono što je suština nas narodnih poslanika, a to je da radimo na poboljšanju zakona i odluka u korist građana Republike Srbije.

Obzirom da je zaista obiman dnevni red, ja ću se fokusirati na nekolicinu predloga o kojima želim nešto više kazati. Prvi od njih je ovaj sporazum između BiH i Republike Srbije, mislim da je jako važno da imamo što više ovakvih sporazuma koji idu u pravcu zajedničkog delovanja rešavanju onih problema koji opterećuju celokupan naš balkanski prostor, posebno jer se ovde radi o tome da će se ovim sporazumom krenuti u rešavanje onoga što su problemi životne sredine, zaštite životne sredine itd. Time se pokazuje spremnost obeju država da zaštite svoje građane i širi region od onoga što može biti štetno po njihov život. U tom duhu je jako važno da podržimo ovaj predlog zakona, kao i sve ostale.

Dodatno, čini mi se da ovakvi predlozi pozitivnih zakona doprinose da razbijamo strahove, da razbijamo barijere i da u stvari se okrećemo jedni drugima kao jedino mogućem rešenju da celi ovaj balkanski prostor prebrodi ono u čemu se nalazi celi svet. Takođe, veoma su nam važni zakoni koji se tiču železnice. Jako je važno da se železnica što je moguće više unapređuje, da vidimo konačno posle 30,40 godina dolazi do rekonstrukcije i izgradnje novih delova železnice itd. ali taj predlog ima jednu manu. Mi smo ovde mnogo puta govorili o tome, žao mi je što je ministar Vesić izašao, ima manu jer je u celom tom predlogu moglo i trebalo i moralo biti tih još 25 kilometara železnice od Raške do Novog Pazara. Posebno, zato što je ovim predlogom predloženo za Stalać, Kraljevo itd. da se odrađuje. Mislim da je trebalo odraditi da Novi Pazar posle 150 godina od uvođenja železnice na ovom prostoru dobije svoj železnički krak. Zato bih apelovao na ministra, kao što je do sada izlazio u susret građanima i potrebama građana da porazmisle o tome i da konačno dobijemo taj krak moderne i savremene železnice koji će ići ka Novom Pazaru i ka ostalim gradovima Sandžaka.

Takođe, vrlo mi je važno ovde spomenuti ove sporazume koji se tiču izuzetno razvijene saradnje i vojske, na kraju krajeva, ali onako odmereno, civilizovano i u korist građana Republike Srbije. Kao građanin one regije koja je skoro bila poplavljena, osetio sam i svi smo mi osetili šta znači pomoć i MUP i Vojske Republike Srbije koja je prva došla u pomoć građanima, koja je sprečila možda da neke veće nesreće ne daj Bože dosegnu do tog kraja i građani su osetili zaista tu pomoć i podršku u pravom trenutku.

Isto tako veoma sam sretan što je spasilački tim naše države učestvovao u traganju za stradalima u zemljotresu u Republici Turskoj i time smo pokazali zaista da imamo kapaciteta da ono u šta se ulaže koristimo u neke najhumanije, najpotrebnije svrhe.

Meni kao muslimanu, kao Bošnjaku u ovoj državi jako je stalo do toga i jako sam bio srećan kada sam među svim ostalim državama koje su poslale svoje timove, našao i tim iz Republike Srbije i koji je dao sve od sebe da pomogne građanima Republike Turske. To je onaj način kako trebamo koristiti sve ostalo.

Međutim, ono što takođe, evo danas, ali na jedan drugačiji način u odnosu na populizam svedočimo, jeste neslavne godišnjice, pa i ova današnja neslavna godišnjica. Moram da iskoristim priliku da iskomentarišem to ukratko. Potrebu ima za tim.

Skoro sam analizirao nešto što se dešava između Rusije i Ukrajine i vrlo me podsetilo prema kontekstu na ono što se 80-tih godina događalo između Iraka i Irana. Znate, dve države koje su slične kulture, tradicije, porekla naroda, deset godina se međusobno samouništavale. Rezultat toga je bio preko milion žrtava sa obe strane i na kraju je došlo do toga da su sporazumom morali da rešavaju te probleme.

Taj rat je opet doneo neke promene na geopolitičkoj sceni, kao što će verovatno i ovaj. U tim promenama opet stradaju oni maleni narodi, malene države, malene multikulturalni prostori, kao što je naš Balkan. Zaista je važno da mudrom, odgovornom, kvalitetnom politikom ne dozvolimo da ovoga puta kada je celi svet na ivici, kako čusmo, trećeg svetskog rata, na bilo način mi budemo kusur za igre velikih sila, kao što smo bili možda nekada u prošlosti, već da radimo, da igramo za sebe, za svoj narod, za svoje narode, za građane i Republike Srbije i celoga Balkana.

U tom duhu jako je važno da se nastavi sa svim ovim što se radi, da se sve učini da dođemo do mira i da ne dozvolimo da se taj plamen otuda ne daj bože na bilo koji način preseli ovde, kao što su nažalost pokušavali i možda pokušavaju i dan danas neki drugi ljudi koji ne žele dobro ni građanima Republike Srbije, ni ovome narodu. Tu je odgovornost kako Ministarstva odbrane i ministra, tako i predsednika države, ogromna. Verujem da je njihova dosadašnja politika učinila jako puno da građani Republike Srbije se osećaju sigurnim u svojoj državi.

Kada vas pogodi elementarna nepogoda u kojoj umiru građani, stradaju građani vašeg naroda, prvi koji vam dođu jesu ministar odbrane, ministar policije, ministarstva razna da pritrče u pomoć građanima, da im pomognu, a ne radi jeftinih političkih poena, onda to obavezuje. Obavezuje nas i kao odgovorne predstavnike svog naroda, ali obavezuje i sve građane ove države. Zato treba u svakom smislu to podržati.

Takođe, iskoristiću priliku, s obzirom da zaista posle ovoga što sam danas čuo, skrenem pažnju i na još jednu stvar, a vezana je opet pomalo za Vojsku, a pomalo za zaštitnika i poverenika.

Evo, mi ćemo za par dana imati 30 godina od zločina u Štrpcima. Tada su pored Bošnjaka, oteti i neki ne Bošnjaci, među njima i Buzov Tomo, umirovljeni general Vojske Republike Srbije koji je išao u posetu svom sinu koji se nalazio na odsluženju vojnog roka u Podgorici. Skoro je bilo suđenje koje je zaista sramotno. Mi poretestvujemo protiv toga. Svi koji su građane i Republike Srbije i Crne Gore kao državljane tadašnje države oteli, svirepo ubili, itd, svega su osuđeni na 35 godina. To nije baš dobra poruka.

Ako znamo da je to nešto što je urađeno, eto čak i protiv građana Republike Srbije, ali i protiv onih časnih i poštenih oficira i vojnika ove države onda je to sramotno i mislim da tu treba zaista da se reaguje, jednostavno prema pravdi i prema onome što su potrebe i kako zakon definiše da se to u ovom momentu kada još tužilaštvo može reagovati, pre nego ta tužba bude pravosnažna, ponovi.

Takođe, govorim to zato što je u Beogradu, koliko je meni poznato, kako sam čitao, bila upravo zbog toga jedna spomen ploča na stanu gospodina, velikog junaka, patriotu, ali čoveka koji je podigao glas protiv zločina, uz to je bio oficir, iako umirovljeni Vojske. Neko je zbog nečega, kako sam pročitao, pre mesec dana skinuo tu ploču sa te zgrade gde je živeo pokojni, veliki Buzov. To upravo govori o tome da moramo što više negovati takve stvari kako bi iz iskustva kog smo stekli nažalost na gorak način s prošlosti mogli da naučimo radi budućnosti.

Takođe, voleo bih da kažem za poverenicu ovo što se upravo u ovom duhu tiče ove situacije oko aerodroma. Jako je važno da ste na vreme reagovali, jako je važno što se institucionalno rešavaju ti problemi. Koliko sam video predstavnici islamske zajednicu su vam danas pozitivno odgovorili i naveli su zaista taj problem kao jedan od problema koji nije problem društva, već neodgovornih pojedinaca koji rade na tim aerodromima.

Evo na Aerodromu „Nikola Tesla“ u Beogradu ni jedna žena muslimanka sa hidžabom nema nikada nikakvog problema, već se s poštovanjem i uvažavanjem odnose prema njoj. Ovo što se dogodilo ili događalo u kontinuitetu u Kraljevu i u Nišu, jeste, bojim se, zloupotreba položaja ili vlasti koje imaju oni ljudi koji to rade i tu treba reagovati na taj način, kao što se uvek reaguje da bi se zaštitile slobode, ljudska prava svakog građanina i na kraju svakog čoveka, posebno što je tu reč o međunarodnim letovima, što je tu reč verovatno o građanima i drugih država. To je poruka koja može da našteti i državi Srbiji.

Naravno, i svi ostali predlozi zakona su izuzetno kvalitetni, izveštaji izuzetno iscrpni. Mi ćemo kao narodni poslanici, kao klub za pomirenje podržati sve ove predloge i uvek apelovati da u ovim nezahvalnim vremenima, teškim vremenima svi zajedno uradimo što je moguće više i preko toga što možemo da se sačuva mir, stabilnost, bezbednost i suživot među svim narodima Balkana. Hvala.

PREDSEDNIK: Hvala gospodine Fehratoviću.

Po Poslovniku.

MILENKO JOVANOV: Član 283. Narodni poslanik dužan je da učestvuje u radu Narodne skupštine. To je stav 1.

Narodni poslanik Miketić, iako je dužan da prisustvuje sednici Narodne skupštine, ne prisustvuje sednici Narodne skupštine, nego je u holu, gospodine predsedniče. Želim da obavestim i ministre u Vladi i Poverenicu i sve ostale prisutne, napao novinara koji je ovde bio prisutan. Napad je započeo Zoran Lutovac, time što ga je prvo žigosao kao nekakvog predstavnika, ne znam ni ja koga, koji prekida njegove konferencije za štampu, a onda mu je prišao Miketić sada u holu, preturao po njegovoj torbi, vikao na njega, pa je ovaj pozvao obezbeđenje, pa je reagovalo obezbeđenje.

Ja molim i Službu obezbeđenja, sekretara, pošto sekretar nije tu, ali da se prenese, da se novinarima omogući da rade u ovoj sali i da budu zaštićeni od agresivnih predstavnika opozicije koji imaju potrebu da napadaju ljude, da im preturaju po torbi, da ih vređaju, tako da mora da reaguje obezbeđenje. Dakle, ovaj momak iz „Univerzal HD medije“ je bio napadnut od strane narodnog poslanika u Narodnoj skupštini, u holu, pred svim drugim medijima. Molim da se na to reaguje. Hvala.

PREDSEDNIK: Nisam znao da se to dogodilo. Nije tu Miketić.

Vi hoćete po Poslovniku isto?

Nije tu Miketić, nije ni Lutovac, tako da ne mogu da pitam šta je tačno razlog i šta se dogodilo, ali drago mi je ako je, tako sam vas razumeo, obezbeđenje je reagovalo i da je stvar pod kontrolom.

U redu, ne treba da se glasa o povredi Poslovnika.

Po Poslovniku, Jovanović.

ALEKSANDAR JOVANOVIĆ: Gospodine predsedavajući, molim za jedno objašnjenje. Nije po Poslovniku, samo ću kratko.

PREDSEDNIK: Nema po osnovu- samo kratko.

Jeste li hteli po Poslovniku?

ALEKSANDAR JOVANOVIĆ: Dobro, hteo sam po Poslovniku.

Član 318. Pitajte gospodina Jovanova zašto laže.

PREDSEDNIK: Šta piše u članu 318?

Ne znate šta piše. Ne znate ni što ste se javili.

(Aleksandar Jovanović: Znam što sam se javio, a da li vi znate što sam se javio?)

Da li ja znam što ste vi javili? Pa, kad ne znate ni sami, kako da vam pomogne bilo ko? Ko da vam pomogne.

(Aleksandar Jovanović: Zašto laže Jovanov?)

Izmislili ste. Pogledajte malo Poslovnik koliko ima članova uopšte.

Ne postoji, Jovanoviću, član 420.

(Narodni poslanik Aleksandar Jovanović dobacuje iz klupe.)

Znate li šta radite uopšte? Nemate pojma ni to.

Izvinite, nastavite.

TAMARA MILENKOVIĆ KERKOVIĆ: Hvala vam, predsedniče.

Prema članu 106. govornik može da govori samo o tački dnevnog reda o kojoj se vodi pretres. Član 107 – govornik na sednici Narodne skupštine dužan je da poštuje dostojanstvo Narodne skupštine.

Prozivanjem narodnih poslanika da su razbarušeni, da su naduveni, da se u holu obračunavaju sa onima koji ovde ulaze u salu nakon svih ostalih novinara, šef poslaničke grupe SNS-a, u zaštiti novinara koji očigledno ima privilegiju u ovoj Skupštini da uđe nakon svih i da se ponaša kako se već ponaša na konferenciji za štampu, očigledno zaboravlja da je trenutno u pritvoru takođe jedan novinar, a tu nam je i ministar informisanja…

PREDSEDNIK: Da li vi to sada replicirate Jovanovu?

TAMARA MILENKOVIĆ KERKOVIĆ: Ne repliciram, nego hoću da kažem da nema prava…

PREDSEDNIK: Ukazali ste meni ovde meni na član 106.

TAMARA MILENKOVIĆ KERKOVIĆ: Tako je. Ukazala sam i očekujem da zaštite, jer ne može da štiti jednog novinara, a ne drugog, koji se nalazi u pritvoru neosnovano pritvoren.

Hvala lepo.

PREDSEDNIK: Hvala i vama. Vrlo ste ljubazni.

(Aleksandar Jovanović: Po kom osnovu ste dali Jovanovu pravo da govori?)

Jovanoviću, nemojte da urlate iz klupe.

Pokušavam da razgovaram sa narodnim poslanicima koji se, za razliku od vas, navodno bar formalno pridržavaju nekih pravila koje Poslovnik nalaže.

(Aleksandar Jovanović: Po kom osnovu ste dali reč gospodinu Jovanovu?)

Vama sam rekao dva puta već da ne urlate iz klupe, a vi to radite i dalje. Prestanite to da radite.

Dakle, što se tiče člana 106, gospođo Kerković, tema dnevnog reda, a i vi sada razgovarate i družite se. Ne zanima vas šta ja pričam?

Dobro, ako ste se javili samo da biste replicirali nekome i sada vas obrazloženje ne zanima, nema svrhe ni da vas pitam da li hoćete da se glasa, ali vam kažem sada da sledeći put kada budete radili na taj način, to će da bude na račun vremena vaše poslaničke grupe, jer to nikakve veze nema sa članom 106. kada neko ukazuje na povredu Poslovnika.

(Tamara Milenković Kerković: Ima, vređa dostojanstvo Narodne skupštine.)

Nikakve veze to nema. To nije taj član, ali cenim što ste uložili bar napor da nešto pokušate da objasnite kroz Poslovnik, za razliku od Jovanovića, koji je sve pokušao ovako divljački pa ako prođe.

Da li se još neko javio po Poslovniku? (Da.)

Izvolite.

NEBOJŠA ZELENOVIĆ: Član 107. st. 1. i 2.

PREDSEDNIK: Sad je to bilo član 107.

NEBOJŠA ZELENOVIĆ: Nije, bio je 106.

PREDSEDNIK: Jeste li slušali gospođu Kerković?

NEBOJŠA ZELENOVIĆ: Ne, ona je rekla 106, a ja vam kažem da je 107.

PREDSEDNIK: Gospođo Kerković, jeste li rekli 106. i 107?

(Tamara Milenković Kerković: Član 106.)

NEBOJŠA ZELENOVIĆ: Član 106. je rekla i vi ste je ispravili, verovatno zato što nije rekla 107.

PREDSEDNIK: Ne, ne, samo trenutak. Jeste li rekli 106. i 107?

(Tamara Milenković Kerković odgovara iz klupe.)

PREDSEDNIK: A, jeste, rekli ste.

Čujete li sada?

NEBOJŠA ZELENOVIĆ: Molim?

(Tamara Milenković Kerković: Nisam to rekla.)

PREDSEDNIK: Znači, ako ne verujete meni, niste čuli dobro, evo kaže vam gospođa Kerković, pozvala se i na član 107.

NEBOJŠA ZELENOVIĆ: Ja vam sad kažem da ste vi gospođu Kerković opominjali zato što nije navela ispravan član, a ja vam kažem da sad navodim ispravan član i tražim da mi date reč po povredi Poslovnika.

PREDSEDNIK: Dobro, znači, vi insistirate da bude 107. iako je već neko ukazao na njega?

NEBOJŠA ZELENOVIĆ: Ne ja ne insistiram da bude 107, insistiram da bude ono što sam tražio, a to je povreda Poslovnika, član 107. koji niko od drugih nije prijavio.

PREDSEDNIK: Dobro, pošto 107. ne može, a to i sami znate, jel želite još nešto?

NEBOJŠA ZELENOVIĆ: Član 27.

PREDSEDNIK: Prijavite se još jednom.

NEBOJŠA ZELENOVIĆ: Dakle, dozvolili ste gospodinu Jovanovu da iznese neistine u plenumu o nekakvim činjenicama koje su se desile a za koje niko ne zna tačno šta je bilo.

Drugo, dozvolili ste da obmane javnost ovde iznoseći činjenice o nekom navodnom novinaru koji je napadnut. Svi znamo da čovek koji je bio ovde nije nikakav novinar i da uz vašu posebnu legitimaciju služi da ometa druge opozicione poslanike kad imaju svoje konferencije za novinare. I, sada imamo dvostruku obmanu. Prvo, da je neki naš narodni poslanik učinio neko nepočinstvo, a on je inače član poslaničkog kluba MORAMO – ZAJEDNO, a onda da postoji neki novinar koji je ovde, zaboga, napadnut. Dakle, nema takvog novinara.

Ja tražim da se utvrde sve činjenice. Tražim da to uradite vi, predsedniče, kako bismo prestali sa obmanama javnosti.

Hvala.

PREDSEDNIK: Dobro. Evo, ja ću odmah da vam kažem da ću da pitam obezbeđenje šta se dogodilo, ali nemojte da se priča svede na – jeste, napao ga je, ali nije on baš novinar po našem ukusu, pa onda sme da bude napadnut. Nemojte da idemo ka tome, jer to tek nikakvog smisla nema.

Ako je bilo ko napadnut, to je, kažem vam unapred, za osudu, a ja ću, kao što ste tražili, da pitam šta se desilo.

Da li treba da se glasa za član 27?

(Nebojša Zelenović: Ne.)

Ne treba.

Da li je još neko hteo po Poslovniku?

Niko.

(Marijan Rističević: Povreda Poslovnika!)

Ćuta Jovanović, četvrti put ljubazno molim da ne viče, a sledeći put ćemo da primenimo Poslovnik.

(ALEKSANDAR JOVANOVIĆ: Hvala, predsedavajući.)

Izričem opomenu Jovanoviću.

Izvolite.

MARIJAN RISTIČEVIĆ: Dame i gospodo narodni poslanici, reklamiram član 103. st. 7. i 8.

Gospodine predsedavajući, pomenute dve povrede Poslovnika su korišćene kao klasične replike. Pri tome je to veoma opasno.

Znači, gospodin Jovanov je ovde govorio o napadu na sedmu silu. Samo da vas podsetim, gospodine predsedavajući, pomenuti gospodin je napao i policajca nedavno u Novom Sadu.

Takođe, gospođa koja je reklamirala Poslovnik je uradila jednu opasnu stvar. Taj navodni njen novinar se trenutno procesuira. Dakle, ne bih da se mešam u taj slučaj, ali on se ne procesuira kao novinar, što je velika podvala, na koju mi ne možemo da pristanemo zato što on nije izveštavao sa tog skupa, već ga je zakazao, u njemu učestvovao, govorio i na njemu pretio. Zato vas molim da ubuduće takvu vrstu replika sankcionišete oduzimanjem vremena onih dva minuta, mada cenim vašu popustljivost.

Hvala.

Ne tražim da se glasa.

PREDSEDNIK: Hvala.

Razumeo sam da ne tražite da se glasa.

Što se tiče striktno člana 103, prihvatam predlog. Primenjivaćemo to nadalje prema svima kada do toga dođe.

Novinar o kom ste govorili sada je onaj što je na Sretenje organizovao skup kada su izrečene pretnje ubistvom predsedniku Srbije. O tome je bilo reč. Nisam ja to razumeo da je o tome reč.

Odlično. Ako ste to branili, odlično.

(Aleksandar Jovanović: Sada ja vama izričem opomenu, predsedavajući!)

A što vi, Jovanoviću, opet vičete?

(Aleksandar Jovanović: Izričem vam drugu opomenu!)

Šta, malo vam je jedna opomena?

Odlično. Skupljajte opomene i onda ćete opet da držite konferencije za štampu, da kažete da ste nešto strašno uskraćeni i potlačeni, a kako se ponašate u ovoj sali, šteta što ne može Srbija da čuje svaki sekund vašeg ponašanja. Velika šteta.

(Aleksandar Jovanović: Treća opomena!)

Šta, hoćete još jednu?

(Aleksandar Jovanović: Da.)

Izričem drugu opomenu Aleksandru Jovanoviću.

Svaka vam čast.

Izvolite.

STEFAN KRKOBABIĆ: Uvaženi predsedniče Narodne skupštine, uvaženi potpredsednici, uvaženi predstavnici regulatornih tela, pre svega uvaženi potpredsedniče Vlade gospodine Vučeviću i ministri koji su tu danas sa nama, puno je tačaka dnevnog reda, ali bih se, pre svega, osvrnuo i na izveštaj fiskalnog saveta.

Dnevni red koji je pred nama, a tu su i izveštaji nezavisnih tela i nezavisnih državnih organa, što nam otvara mogućnost da ovde u plenumu neposredno i argumentovano raspravljamo o njima i da se o njihovom prihvatanju izjasnimo.

Uvaženi narodni poslanici, radi se o izveštajima posebnih državnih organa koji su po slovu zakona samostalni u svom radu, nezavisni, sa pravom da javno iznose stavove.

Koliko su ovi državni organi suštinski nezavisni i samostalni, naša spremnost i stvarna potreba da prihvatimo njihove stavove, određuje i sam stepen njihove nezavisnosti i samostalnosti.

Što se tiče nas iz PUPS – Solidarnost i pravda, kritičko mišljenje da, ali, poštovane dame i gospodo, želimo da čujemo i argumentovano obrazloženu alternativu. Samo tako mi, ali i svi u ovoj sali možemo da potvrdimo svoje stavove, da ih eventualno korigujemo ili čak iz korena menjamo.

Izveštaji su tu, ali je bitan je i ugao gledanja. Pre svega, kakvu mi to državu danas želimo, neoliberalnu ili državu socijalne pravde? Za nas iz PUPS-a, samo socijalno-odgovorna država je država po meri najvećeg broja stanovnika Srbije i zato u prvi plan stavljam penzije i plate, jer one su od posebnog značaja za najveći broj građana ove zemlje, sasvim razumljivo, jer su im jedini izvor prihoda i egzistencije.

Kada je reč o povećanju, bolje reći usklađivanju penzija, moram da istaknem da je upravo naša inicijativa bila da se arbitrarnost zameni sa objektivnom švajcarskom formulom. Istovremeno, ukazivali smo i na njene slabosti i na neophodnost da se dorade određeni delovi formule. To je urađeno i mi danas možemo da kažemo da je zaživeo onaj naš vrednosni stav "Tri P ", da penzije prate plate, to znači da onoliko koliko rastu plate u javnom sektoru, toliko rastu i penzije.

Posebno ističem da je punu podršku ovom konceptu dao i predsednik Republike Srbije Aleksandar Vučić. Napominjem da su dalja unapređenja u sistemu usklađivanja urgentna i neophodna, uklanjanje sve većih razlika između najviše i najniže penzije, ali postizanje optimalnog odnosa prosečne penzije i prosečne zarade ne ispod 50%.

Uvaženi narodno poslanici, dragi građani Srbije, ali to su sve pitanja za juče. Ali, pred nama je istovremeno i neophodnost revolucionarne reforme penzijsko-invalidskog osiguranja, koje se odnosi pre svega na poljoprivrednike.

Kada je reč o socijalnoj državi, nju karakteriše i adekvatna, celovita, utemeljena socijalna politika. Osvrnuo bih se na delove te politike koju Fiskalni savet u svom izveštaju svrstava u anti-kriznu pomoć građanima i karakteriše je, ako mi dozvolite, kao ekonomski neefikasno i neselektivno davanje svima. Tu su Vlada i Fiskalni savet na dijametralnim pozicijama.

Mi iz PUPS-a smatramo da su ta sredstva podeljena blagovremeno i više nego opravdano. Biću direktan. Novac utrošen za kupovinu lekova i jedan jedini spašeni život su bitniji i vredniji od u izveštaju predviđenog povraćaja u budžet, kroz povećanje naplate poreza.

Život ili porez, mi uvek glasamo za život. Novčana pomoć građanima učvrstila je njihovo jedinstvo i vratila je samopouzdanje, a sve to nema cenu.

Kada smo kod selektivnosti, hajde da budemo selektivni do kraja. U Srbiji prema nekim podacima ima 130 hiljada građana starijih od 65 godina koji nisu obuhvaćeni sistemom penzijsko-invalidskog osiguranja, nemaju imovinu, niti bilo koji drugi vid prihoda. Među njima je, procenjuje se, 85% žena i to žena sa sela. Polazeći od toga, mi iz PUPS - Solidarnost i pravda, zalažemo se za uvođenje socijalne garantovane penzije, kao posebnog vida socijalnog davanja, u iznosu ne manjem od 100 evra. Smatramo da je to najmanje što država Srbija kao socijalno odgovorna država može da učini za te ljude. Sigurno i redovno primanje obezbediće im neophodan mir u starosti i vratiti poljuljano dostojanstvo.

Poštovani narodni poslanici i uvaženi predstavnici regulatornih tela, u nastavku sednice moje kolege iz poslaničkog kluba PUPS - Solidarnost i pravda uzeće dalje aktivno učešće u razmatranju prezentovanih izveštaja, ali bih hteo da ponovim neke stvari, socijalna penzija ne manje od 100 evra, penzije prate plate.

Uvaženi narodni poslanici i dragi građani Srbije, da se izborimo da Srbija bude stvarno zemlja socijalne pravde. Živela Srbija! Zahvaljujem.

PREDSEDNIK: Hvala.

Reč ima Edis Durgutović.

EDIS DURGUTOVIĆ: Poštovani predsedniče, uvaženi potpredsedniče Vlade, ministre odbrane, dame i gospodo iz regulatornih tela Srbije, danas bih želeo na samom početku, uz puno zakona koji trasiraju i govore o budućnosti, o razvoju, o nastavku razvoja Srbije, želeo bih na samom početku da istaknem zadovoljstvo, poštovanje i podršku Zaštitnici za ravnopravnost, kao i Povereniku za zaštitu građana, zaštitu prava građana.

Ono što našu državu i naš narod odlikuje, a to je pravdoljubivost i solidarnost. U ovom trenutku želim da iskažem svoj lični ponos kao građanin Srbije, ponos za sve građane Srbije i za Vladu Republike Srbije, da smo pravovremeno, brzo pokazali i svoju solidarnost za ugrožene građane i Turske i Sirije i time pokazali da osnovne ljudske vrednosti baštinimo i pokazali svoju spremnost da na najbolji način se nađemo uvek drugom u nevolji i to je odlika našeg društva, naše države.

Možda ne tako manje važni izveštaji koje je podnela Zaštitnica za ravnopravnost, s obzirom da se odnose na sad možemo da kažemo neku prošlost, a to je 2021. godinu, da tu trebamo da znamo da je to druga godina pandemije i da je okosnica problema sa kojima ste se nosili, suočavali, bilo problemi sa vakcinacijom, odnosno izražena neravnopravnost vezano za vakcinisanje i lečenje, ali tu takođe u toj teškoj godini kovida, u godinama kovida, u kojima smo se svi snalazili i pokušavali da nađemo najbolje modele rada i funkcionisanja, država je pokazala spremnost i odlučnost, obezbedila dovoljan broj vakcina, što je samo pre godinu i po dana iza nas. I imali smo mogućnost da pomognemo i svojim susedima i komšijama, ali i da omogućimo da se stranci vakcinišu.

Takođe, želim da podržim vaše nastojanje i rad za borbu za ravnopravnost i za one izveštaje koje ste dodatno podneli vezano za ravnopravnost starijih osoba i dece, kao i borbu za ravnopravnost žena i pravovremenu, brzu vašu ličnu reakciju, što je svakako za pohvalu.

Ono što želim da istaknem, da se osvrnem, vezano za Zaštitnika građana, jeste da takođe u tim pandemijskim uslovima Zaštitnik građana je morao da pređe na neki neobičan režim rada, ali ono što svakako želim istaći je da broj svih predmeta koje je Zaštitnik građana primio, realizovan je skoro 90%, 87%, ako ne grešim, i to je stvarno za pohvalu.

Pokazali smo i kroz to se videlo da ti trenuci kada se zemlja nalazi u krizi, a ovo je bila globalna pandemija, prve probleme imaju najugroženije grupe, deca, stara lica, bolesni, osobe sa invaliditetom, LGBT plus osobe, kao i predstavnici nacionalnih manjina, pre svega Romi i Romkinje i da je tu pokazana spremnost da u tim novonastalim okolnostima se snađemo i dobro reagujemo prema građanima. I to je vremenom ukazalo na činjenicu da građani veruju kancelariji Zaštitnika građana i da ta institucija polako postaje sve jača i jača i pokazuje suštinsku vrednost i opravdanje svog postojanja.

Takođe, želim da naglasim da kroz novi zakon koji je te 2021. godine usvojen su dodata nova ovlašćenja Zaštitniku građana i osnažili i otvorili mogućnost za brži i efikasniji rad.

Ono što bih danas želeo da istaknem to je deo seta zakona koji se, sa jedne strane, tiču razvoja naše železničke infrastrukture, a sa druge strane razvoja, odnosno uređenja naših rečnih vodotokova kako bi infrastruktura, odnosno vodni saobraćaj funkcionisao što bolje, a u interesu svih građana.

Setićemo se, do skoro smo komentarisali i izgradnju infrastrukture, koju je Vlada Srbije stavila kao prioritet, kako je to nemoguće, pa smo uspeli da putnu infrastrukturu dovedemo u pristojno stanje, koja je bila garant razvoja naše privrede, jer bez kvalitetnih i dobrih puteva ne možemo očekivati ni bolji standard i život građana.

Takođe, sada nastavljamo sa investicijama, odnosno sa razvojem infrastrukture u okviru železnica i u okviru vodnog saobraćaja.

U okviru vodnog saobraćaja imamo jedan sporazum sa Savetom ministara BiH kojim postižemo olakšavanje, odnosno ubrzavanje jako komplikovanih procedura za rešavanje spornih pitanja, kao i izdavanja dozvola. Sa druge strane, rešavamo jedan od problema vezano za korito reke Save, odnosno ušće Drine i Save koje je jedno od obeleženih uskih grla vezano za vodni saobraćaj, naročito u periodu kada je taj vodostaj reke Save niži, a time ugrožavamo transport u rečnom saobraćaju i time nanosimo štetu privredi i smanjujemo mogućnost rasta i razvoja naše ekonomije.

Sve ono što radimo, kada je u oblasti puteva, kada je u oblasti železnice i u ovom slučaju vodnog saobraćaja, jasno ukazuje intenciju Vlade i nekog perioda koji je iza nas, ali mnogo značajnije onog perioda koji je ispred nas da razvoj Srbije, razvoj naše ekonomije, bolji život i standard građana zavisi od jasne rešenosti i opredeljenosti Vlade da investira i da se okrene železnici.

Složićemo se i danas je ministar Vesić u svom izlaganju skrenuo pažnju da skoro pola veka nije ulagano u Železnicu Srbije. Svi znamo u kakvom je stanju železnica, svi znamo u kakvom su stanju pruge, ali isto tako kroz neku brošuru, odnosno Izveštaj za 100 dana rada ministar Vesić je jasno istakao šta je ono što se u tim oblastima radi i šta je ono što će se raditi. Ovo su sve započeti projekti.

To su divne vesti sa prugom, odnosno koridorom, železničkim Koridorom 10 i prugom Beograd – Niš, kasnije do granice, je nešto što menja sliku Srbije, menja život svakog građanina. Neke su procene da će direktnu korist od te investicije koja je znatno velika imati preko dva miliona ljudi.

Pored toga, i danas je ta pruga značajna za privredu i za razvoj privrede, za transport u toj oblasti, ali tek naknadno, nakon investicija u prvoj godini, nakon investicija ćemo videti i osetiti pune efekte toga, jer očekivano je skoro 9,7 miliona tona robe da pređe već u prvoj godini, što će značajno poboljšati uslove života.

Tim i takvim namerama i delovanjima politike Vlade Republike Srbije dolazimo u situaciju da građani i duž koridora i južnoj i istočnoj Srbiji ostaju na mestima gde su rođeni, gde se omogućava dolazak novih investitora, jer razvoj privrede.

Ova investicija u železnicu Srbije je preko 2,7 milijardi evra, od toga nešto preko 500 miliona je direktno iz budžeta Srbije, a 2,2 milijarde kroz određene tranše EU, odnosno Evropske investicione banke i Evropske banke za obnovu i razvoj.

Ono što je bitno naglasiti jeste da oko 600 miliona evra dobijamo bespovratnih sredstava za modernizaciju i usavršavanje naše železnice. Naša železnica, naročito ta dvokolosečna elektrifikovana železnica Beograd – Niš, koja je jedna od retko zapostavljenih železnički koridora, može u narednom periodu, odnosno u budućnosti biti najznačajniji stub privrednog razvoja Srbije. Kada pogledamo ono što su intencije i što su namere, razvoj putne infrastrukture, razvoj železničke infrastrukture i razvoj rečnog transporta uz avio saobraćaj nama zaokružuje jednu celinu moderne, savremene države. Srbiju u periodu od pet do sedam godina nećemo moći prepoznati u kojim okvirima i u kojim razmerama to donosi višestruku korist za građane i za privredu.

Želeo bih, kada govorimo o tim dvokolosečnim elektrificiranim koridorima, odnosno Koridoru Niš – Beograd ili Beograd – Niš, da naglasim da, nažalost, godinama iza nas nije ulagano i ta infrastruktura je faktički apsolutno propala, odnosno nemogućnost praćenja savremenih tehnologija i savremenog razvoja nismo u mogućnosti na najbolji način da odgovorimo savremenom tržištu i savremenom svetu. Voz, kako je ministar rekao, putni od Beograda do Niša putuje sada šest sati, a takvom investicijom će putovati manje od dva sata, odnosno…

To je kičma, to stub razvoja Srbije. Na takav način mi razvojamo Srbiju, razvijamo privredu, na najbolji način investiramo, omogućujemo građanima Srbije da ostanu u svojoj zemlji, ali i potencijalno domaćoj privredi da može da se osloni još više, još bolje na tu našu infrastrukturu.

Ja u ovom trenutku, gospodin Vesić nije tu, bih želeo da mu čestitam i da mu poželim puno uspeha i sreću u daljem radu u nadi da ćemo sve započete projekte izgurati u korist svih građana Srbije. Hvala.

(Đorđe Miketić: Poslovnik.)

PREDSEDNIK: Po Poslovniku?

Prijavite se.

ĐORĐE MIKETIĆ: Hvala vam.

Javljam se po članu 104, pravo na repliku. Čuo sam da je ovde moje ime pomenuto u apsolutno netačnom kontekstu…

PREDSEDNIK: Sada, tokom prethodnog izlaganja?

ĐORĐE MIKETIĆ: Član 104. ne znači da mora apsolutno u ovom trenutku kada je pomenut. Pomenut sam pre pet minuta od strane poslanika Jovanova.

PREDSEDNIK: Znači, ovako član 104. kao i bilo šta drugo podrazumeva da budete u sali.

ĐORĐE MIKETIĆ: Tako je.

PREDSEDNIK: Tako je, a vi niste bili u sali kada se govorili o tome. Došli ste malo kasnije, onda ste vi čuli nešto i sada hoćete da govorite po tom osnovu.

ĐORĐE MIKETIĆ: Tako je.

PREDSEDNIK: To ne može. To po Poslovniku prosto ne može.

ĐORĐE MIKETIĆ: Zaista mi je krivo da se neke neistine ovde izgovaraju i u tom cilju želim da izgovorim sledeće.

PREDSEDNIK: Dobro, ali nećete izgovarati ništa dalje, vezano za član 104, jer rekao sam vam da to po Poslovniku tako ne može. Vi možete da govorite kada bude bilo predviđeno vreme za vašu grupu.

ĐORĐE MIKETIĆ: Ja znam da to mogu da radim, nego pošto je ovde javljeno za neki incident, navodni, koji se desio u holu Skupštine…

PREDSEDNIK: Čuo sam, bio sam tu i meni je ukazano na povredu Poslovnika, ali kažem vam da to prosto po članu 104. ne može.

ĐORĐE MIKETIĆ: Gospodin Jovanov se javio po povredi Poslovnika i govorio o nečemu što se nije desilo u ovoj sali i pomenuo je moje ime. Ja zahtevam da mi date repliku po članu 104.

PREDSEDNIK: Jeste li sada razumeli šta sam vam sada rekao? Niste.

ĐORĐE MIKETIĆ: Jesam razumeo šta ste mi rekli.

PREDSEDNIK: Ako ste razumeli, onda bih vas zamolio da završimo sa ovim sada. Rekao sam vam kako možete da se javite za reč, da kažete šta smatrate da je važno da se kaže, ali ne može kroz zloupotrebu Poslovnika.

ĐORĐE MIKETIĆ: I ne može da se laže od strane Jovanova. To je isto nedopustivo.

PREDSEDNIK: Dobro. Hoćete li sada da primenimo član 103?

ĐORĐE MIKETIĆ: Ne. Ja sam samo sa vama u diskusiji da ustanovimo ko je gospodinu, nekom navodnom novinaru dozvolio da uđe u salu.

PREDSEDNIK: Pošto insistirate, onda u redu. Pošto insistirate onda ćemo primeniti član 103. stav 8. Šta je još Poslovnik? Ništa više.

Reč ima Nebojša Zelenović, kao ovlašćeni.

NEBOJŠA ZELENOVIĆ: Poštovane koleginice i kolege narodni poslanici, poštovani predstavnici nezavisnih tela, uvaženi ministri, danas je godinu dana od ruske agresije na Ukrajinu i ja sam danas zaista mislio da će sednica Skupštine u ovom visokom Domu da se posveti toj temi i da ćemo zaista dobiti priliku da nakon godinu dana, tog jednog strašnog čina koji se desio, možemo da pričamo o herojskoj borbi ukrajinskog naroda za slobodu, da ćemo da govorimo o žrtvama koje su tamo bile, da odamo počast tim žrtvama, da ukažemo na patnju i muku kroz koju prolazi ukrajinski narod u ovih godinu dana, da ćemo da govorimo o porušenim kućama, bolnicama i školama, da ćemo da govorimo o tome da li ova država, ovo društvo može da iskaže solidarnost prema svemu tome i da na današnji dan pokažemo da smo mi spremni da donosimo velike odluke, da smo spremni kao država i kao društvo da se odredimo prema tome.

Ne možemo, gospodo, da se pretvaramo da se to nije dogodilo, zaista ne možemo. U najmanju ruku, to ovo društvo nikada ni u svojoj prošlosti nije činilo. Mi nikada nismo žmurili kada je velika muka, kada su veliki problemi, kada se oni dešavaju ljudima koji su se često, sada i ranije se nalaze u istoj situaciji u kojoj smo se mi nekada nalazili. Ne možemo mi da budemo nemi. Mi najbolje znamo kako to izgleda. Zato moramo da se odredimo.

Umesto toga, mi smo dobili danas, dakle mi smo i poslanička grupa, a i stranka koja je na toj politici dobila poverenje građana i ušla u parlament, mi smo stranka koja je na početku ruske agresije na Ukrajinu iskazala svoju snažnu volju i tražila da se država odredi prema tome tako što će uvesti sankcije Rusiji.

Danas stojimo na istoj toj poziciji nakon godinu dana na kojoj smo stajali i tada kada niko drugi nije imao hrabrosti da bilo šta kaže na tu temu, zato s pravom mogu na današnji dan da govorim ovo što govorim, uvažene koleginice i kolege.

(Narodni poslanik dobacuje: Da li je to tema?)

Nemojte mi dobacivati, nije uljudno i nije kulturno. Molim vas, nemojte to da radite. I te kako, i te kako, je to tema. Šta god mi ovde stavljali na dnevni red, šta god ova vlast koristila da stavi na dnevni red, verujte mi, ovo vam je na dnevnom redu i danas i sutra i sledeći mesec i celu ovu godinu. Svakog dana dok se agresija ne završi.

Ako mi kao država možemo da uradimo i najmanju stvar da pomognemo, svi mi zajedno, da se ta agresija zaustavi, da se uspostavi mir, ja mislim da mi to treba da uradimo. Zaista mislim da to treba da uradimo.

Ono što smo mi dobili danas u ovom formatu, jeste zapravo privid. Dugo sam razmišljao kako je moguće da na jednoj sednici Skupštine možete da imate izveštaje nezavisnih tela u isto vreme sa vojnim intervencijama, odnosno vojnim članstvima Srbije u raznim savezima i na kraju krajeva opredeljenje Srbije da povuče sredstva iz evropskih fondova, od evropskih banki kako bi radila na svom razvoju, odmah moram da vam kažem - vrlo interesantan kontekst i vrlo lukav pokušaj da se obmane domaća i strana javnost kako je Srbija na pravom putu i kako je to put u EU. Ali, to je bio samo pokušaj. Evo, mi vam sad kažemo, to vam neće proći zato što smo vas prozreli.

Kako možemo da u trenutku kada Srbija nema svoje opredeljenje ka EU, da govorimo uopšte o institucionalnim i svim drugim procesima koje treba da vodimo da bi stvarno, kada kaže gospodin Pejović da treba da se uvede finansijsko upravljanje u sva javna tela to i bilo uvedeno. Ne treba nam 10 godina da se to uradi, ali ova vlast nema volju za tim.

Kada kaže gospodin Janković da treba da se poboljša trgovina hartijama od vrednosti i naprave nova tržišta, odmah javi 145 lokalnih samouprava i počnu da emituju svoje municipalne obveznice, a EPS počne da emituje svoje obveznice pa da kupe građani i svoja slobodna sredstva angažuju da pomognu EPS-u, umesto što se zadužujemo preskupim kreditima. To nudi stranka „Zajedno“.

Umesto što ćete da grdite Pavla Petrovića što vam kaže da je 57% javnog duga neizdrživo za državu kao što je Srbija i za njen budžet, da počnete nešto da radite na tome da se spusti ispod 55%, ali da zaista nešto uradite po tom pitanju, a ne da ponovo gospodin Arsić, kao što to radi na svakom Odboru za finansije, sada zloupotrebi plenum da ponovo još jednom napadne gospodina Petrovića, zato što jedna nezavisna institucija i ima svoj stav koji se temelji na međunarodnim finansijskim propisima, na standardima i pravilima struke.

Da možemo zaista da pričamo o tome kako će gospodin Popović da objasni premijerki da možemo da instaliramo solarne panele na svaki krov i da nam zbog toga neće puknuti sistem. To je moguće zato što to kaže naša Agencija za energetiku.

Zašto mi ne pričamo o tome? Zato što ova vlast zaista nema volju da se društvo normalizuje, da institucije dobiju svoj puni značaj i da se sluša to što kažu nezavisne agencije. Umesto toga, ovde nam sledi dalja kupovina vremena. Umesto sakrivanja pod kamen, sad imamo polako izlaženje ispod kamena, ali vrlo bojažljivo.

Prolazi nam vreme, gospodo, vreme ne radi za Srbiju. Kada uzmete da objedinjujete svih ovih 26 tačaka koje su tako nesretno spojene, umesto da pričamo o stvarnim problemima, mi ćemo doći do ključne stvari, a to je hoće li ovo društvo zaista u EU? Da li ova vlast zaista želi tamo da stigne? Ako želi, hajde da to iskaže, ali ne samo prividima institucionalne borbe i ne samo scenografijama u kojima bi smo kao nešto hteli, a zapravo ne. To vreme otkucava.

Znate, put u EU je put u svet slobode, u svet vladavine prava, u svet demokratije, u svet slobodnih medija. Možda baš zbog toga vi ne želite tamo da stignemo, ali evo ovi ljudi koji su se ovde okupili u koaliciji „Moramo“ i u stranci „Zajedno“, to žele.

Imaju neke vrlo konkretne predloge, imaju vrlo konkretne predloge…

(Milenko Jovanov: Mornarica.)

Tako je, gospodine Jovanov, i to i sada ćemo da dođemo do toga.

Znate, da bi ste otišli u EU, morate da napravite kvalitetne dogovore sa svojim komšijama, morate da rešite suštinski problem koji muči ovo društvo, a to je odnos Beograda i Prištine. Mi smo kao stranka zauzeli tu potpuno jasan stav – tražimo da se zajednica srpskih opština uspostavi prema Briselskom sporazumu, potpisanom 2013. godine i dokumentima nastalim 2015. godine, utvrđeni principima.

Smatramo da takva zajednica srpskih opština u dogovorima, pod pokroviteljstvom EU, može da dovede do toga da se uspostavi jedna čvrsta, široka autonomija, po ugledu na najmodernije evropske prakse.

Šta još tražimo? Tražimo demilitarizaciju Kosova. Zašto to tražimo? Zato što ne želimo da se dešava upravo ovo što se sada dešava, a to je jedna strašna trka u naoružanju u ovom regionu. S kime se mi onda zaista takmičimo? Da li će to što ćemo mi kupovati ofanzivne dronove omogućiti da nadjačamo NATO? Da li zaista želite da još jednom prođemo kroz sve to ili ćemo biti pametni i praviti dobre dogovore sa Zapadom, dobre dogovore sa EU, što i jeste suština politike oko koje se okupila koalicija „Moramo“.

Mi tražimo da se kroz te procese razgovora koji će se, evo u ponedeljak, dešavati ponovo u Briselu, traži da Kosovo ne može nikad da se ujedini sa Albanijom dok se država Srbija i zajednica srpskih opština ne saglase sa tim. Tražimo najviši stepen zaštite i autonomije za crkve, manastire na Kosovu, za naše crkve i manastire. Tražimo da se uspostavi i zaštita javne i privatne imovine tamo.

Ako se to desi i ako se čitav region zapadnog Balkana uvede u sistem jedne kolektivne bezbednosti kako bi se uspostavio trajni mir na zapadnom Balkanu, i ako kroz te razgovore mi dobijemo čvrstu i jasnu perspektivu ne samo Srbije, nego i čitavog regiona za punopravno članstvo u EU, mi verujemo da su se onda stekli uslovi da se promeni pozicija Beograda po pitanju integracije Kosova u Međunarodne organizacije. Mi verujemo da je to jedna poštena ponuda o kojoj vredi razgovarati.

Međutim, pošto ja ovo govorim mesecima nekoliko puta u plenumu, na sednicama odbora, govorim u raznim medijima, pokušavajući da pojasnimo koliko je važno, da se naprave takvi dogovori baš sada u ovom trenutku, mi smo morali da iskoristimo jednu ilustraciju ili da kažem provokaciju i da dobijemo prostor za tu debatu, kako bismo zaista čuli šta drugi politički akteri u Srbiji misle o tome.

Zato smo, gospodine Jovanov, rekli to za mornaricu i naišli smo na velike otpore, na kritike. Ja to potpuno razumem, ja to potpuno poštujem, ali smo dobili ozbiljan prostor da se o tome iskreno, odgovorno razgovara. Hajte, gospodo, da razgovaramo, jer pre vama iz vlasti, ali i pred celom državom se nalaze dve ogromne, dve ogromne planine koje treba da pređemo zajedno.

Prva planina se zove to što dve trećine građana u EU je protiv proširenja EU i to nema nikakve veze sa Srbijom nego uopšte protiv toga zato što oni imaju i druge probleme koji ih u ovom trenutku muče.

Da li Zapadni Balkan kada reši svoje bezbednosne izazove, kada reši svoje ekonomske izazove može da postane interesantan za građane, koji, izvinićete, u ovom trenutku u velikom broju država moraju da izađu na referendum pa da glasaju za to da Srbija i ceo Zapadni Balkan budu primljeni u EU. Pa ne možemo da budemo nepošteni prema tim građanima, i da se pravimo kao da se njihovo mišljenje ne uvažava.

Šta mi možemo da uradimo, i kako mi možemo da postanemo interesantni? Pa, tako što pravimo dogovore koji u interesu trajnog mira, tako što se dogovaramo jedinstvenom ekonomskom tržištu u kome se posluje, putuje, radi i stiče bez granica na Zapadnom Balkanu i da onda se uključimo u sistem kolektivne bezbednosti, što jeste druga najveća ili velika planina koju mi treba da prevaziđemo, a da ne uđemo u NATO.

Eto, vam, sad gospodo okvir, pa bih voleo da čujem šta moj uvaženi kolega Jovanov ili uvažene kolege iz drugih poslaničkih grupa kažu o tome, šta kažu ministri o tome, kakva je vaša gospodo ideja, šta vi mislite o tome kuda mi treba da stignemo i koliko nam vremena za to treba ili ćete da ćutite i da se sakrijete pod kamen, kao što se sakrivate ovih godinu dana? Izađite, gospodo, ispod kamena, odredite se, budite hrabri. Kukavičluk i populizam su dve najveće bolesti srpske politike zadnjih 30 godina.

(Narodni poslanik: Pretiš.)

Nemojte molim vas. Ko preti? Šta pričate? Ko preti? Lepo pričam, predlažem. Hajde da pričamo o predlogu. Možda imate bolji predlog. Ja ga nisam čuo. Šta je predlog? Nemojte mi dobacivati, molim vas. Lepo izađete i kažete – vidite, gospodine Zelenoviću, vaš predlog nije dobar zbog toga i toga, ali je naš bolji i kažete koji je. To je debata. Ali, ovde nema debate već šest meseci zato što kada dođemo do ključnih tema dođemo do toga da vi nemate rešenje.

To poigravanje sa sudbinom svih građana u Srbiji i verovatno sa velikim brojem njih sa Zapadnog Balkana će nas dovesti u velike probleme. Kada smo predložili Međunarodnu konferenciju na kojoj treba da se naprave ti ključni dogovori za Zapadni Balkan mi smo tražili još neke druge stvari. Tražili smo bez ikakve želje, nikome od nas nije bilo ni na kraj pameti da na bilo koji način bilo koga od naših komšija dovede do toga da će da radi ili treba da radi nešto što mu se ne sviđa. Naprotiv, samo da ubrzamo naš zajednički put u EU.

Tražili smo da BiH bude demilitarizovana. Zašto smo to uradili? Pitanje regionalne bezbednosti je važno. Sa demilitarizacijom Kosova i demilitarizacijom BiH uz produženo prisustvo mirovnih snaga koje samo postoje bi se omogućilo uspostavljanje trajnog mira. Zašto je Bosna po mnogima 10 puta veći problem nego što ga sada imamo na Kosovu? Pa zato što polovina stanovništva prema svim istraživanjima nažalost ne želi da živi u toj državi. Ne želi, a ta država mora da postoji. Valjda jedna od država Zapadnog Balkana koja poštuje i Berlinski proces i otvoreni Balkan i Pariski sporazum može da da nekakvo rešenje i predlog i ideju kako misli da prevaziđe sve to. Sada kako stvari stoje, gospodo, nama će trebati da stignemo ovim tempom u EU jedno 45 godina? To možete da pitate kolege koji su bili sa mnom u Briselu. Tako su nam rekli. Znate koliko će da treba Bosni? Osamdeset, ceo životni vek. Dokle više da čekamo? Koliko to još mi vremena možemo da izgubimo i da propustimo?

Ono što mi mislimo je da je važno praviti dogovore sa našim komšijama i partnerima, sa zemljama Kvinte, sa EU. Svaki dogovor postignut sa komšijama sa Zapadnog Balkana, sa jadranskim državama, sa zemljama Kvinte, EU ako je moguće postići za nas je prihvatljiv, za nas je prihvatljiv jer on znači da smo se dogovorili o celom paketu.

Rešavanje samo Beograda i Prištine, tog odnosa neće uspostaviti trajni mir. Rešavanje problema na parče je, gospodo, samo primirje, nije mir. Čekaće nas ponovo za par godina veći problemi nego ovi u kojima se sada nalazimo. Verujem da je pošteno da o tome razgovaramo baš danas na godišnjicu ruske agresije na Ukrajinu, baš danas ovde da razgovaramo o toj temi.

Raspoložen sam da čujem sve dobre predloge, sve dobre ideje. Dajte da razgovaramo kao ljudi. Tome ova skupštinska sala služi.

Dakle, pitao sam sve ovo predsednika na prošloj sednici Skupštine kada smo razgovarali o Kosovu. Nisam dobio odgovore, osim da smo mi nemoćni da utičemo na to kada Kosovo krene u NATO. Ne slažem se sa tim. Nemoguće je da mi ne možemo da utičemo, ali ako ćemo da utičemo tako što ćemo da kupujemo ofanzivne dronove i da se naoružavamo ja vam kažem da to nije dobro rešenje. To neće doneti mir. Najozbiljnije vam kažem.

Druga stvar, predsednik je rekao prošli put na sednici – sve gubimo, ništa nećemo dobiti. Ponavljam ovde treći put – šta smo tražili, šta ste tražili, gospodine predsedniče, šta ste tražili pa da vidimo da li ova ili bilo koja politička opcija želi i može i ima snage da se uključi u to da se spase šta se spasti može, da se sačuva ono što se sačuvati može, da se daju neka konkretna rešenja i predlozi kako region Zapadnog Balkana sa rešenim bezbednosnim i ekonomskim izazovima najbrže moguće postaje motor razvoja i dobija datum priključenja u EU.

To me interesuje. Hoću o tome sa vama da razgovaram. Hvala.

PREDSEDNIK: Šta se vi hteli – reč – po kom osnovu?

(Nebojša Cakić: Da date ovom što viće ceo dan.)

Jeste li hteli reč ili niste hteli reč?

(Robert Kozma: Niste čuli da viče?)

Cakića pitam – jel hteo ili nije hteo? Nećete reč? Samo onako pričate? Dobro. Znam da ima osnova za replike. Samo da vam kažem, gospodine Obradoviću, pošto ste sada tu na temu onoga – može li da se govori o dnevnom redu itd. da li ste slušali sada ovih 18,5 minuta – to vam je odgovor na sve, a juče sam vam najavio sve će to tako da bude. Osamnaest i po minuta nikakve veze sa dnevnim redom, ali zato sve drugo, od ratne mornarice pa …

Ovako, pravo na repliku dva minuta ima Marina Raguš ispred grupe.

MARINA RAGUŠ: Istini za volju, meni je bilo potrebno nekoliko minuta da se orijentišem prvo gde sam i šta je tema – od ratne mornarice, sankcija, rata u Ukrajini. Dragi kolega, vi znate dobro Poslovnik o radu Narodne skupštine. Može da se govori samo o temi dnevnog reda. Hajde što sam ja bila zbunjena i potpuno dezorijentisana, ali ovi ljudi, predstavnici nezavisnih tela, ministar odbrane, pogledom je tražio definiciju u kojoj sali se nalazi i odgovor na pitanje šta je tema dnevnog reda. Država Srbija je, gospodine Zelenoviću, dala vrlo jasan odgovor na sve vaše dileme, vi to jako dobro znate.

Ovo što ste vi govorili je protivno državnoj politici, mi imamo odlike Saveta za nacionalnu bezbednost, koje su vrlo jasne i vrlo decidirane. A da vas podsetim, neki vaši predsednički kandidati su vrlo svesno obmanjivali biračko telo tokom kampanje, tokom prethodne izborne kampanje. Jedino je gospodin Aleksandar Vučić koji je potvrdio svoju političku jačinu nema konkurenciju, a to je vaš najveći problem svima vama u opoziciji, govorio na temu rata na teritoriji Ukrajine.

Da vas podsetim, moto i slogan njegove kampanje bili su deo govora u početku, onda posle mir i stabilnost. Svi ste govorili da će Aleksandar Vučić dan posle izbora da uvede sankcije Ruskoj Federaciji i drago mi je da ste pomenuli van konteksta, van teme, van bilo čega, današnju godišnjicu užasnog incidenta koji preti da zbriše celu civilizaciju.

To nije naš rat i zato se ne svrstavamo ni na jednu stranu, ali taj Aleksandar Vučić nije uveo sankcije Ruskoj Federaciji, a vi ste glasove dobijali tako što ste obmanjivali vaše biračko telo i ne samo vi, vaš predsednički kandidat takođe. S toga vas molim, kada govorite pokušavate da na tako užasnim temama, kao što je rat u Ukrajini i na tako značajnim temama, kao što su zaštita nacionalnih i državnih interesa Republike Srbije, vodite računa o tome šta je zaista nacionalni interes države Srbije i šta je državni interes. Na prvom mestu, mir i stabilnost po svaku cenu, jer država Srbija vodi samo jedan račun, a to su račun i interesi građana Srbije, a ne međunarodnih snaga koja vas šalju i inspirišu da govorite na ovaj način.

PREDSEDNIK: Hvala vam.

I bilo je pominjanje u negativnom kontekstu lično.

Reč ima narodni poslanik Veroljub Arsić.

VEROLjUB ARSIĆ: Dame i gospodo narodni poslanici, gospodine predsedniče, nisam znao da su ambasadori koji podržavaju nezavisnost takozvanog Kosova, raspisali izbore za predsednika opozicije u Srbiji. Do ovog trenutka nisam znao. Evo, sada sam imao prilike da se uverim da su pojedini ambasadori koji insistiraju da Srbija prizna kosovsku nezavisnost, raspisali izbore za predsednika opozicije Srbije.

To su ti izbori koji su raspisani trenutno i sada sam imao priliku da se uverim da jedan kolega koji je iz bivšeg režima baš upravo ističe svoju kandidaturu da postane šef cele opozicije. Izložio je ceo svoj plan i program u prethodnih 20 minuta ovde, svega se dotakao i međunarodne situacije i unutrašnje situacije i političke situacije u Srbiji i ekonomske situacije u Srbiji i u regionu i odbrane i ne znam čega sve još i ratne mornarice, valjda mi imamo samo rečnu flotilu, nemamo more, ali nema veze.

Evo, čak je i mene napao da sam kritikovao gospodina, da sam maltretirao maltene gospodina Petrovića na sednicama odbora. Evo, ja sam sada ovde s njim isto polemisao i ništa se nije intenzitet polemike menjao nego onaj koji na sednicama odbora, još sam i pohvalio gospodina Petrovića. Evo i danas, kažem da takvi treba da budu ovde u Srbiji, nama koji smo na vlasti da nas opominju da se odgovornije ponašamo prema sredstvima građana Srbije, zato što ovi koji su nam ostavili 57% duga, 17 milijardi nisu za nas nikakav autoritet. Bivši režim za nas ne predstavlja nikakvu vrednost, jer od njihovih 17,5 milijardi duga, niti smo dobili kilometar puta, niti jednu bolnicu, niti jednu školu, niti jednu fabriku, sve su trpali sebi u džepove.

PREDSEDNIK: Hvala vama.

Dva minuta, Nebojša Zelenović.

NEBOJŠA ZELENOVIĆ: Hvala lepo.

(Nebojša Cakić: Može i tri, jer ako ste dali njemu, što …)

(Predsednik: Nemojte Cakiću, makar predsedniku svoje grupe da smetate.)

Jako je divno slušati ljude koji su nekad terali ljude na sukobe kao članovi SRS, a sad su prepodobili, pa vas molim pre nego što počnete samnom da pričate, a možda i s nekim ministrima u Vladi da sklonite ili bar prekrečite onu sramotu za državu Srbiju koja se nalazi u Hrtkovcima, zove se kuća Vojislava Šešelja, koja služi da plaši narod. Ili bar da se odredite prema tome.

Što se tiče ovih drugih stvari, dakle, ja sve isto govorim gospođo Raguš što sam govorio i u kampanji, nisam pomerio ni za jednu rečenicu, ništa. A to što pominjete nekog predsedničkog kandidata eno, Biljana Stojković danas je predvodila marš koji se odvijao, marš za podršku Ukrajini koji se odvijao na trgu i gradskim ulicama u Beogradu, tako da ne znam na kog ste tačno mislili.

Što se tiče o vašoj primedbi, vaših primedbi na to da ja ne sledim državnu politiku, pa ja sledim državnu politiku. Evo, državna politika opstanka države i njenog prosperiteta i najboljeg mogućeg izgleda za dobar život svakog građanina u Srbiji i u regionu, a da se ne desi bilo kakav sukob, ja sledim politiku mira. Što se tiče državne politike, vi je ne sledite gospođo Raguš, jer ste upravo sebe demantovali. Zašto? Zato što nećete da izgovorite da je Rusija izvršila Ukrajinu i ako je država Srbija u UN podržala odluku da je izvršena ruska agresija na Ukrajinu. Sinoć su glasali o tome još jednom i šta ćemo sada?

Znači, vi nemate problem, da znate kakve su činjenice, a da zarad napada na svoje političke neistomišljenike upotrebite neistine, o čemu govorimo onda? Kakav je to način? Kakav je to odnos prema svojim kolegama i da li želite da i dalje nastavite da produbljujete mržnju koju ste inače ovde uspostavili kao način za dobijanje glasova.

Ja ću biti srećan i malim koracima da popravljamo situaciju, koliko god je to moguće. Ove priče o ambasadorima i konkursima su toliko smešne priče koje samo omogućavaju vama da ponovo na novoj mržnji dobijate glasove kao što rade svi autoritarci u režimu. Onog trenutka kada prestanu da se dobijaju glasovi u regionu na mržnji, tog trenutka ovaj region kreće u EU. Hvala.

PREDSEDNIK: Dobro.

Pravo na repliku i da zatvorimo ovaj krug.

Izvolite.

MARINA RAGUŠ: Pokušaću.

Opet, pokušala sam da vas pratim, ali svaka vaša sledeća rečenica demantuje onu prethodnu. Ja sam razumela da ste vi zaista opsednuti Vojislavom Šešeljem i radikalima. To je zaključak onoga o čemu ste vi pričali. Očigledno imate razlog obzirom da smo slušali ovde da projekat „Očistimo Srbiju“ od radikala nije uspeo. Vratili su vas, zato što je vas narod lustrirao zbog svih onih rezultata koje ste napravili od 2000. godine, a vidite nas ovakve ili onakve ponovo doveo na neprikosnovenu vlast. Nemate odgovor za to.

Što se tiče državne politike mira i stabilnosti i priključinjavanja EU, šta ste mi rekli za rusku agresiju na teritoriju Ukrajine? Zar se to dovodi u pitanje? Srbija nedvosmisleno istrajava na tome da je jedna od retkih evropskih zemalja, kandidat za članstvo u EU, koja se isključivo drži zaštitom međunarodno javno pravnih normi, jel ovo komplikovano što izgovaram?

Osnov toga jeste zaštita teritorijalnog integriteta i suvereniteta. Niko nema pravo to da ugrožava. Mali milion puta smo rekli da jeste Rusija izvršila agresiju na suverenu teritoriju, mali milion puta je to predsednik Republike Aleksandar Vučić to rekao. Znate to je onaj kome vi sipate svu mržnju i gajite je u svom biračkom telu i zato svaka vaša rasprava izgleda tanko i čista je manipulacija zato što je suština mrzim Vučića, Vučiću skloni se da nas postave neki drugi, jer građani neće.

Takođe smo rekli i taj Aleksandar Vučić godinu dana istrajava da Srbija ima pravo da provodi svoju politiku i zato ne uvodimo sankcije Ruskoj Federaciji baz zato što imamo iskustva sa njima i zato što to mora da bude isključivo odluka naša u interesu građana Srbije. Tu je ona suštinska razlika između vas i nas. Jer, to o čemu ste vi pričali, znate slušamo i mi na tim forumima, da se sprema novi Rambuje i šta je to što Srbija treba da uradi da dokaže Međunarodnoj zajednici da je na pravom putu. E ja vam kažem, Aleksandar Vučić je dokazao i pokazao da je jedini pravi put zaštita interesa građana Srbije. Mir, stabilnost, Vučić.

PREDSEDNIK: Reč ima, Boško Obradović.

BOŠKO OBRADOVIĆ: Poštovani predsedavajući, poštovane kolege narodni poslanici, gosti u ovom domu Narodne skupštine, poštovani građani Srbije, danas zaista jeste jedan izuzetno tragičan i tužan dan, ako uzmemo u obzir da je godišnjica od izbijanja ratnih sukoba u Ukrajini i da je to za nas pravoslavne Srbe zaista jedna velika tragedija, jer u ovom trenutku između sebe ratuju pravoslavni slovenski narodi koji nikada sebi nisu smeli da dozvole da dođu u bilo kakav ratni sukob.

U taj sukob su došli, naravno da ne dužim sada na tu temu, već da napravim uvod u naš današnji dnevni red, zato što je pozadina tog ukrajinskog sukoba zapravo jedna obojena revolucija koja se 2014. godine desila u Kijevu, NATO pritisak na Ukrajinu da ona krene u obračunavanje sa sopstvenim stanovništvom ruskog porekla i potreba Ruske Federacije da odbrani svoje sunarodnike u Ukrajini i sve to u ovom trenutku trpi savremena Evropa koja nema niti jedan jedini razlog da ratuje sa Rusijom, već ima razloge da sarađuje sa Rusijom. Jedini koji imaju interese u svemu ovome jesu oni van Evrope u SAD, u NATO paktu koji zapravo gura Ukrajinu da danas ratuje sa Rusijom za interese NATO i SAD.

Da li mi u nekoj sledećoj fazi treba da postanemo deo tog NATO opkoljavanja Rusije i tog NATO pohoda na Rusiju? Da li mi i tu dolazim do prve teme o kojoj želim da govorim, treba da šaljemo svoje vojnike u bilo kakve mirovne operacije koje više nisu tako mirovne, kao što su nekada bile?

Da odmah pređem na stvar i da se pozovem na dokument tj. odluku o izmeni i dopunama Odluke o upotrebi Vojske Srbije i drugih snaga odbrane u multinacionalnim operacijama van granica Republike Srbije, gde se u tački 1. kaže – da šaljemo svoje vojnike u vojnu misiju Evropske unije za obuku u Mozambiku i u borbene grupe Evropske unije za upravljanje kriznim situacijama.

Između ostalog, to u Mozambiku uopšte nije mirovna misija, jer mi obračunavamo i učestvujemo u tamošnjim vojnim aktivnostima protiv njihovih pobunjenika, a što znači da sada već učestvujemo u ratnim dejstvima i ratnim dešavanjima. Ovo je prelomni trenutak u kome Srbija prvi put svoju vojsku šalje da gine u nečijim tuđim ratovima. Zato sam pomenuo Ukrajinu na početku ovoga svog govora.

Da li mi treba svoju decu da šaljemo da ginu za bilo čije tuđe ratove koji nisu interes ovog naroda, nisu ni u interesu Evrope, nisu u interesu nikoga na ovom svetu, izuzev onih koji imaju uvek ideju da gospodare svetom i da od svih naših slobodarskih naroda i država naprave kolonije kojima će upravljati i koje će izrabljivati, koje će pljačkati i koje će kao jeftina radna snaga raditi za njihove velike multinacionalne kompanije.

Kaže se, na drugom mestu da će Republika Srbija u pripravnosti u okviru ove evropske borbene grupe, tokom prve polovine 2023. godine, ali nije isključena mogućnost angažovanja i u drugim borbenim grupama u narednom periodu, gospodine ministre, pa se kaže – planirano je upućivanje do 800 pripadnika Vojske Srbije u toku kalendarske godine u multinacionalne operacije.

Pa zašto je ljudi, ovo nama potrebno? Mi nemamo dovoljno vojnika u sastavu Vojske Srbije. Mi smo u poslednjih nekoliko godina izgubili više hiljada vojnika koji su napustili redove Vojske Srbije zbog lošeg materijalnog statusa i voleo bih da ministar odbrane ovde javno kaže koji je to broj otkaza koji su vojnici dali u Vojsci Srbije zbog lošeg materijalnog statusa? To je tema broj jedan o kojoj mi ovde treba da govorimo. Kolike su njihove plate? Kakva im je oprema? Kakav je status ratnih vojnih veterana? Kada ćemo vratiti redovno služenje vojnog roka?

Naravno, ja to podržavam, jer uvek sam se trudio da budem pošten opozicionar koji podržava ono što je dobro, a dobro je da srpska vojska bude naoružana savremenim naoružanjem i da bude sposobna da odvrati bilo čiju ideju da nas ikada napadne.

Taj deo za nas iz srpskog pokreta „Dveri“ i patriotskog bloka, nije sporan, ali ove druge stvari, jesu. Zašto bismo mi uopšte učestvovali u borbenim grupama EU? Niti smo član EU, niti nas EU želi kao člana. Čuli smo gospodina Zelenovića, i hvala mu na tome, da su mu u Briselu rekli da nećemo ući u narednih 45 godina. To je realna vizija evropskih integracija Srbije. Zašto onda naša deca da idu u njihove, sada ne više, mirovne misije, nego ratne operacije.

Gospodin ministar, koga izuzetno poštujem pošto ceo dan sedi ovde, što nije odlika drugih ministara u Vladi Republike Srbije i spreman je da sa nama diskutuje, je jutros na televiziji Prva, ako se ne varam, tako je citiran u medijima, vi ćete potvrditi gospodine ministre, rekao nešto što je za mene vrlo problematično. U ponedeljak u Briselu teško možemo da dobijemo ishod koji želimo i moramo da se vladamo u okviru realnih činjenica. Kao što znamo u ponedeljak u Briselu evropski posrednik poziva Aleksandra Vučića i Aljbina Kurtija da javno, pred svima, odnosno pred tatama iz EU prihvate francusko-nemački sporazum o priznanju lažne države Kosovo od strane Srbije.

Svi znate, da je taj francusko-nemački sporazum o kome po Lajčakovim jučerašnjem priznanju nema više pregovora, nema promena, nema nikakvih izmena tog teksta u kome stoji da se država Srbija više neće protiviti ulasku lažne države Kosovo u UN, da će priznati sve njihove nacionalne simbole, sva njihova dokumenta, sav njihov teritorijalni integritet i suverenitet i sve drugo što znamo da postoji u francusko-nemačkom tekstu sporazuma.

Hoće li Aleksandar Vučić to potpisati u ponedeljak u Briselu? Ponudiće građanima Srbije da je eventualno dobio ZSO za koju Lajčak javno kaže da rešava pitanje statusa srpske nacionalne manjine u nezavisnom Kosovu i veze Srba na Kosovu u nezavisnoj državi sa susednom državom Srbijom. Dakle, potpisaćemo priznanje lažne države Kosovo, a za uzvrat ćemo dobiti Srbe u nezavisnom Kosovu, kroz ZSO. Da li je to nešto što može da prihvati bilo koji srpski državnik, jer je to u ponedeljak na stolu u Briselu i svi znamo da je to, i sada je to i javno.

Veoma je važno da nam gospodin ministar objasni šta je želeo da kaže na televiziji Prva kada je rekao da teško možemo da dobijemo ishod koji želimo i moramo da se vladamo u okviru realnih činjenica. Šta je realna činjenica? Da je Kosovo nezavisno? Nije, ne priznaje ga većina čovečanstva i većina država sveta. Čeka se naš pristanak da bi bilo nezavisno i ulazak u UN i druge međunarodne organizacije, kao što su Unesko, Interpol, NATO, EU, što sve francusko-nemački tekstom sporazuma mi pristajemo. Tog trenutka, zašto bi pet članica EU ili četiri članice NATO koje još uvek ne priznaju lažnu državu Kosovo i dalje to radili kada smo mi to prihvatili.

Dakle, ozbiljan je trenutak poštovane kolege da postavimo pitanje šta će predsednik Republike uraditi u ponedeljak u Briselu. To je najaktuelnija tema. Ne mogu da razumem zašto, evo tu je i Zaštitnik građana, bila je jutros i gospođa ministar pravde, kojima moram da postavim to pitanje - da li je moguće da u ovom trenutku u savremenoj Evropi u srpskom zatvoru leži jedan novinar zbog verbalnog delikta i nikakvog učinjenog krivičnog dela, na protestu ispred predsedništva Srbije i da se niko ne oglašava i ne traži njegovo hitno puštanje na slobodu.

Pa, onda evo, da to ja javnom učinim. Tražim javno, hitno puštanje na slobodu Dejana Petra Zlatanovića i Damnjana Kneževića, kao i drugih pritvorenih bez ikakvog pravnog osnova kojima je određeno zadržavanje od trideset dana. Ne mogu da razumem kako ste vi, poštovane kolege narodni poslanici, pre svega iz SNS, a onda i vaši mediji, kako ste vi u rečima Dejana Petra Zlatanovića – ko potpiše njega, ubiše, prepoznali Aleksandra Vučića? Kako? Kada on to nije rekao.

Zašto niste prepoznali Aleksandra Vučića u izjavi akademika Dušana Kovačevića koji je pre nekoliko meseci rekao da onaj ko stavi potpis na priznanje lažne države Kosovo biće ubijen pre nego što se mastilo osuši na tom potpisu. Koliko znam Duško Kovačeviće nije u zatvoru i nije pritvoren zbog ove izjave. Tada niste prepoznali Aleksandra Vučića i izjavi Dušana Kovačevića, a sada ga prepoznajete u izjavi Dejana Petrova Zlatanovića. Apsolutno neprihvatljivo.

Ono što želim posebno da kažem, jeste da smo danas imali priliku da čujemo izveštaje brojnih nezavisnih tela, odnosno institucija države Srbije.

Ono što je veoma karakteristično, niti u jednom od tih izveštaja, a posebno vaših današnjih obraćanja, izuzev u obraćanju predsednika Fiskalnog saveta, nisam čuo ni jednu kritiku aktuelne vlasti. Dakle, gospodo iz nezavisnih tela, niste nezavisni. Izgleda da ste veoma zavisni od aktuelne vlasti.

Ja ne mogu da verujem da je u Srbiji sve dobro i sve savršeno, da vi niste nijednu reč kritike izrekli ovde o stanju u Srbiji pod aktuelnom vlašću, a znamo u kom kriminalu, u kojoj korupciji živimo. Znamo sve probleme partokratije, znamo nameštene tendere, znamo sve drugo što ovde funkcioniše, ali ni reč o tome, kao da je ovo najsavršenija zemlja na svetu.

Da li se neko od vas izjasni o smeni javnog tužioca iz Višeg javnog tužilaštva u Beogradu, Bojane Savović, koja samo dan nakon toga što je naložila hapšenje odgovornih za krađu 7,5 miliona dolara u „Elektroprivredi Srbije“ na izmišljenim radovima koji nikada nisu urađeni, sutradan smenjena sa funkcije javnog tužioca zaduženog za korupciju? Da li postoji obrazloženje te smene? Da li je to kazna za javnog tužioca koji je radio svoj posao? Da li je to poruka drugim javnim tužiocima da niko ne sme u ovoj državi biti uhapšen kada krade od naroda i države?

Tu dolazimo do ostalih izveštaja nadležnih tela koji bi trebalo da se bave korupcijom u javnoj upravi. Evo, ja sam, to moram da vam pokažem ovde čisto kao dokazni materijal, svojevremeno objavio knjigu „Kriminalni krugovi“, „Bela knjiga o kriminalu i korupciji u vrhu SNS i Ministarstvu unutrašnjih poslova“.

Neki od junaka ove moje knjige, ovo je jedina knjiga koja govori o kriminalu i korupciji napisana u Srbiji, su baš bivši stranački aktivisti, ministri, kojih ne znam da li ste se odrekli, ali u vreme kada sam ja o tome pisao, napadali ste me, a danas ih više nema u vašoj vlasti, od bivšeg ministra policije Nebojše Stefanovića, bivšeg direktora policija Vladimira Rebića, bivšeg državnog sekretara MUP Dijane Hrkalović, bivšeg zamenika Službe za borbu protiv organizovanog kriminala Gorana Papića. Svi su oni ili na optuženičkim klupama ili bi odavno trebalo da budu u zatvorima za ono što su uradili i za šta sam ovde iznosio dokaze, a vi me napadali ovde u domu Narodne skupštine kada sam o tome govorio i pisao.

Dakle, hoćemo li jednom konačno da podvučemo crtu i da priznamo – da, u redovima SNS-a postoje ljudi koji su odgovorni za kriminal i korupciju i ti ljudi za to treba da odgovaraju?

Zašto bi čitava SNS bila opterećena kriminalcima i lopovima u vašim redovima? Što bi rekao Vladimir Đukanović u svoje vreme, pa sto puta popljuvao i poruka to što je rekao, da u vrhu SNS stoje ljudi koji su se obogatili od bavljenja politikom u SNS na osnovu kriminala i korupcije i da on više neće da bude član jedne takve stranke, ali evo još uvek je, iako ga nema na poslednjim sednicama kada govorimo o pravosuđu, iako je nadležan i na čelu je određenih skupštinskih odbora koji bi trebalo time da se bave.

Ono što ja želim ovde vama na kraju da kažem, a tiče se jedne veoma teške teme koju bi ova nezavisna radna tela trebalo da rešavaju, a ne rešavaju, a to je tema opljačkanog naroda i države u poslednjih 30 i više godina.

Ne govorim samo o vašoj vlasti. Govorim o svim vlastima u poslednje više od tri decenije. Dakle, imamo činjenice da su uništene državne banke, da su uništeni državni poljoprivredno-industrijski kombinati, da je bila pljačkaška privatizacija, da su stotine i stotine hiljada radnika još uvek bez isplaćenih zarađenih plata, nepovezanog radnog staža, neisplaćenih jubilarnih nagrada i svega drugoga što tim ljudima sleduje, da smo doživeli lopovluk i korupciju sistemskih razmera, generisanih sa vrha države, a da niko nikada za to u ovome narodu nije odgovarao.

Šta rade vaša nezavisna tela kada je to u pitanju? Navedite mi koga ste procesuirali iz vrha bilo koje vlasti u poslednjih 30 godina. Protiv koga ste podigli krivične prijave? Ko danas u zatvorima Srbije leži na višegodišnjoj robiji zato što je krao od naroda i države, zato što je nameštao tendere i javne nabavke? Navedite mi jedno ime.

Čak javnog tužioca koji vam dokaže krađu od 7,5 miliona dolara, a ja verujem da je to mala krađa u ukupnom lopovluku u vrhu ovog korumpiranog sistema, smenjujete već sutradan i šaljete poruku da ne sme da se govori o krađi, ne sme da se procesuira onaj ko je odgovoran za to i onda pogledate kako žive građani Srbije opljačkani od stranih banaka sa najvećim kamatnim stopama u Evropi, opljačkani od javnih izvršitelja koji naplaćuju neki ekstraprofit na to što rade svoj posao, a posao im je obično da ljudima oduzimaju porodične domove, da ih izbacuju iz kuća, da im oduzimaju poslednje što imaju, a ne pitaju da li ti ljudi imaju od čega da vrate svoje dugove, da li imaju od čega da plate ono što treba da plate. Ima li neko drugo rešenje, izuzev da porodicu izbacite iz porodičnog doma kada nema da plati svoje dugove?

Ili, recimo, strani investitori, tema svih tema. Kako za poslednjih deset godina i vaše, kao i prethodnih vlasti, od 2016. do 2020. godine od ukupnih više milijardi evra para građana Srbije, 93,5% dali stranim investitorima, a samo 6,5% domaćim privrednicima. Da li je to, ljudi, normalno?

Sada se plašimo da će ti strani investitori da odu iz Srbije ako mi ne potpišemo francusko-nemački sporazum i ucenjuju nas našim parama koje smo im dali da bi došli ovde da otvaraju svoje fabrike, umesto da smo dali domaćim privrednicima i poljoprivrednicima da oni podižu zaposlenost i da oni razvijaju domaći ekonomski interes.

Direktnom pogodbom u 2021. godini zaključeno je 1949 ugovora, a vi ste kao Komisija za zaštitu prava u postupcima javnih nabavki za 2021. izradili samo 35 negativnih mišljenja. Pazite šta to znači. To znači, podatak iz 2020. godine, da u 79 od 100 najvećih poslova sa državom postoji samo jedan ponuđač. To znači da nema konkurencije, to znači da su tenderi namešteni za prijateljske, rođačke, stranačke, kumovske i ne znam kakve firme bliske vlasti, jer kakav je to tender u kome nema više ponuđača? To su milijarde evra. U 79 od 100 tendera samo jedan ponuđač, pa naravno da je to korupcija i jasno nam je svima da je korupcija. Jasno je i vama u nezavisnim telima da je korupcija.

Šta je uradila Agencija za sprečavanje korupcije? Pa čekajte da vam citiram šta mi sve imamo. Imamo Komisiju za zaštitu konkurencije, imamo Republičku komisiju za zaštitu prava u postupcima javnih nabavki, imamo DRI, imamo Komisiju za kontrolu državne pomoći, imamo Agenciju za sprečavanje korupcije. Pa, ovo je na papiru savršena država. Zakonodavno je sve rešeno. Trebalo bi da smo svi zaštićeni, a pogledajte koliki kriminal, kolika je korupcija.

Pogledajte, recimo, tu državnu pomoć i ko dobija tu državnu pomoć. Evo, recimo „Geoks“ i „Beneton“, koji su dobili državnu pomoć, pa pobegli iz Srbije, ostavili radnike i nisu vratili državnu pomoć koju su dobili od ovog naroda i države. Samo oni 16 milio evra subvencija od grada Vranja i države Srbije za „Geoks“ i 20 miliona evra za „Beneton“ u nišu. Desetine i desetine miliona evra narodnih para je dato stranom investitorima. Pa, zašto to nismo dali srpskom seljaku da udesetostruči svoju poljoprivrednu proizvodnju, da otvorimo fabrike za preradu poljoprivrednih proizvoda, da otvorimo jednu perspektivu koja od ove države može da napravi bogatu i veoma privredno uspešnu zemlju zato što ćemo ne samo izvoziti osnovne poljoprivredne proizvode, nego ih prerađivati i onda ih plasirati po mnogo većim cenama. Zašto u to nismo uložili. To je pitanje sa kojim vas ovde suočavam u ovoj sveukupnoj kritici svega što sam ovde mogao da čujem, a pridružujem se i kritici Fiskalnog saveta. Koja je to logika da država daje svima državnu pomoć? Pa, zar ne treba podržati više one koji su siromašni i koji nemaju, a ne davati onima koji su bogati i koji imaju? Zar nije potrebno dodatno oporezovati one koji su bogati, a osloboditi poreza one koji su siromašni, sa više dece ili sa licima o kojima brinu, a koja su nemoćna i stara u svojoj porodici.

Da završim, gospodine predsedavajući. Ono što je čitava ideja – pod jedan, ne možemo mi u trenutku kada se potpisuje francusko-nemački sporazum u ponedeljak da raspravljamo o drugim temama.

PREDSEDNIK: To je bilo kompletno vreme poslaničke grupe.

BOŠKO OBRADOVIĆ: I pod dva, možemo da raspravljamo…

Završavam rečenicu. Možemo da raspravljamo o izveštajima nezavisnih tela, ali onda kada oni budu procesuirali jednog predstavnika vlasti koji će završiti na višegodišnjoj robiji zbog kriminala, lopovluka, korupcije i pljačke narodnih para i države. Hvala.

PREDSEDNIK: To je bila ta rečenica. Znači, više od 20 minuta.

Šta da vam kažem, ispade ništa bolje od Zelenovića. I on je 18 i po govorio o svemu što mu padne na pamet, samo o dnevnom redu nije. Samo, za razliku od njega, vi ste još na kraju rekli - šta nas briga za dnevni red, nije to tema, nego je tema ovo što ja mislim da je tema.

Eto, upravo ste mi dali odgovor na sve vaše dosadašnje i buduće primedbe na temu vremena za raspravu i svega ostalog.

Sad da vidimo, replike.

(Nebojša Zelenović: Replika.)

Kome?

(Nebojša Zelenović: Meni.)

Vi da odgovarate sebi? Ne, to ne može.

Nego da vidimo replike koje je izazvao Boško Obradović.

Marina Raguš, dva minuta.

MARINA RAGUŠ: Prvo, za sve to, gospodine Obradoviću, o čemu ste vi pričali, morate da pričate svoje koalicione partnere sa kojima neretko šetate ulicama grada Beograda i pokušavate da napravite koaliciju kako biste došli na vlast.

Ovde je gospođa Ana Brnabić pre izvesnog vremena postavila jedno suštinsko pitanje, ja sam bila iznenađena, dugo vas znam, kada već govorite o pljački narodnih para, pominjete Elektroprivredu Srbiju, kako je moguće, Boško, da ste uzeli pare od „Kolubare“, na ime tekućih troškova? I to ne jedanput, nego sedam puta. U šoku sam. Mislila sam da vas znam.

Dakle, to su pare građana Srbije preko Elektroprivrede Srbije, tj. „Kolubare“ na ime tekućih troškova za Dveri.

Dakle, samo se ovde postavlja pitanje, s obzirom da ste borac protiv korupcije, kada ćete vratiti pare koje ste uzeli od građana Srbije, to je skoro tri miliona dinara, plus zakonske zatezne kamate i bili ste finansirani do 2011. godine? Na to pitanje nikada niste odgovorili. Ali, isto tako, manipulišete sa sastankom u Briselu u ponedeljak, a dobro znate da je Aleksandar Vučić rekao – pitanje svih pitanja jeste zajednica srpskih opština. Bez formiranja zajednice srpskih opština nema priče o novom konceptu, nema novih pregovora, ali uvek razgovora, da, jer to mora, jer je to obaveza i to dobro znate, ali manipulišete time svaki put.

Dakle, rekao je više puta da ide u Brisel da priča o konstituisanju zajednice srpskih opština, koja je obaveza iz Briselskog sporazuma i to je uslov svih uslova.

PREDSEDNIK: Hvala, gospođo Raguš.

Reč ima potpredsednik Vlade Miloš Vučević.

MILOŠ VUČEVIĆ: Gospodine predsedniče, u prethodnim izlaganjima čuli smo potpuno suprotne kritike na istu politiku. Za jedne, Srbija trenutno vodi neku svađalačku, da ne kažem remetilačku politiku na Balkanu, ne razume podizanje novih gvozdenih zavesa, propušta istorijske šanse da se opredeli za jedne, ali direktno protiv nekih drugih, da praktično zauzme mesta u rovovima gde se puca na one druge i da samo od neke naše dobre volje zavisi trajan mir na Balkanu, ali, eto, mi nikako, zaboga, da se dozovemo pameti pa da prihvatimo tu realnost koja nas okružuje i da se probudimo i osvestimo.

Sve sam razumeo i o oko zajednice srpskih opština, razumeo sam oko principa, razumeo sam oko autonomije Srpske pravoslavne crkve, razumeo sam i oko tzv. nekog veta, samo nisam razumeo a kakav je status Kosova i Metohije. Samo taj deo, taj ključni deo niste spomenuli i to ste vešto izbegli da kažete, sve ostalo ste nabrajali. Sve što je milozvučno, to ste rekli, samo niste rekli a koja je vaša politika, kakav je status Kosova i Metohije. Meni niste rekli. Sve drugo ste rekli, samo to niste rekli.

Što se ove druge politike tiče i napada, hajde da kažem, sa desne strane, redom, što se tiče učešća u misijama pod patronatom ili pokroviteljstvom EU, smatramo da je to nešto što proizilazi iz Sporazuma o pridruživanju i stabilizaciji, odnosno iz statusa kandidata koji Srbija ima na putu ka EU. Smatramo da time Srbija jača svoje diplomatske i političke pozicije. Smatramo da za ne nešto što je teško i remeti bilo koga trećega ili ugrožava nekoga, mi dobijamo određene političke benefite i da je to naš nacionalni interes, da participiramo tamo gde nismo protiv nekoga, nego smo za mir i čuvanje mira za građane koji tamo žive.

Rekao bih da srpski narod i građani Srbije najbolje znaju koliko je važan mir i koliko znače oni koji donose mir, a ne koji prave haos i ratove.

Što se tiče Mozambika, pošto ste to konkretno naveli i rekli da tamo učestvujemo u ratnim operacijama, borbenim dejstvima, ne, ne učestvujemo, pošto ću vam ponoviti ono što piše, da dajemo dva štabna oficira na jedno mesto, znači da se rotiraju svakih šest meseci po jedan štabni oficir, a da je misija u Mozambiku obuka oružanih snaga te suverene države.

E, sad, ako će taj jedan srpski oficir da napravi tamo čudo i da učestvuje u borbenim dejstvima, onda mi nismo očigledno svi dobro razumeli, samo ste vi dobro razumeli.

Što se tiče broja ukupnog, eventualnog broja do kojeg može da participira Vojska Srbije u toku 2023. godine u mirovnim misijama, on je za 100 povećan u odnosu na prošlu godinu, a govorimo o sedam misija, od toga su četiri pod patronatom, odnosno pokroviteljstvom UN.

Da vam kažem, gde god učestvuje srpski vojnik ili pripadnici Vojske Srbije, tamo su domaćini zadovoljni i zahvalni, jer cene da naši vojnici pomažu očuvanju mira na tim teritorijama. I to je na ponos cele države, rekao bih, to je na ponos svih nas.

Da li imamo dovoljno vojnika­? Voleo bih, verujem i svi vi, da ih imamo mnogo više, ali ih imamo više nego što smo ih imali prethodnih godina i nadam se da ćemo ih imati vrlo brzo više i nadam se da ćemo imati ekonomske snage, političke mudrosti da snažimo privredno, ekonomski, finansijski, da možemo više da ulažemo u Vojsku i u njihov materijalni položaj.

Ne bežim ni od rasprave, kada za to dođe, oko obaveznog služenja vojnog roka, odnosno vraćanja. Nikad nisam o tome ćutao. I kada se o tome bude politički diskutovalo, vrlo rado ću reći ono što sam već više puta rekao, ali to je stvar pre svega stručne, a onda političke procene, odnosno odluke.

Što se tiče moje izjave jutros, da, tačno je da sam rekao kako ste rekli, ali moramo sada to vratiti u kontekst, a ne samo izvući par rečenica. Da, ja sam gotovo siguran da nećemo ne 27. februara tekuće godine, nego bilo kog narednog datuma, nažalost, u skorijoj budućnosti, čuti ono što bi naše srce i duša želeli da čuju, da nećemo čuti da nam oni žele dobrodošlicu u Prizren i Đakovicu, da ne žele da vide našu vojsku na toj teritoriji, da ne žele da vide prisustvo Srbije na prostoru KiM. Pa, nemojte reći da sam sad ja rekao nešto što do sada nismo čuli, znali ili razumeli da je to kontekst koji nas, nažalost, okružuje. Ali, nisam rekao i apsolutno stojim kod toga, da neće doći do bilo kakve kapitulacije i potpisivanja priznanja nezavisnosti Kosova ili ulaska KiM u UN.

Da vam tu ne bih ostavio bilo kakvu dilemu, za mene su Kosovo i Metohija sastavni deo Srbije, a vladam se i realnim činjenicama, jer dobar deo onoga što nas okružuje, političke zajednice, vidi KiM, nažalost, kao nezavisnu državu i smatraju da stvari tako treba definisati.

Ovaj sukob u Ukrajini nam otežava, komplikuje stvari i izlaže nas još većem pritisku upravo po pitanju Kosova i Metohije.

Još jednom da se vratim oko misija pod pokroviteljstvom Evropske unije. Ima borbena grupa "Helbrok". Interesantno je da se Ukrajina se povukla iz te borbene grupe, a ostale članice, sve sem jedne, su nepriznavači tzv. nezavisnosti Kosova i Metohije. Mislimo da je to i prirodno političko i bezbednosno okruženje Republike Srbije i da mi ne možemo da imamo štete kada participiramo u takvoj organizaciji, ali i pre svake eventualne aktivnosti te grupe mora da se donese ponovna konvalidacija, odnosno konfirmacija od strane nadležnih državnih organa.

Vojska Srbije se ne sprema da puca na bilo koju treću stranu, ne sprema se da ratuje u inostranstvu, a naoružava se da brani svoju otadžbinu ako je neko bude dirao. Apsolutno da. Volim kad su ovi nervozni zato što kupujemo dronove kamikaze ili što ćemo da imamo 5.000 specijalaca. Meni je to najlepše ali racionalno gledano i najtužnije zato što ne mogu da racionalno objasnim bilo kome kako neko ko je državljanin ove države se ne raduje da mu jača njegova vojska, a to nije vojska neke administracije ili neke politike, to je vojska ove države, svih građana, a ja nigde nisam spomenuo da ćemo da pucamo na NATO pakt kako ste prepoznali NATO pakt da je meta za dronove kamikaze. To je interesantno, vi koji ste zastupali tvrdo stavove, što je vaše političko pravo, baš vidite da je NATO pakt meta za te dronove ubice.

Ponavljam struka procenjuje šta nam treba od naoružanja i vojne opreme, a mi se naoružavamo u skladu sa procenom rizika i izazova i opasnosti koje prete našoj državi i zato se rade ozbiljne studije i analize, a to vam sledi struka, a i politika. Samo neozbiljne države mogu da kažu da se ništa ne dešava ili da se niko ne naoružava, nego kad nam pričate o miru u regionu možda da nam pojasnite zašto Hrvatska kupuje ofanzivno naoružanje, koja je tačna opasnost recimo za Hrvatsku ili mi treba da se pravimo da se to ne dešava ili da se pravimo da nema kontribucije određenih članica NATO pakta u transformaciji kosovskih snaga bezbednosti u kosovske oružane snage i da, recimo, oni kupuju ofanzivne dronove i da to nije opasno za našu državu.

Nekako mi bi da se pomirimo, nego neće svi da se pomire sa nama dok ne budemo poniženi o pobeđeni. Kad bi mogli samo da nađemo negde neku sredinu puta bilo bi idealno, a da Srbija ne bude stalno ponižena.

(Nebojša Zelenović: Dao sam vam rešenje.)

Dali ste mi rešenje? Pa propustili ste to rešenje do 2012. godine. Tad kada ste nas branili gubili smo ne 3:0, nego 5:0, golman nam je dobio crveni karton, a trenera smo oterali, eto tako smo igrali. Samo nemojte opet da nas branite tako kako ste nas branili, pošto smo Vojsku uništavali, topili tenkove i ostalo naoružanje, stideli se svoje vojske, predali sve one koji su ratovali ili u Hag ili penzionisali, odrekli ih se, bežali od priče o Košarama, Paštriku, Juniku i ostalim bitkama, 1998. godinu nismo smeli da spomenemo, a Oluja je bila dan kada se mažemo faktorom plus 30 ili plus 50 na hrvatskom primorju, jer što bi se podsetili da je 250 hiljada Krajišnika tada proterano.

Što se tiče odgovornosti, iz nekih prethodnih režima, odgovornih ljudi ili ljudi koji su vršili određene pozicije, kad god je neko procesuiran, a ima ih i u skupštinskim klupama uvek je bio isti narativ da je to obračun sa političkim neistomišljenicima i da se režim obračunava sa onima koji ne misle isto, a danas nam se spočitava kako niko nije odgovarao za to što se dešavalo u ranijem periodu, a to nije pitanje za politiku. To je pitanje za sud. To je pitanje za tužilaštvo. To jeste pitanje koje oni duguju svima nama, jer ta njihova nezavisnost nije nezavisnost od istine i objektivnosti i svakako nije nezavisnost i samostalnost od građana.

To je moj stav. Verovatno se poverenici, zaštitnici neće složiti sa mnom, ali mislim da to pitanje treba biti upućeno tužiocima i sudijama – zašto nešto nije procesuirano do kraja. To nije pitanje za izvršnu vlast i politiku a, podsetiću vas, svaki put kada je neko eventualno bio pozvan na odgovornost, njega procesuiraju, zatvaraju, hapse, optužuju, samo zato što je drugačije politike, samo zato što je drugačije politike.

Da ne dužim više i da još jednom ponovim, da, biće teško, ne u ponedeljak, nego svakog ponedeljka i utorka i narednih dana, jer nam je okruženje takvo i nije dobro da zabijemo glavu kao noj u pesak, nego da gledamo kako da preteknemo, kako da jačamo, da malo budemo mudri, da malo vidimo kuda i kako ćemo, da ne pokazujemo unapred sve karte, da ne mislimo da je to deo demokratije da mi pokažemo sve strateške pozicije Srbije, jer onda ne znam šta ćemo dobiti, materijal za novu raspravu, nego da ostavimo prostora i za politiku, odnosno diplomatiju i za povlačenje određenih poteza u zavisnosti od razvoja situacije, a ne da unapred, potpuno ogolimo sve naše pozicije, jer to niko ne radi. Niko ne radi kad ide u borbu, a pre svega kada ide u političku borbu.

Još jednom da ne ostavim tu ni milimetar prostora – Srbija neće potpisati kapitulaciju, nećemo priznati Kosovo i Metohiju kao nezavisnu državu i nećemo prihvatiti da budu članica UN, a srpsku vojsku ćemo ojačati. Hvala vam puno.

PREDSEDNIK: Zahvaljujem potpredsedniku Vlade.

Boško Obradović je pomenut direktno, ali samo da vidimo.

Vi ste hteli isto? Prepoznali ste se u onom delu koji se tiče NATO pakta, na to ste reagovali iz klupe. Daću i vama.

Lazović, po kom osnovu?

(Radovan Lazović: Nisam se javio.)

Prijavljeni ste u sistemu. Jel vam blinka vaša jedinica.

(Radovan Lazović: Blinka.)

To znači da ste pritisnuli dugme.

(Radovan Lazović: Neka greška.)

Otelo vam se. Dobro. Vodite računa o pokretima koje pravite, ako ih ne pravite svesno.

Reč ima Zelenović.

NEBOJŠA ZELENOVIĆ: Hvala, gospodine predsedniče.

Hvala i ministru na ovim odgovorima. Smatram ih vrlo korisnim. Kako dam kažem, malo ste me uvredili. Mislim da to nije lepo. Ne osećam se uopšte da sam se prepoznao, vi ste se obraćali meni kada ste rekli da zastupam politiku NATO-a. Odakle vam to? Ja sam vam upravo dao način kako mi možemo da postanemo deo kolektivne bezbednosti, a da ne uđemo u NATO i pričao sam o tome. Ponoviću još jednom. Način da mi postanemo deo kolektivne bezbednosti u ovom regionu, u ovom delu sveta i da preuzmemo teret odgovornosti za nešto što se smatra bezbednost u regionu i u Evropi je da napravimo bilateralne ugovore sa Crnom Gorom, na primer, i sa Severnom Makedonijom. To je rešenje, a u tom rešenju jedan od iskaza i ilustracija kako bi taj dogovor mogao da izgleda je i ovaj deo o mornarici, a koji je naišao na najburnije reakcije javnosti.

To bi možda moglo da popravi to loše osećanje o kome ste malopre govorili. Svi mi delimo loša osećanja, naročito po tom pitanju, ali moramo da izađemo iz tog modela u kome, ministre, se vi jako trudite da nađete glib i nalazite jako dobre formulacije da objasnite kako je naša prošlost loša i kako smo u toj prošlosti mi žrtve. Hajde da vidimo šta je u budućnosti i kako u toj budućnosti stvari mogu da izgledaju drugačije i bolje po Srbiju i po svakog njenog građanina. Ja vam nudim predlog formule za budućnost i vi ćete reći da li vam se sviđa ili vam se ne sviđa, ali je jako važno nudite predloge u ovakvom trenutku. Možemo svi da zapomažemo nad našom lošom sudbinom – eto, zapalo baš nas da budemo žrtva svih ovih muka u celom svetu. Hajde da izađemo iz toga i da uđemo u život u kome stvari mogu drugačije da se odvijaju.

PREDSEDNIK: To je bilo dva minuta.

Reč ima Boško Obradović.

BOŠKO OBRADOVIĆ: Hvala, predsedavajući.

Pre svega, hvala ministru odbrane koji se obraćao jednim tonom koji zaista nisam odavno čuo među predstavnicima vlasti, tonom poštovanja prema opoziciji i spremnosti na jednu polemiku. Možda je to deo novosadske političke kulture, ali u svakom slučaju, želim da istaknem kada je nešto pozitivno.

Evo, da razrešimo jednom za sva vremena tu famoznu priču o „Kolubari“ i nekakvom finansiranju „Dveri“ iz ovog javnog preduzeća.

„Dveri“ su pre 2011. godine bili nevladina organizacija. Nismo se u tom smislu bavili politikom. Kandidovali smo se kod različitih državnih organa i ministarstava i javnih preduzeća sa našim projektima. Tako smo iz budžeta „Kolubare“, koji je odvojen za takve vrste projekata i za druge, ne samo za nas, dobili finansije da štampamo ovaj temat broj časopisa „Dveri srpske“, prvu javnu raspravu u EU pre 15 godina u svetlu Kosova i Metohije i obišli 40 gradova i opština promovišući ovu ideju da Srbija možda ne mora u EU po svaku cenu, već da tome postoji alternativa.

Ali, evo ja sam spreman da prihvatim vaš predlog da mi vratimo u državni budžet 2,7 miliona dinara ili koliko ste rekli, kada vi vratite 1,5 milijardi evra, koliko je vaš kadar, Milorad Grčić, napravio problem u „Elektroprivredi Srbije“. Da li je pošteno?

Druga stvar - zajednica srpskih opština. Jasno vam je da je potpuno besmisleno da dogovarate novi sporazum, a da vam uslov bude ispunjenje nečega starog što ste dogovorili još pre 10 godina. To govori koliko ste slabi pregovarači. Drugo, ZSO će biti u nezavisnom Kosovu. Nemojte se za to zalagati, to nam ne treba.

Završna stvar, gospodine ministre, držim vas za reč, vi ste rekli – ja sam za Kosovo i Metohiju u sastavu Srbije. Možda već u ponedeljak budete imali problem sa Aleksandrom Vučićem. Zašto vam to kažem, sa tim završavam, gospodine predsedavajući?

PREDSEDNIK: Prošlo je dva minuta.

BOŠKO OBRADOVIĆ: Nije dovoljno da samo kažete – mi smo protiv priznanja kosovske nezavisnosti. Ne smete potpisati francusko-nemački sporazum koji direktno priznaje lažnu državu Kosovo. Potrebno je da ga odbacite.

PREDSEDNIK: Dobro. To je bilo to.

Samo da vam kažem, iz „Kolubare“ nije reč o dva miliona tadašnjih dinara, nego bar duplo više. Nemojte da zaboravite kada budete vraćali i one pare koje ste dobijali iz ministarstava, malo kasnije.

Imamo replike, tako je.

Reč ima Marina Raguš.

(Radomir Lazović: Poslovnik.)

Malo pre sam vas lepo pitao da li hoćete reč, vi ste objašnjavali da nećete. Šta sad? Malo se igrate, malo hoćete, malo nećete. E, sad ćete da sačekate.

MARINA RAGUŠ: Hvala, gospodine predsedniče.

Prvo, ZSO je nešto što je dogovoreno 2013. godine. Taj dogovor je trebalo da zaštiti prava naših građana na severu Kosova i Metohije, na prvom mestu.

To nije formirano ne zato što smo mi bili slabi pregovarači, nego zbog činjenice koju jako dobro znate, ali dobra vam je tema. Gradite vam je godinama i mislite da ćete time neki još politički poen da uhvatite.

Vi znate da je jednostrano proglašena nezavisnost 2008. godine, da li je tako? Vi ste sa tim ljudima koji su, neko je pobegao u inostranstvo, neko se pravio mrtav, većina se pravila mrtva, kao i kad se desio Pogrom, pravili razne koalicije. Koliko vidimo, finansirali su „Dveri“ do 2011. godine, nije vam to smetalo. Zapadna hemisfera, zapadna civilizacija, Kosovo je za njih nezavisno, ali nemojte se više šaliti da mi ili Vučić priznaje kosovsku nezavisnost. Sada vas molim, dobro se znamo.

Manipulišete vrlo ozbiljnim stvarima, iako znate da se status KiM može menjati samo na referendumu, jer je u preambuli našeg Ustava, i da će o tom poslednju reč dati građani Srbije. nemojte se šaliti sa time.

Mi dajemo i poslednji atom snage držeći se svog Ustava i pomažući ljude koji žive u neverovatnim okolnostima u našoj južnoj pokrajini.

Ali, danas, evo dame i gospodo, stručnjaci iz nezavisnih tela, mi smo čuli puno toga. Kako će se demilitarizovati predlog da se demilitarizuje KiM tako što će se verovatno i Boško sa koalicijom, gospodinom Zelenovićem, pojaviti na Merdaru ili Jarinju, pretvoriti u transformerse, oduvati NATO i reći – to je to.

PREDSEDNIK: To je bilo dva minuta.

MARINA RAGUŠ: Prestanite da lažete svoje birače, na prvom mestu, i konačno nacionalno i državotvorno odgovorno počnite da se ponašate. Nećemo imati popravni ispit. Molim vas.

PREDSEDNIK: Hvala.

(Radomir Lazović: Povreda Poslovnika.)

Izvolite.

RADOMIR LAZOVIĆ: Poštovani predsedavajući, hvala za reč.

Dakle, ja reklamiram član 100. Predsednik Narodne skupštine kada predsedava sednicom Narodne skupštine ako želi da učestvuje u pretresu, prepušta predsedavanje jednom od potpredsednika Narodne skupštine.

Dakle, molim vas, ovo je pedeseti put da imamo istu situaciju da vi imate neke komentare, da vi imate neka mišljenja na to šta drugi ljudi ovde govore, drugi narodni poslanici.

Ja vas uveravam da ti komentari nikoga ne zanimaju. Ako želite da učestvujete u raspravi, siđite dole, evo koliko traje ovo, sedam meseci već imamo ova zasedanja. Ni jednom niste se obratili sa mesta koje je predviđeno za vas. Ne treba odatle da govorite, ne treba da prekidate ljude, da vi imate neke male sitne komentare kojima širite neku potpuno bezveze atmosferu u ovoj Skupštini.

Dakle, imaju neka pravila. Evo za građane, samo da me uhvati ova kamera, pa da vidimo, ta knjiga u kojoj piše kako vi treba da se ponašate. Evo vidite, građani, ovde piše kako treba Vladimir Orlić da se ponaša.

PREDSEDNIK: Jel vas uhvatila kamera?

RADOMIR LAZOVIĆ: Znači, molim vas, naučite Poslovnik ako do sada niste. Delite lekcije drugima, a vi ne znate. Siđite lepo dole pa se obratite, recite gospodinu Zelenoviću, i meni, i kome god hoćete šta imate. Učestvujte, hajde da vas vidimo malo, hajde da čujemo šta to vi imate tako, što tako sitno nekako petparački dobacujete, poklapate, malo se snađete, ha-ha, to je nešto smešno? Nije smešno.

Učestvujte u raspravi, ja vas molim, baš bih voleo da čujem šta vi imate da doprinesete ovoj raspravi koju danas vodimo. Hvala.

PREDSEDNIK: Više vas ne hvata kamera? Šteta.

Dobro, gospodine Lazoviću. U prvoj rečenici kažete – sve što imam da kažem, to vas ne zanima, to nikog ne zanima, a onda mi minut objašnjavate kako vas mnogo zanima u stvari.

Pošto sami ne znate šta hoćete, ne znam ima li smisla da vas pitam hoćete li da se Skupština izjasni?

(Radomir Lazović: Ne.)

Nema smisla, vidim i ja. Ovo je bilo čisto da ubeležite tamo da ste se javili za reč. Dobro, dok vi smišljate šta hoćete i kako hoćete.

(Tamara Milenković Kerković: Poslovnik.)

Po Poslovniku. Izvolite.

TAMARA MILENKOVIĆ KERKOVIĆ: Uvaženi predsedniče Narodne skupštine, član 104. povređen je u slučaju koleginice koja je izgovorila da šef poslaničke grupe „Dveri“ – Patriotski blok laže.

Dok se ovde predaje separatistički i secesionističkim…

PREDSEDNIK: Samo trenutak, gospođo Kerković.

TAMARA MILENKOVIĆ KERKOVIĆ: Znate šta, molim vas, ovde se optužuju „Dveri“, ja govorim o uvredi izrečenoj šefu poslaničke grupe.

PREDSEDNIK: Ne, saslušajte me, molim vas.

TAMARA MILENKOVIĆ KERKOVIĆ: Ne želim da čekam, pustite me da govorim.

PREDSEDNIK: Ne želite da čekate? Dobro.

TAMARA MILENKOVIĆ KERKOVIĆ: Hoću da kažem… (Isključen mikrofon.)

PREDSEDNIK: Ne morate da čekate, ali moja je dužnost da vam kažem, član 104. reguliše pravo na repliku. Da je neko tražio repliku sa osnovom i da nije dobio mogućnost da replicira, ja bih razumeo da vi ukazujete na član 104. Pošto niste uopšte ukazivali na to, nego pokušavate da replicirate nekome kroz zloupotrebu Poslovnika, jasno mi je da to ne možemo da radimo tako.

(Tamara Milenković Kerković: Uključite mi mikrofon. Ne repliciram.)

Vidim šta radite, nikakvog smisla to nema sad što radite.

(Tamara Milenković Kerković: Ima smisla.)

Reč ima potpredsednik Vlade.

MILOŠ VUČEVIĆ: Hvala, predsedniče.

I dalje nisam čuo, kako vidite status Kosova i Metohije, opet ste to, naravno, vešto preskočili. Niste rekli.

(Nebojša Zelenović: Hoću.)

Ne znam šta hoćete, mogli ste dva puta već da kažete, ne treba vam više od pola minuta da to izgovorite.

Što se tiče kolektivne bezbednosti, ja sam vam danas ispred Ministarstva odbrane upravo predlagao izmene i dopune koje se tiču kolektivne bezbednosti, jer učestvujemo u borbenoj grupi „Helbrok“, gde su regionalne zemlje kontributori, odnosno učesnici, zar nije to najbolji primer kolektivne bezbednosti, bez članstva u nekoj vojnoj alijansi?

Ako ste i dalje na tom političkom fonu, onda očekujem da glasate za ovu izmenu zakona o angažovanju naših oružanih snaga van granica Republike Srbije, jer to jeste deo kolektivne bezbednosti o kojoj ste vi rekli da bi bilo idealno da u praksi primenimo. Evo praktičnog primera.

Evo, mi smo za ovu godinu predviđeni da smo deo angažovanih snaga u okviru te grupe, borbene grupe „Helbrok“, na kolektivno regionalnom principu.

Što se tiče kuknjava, ja nigde nisam kukao, nisam nigde ni prizivao neku zlu sudbinu ili jadikovao. Rekao sam samo da je politička realnost takva kava jeste, da veći deo sveta ne priznaje KiM kao nezavisnu državu, ali da ogromna većina onih koji nas okružuju priznaju KiM kao nezavisnu državu i da mi moramo sve to da uzmemo u obzir kada donosimo političke procene, odluke i kada pravimo neke, da kažem, projekcije šta ćemo dalje da radimo bilo bi neozbiljno da mi to ne sagledavamo. To ne znači da menjamo političke pozicije, to ne znači da odustajemo od državnih interesa ili očuvanja držanih nacionalnih interesa, samo se vladamo time.

Da vam kažem, sada vama, da je možda vreme da budemo malo mudri. Videli smo da neki nešto klimaju glavom, pa to nikada ne realizuju, pa malo i mi da razmišljamo da ne štrčimo uvek, da ne nastradamo uvek, da ne poginemo, da nam malo prođe dima kroz odžak, što je govorio Miloš Obrenović, Miloš Veliki, da se malo skućimo, da ojačamo, da radimo svaki dan na sebi, a ne samo da proglašavamo da je sada sudnji dan, gde mi moramo da izađemo na branik istine celokupnog sveta, nego malo da se sklonimo sa te vetrometine. To ne znači da smo kukavice i da nemamo stav. To ne znači da smo obeshrabreni, da smo bez razmišljanja i bez emocija, nego samo da se vladamo realnošću i da pokušavamo da sačuvamo i državu i narod, da sačuvamo i Srbe, to malo nažalost, Srba na KiM, koji su preostali, a dok je njih ima i Srbije na KiM.

Da ne prejudiciramo mi šta će biti u ponedeljak, nego da se borimo politički svi zajedno, svako sa svoje pozicije i svoje politike, ali da gledamo kako da državu sačuvamo i da kada se razlikujemo po nekim pitanjima ne razlikujemo se po pitanju očuvanja države i državnih interesa.

Neko je od opozicionih poslanika na nekoj od prethodnih sednica rekao da je i opozicija deo sistema. To vam je vaša koleginica gospođa Raguš lepo rekla - i opozicija je deo države i neodgovorne izjave i te kako mogu da oštete ili ugroze državne interese.

Da ne idemo mi unapred, jedni kažu - idete da nas svađate sa svetom, a drugi udaraju u fanfare - kapitulacija u ponedeljak. Hajde da sačekamo ljudi. Čekate, nemojte unapred sve da radimo već. Nije počela utakmica, jedni su da se predamo, drugi su da i ne igramo utakmicu, a teći da odmah udarimo protivnika. Hajde da se malo razvije igra, da vidimo kuda ćemo, kako ćemo. Hoćemo da igramo na petoparcu, na petoparcu igramo. Znaju ljudi koji vole mali fudbal šta to znači. Nema baš mnogo manevarskog prostora, ali nemojte još ni to malo što imamo da i to probamo poništimo, da kažemo ni to nam ne treba.

Ko će sa kim imati problema u ponedeljak, ja sam rekao ono što jeste politika Srbije. Rekao sam kako ja razmišljam i politički i emotivno, ne bežim od toga. Verujem da je predsednik Vučić upravo vodio tu politiku prethodnih 10, odnosno 11 godina i verujem u njega i verujem da će u ponedeljak na najbolji mogući način štititi državne i nacionalne interese.

Mnogo je lako kad smo mi ovde sami sa sobom da raspravljamo i sve ovo kažemo, a mnogo je teško to reći u Briselu ili Vašingtonu, ili ne znam ni ja gde, gde svi ostali imaju, ili ogromna većina njih, ima drugačiji stav, a mi nismo izolovano ostrvo, ne možemo da kažemo nećemo više ni sa kim da pričamo, da komuniciramo, ne želimo da sarađujemo, ne želimo da imamo nove investicije.

Što se tiče investicija, digresija, daj bože da nam privrednici domaći rastu i da imaju takve komintente i takve poslove da mogu da povlače više subvencija. Sve države daju subvencije za investicije. Spomenuli ste neke investitore koji su otišli, ti su dolazili u periodu ovih koji sede sa vaše desne strane. Istekli rokovi za koliko su bili obavezani da rade u Srbiji. To je kapitalizam.

Da vas podsetim, građani Srbije su se opredelili za kapitalizam 5. oktobra 2000. godine. Tada su se građani Srbije na ovakav ili onakav način odlučili za kapitalizam. Kapitalizam ima svoje zakonomernosti. Država treba da ih naravno konfiguriše, uređuje, ali kapitalizam ima svoja pravila i ima svoje ulazne, izlazne podatke, i nema tu nikakve mistifikacije.

Nema države gde se ne dešava otvaranje, nažalost i gašenje nekih kompanija. To se svuda dešava. Pratite samo šta će se dešavati u Evropi i kakvo će biti kretanje ka Aziji oko kompanija i kako će Evropa morati time da se brani.

Pogledajte američki paket pomoći domaćoj privredi i investicijama i novim investicijama i stranim investicijama u SAD. Svi se brane. Brane svoju ekonomiju. Znate taj Kontinental nemački, koji je juče otvoren u Novom Sadu, on će direktno uticati na BDP Srbije, pa će uticati na trgovinski balans, pa ćemo iz tog poreza da asfaltiramo ulice, ulažemo u vojsku, gradimo školu, gradimo bolnice. Još veći impakt ima naše ulaganje u odbrambenu industriju. Tek je to korist za BDP, odnosno, ono što se proizvede u jednoj državi po najosetljivijem pitanju, a direktno sa ekonomskim impaktom, odnosno na uticaj na ekonomiju države Srbije i zato su to značajna ulaganja.

Ne mogu da razumem da neko kritikuje što smo mi došli na gotovo 2,5% BDP za ulaganje u sistem odbrane, odnosno za Ministarstvo odbrane i Vojsku Srbije. Pa to je valjda na ponos svih nas. To je valjda na ponos svih nas. Znate li šta to znači za Valjevo, za Čačak, za Užice, za Lučane, za Kragujevac, za Trstenik, za Priboj i svuda gde imamo namensku, Kuršumliju. Puziće, odnosno Požegu, Veliku Planu, gde god imamo fabrike, gde god da imamo neki pogon, gde god da imamo neko radno mesto? Valjda treba da nas raduje to što ćemo vanbudžetski investirati gotovo 500 miliona evra. Pa to je valjda nešto što je na ponos ove države.

Nego, da mi budemo mudri, da se ne stidimo ljubavi prema našoj otadžbini i svom narodu i svim građanima i prema svim građanima naše države, da čuvamo Srbiju, da ne štrčimo, da nas ne pogodi prvi metak ili ne pokosi prva sablja, da malo preteknemo, da ojačamo ako bog da i da čuvamo našu državu Srbiju. To je politika kakvu Srbija treba da vodi i ja sam siguran da takvu politiku upravo vodi Aleksandar Vučić. Hvala.

PREDSEDNIK: Zahvaljujem potpredsedniku Vlade na korektnom odgovoru.

Možemo da nastavimo dalje.

Reč ima Života Starčević.

ŽIVOTA STARČEVIĆ: Poštovani predsedavajući, uvaženi ministri, gospodine Vučeviću, uvaženi ministri, gospodine Vučeviću, gospodine Vesiću, Mihailoviću, dame i gospodo predstavnici nezavisnih regulatornih tela, koleginice i kolege narodni poslanici, JS će u danu za glasanje podržati sve tačke predloženog dnevnog reda od Zakona o centralnoj evidenciji stvarnih vlasnika, preko bilateralnih sporazuma do ugovora finansijskih koji tretiraju, omogućavaju praktično dalje razvijanje naše infrastrukture.

Kada govorimo o izveštajima nezavisnih regulatornih tela mi iz JS imamo ozbiljne primedbe na rad pojedinih tih institucija, ali imajući u vidu značaj i važnost tih institucija kao kontrolnom i korektivnog faktora u danu za glasanje podržaćemo i te izveštaje.

Kada govorimo o bilateralnim sporazumima Srbije sa partnerskim državama naravno da ti bilateralni sporazumi ne spadaju u one strateške velike sporazume, ali u trenutku kada je Srbija izložena ogromnom spoljnopolitičkom pritisku, u trenutku kada se vrši pojačani atak na suverenitet i integritet naše države svaki od ovih sporazuma predstavlja jedan mali diplomatski uspeh.

Jedinstvena Srbija smatra da Srbija mora da nastavi da radi na svom političkom snaženju kako unutrašnjem, tako i spoljnom. Kada govorimo o unutrašnjem mislim na stvaranje što većeg i jačeg političkog jedinstva među građanima Srbije i o tome smo govorili na posebnoj sednici na KiM i ovom prilikom želim da se zahvalim predstavnicima mađarske i bošnjačke nacionalne manjine koji su dali značajan doprinos tom jedinstvu i što tada tom prilikom Dragan Marković Palma reče – još da se samo mi Srbi složimo i biće po tom pitanju sve u redu. Kada govorimo o političkom jačanju Srbije, mislimo tu i na jačanja spoljnopolitičke pozicije Srbije i stvaranje što boljih političkih odnosa, ne samo sa tradicionalnim političkim prijateljima, već iznalaženje i što širih zajedničkih interesa sa onima koji baš nisu toliko naklonjeni Srbiji.

Taj proces se mora nastaviti i intenzivirati i u narednom periodu, moramo praviti što bolje odnose, i nalaziti zajedničke interese na najširem spoljnopolitičkom planu. Samo tako možemo stvoriti bolju poziciju u borbi za očuvanje naših elementarnih, osnovnih, nacionalnih i državnih interesa. Otuda svaki, pa i ovi najmanji diplomatski pomaci kakvi su ovi bilateralni sporazumi naravno dobiće podršku nas iz Jedinstvene Srbije.

Kada govorimo o finansijskim ugovorima vezanim za infrastrukturne radove u Srbiji, naravno, da će Jedinstvena Srbija i njih podržati. Konkretno radi se o finansijskim ugovorima za izgradnju brze pruge Beograd – Niš, i izgradnju, odnosno osnaživanje našeg rečnog saobraćaja. Vi ste ministre Vesiću, rekli da izgradnjom brze pruge Beograd – Niš vozovi će iz Beograda do Niša stići za sto minuta. Znači, u Jagodinu iz koje ja dolazim kao narodni poslanik, stići će za nekih pedeset minuta i to je manje vremena, nego što se danas može stići automobilom auto – putem. To je jedan od benefita, ali ne i najvažniji, naravno, da će i Jagodina koja je pionir u dovođenju stranih investicija postati grad koji je još privlačniji za investiranje, i ne samo Jagodina, već i Smederevska Palanka, Velika Plana, Ćuprija, Paraćin, Niš. Svi ti gradovi će izgradnjom brze pruge biti privlačniji za investiranje.

Nije to jedina stvar, osnažićemo i našu trgovinu, jer prevoz robe brzim prugama učiniće da i naš trgovinski bilans, trgovinski bilans gradova kao što je Jagodina, koji je pozitivan bude još bolji i još snažniji. Kada govorimo o našim plovnim putevima, ja znam, mišljenja sam i Jedinstvena Srbija da zaista Srbima ne treba ratna mornarica, jer nemamo more, ali nam zaista treba trgovačka flota snažna, dobre luke na našim rekama jer su Dunav, Sava i Tisa naše unutrašnje more. U tom smislu izgradnja novih kapaciteta na lukama kao što su Bogojevo, Sremska Mitrovica i Prahovo, dodatno poboljšanje plovnog puta na Tisi, dodatno će osnažiti našu privredu, ne samo rečni saobraćaj, već i čitavu privredu, jer će olakšati trgovinu sirovinama, i drugom kabastom robom, i jednostavno to su ugovori koje ćemo mi kao stranka i poslanička grupa podržati.

O izveštajima nezavisnih regulatornih tela i drugim pitanjima na dnevnom redu, više će moje kolege iz poslaničke grupe, ja ću se ovde danas usredsrediti više na odluke o izmenama i dopunama Odluke o upotrebi vojske i drugih snaga odbrane u multinacionalnim operacijama van granica Republike Srbije. Mi iz Jedinstvene Srbije ćemo ovu odluku podržati, jer je predlog dobar, a dobar je iz više razloga.

Prvo, radi se o učešću naše vojske u međunarodnim mirovnim operacijama, što je u skladu sa našom proklamovanom politikom mira, sa politikom poštovanja međunarodnog prava i politikom poštovanja teritorijalnog suvereniteta svuda u svetu. Već sam ovde rekao da primer naše južne pokrajine Kosovo i Metohije ne može biti „sui generis“ samo je bilo pitanje trenutka ko će, gde će, i kada će taj primer i taj postupak učiniti ponovo. Srbija mora insistirati na poštovanju međunarodnog prava i da svako narušavanje istog, svako narušavanje teritorijalnog integriteta i suvereniteta bilo gde i bilo kada Srbija mora osuditi.

Tu je negde odgovor kolegi koji je maločas rekao, da država Srbija izbegava da se odredi prema međunarodnom pravu i prema poziciji u trenutnom sukobu između Rusije i Ukrajine. To je jedna neistina iz prostog razloga što je Srbiji međunarodno pravo prva linija odbrane sopstvenog teritorijalnog integriteta i suvereniteta i otuda mi moramo da nastavimo kao država upravo to da činimo i da radimo, da se ponašamo u skladu sa svim međunarodno pravnim normama kako bi na taj način sačuvali sopstveni teritorijalni integritet i suverenitet.

Drugo, sve ove mirovne misije su u skladu sa našoj proklamovanom politikom vojne neutralnosti i sve ove mirovne misije nisu deo misija nijednog vojnog saveza.

Treće, možda i najvažnije, sve mirovne misije pokazuju svu sposobnost naše vojske da odgovori postavljenim zadacima i da naša vojska ničim ne zaostaje za vojskama ekonomski mnogo snažnijih država nego što je Srbija. Zato Jedinstvena Srbija podržava sve napore i aktivnosti u smeru daljeg snaženja naše vojske, jer je naša vojska garant očuvanja vitalnih državnih interesa, naša vojska je važan faktor odvraćanja od pokušaja nametanja prava sile nad silom prava i danas u vreme velikih geopolitičkih turbulencija, u vreme kada se nad čitavim svetom nadvila opasnost od globalnog sukoba, u vreme kada se svet ubrzano naoružava, u vreme kada se suspenduju sporazumi o kontroli naoružavanja, u vreme kada naši susedi ulažu ogroman novac u oružje i naoružavaju se, u vreme kada separatisti u našoj južnoj pokrajini se naoružavaju i stvaraju mimo bilo kog zakona i sporazuma neke bezbednosne snage, jedini pravi odgovor države Srbije i država Srbija nema bolji odgovor nego što je jačanje naše vojske.

Naravno, ovde je bilo i kritičara tog procesa snaženja naše vojske. Nažalost najjači i najglasniji kritičari snaženja jesu ljudi koji su nekada nažalost ničim zasluženo bili na čelu naše vojske, pa su svojim postupcima oslabili našu vojsku do nivoa koji je željen ne za Srbiju, već za sve ostale sem za Srbiju.

Naravno bilo je i ovde danas kolega koji su kritikovali taj proces snaženja, ali moram da postavim pitanje, kako ćemo braniti naš teritorijalni integritet, naše građane širom Srbije? Kako ćemo i čime ćemo odvratiti Kurtija od namere da napadne naše građane na severu KiM? Tako što ćemo, kao što je kolega Jovanov rekao, otići sa gitarama i pevati Kurtiju „Giv pis of čense“, naravno da ne. Jeste on nosio u mladosti dužu kosu i imao taj neki hipi izgled, ali Aljbin Kurti nikada, pa ni tada nije bio zastupnik mirovne politike. Naprotiv, nije Aljbin Kurti bio u našim zatvorima zato što je pušio travu i što je glumio Džona Lenona. Ne, Aljbin Kurti je sve vreme od svog početka političkog delovanja do danas bio najekstremniji činilac na albanskoj političkoj sceni. To moramo imati na umu.

Naravno, postoje ovde ljudi, moram da kažem, kolege u ovom parlamentu koji su i pored svih ti činjenica išli kod Aljbina Kurtija i govorili kako se sa njim može dogovoriti, kako sa njim može da se odgovara, ali ja samo kažem to je jedna neodgovorna politika. Jednako neodgovorna je i politika kvazi patriota i ekstremista koji svojim otvorenim pretnjama rukovodstvu države slabe poziciju ne rukovodstva države, već same države, same Srbije. Oni bi hteli da Srbija ne razgovara ni sa kim, oni bi hteli da se Srbija konfrontira sa svima. Oni bi hteli u krajnjoj liniji da Srbija bude aktivni činilac ovog konflikta koji se polako širi svetom. Oni traže od Srbije obe strane u konfliktu, a to je da se svrstamo na jednu stranu i to baš na onu stranu za koju oni rade.

Ta politika ne samo da je neodgovorna, već je i glupa, samim tim i opasna. Srbija mora i može izabrati samo jedan put, a to je srednji put, srpski put, odnosno put razgovora i saradnje. Zato mislim da država Srbija, čitava Vlada mora da nastavi da jača našu vojsku, jer tako ćemo jačati državu Srbiju, sačuvati stabilnost i mir u našoj zemlji, jer tako stvaramo uslov za ekonomsko snaženje naše države i činimo Srbiju boljim mestom za život naših građana. Zato Jedinstvena Srbija će podržati i ovu odluku i podržaće sve tačke dnevnog reda, jer Srbija nema drugi put, do svoj srpski put. Hvala.

PREDSEDNIK: Hvala vam.

Reč ima, Milica Đurđević Stamenkovski.

MILICA ĐURĐEVIĆ STAMENKOVSKI: Poštovani predstavnici Vlade, uvaženi ministri, kolege narodni poslanici, danas je tačno godinu dana od početka operacije u Ukrajini i imala sam prilike da jutros posetim izložbu fotografija koja svedoči stradanju ruskog civilnog stanovništva u Dombasu, ali koja svedoči nešto za nas još važnije u političkom i državnom smislu.

Šta se dešava sa jednom zemljom, sa jednom državom i sa jednim narodom koga NATO uveri da im je saveznik? Dombas je pre 2014. godine i pre Majdana bio privredno najrazvijenija regija u istočnoj Evropi. I, Rusiji i Ukrajinci, bili su solidarni, živeli su zajednički, poslovali, trgovali, ali očigledno je to nekome smetalo. Dombas je u tom trenutku mogao da se uporedi samo sa rurskom oblašću u Nemačkoj po svim privrednim parametrima, ali onda se desilo upravo ono što imamo priliku da vidimo, neko je odlučio da zloupotrebi Ukrajinu kao poligon za opkoljavanje Ruske Federacije i neko je odlučio da uveri Ukrajinu da je njen interes NATO koji će da je štiti, da je brani tako što će da vodi svoje sukobe do nestanka te zemlje i do poslednjeg Ukrajinca.

Zašto ovo govorim? Mi danas na dnevnom redu diskutujemo o tome i žao mi je što je ministar napustio sednicu, nadam se privremeno, da će se vratiti da odgovori na nekoliko pitanja. Danas diskutujemo o tome kako mi kao država kojoj je vojska uništena nakon 2000. godine, reformisana po modelu Amadea Votkinsa, sa britanskim pasošem je došao da stroji ovde srpsku vojsku, pa smo imali čuvenu Tadićevu izjavu šta će nama toliki tenkovi. Verovatno je to bila uvertira za ono kasnije rashodovanje istih i danas mi treba da izglasamo ovde u parlamentu da naša vojska nezavisno da li se radi o jednom oficiru, dvojici, trojici ili se radi o čitavom bataljonu treba da ide u okvire borbenih grupa EU.

Trenutno EU vodi 18 takvih misija i ministar je maločas rekao da mi imamo obavezu da uskladimo spoljnu i bezbednosnu politiku sa EU i da se zbog toga ovaj sporazum nalazi danas na dnevnom redu. Žao mi je što ministar, ponavljam nije tu, da mu kažem da Mađarska, kao članica EU učestvuje u svega dve operacije ovog karaktera, kao punopravna članica EU.

Dakle, mi nemamo nikakvu obavezu, poštovani građani Srbije, da ovo radimo. Mi nemamo nikakvu obavezu da rušimo svoju vojnu neutralnost. Ovo što danas tražite od nas da se ovde usvoji, direktno ruši vojnu neutralnost države Srbije.

Postavlja se pitanje šta znači sledeća odredba? Biću vrlo precizna. Dakle, ne radi se ovde o konkretnoj aktivnosti EU niti o našem humanitarnom delovanju u konkretnoj državi. Ovde se kaže, da će naše snage biti u prvoj polovini 2023. godine u pripravnosti u okviru borbene grupe Helbrok kojom se koordinira iz Brisela, ali kaže, nije isključeno učešće i u drugim borbenim grupama u narednom periodu. Dakle, vi ovde ostavljate prostor da nas sutra pozovu, između ostalog, i na Ukrajinski fond, a nama ste ovde poručili da naša deca ne treba da brane maltene ni svoju zemlju, iako ja nikada nisam čula da deca idu u rat, ja smatram da to čini vojska, ali da ne ulazim u taj vid retoričkih manipulacija.

Postaviću samo pitanje zašto bismo mi učestvovali u bilo kojoj borbenoj operaciji EU, naglašavam ovde, da je reč uglavnom najčešće operacijama koje nisu odobrene odlukom Saveta bezbednosti UN? Mi kao državotvorna stranka koja se drži principa UN međunarodnog prava ćemo biti spremni da damo saglasnost za one operacije koje su u skladu sa odlukom UN. One koje to nisu i koje su zapravo NATO operacije nisu ono što mi možemo uopšte da podržimo.

Milan Nedić, kao Kvisling nije hteo da šalje srpsku vojsku na istočni front, nego je rekao neće se desiti da srpski vojnik puca u svoju rusku braću. Milan Nedić to nije uradio, a četiri borbene grupe EU su formirane nakon 24.2.2022. godine i ne bi nas iznenadilo da jedna od njih s obzirom na to da vidimo kako EU i dalje huška sukobe Ukrajini, bude formirano upravo za potrebe takvog konflikta.

Kako ćete se sutra ograditi kada ste ovde ostavili odredbu i za naredne operacije? Dakle, jako povedite računa o toj formulaciji ili ako možemo da nađemo neki kompromis da se ta formulacija prosto izostavi iz teksta, mislim da bi to bilo sasvim korektno.

Dalje, šta želim da kažem, evo sad baš dok traje ova naša sednica u zgradi Skupštine u prostorijama našeg poslaničkog kluba primili smo jednog momka koji nosi najveću titulu, kako kaže, predsednik Srpske Kraljevske Akademije svojevremeno nauka i umetnosti Jovan Cvijić, a to je titula srpskog seljaka i srpskog domaćina.

Reč je o ocu četvoro dece, porodica Mihailović, Savino selo Vrbas, Milisav Mihailović je ovu zemlju nagradio time što je ostao na svom ognjištu. Time što se bavi stočarstvom koje je najnerazvijenije u Srbiji, vi znate kakvo je stanje u našem stočnom fondu, statistiku niko ne može da negira. U Savinom selu je svako domaćinstvo do pre deset godina imalo kravu, danas samo ova porodica kao familija Mihailović uzgaja stoku i kako stvari stoje i oni će staviti katanac na svoje gazdinstvo. Zašto? Zato što je zbog uvozničkog lobija, zbog dampinga cena, mlekara kojoj su svakog dana davali 350 litara mleka, a ranijih godina i više, odlučila da im otkaže dalji otkup mleka.

Da stvar bude gora, Ana Brnabić i Vlada Republike Srbije su rekli, jutros na sastanku, gde je trebalo da prisustvuje gospodin Mihailović, kao domaćin, kao učesnik i kao žrtva uvozničkog lobija, da za njega nema stolica u Vladi. To je zvaničan odgovor. Čvrsto stojim iza toga, a ako ste zainteresovani svi predstavnici, svih poslaničkih grupa možete kasnije sa poljoprivrednim proizvođačima, sa našim mlekarima da obavite razgovor i da se uverite u ove moje reči.

Dakle, nema za srpskog seljaka stolica u Vladi Republike Srbije. Znam da tamo više vole fotelja, ali čovek je ponudio da stoji, da ga neko čuje, a ne da se poljoprivredom bavi Nedimović koji je preko noći postao ekspert za fudbal. E, zato što imamo te eksperte za sve oblasti, kojima je samo važno da se obavlja funkcija, a nije važno kakva, zato danas imamo ovakav stočni fond, zato danas imamo ovakvo stanje u srpskoj poljoprivredi. Podrška ovim ljudima, podrška ovoj porodici. Podrška na desetine i stotine njih koji su nas molili da se njihov glas ovde čuje. Možda za njih nema stolica u Vladi Republike Srbije, ali u svakom slučaju dok smo mi ovde biće njihovog glasa u Narodnoj skupštini Republike Srbije.

Jako je važno da se osvrnem i na ono što kažete da je vaša pregovaračka taktika, kada je u pitanju Kosovo i Metohija. Niko od nas ne priželjkuje da u ponedeljak bude, poštovani ministre bilo šta potpisano.

Sa ovog mesta pre tačno mesec dana poručila sam predsedniku Republike da ću se povući iz političkog života ukoliko javno bude rekao i dosledno sprovodio politiku odbrane Ustava Republike Srbije i ukoliko bude odbacio svako slovo bilo kog sporazuma kojim se traži dalje razvlašćivanje države Srbije na Kosovu i Metohiji.

To najbolje pokazuje da ovo za nas nije politikantsko, stranačko, partijsko, niti neko političko pitanje za potkusurivanje. Ne moramo da se bavimo politikom ako znamo da je Srbija u sigurnim rukama, ali iskustvo nas uči da ono što Srbiju čeka u ponedeljak, pa i narednih dana, podseća na sličan scenario kakav smo imali kada je potpisivan Briselski sporazum - nekoliko runda, pa u petak uveče pred građane Srbije ste izašli sa porukom da smo pobedili 5:0.

Odlazite na teren gde su sudije podmićene. Odlazite na teren gde će vam zviždati publika. Odlazite na teren gde unapred znate da su propisana pravila koja predviđaju da Srbija mora da izgubi. Na takvom terenu mi možemo samo da pružimo legitimitet suprotnoj strani. Ne možemo biti zadovoljni nekakvim počasnim golom koji treba da se zove, obratite pažnju, ne zajednica srpskih opština, to je termin koji se koristi… Evo, sada koristim priliku da zamolim kolege da taj termin više ne koriste, jer je on obmana. Oni kažu zajednica opština sa srpskom većinom. Nema tamo ništa srpsko u tom sporazumu.

Lajčak kaže - neće biti razgovora o promeni sadržaja ultimatuma. Pa, možete li, poštovani građani Srbije, da zamislite kakav je taj sadržaj ultimatuma kad ga je podržao Aljbin Kurti? Pa to je, ono što naš narod kaže, „kukala nam majka“ ako jedno slovo potpišemo.

Zar je zajednica opština sa srpskom većinom razlog da mi predamo Kosovo i Metohiju? Kada neko kaže – nećemo da priznamo, priznanje se odvija sa stotinu koraka. Sto koraka je ka priznanju, a prethodna vlast i ova aktuelna vlast je napravila praktično 99 i ostao je taj jedan da im damo da uđu u Interpol, da mogu sutra da prave liste za odstrel srpskog naroda, da im damo da uđu u UNESKO, da mogu da nam otmu baštinu, da poštujemo reciprocitet, kako oni kažu, da ustoličimo ovde njihovog ambasadora, a na kraju krajeva, vi to jako dobro znate, s obzirom da ste iz ugledne pravničke porodice, da im platimo i ratnu odštetu. Znači, mi sutra, kao u „Balkanskom špijunu“, da se njima izvinimo što su oni nas tukli, opljačkali, uzurpirali, proterali i sve ostalo.

Državotvorna opozicija i Srpska stranka Zavetnici još jednom podseća da je 80% građana protiv sankcija Ruskoj Federaciji, da je 80% građana protiv predaje Kosova i Metohije, čak i ako je uslov da ne budemo članica EU, zato što građani jako dobro znaju da je to mamac, da je to zamka za Srbiju i da nas u Briselu isključivo i samo čeka zamka.

Znate šta nas čeka? Čeka nas „Velika Albanija“. Videli ste šta je rekao Edi Rama, A kleli ste se svojevremeno u njega kao velikog prijatelja. Rekao je da kada Srbija potpiše sporazum, posle toga ide ujedinjenje Kosova i Albanije.

Ko će sutra da spreči prilike u susednoj avliji, kada će to za nas da bude teritorija na koju ne možemo da se umešamo? Ko će sutra da spreči da naprave zajednički državu koja će, samim tim, po tom principu i dobiti stolicu u UN?

Ovo otvaram kao upozorenje. Mi branimo državu Srbiju. Ne branimo samo Kosovo i Metohiju i zato ta priča kako je to sve izgubljeno, kako je to uzaludno, taj defetizam koji se zacario sa najviših državnih adresa je poguban jer nas pretvara u masu.

Mi gubimo karakteristike nacije i naroda koje smo imali kroz sve ove vekove sa takvom jednom pozicijom koju zastupate. Zajednica srpskih opština, odnosno zajednica opština sa srpskom većinom, kaže Lajčak, će biti zajednica koja neće imati, čak neće predstavljati ni autonomiju, to je njegova poslednja rečenica o ovome, nego će biti jedan oblik srpskog samoupravljanja u republici Kosovo.

Piše, ljudi. Nije izmislila Milica, Miloš, Boško, Voja, rekao Lajčak, ovlašćeni pregovarač. Sada Aleksandar Vučić odlazi da tamo razgovara, a poručuju mu da o sadržaju pregovora nema.

Mi tražimo da se pod hitno održe one konsultacije o kojima je bilo reči i da se naprave pregovarački okviri za dalje. Ne znam zašto imate problem sa tim da uključite druge političke organizacije kada je takav nacionalni interes u pitanju? Sa kim se vi ovde, ljudi, dogovarate, sa Hilom ili sa srpskim narodom? Pa, taj čovek svako jutro i svako veče gostuje na televizijama i promoviše interes SAD, uveravajući nas da je to interes građana Srbije.

Dakle, 17. februara ste imali čoveka zbog koga su kasnili izbori, Šaipa Kamberija. Cela Srbija je stala, parlamentarni život, da bi Kamberi dobio stolicu ovde u poslaničkim klupama i imunitet. A da li znate gde je bio 17. februara Kamberi? Na proslavi nezavisnosti tzv. Kosova u prostorijama EU. Pa, da li je moguće da se u sred Beograda slavi nezavisnost Kosova? Pa, kada smo to imali u životu da vidimo? Pa, gde su reči osude? Gde je reakcija na tako nešto?

Šaip Kamberi nam se ruga. Pa, to je za razmatranje skidanja njegovog poslaničkog imuniteta, podrivanje ustavnog poretka. Ali, ne, nije Šaip Kamberi rušilac države, nego državotvorna opozicija. Svakog dana su nam glave na naslovnim stranama. Svakog dana. Crtate nam mete na čelu. Svakog dana nas nazivate antidržavnom opozicijom zato što branimo Ustav Republike Srbije, a oni koji krše Ustav Republike Srbije i koji slave nezavisnost Kosova, njih nazivate gospodom.

Znači, Šaip Kamberi je gospodin, a mi smo lažovi, šljivovice? E, to je vaša retorika i to je vaša politika. Ali, to kako vi postupate prema opoziciji, tako postupate prema građanima. Pola miliona građana je za ove opcije ovde dala glas na izborima i pola miliona građana vi nazivate antidržavnom opcijom.

Ja nikoga ne nazivam niti izdajnikom, niti antidržavnom opcijom, niti antisrpskom pozicijom, ali vas podsećam da je jako važno da se okanete daljeg podstrekivanja političke nestabilnosti i da mi kažete šta je sporno da se na bilo kojoj televiziji sa nacionalnom frekvencijom o ovome diskutuje. Šta je sporno da se jedno jedino saopštenje prenese u medijima? Šta je sporno da učestvujemo u debati, da učestvujemo u polemici? Šta je sporno da nas pozovete da damo svoj komentar kada medijski kerberi iznose o nama najveće uvrede? Da li postoji to na svetu? Zašto se tu ne uskladite sa EU, nego kada treba da se šalje narod u borbene misije? E tada ste se setili da mora da se uskladite sa EU.

Prošle nedelje Koalicija za Sandžak, koalicija za rušenje države vam traži… Pazite šta traži potpredsednik Skupštine, ljudi? Potpredsednik Skupštine Zukorlić traži bosanski narod. Zašto to traži, ja ne treba da vas učim. Da bi imao pravo na samoopredeljenje. Da li je to istina ili sam ja slagao? Da li je neko reagovao na to? Traži da se srpski jezik izjednači za bošnjačkim, odnosno bošnjački sa srpskim i traži ili bosanski jezik, a bošnjački narod. Potpuno je svejedno, znamo šta stoji iza svega toga i traži, naravno, iz svega toga ne autonomiju, autonomija je prvi korak, naredni je Sandžak republika.

Savijemo li kičmu bilo, znajte i sami, rušiće Srbiju i vašem i našem Novom Sadu i u našoj Raškoj i u Vranju i u Preševu i u Bujanovcu. Zato smo danas ovde da kažemo – Srbiju moramo da branimo i Srbiju niko ne može da ruši, a mi od Srbije odustati nećemo.

Hvala vam.

PREDSEDNIK: Samo da vam kažem, upravo ste govorili na nacionalnoj frekvenciji, pošto vidim da vas je to posebno brinulo, da znate da je to u redu.

Pravo na repliku.

MILENKO JOVANOV: Meni je drago, dame i gospodo koji ste danas u Skupštini, da ste imali priliku da vidite uživo kako izgleda izliv patetike, laži i manipulacija. Da iskoristim, baš onako kako je koleginica, maločas rekla, retoričkih manipulacija.

Kako to izgleda? Slaže nešto, izmisli, a onda tu temu dalje razrađuje. Evo vam konkretan primer. Slaže da je u prostorijama EU, nekakve u Beogradu, održana proslava nezavisnosti tzv. Kosova. To se nije desilo ni u kakvim prostorijama EU. Desilo se u privatnom stanu, u privatnom stanu, a onda pola sata polemiše o tome šta naša država radi? Pa zašto to dozvoljavate, ali zašto okrećete glavu, pa zar ne vidite šta nam rade, i tako sve vreme. Hvala.

Jesam uspeo da dočaram? Jesam uspeo da dočaram? Jesam uspeo da dočaram? Drago mi je da ste se prepoznali. Kažu da je bilo autentično, idlično.

Šta ste mogli da čujete u ovom govoru? Gospodine Vučeviću, ne znam da li ste sve vreme bili, pošto se i vama koleginica obraćala, ratovaćemo protiv Rusije, izdaćemo Kosovo. Važno da ste vi sve sačuvali, i jedni i drugi. Vi ste sačuvali sve. Mi ćemo ih pustiti u UNESKO, jer su oni odbranili ulazak tzv. Kosova u UNESKO. To su Zavetnici sačuvali. To nismo mi uradili. To nije Aleksandar Vučić dogovarao. To je Mica Zavetnica uradila. Ona je pregovarala sa Japancima da ne prihvate da glasaju za Kosovo u UNESKO, ne Vučić, kakav Vučić, šta Vučić ima sa tim. Napravićemo Sandžak republiku i onda ćemo i Sandžak da odvojimo. To kada izdamo Kosovo, onda ćemo i Sandžak.

Dakle, kako se usuđuje neko ko nije državljanin Srbije ili neki predstavnik neke političke stranke da ima svoj stav, pa makar on bio ovakav ili onakav? Oni će da propišu koji politički stavovi mogu da budu u Srbiji prihvatljivi, a koji ne.

I najzad, da, Aleksandar Vučić će igrati na nemogućem terenu. Ali, za razliku od vas koji se sunčate po Dubaiju ovih dana i kačite na instagram slike iz Dubaija, Aleksandar Vučić ide u Brisel da brani Srbiju.

Vi koji branite ugrožene građane, toliko ste ugroženi da se slikate iz Dubaija i kačite po instagramu slike iz Dubaija. Toliko vam je teško i toliko ste ugroženi.

I najzad, i mi primamo građane i mi razgovaramo sa građanima, pa vas molim da zaštite građane Aranđelovca od razbojničke družine vašeg poslanika, da zaštite imovinu tih ljudi koji tamo žive, kada već nešto hoćete da štitite. Nema vreme, sada vam vreme smeta. Vreme je da zaštitite građane Aranđelovca od razbojničke družine vašeg poslanika.

PREDSEDNIK: Nadoknadio sam delom ono kada su vikali ovi iz Demokratske stranke.

Takođe, replika.

JAHJA FEHRATOVIĆ: Zahvaljujem, poštovani predsedavajući.

Ja razumem kada izgubite svaku ideologiju, pa onda hoćete preko drugih da ostvarujete jeftine političke poene.

Ono što je govornica izrekla, prvo, mora naučiti da pročita Ustav Republike Srbije. U tom Ustavu su ravnopravni svi jezici građana Republike Srbije, da je upoznam da se po tom Ustavu odvija školstvo u ovoj državi i to nikome ne smeta.

Takođe, neka nauči kako se koji narod zove i kako se čiji jezik zove ako hoće uopšte da diskutuje ozbiljno na ove teme. Sve ostalo što je rekla jeste notorna neistina, besmisao, kojim želi da unese nemir u građane Republike Srbije.

Mi ovih dana, nažalost, imamo sa svih strana one koji hoće da raspiruju mržnju, netrpeljivost, koji slute na zlo, a hvala bogu, takvih je mnogo malo, takvih je sve manje i takvi hoće za račun drugih država, za račun drugih politika da unose nemir među građanima Republike Srbije.

Zato sam ja danas u onom obraćanju govorio o dobrim stvarima, o pozitivnim stvarima kako se menja odnos prema građanima ove države u ovom periodu od 10 godina i kako je to politika partnerstva, a ne politika mržnje, politika zla, politika koja nikome neće, niti je donela ikada dobro.

Zato vas molim da svaki put kada dotični na sličan način pokušaju da uvuku građane ove države koji žele dobro ovoj državi, ali pre svega svom narodu i svojim susednim narodima, reagujete na taj način da joj kažete da uopšte ne poštuje Ustav ove države, da ga verovatno nije ni pročitala, jer tamo stoji da je ovo država građana Republike Srbije, među kojima su Bošnjaci i da je ovo država, završavam, gde su jezici svih pripadnika svih naroda priznati, a među kojima i bosanski jezik, jezik Bošnjaka, a sve ostalo jeftina politika koja ne donosi dobro ni Srbima, ni Bošnjacima, i koju neko hoće na taj način da zapali ono što je građeno na polju mira, suživota prethodnih godina. Hvala.

PREDSEDNIK: Hvala.

(Zaim Redžepović: Replika.)

Nisam razumeo osnov?

(Zaim Redžepović: Replika.)

Ne, ne, upravo je govorio predstavnik grupe.

(Zaim Redžepović: Onda Poslovnik.)

Poslovnik?

ZAIM REDžEPOVIĆ: Član 107.

Poštovani, obzirom da postoji, čini mi se, pravilo da ljudi u nedostatku ideja i kada nemaju šta ozbiljno da kažu građanima Srbije, obavezno počnu da negiraju one koji nisu njima po meri.

Hoću da vam kažem i da bude kristalno jasno, ja ovde predstavljam ljude kojima ne pada na pamet da od vas traže dozvolu da li su i šta su, kojim jezikom govore i šta oni misle.

Vi ste možda navikli i imali ste te situacije da se te dozvole traže kod vas, pa da onda vi odgovarate ko jeste Bošnjak i ko nije Bošnjak i šta je Sandžak i šta nije Sandžak i da li postoji bosanski jezik ili ne postoji.

(Predsednik: Samo, gospodine Redžepoviću, da ne idemo u repliku.)

Izvinjavam se.

(Predsednik: Kažite meni, ako sam ja nešto pogrešio. Ako sam ja nešto pogrešio prilikom vođenja, samo mi ukažite i da nastavimo.)

Molim vas da uradite sve što možete da se takve stvari ne dešavaju, jer negiranje i na takav način pričanje sa ljudima koji žive u ovoj zemlji neće dovesti do nikakvog dobra.

Mi smo danas imali sastanke sa ministrom inostranih poslova BiH, gde govorimo o miru. Nikakav problem nemamo ko kako govori, kojim jezikom govori, ali nećemo dozvoliti da se to nama negira.

PREDSEDNIK: Hvala. Razumeo sam vas.

Ne smatram da sam u tom smislu pravila narušio.

Hvala, vidim da i vi ne tražite da se o tome glasa, ali šta da vam kažem, i to je takođe jedan od onih pokazatelja, govorili smo o tome već, navodne teške diktature i represije, što vidite. Govori kome šta padne na pamet. Ironija je da će posle isti ti da dođu i da kažu da nema dovoljno vremena da govore o svakoj temi, jer je zaboga, svaka za njih veoma važna itd, a onda, videli ste to tri puta danas od strane te grupacije, tri puta, znači, 18 i po minuta, 20 minuta, više od 20 minuta, pričaju o svemu osim o onome što je dnevni red, i uvek tako. I sad sve te priče znate napamet, i vi i ja i svi ostali ovde, ali uvek je tako. I to je pokazatelj te teške represije.

Reč ima potpredsednik Vlade Miloš Vučević.

MILOŠ VUČEVIĆ: Hvala lepo, predsedniče.

Dame i gospodo narodni poslanici, vidim da sam vam nedostajao ovih pet minuta. I vi ste nama nedostajali ceo dan, ali ne bi to spomenuo da me vi niste dva puta pitali gde sam bio pet minuta odsutan, dok ste vi bili više od pet sati odsutni, što je vaše pravo, naravno, a vi ćete odgovoriti svojim biračima zašto i kako ste radili i zastupali one koji su vas birali.

Apsolutno je netačno da idemo u neke ratove i da učestvujemo u bilo kakvim borbama. Apsolutno je bitno da li ide jedan ili dva oficira ili da ide bataljon. Ja mogu da vam prihvatim kao olakšavajuću okolnost da niste odslužili vojsku, da se niste bavili vojnom doktrinom i da ne vidite razliku između jednog štabnog oficira i jednog bataljona, a ogromna je razlika, ne samo u broju, nego i u koncepciji.

Mogu da vam pročitam i zvaničan naziv misije u Mozambiku, pa da vidite da li je to borbena grupa kako ste rekli. Naziv je „Vojna misija EU za obuku u Mozambiku“ – „European union training mission in Mozambique“, zvaničan naziv, sa jednim, odnosno dva oficira, štabna oficira koji se rotiraju na svakih šest meseci.

Što se tiče kopnenih, odnosno koncepta borbenih grupa EU, to je „Helbrok“ za upravljanje kriznim situacijama. Ponavljam, sem Bugarske, sve države koje učestvuju su ne priznavači tzv. nezavisnosti Kosova i siguran sam, vašem srcu milo i drago, većinski pravoslavne države, ali vrlo bitan momenat što se tiče te koncepcije, odnosno tog projekta saradnje, a ovde smo bili kritikovani, odnosno predloženo je da treba da idemo u regionalnu bezbednosnu saradnju, pa evo prilike da sarađujemo sa Rumunijom, Bugarskom, Grčkom, Kiprom i Severnom Makedonijom. Severna Makedonija još nije postala članica.

„Helbrok“ grupa, da naše snage, srpske snage opredeljene za učešće u ovoj borbenoj grupi ne idu nigde van granica Srbije. One se nalaze u stanju pripravnosti na teritoriji Srbije unutar postojećeg komandnog lanca Vojske Srbije. U slučaju eventualne odluke o angažovanju borbenih grupa od strane EU, konačnu odluku daju državni organi Republike Srbije u skladu sa postojećim zakonskim rešenjima. Znači, ni jedan pripadnik Vojske Srbije u okviru projekta „Helbrok“ ne napušta teritoriju Republike Srbije. Čak i da EU donese odluku da se ta borbena grupa negde angažuje, da bi se naši vojnici, da bi se pripadnici Vojske Srbije aktivirali mora da prođu sve procedure u skladu sa našim nacionalnim zakonodavstvom, odnosno lancem komandovanja i odlučivanja.

Ja vam sada kažem, dok je ove Vlade i dok je predsednik Republike Srbije Aleksandar Vučić i dok ja radim ovaj posao, sigurno naša Vojska neće ići na ukrajinski font ni sa jedne ni sa druge strane, jer mi to nikada u istoriji nismo radili, niti smo se tako ponašali. Mi znamo šta znači stradanje i šta znače ratovi i šta znači kada ginete i kada gubite ljude, kada stradaju i civili, ali i vojnici.

Rekli ste - ne idu u ratove deca. To znate u kom se kontekstu spominje. Mladići idu, najčešće mladi ljudi, ali i to su nečija deca, i to su nečiji sinovi, braća, muževi, prijatelji, kumovi, komšije. Nisam video da oni koji nas pozivaju da treba da budemo hrabri i odvažni su, recimo, na konkretnom, ličnom primeru pokazali da su spremni da izdvoje šest meseci za svoju državu, pa da se jave na dobrovoljno služenje vojnog roka i, evo, sada konkurs za specijalne jedinice. Idealna prilika za sve one koji misle da treba Srbija dodatno da jača bezbednosno, ja verujem u to, da se jave i da se stave na raspolaganje svoje otadžbine, a ne da budu, kao što predsednik Republike govori, dobrovoljni davaoci tuđe krvi, i da su spremni da ratuju do poslednjeg, ali tuđeg sina.

Spomenuli ste da ne bude kao u Briselu, ono što nas čega, odnosno vezano za Briselski sporazum, ono što nas čeka u ponedeljak i narednih dana, ali samo nemojte da nam se desi kao sa Z4 ili Rambujeom, pa da posle stradamo i da promašimo određene istorijske okolnosti. Iako niko nije bio zadivljen ni jednim od tih predloga i sporazuma, ali smo nakon toga prolazili samo gore, a ne bolje. Da smo prošli bolje, danas ne bi pričali o ovome.

Kažete da se ne priča o tome. Imali ste dva dana sa predsednikom Republike ovde raspravu od preko 12 sati po danu. Prenosili svi mediji i uživo i izveštavali. Kako to niste mogli da pričate? Vi sada opet reciklirate temu Kosova i Metohije verovatno očekujući, pošto nije tu predsednik Republike, biće lakše, moći ćemo lakše da izdominiramo. Nisam ja kriv što ste upropastili šansu i što ste pravili one performanse nasilja i upropastili praktično mogućnost da se razgovara o tako bitnoj i osetljivoj temi, a ne da se maše Poslovnikom, nego da se pokaže šta se zaista misli i kako se oseća o Kosovu i Metohiji ili šta treba dalje da radimo.

Što se tiče konsultacija, pa bili ste pozvani, pa ste odbili da dođete na konsultacije, jer postavljate stalno uslove i uslove, vaši koalicioni partneri.

Još nešto da vam kažem, imate pravo, ali ja vam nekako ne priznajem da ste vi državotvornija politika od one politike kojoj ja pripadam i ne priznajem vam da više volite Srbiju od mene i ne priznajem vam da više volite dobro Srbiji i ne dajem vam pravo da nam kažete da ćemo da izdamo Srbiju zato što živimo i radimo za Srbiju, svaki dan, a radimo tako da Srbija preživi, a ne da stradimo, a ne da izginemo, da se borimo tada kada dođe momenat da se borimo, a pre svega da se politički borimo i da čuvamo narod. Čuvajući narod, čuvamo i teritorije. Tamo gde smo izgubili narod gubili smo i teritorije, a to se nije tako davno desilo.

Da se malo presaberemo, da malo promislimo, da budemo mudri, da ne kažem lukavi, da se ne junačimo, a posebno da se ne junačimo sa drugima, nego da čuvamo ono što imamo i da ne pričamo svaki dan taj toliko već otrcani, izlizani narativ da će neko nešto da izda, a da će onda neko da mu sudu ili će doći da ga opominje da je nešto uradio zbog čega će ga proklinjati pokolenja i pokolenja. Niko ništa nije izdao i niko neće ništa izdati, ali ćemo da čuvamo Srbiju i da gledamo kako da se provučemo kroz ove hridine i uzburkano more i da dođemo do neke mirne luke.

Ja sam vas pažljivo slušao i ovo pokazuje vašu političku kulturu, kao što je vama smetalo mojih pet minuta odsustva, a meni ne smeta vaše višesatno odsustvo. Sve vam priznajem osim toga da volite više Srbiju od mene i da mi držite patriotska predavanja, jer ja sam bio tamo gde god je trebalo da se bude za Srbiju i verom u politiku koju vodi Aleksandar Vučić, jer čuva Srbiju. Hvala vam lepo.

PREDSEDNIK: Hvala vam.

Hoćete li vi?

Dva minuta.

MILICA ĐURĐEVIĆ STAMENKOVSKI: Gospodine ministre, ni na koji način nisam želela da na vaše odsustvo ukažem kao problem, već iskreno sam žalila što niste bili tu i vidim da je u vašem odgovoru bilo dosta propusta, niste pažljivo saslušali ono što sam rekla. Dakle, insistiram da Srbija treba da podrži samo one operacije koje su odobrene od strane UN. Ne znam šta je tu sporno. Sve ostale operacije su ili NATO operacije ili operacije EU pod patronatom NATO. Tu je kraj priče. Mi kao vojno neutralna država imamo svojevrsne ograde, svojevrsne rezolucije na koje možemo da se pozovemo i da u tome ne učestvujemo. Mislim da je to sasvim u redu.

Što se tiče ovog takmičenja ko više voli Srbiju, nikada to nisam potencirala, niti sam uopšte prejudicirala da će doći do nekakve izdaje, ali ako vi ne planirate da potpišete sporazum, na šta vas mi podsećamo da nikako to ne smete da uradite, ne znam zašto očekujete aplauz poseban zato što treba da branite Ustav. Vi nemate, ljudi, mandat da to potpišete. Ako vi to ne planirate, pa vama će dobro da dođe ova naša pozicija kada odete u Brisel i da kažete – vidite, ovi desničari, potpuno su pomahnitali, prave nam nerede, nasilni su, hoće da se biju, ne smemo da potpišemo. Koristite nas kao argument. Što se vi sa nama obračunavate kada mi na taj način dajemo vama jedan pregovarački argument više da vi tamo možete da se pozovete na naše zaoštravanje kao jedan od argumenata koje sve vlade koriste u čitavom svetu? To je potpuno legitimno.

Sad što se tiče gospodina Jovanova, ja sam u blagoslovenom stanju, a vas hormoni ubiše. Politički pol ste promenili, ne znam da li planirate da menjate i neki drugi pol. Znači, vidim višak ženskih hormona, primećujem, gospodine Jovanov, svaki put ste sve bolji, uverljiviji kada oponašate moj glas.

PREDSEDNIK: Dva minuta.

Reč ima Milenko Jovanov, dva minuta.

Izvolite.

MILENKO JOVANOV: Stvarno nemam nameru da vam polemišem sa ovim, sve ste u pravu imam više ženskih hormona i to je u redu. Šta da radim, tako me majka rodila.

(Đorđe Miketić: Sram te bilo, pominješ hormone.)

Čekajte, rekla mi da imam i ja kažem da imam i šta je problem? Ona je meni rekla.

Ovaj čovek, ja ne znam, jel se ti drogiraš? Šta je s tobom? Jel ti slušaš šta govori žena? Ona kaže da ja imam višak ženskih hormona, ja kažem slažem se imam. Šta je problem?

(Đorđe Miketić: Politički pol.)

I menjao sam politički pol, menjaću i ovaj pol ako mi se bude menjalo i sve je super i šta s tim? Šta je bre vama, ljudi? Napadaš novinare, maltretiraš čoveka, obezbeđenje reaguje. Šta je bre vama? Kako vas bre nije sramota više?

Znam da ste vi i formalna koalicija i da jedni druge podržavate ali dajte malo se suzdržite. Malo se koncentriši, bre, "prati radnju fabule", što kaže Radovan Treći.

Jel mogu sad konačno da govorim o onome zbog čega sam tražio reč?

(Aleksandar Jovanović: Vraćam ti vreme.)

Ćuto, ja sam tebi drugarski govorio da se maneš vinjaka i nisi me poslušao. Odmah si otišao kod Danice Vučenić i sad ti se cela Srbija smeje. Kako si ono rekao: "Treba da blokiramo GGGazelu"? Jesi li tako rekao? Nemoj bre, Ćuto, mani se bre toga. Postao si viralan čovek, bre. Pusti, bre, mani se vinjaka, odmori s tim. Nemoj pod uticajem vinjaka da ideš u emisije. Rekao sam ti da ne dolaziš u Skupštinu pod uticajem vinjaka, nemoj ni u emisiju. Evo, sad ti i to kažem drugarski, za tvoje dobro, a ti nećeš da slušaš.

E sad da se bavimo ovim. Jeste li vi, gospodine Vučeviću, čuli kako je "Polet" iz Nakova smatrao ili su ljudi tamo smatrali da su prvaci Evrope u fudbalu ili da su najbolji u Evropi? Znate li za tu priču? Oni pobede "Kikindu", "Kikinda" "Vardar", "Vardar" "Partizan", "Partizan" "Real", a "Real" u tom trenutku prvak Evrope, samim tim oni su prvaci Evrope. E tako i ovo, vi sad sarađujete sa nekim iz EU, EU to znači NATO, NATO znači pomoć Ukrajini, Ukrajina ratuje sa Rusijom, vi ćete da ratujete protiv Rusije. Eto, to je to, to je ta logika.

Koja je odbrana protiv te logike? Pa da prosto razobličimo tu laž, tu brutalnu laž koja se stalno ponavlja. Ja mogu da promenim pol, ja mogu da promenim politički pol, ali ovako da lažem, ne mogu nikad. Hvala.

PREDSEDNIK: Hvala, gospodine Jovanov.

Samo da vidimo šta je po Poslovniku.

Za vas sam razumeo, vi čekate kao ovlašćeni predstavnik posle. Dobro.

Poslovnik je?

(Ivana Parlić: Poslovnik.)

Vi ste hteli po Poslovniku? Izvolite.

IVANA PARLIĆ: Predsedavajući, član 107. Dozvolili ste do sada u radu Narodne skupštine sve i svašta. Dozvolili ste da se Skupština zaista pretvori u cirkus. Niste dozvolili koleginici koja vas ozbiljno moli i vas ministre da ne zamajavate javnost, stavljate temelje velike Albanije danas i u ponedeljak, to je problem.

PREDSEDNIK: Nema obraćanja ministrima kada meni ukazujete na povredu Poslovnika.

IVANA PARLIĆ: Vama i govorim, vi ste saučesnik, Orliću, takođe, nema razlike.

PREDSEDNIK: Nisam ja ministar.

IVANA PARLIĆ: Vama i svima vama, nema razlike. Znam ja dobro ko ste vi.

PREDSEDNIK: Gospođo Parlić, stalno grešite.

Prošli put ste rekli - vi i ministarka nešto, ovo-ono; i onda kao obraćate se meni. Znači, stalno to radite i svaki put isto i potpuno bezveze. Da bar ima nekog smisla, pa hajde.

Neću ništa ni da vas pitam.

I vi čekate? Gospodine Lutovac vi čekate kao ovlašćeni. Samo da završimo sa ovim odgovorima.

Reč ima potpredsednik Vlade.

MILOŠ VUČEVIĆ: Hvala.

Pažljivo sam vas slušao, kao što vidite, ja sam se držao onoga što ste vi govorili i razumeo sam protiv čega ste vi. Vi ste protiv učešća naše vojske u mirovnim misijama koje su pod pokroviteljstvom EU, a naša politika je da je to politički isplativo za Srbiju, jer idemo u mirovne operacije, mirovne misije, a ne u ratove i sukobe. Ne idemo da pucamo ni na jednu, ni na drugu ili neku treću stranu, nego da pomognemo tim narodima i tim državama da se održi mir ili da dođe do političke konsolidacije i stabilnosti, to je naša misija, gde god idemo u okviru EU. Već imamo tri misije pod pokroviteljstvom EU, nije ovo prva stvar.

Ponavljam, što se tiče borbene grupe „Helbrok“ radi se o regionalnoj kolektivnoj bezbednosti, gde pored nas učestvuje Rumunija, Bugarska, Grčka i Kipar. Ukrajina je istupila, a da bi eventualno negde bili angažovani, radi se o jednom vodu vojne policije, moraju prethodno da državni organi donesu odluku da bi se negde angažovali, kompletna ponovo procedura. Svakako nećemo moći da pucamo ni na jednu, ni na drugu stranu Ukrajine.

Nije istina da je to NATO pakt, nije to supstitucija za NATO pakt, ali da, nama je to korisno da bar negde spustimo politički pritisak na našu državu koji postoji. Da, postoji. Postoji iz više uglova. Hajde da budemo, ponavljam, malo mudri, da nešto što nas ne košta, a neku nam korist donosi, makar malu, minimalnu ili možda nam ni ne donosi korist, ali nam ne pravi štetu ili smanjuje štetu ili smanjuje pritisak, da to iskoristimo, samo da malo razmislimo zašto to radimo, a ne da više negde ginemo, ili ne znam, da vodimo tuđe ratove.

Dosta smo mi ratovali u dvadesetom veku. Svakako nam se ne ratuje na tuđim teritorijama i to srpska vojska, odnosno Vojska Srbije i naš narod nikada nije ni radio, osim kada se vraćao svojoj otadžbini, svojoj kući, tako da to apsolutno ne stoji.

Ja vama nisam osporio da volite državu Srbiju. Ja mogu da osporim vašu politiku i mislim da ne pomaže Srbiji u ovom trenutku. Ja verujem da ne pomaže zato što to kada otvorite govor, svi vi koji danas otvarate govor sa godišnjicom sukoba u Ukrajini, svi navlačite omču Srbiji, jer predstavljate Skupštinu Srbije kao UN. Svi vi koji zastupate tvrdo ukrajinske i tvrdo ruske stavove, svi ste danas otežali poziciju Srbije i za to morate da snosite političku odgovornost, jer to nije tema danas parlamenta Srbije, jer za to vas nisu birali građani Srbije, nego su vas birali da čuvate Srbiju.

Nije posao Srbije danas da se meša i da prva bude najpametnija, nego da bude mudra. Bravo za sve vas koji ste se javili vašim principalima i poslali link kako ste nam održali predavanje i nosite jednu ili drugu lentu, ništa dobro Srbiji niste pomogli, ni uradili. Super je to što ste odradili svoj posao, ništa dobro Srbiji niste uradili, ni jedan dobar potez to nije za Srbiju, ništa dobro nije donelo Srbiji.

O tome neka se raspravlja u UN, a ne u parlamentu Srbije. Nemojte vi da unosite Srbiju u sukobe gde joj nije mesto.

Tako da, mi idemo u mirovne misije…

(Nebojša Zelenović: Ovde vlada jednoumlje. Vas je izabrao Vučić, a nas narod.)

Gospodine Zelenoviću, samo polako. Lepo.

PREDSEDNIK: Nemojte, Zelenoviću, da vičete.

MILOŠ VUČEVIĆ: Dozvolite mi da završim ako ste za to da ne vlada jednoumlje. Dozvolite mi da završim to što govorim ako ste protiv jednoumlja.

PREDSEDNIK: Samo sedite malo, nemojte da vičete.

MILOŠ VUČEVIĆ: nemojte da me prekidate ako ste za to da se čuju različiti politički stavovi, a vi mi ne date da govorim, a ja sam ćutao svaki put kada ste vi govorili, reč vam nisam rekao jer poštujem ovaj dom.

(Nebojša Zelenović: Tako što nas vređate.)

Kad sam vas uvredio, gospodine? Jedino ako vas vređa istina, vas vređa istina. Ja vam kažem da ste napravili štetu što vi ste veći zastupnik jedne strane nego što je ta druga strana sama za sebe.

Da me ne zamajavate sa vašim ispraznim političkim stavovima, Srbija će da vodi odgovornu politiku, učestvovaće u mirovnim operacijama gde god procenimo da je to politički dobro za Srbiju, gde god smo pozvani da učestvujemo, gde god mi možemo da budemo zemlja kontributor, gde mi možemo da odgovorimo na zadatke.

Da vam još nešto kažemo, mi time snažimo i vojsku Srbije, pošto naši vojnici su u tim misijama na treninzima i obuci zajedno sa pripadnicima drugih vojski. Dobijamo i ekonomsku pomoć za kupovinu i naoružanja i vojne opreme za istu tu našu vojsku učestvujući u tim misijama. Da malo samo razumete čitav spektar kojim upravljamo kroz učešće u takvim misijama.

Nemojte nas dovoditi u bilo kakav sukob sa bilo kim, jer mi ne želimo sukobe, posebno između velikih stvari. Možda je to vama smešno, meni nije smešno. Meni nije smešno stradanje ni ukrajinskog ni ruskog naroda, a sad vam kažem, vojska Srbije se ne sprema da puca na bilo koga, osim ne daj Bože, da neko napadne našu državu. Ne daj Bože.

To je misija Vojske Srbije, to su zadaci Vojske Srbije, a ona ima tzv. treću misiju, a to je da učestvuje u mirovnim operacijama i pod UN, ali i u drugim sistemima, odnosno drugim nivoima organizacije, a to jeste EU.

Još jednom – nemojte samo da propustimo neke šanse, kao što smo istorijski propuštali, pa smo posle nestajali, pa smo posle dočekivali kolone izbeglica, pa smo posle kukali što nešto nismo bili politički mudri.

Vi ste se stideli njih, svakako, vi niste smeli ni da ih spomenete. Jasan je vaš odnos.

Nego, da malo iskoristimo neke istorijske prilike i da budemo mudri, da budemo malo pametni da nam treba malo politike Miloša Obrenovića i da čuvamo ono što imamo, a to jeste Srbija.

Hvala vam.

PREDSEDNIK: Hvala.

(Milica Đurđević Stamenkovski: Može replika?)

Ne.

Vi hoćete Poslovnik?

(Borislav Novaković: Poslovnik.)

Morate da se prijavite.

(Narodni poslanici SNS dobacuju.)

Morate da se prijavite.

Ne, ne. Ako hoćete po Poslovniku…

Dobro. Ajde da ne gubimo mi vreme sada, daću ja reč dalje pa vi posle se javite po tom Poslovniku.

Reč ima Zoran Lutovac.

ZORAN LUTOVAC: Poštovani građani Srbije, nije dobro što je Skupština propustila i ovu priliku da pokaže da je centar političkog zbivanja.

Nije dobro, dok ja govorim ovde se čuje, ponovo, galama, a predsednik Skupštine uopšte ne reaguje, pravi se da to ne primećuje.

(Narodni poslanici SNS dobacuju.)

Nije dobro što smo objedinili raspravu tako različitih tema. Kaže predsednik – o tome odlučuje Skupština. Ako je Skupština toliko svemoguća da objedini babe i žabe, pa ajde da Skupština izglasa da od sutra imamo leto, da skinemo ove kapute.

Ne može se o notornim stvarima glasati. Notorne stvari da mi ovde raspravljamo objedinjeno o mnogo različitim stvarima. Dakle, tematski veliki broj članova i najzad mali broj minuta. Malo vremena da se raspravlja o ovako velikom broju tema.

Za ilustraciju vama građanima to otprilike znači ovako – da grupacija koja ima 10 poslanika ima 12,5 minuta da raspravlja o ovih 26 tačaka. Ukoliko biste uzeli samo da čitate tačke dnevnog reda, potrošili biste pola vremena. Eto, to vam znači otprilike kako je organizovana ova današnja sednica Skupštine.

(Narodni poslanici SNS dobacuju.)

Nije dobro što o kandidatu za izbor direktora Agencije za sprečavanje korupcije mi danas čujemo ukratko izveštaj o tome ko se prijavio, koliko je ko dobio bodova i mi sad o tome treba da se izjasnimo. To je apsolutno neprihvatljivo. Trebalo je da čujemo kandidate na nekoj možda pripremnoj sednici, u maloj sali, da čujemo njihove programe, da vidimo ko su ti ljudi i šta nude u programu, a ne iz druge ruke da nam kažu – majke mi, ovo su dobri kandidati, svako od njih je dobio toliko i toliko bodova, a vi, pošto ste Skupština, pošto ste samo servis izvršne vlasti, vi prosto izglasajte ovo što smo vam mi doneli. To je i dalje potcenjivanje ovog doma. To je potcenjivanje Skupštine.

Što se tiče koncepcije koja je postavljena za ovu sednicu, ona je usmerena tako da vi ne možete da govorite pojedinačno o tačkama, što bi trebalo da bude praksa, nego mi moramo da se bavimo uopšte, načelno političkim temama i vi nas usmeravate na to.

Pošto je to tako, možemo i tako, ja ću se i ovaj put osvrnuti na korupciju. Korupcija se definiše kao zloupotreba javne pozicije za privatnu korist. To je jedna najopštija definicija koju koristi „Transparens internešnal“ i Svetska banka, vrlo raširena jedna definicija.

Publije Kornelije Tacit, stari rimski istoričar i senator u vreme Vaspezijana, rekao je sledeće – što je država korumpiranija to je više zakona. Za Srbiju bi se danas moglo reći – što je država korumpiranija, to imamo više zakona, to imamo više institucija, to imamo više izveštaja. Previše izveštaja puno praznog sadržaja. Ne samo to. Mi danas govorimo o izveštajima iz 2021. godine, umesto da, u najgorem slučaju, razgovaramo o izveštajima iz 2022. godine.

Korupcija krade od siromašnih i bednike pretvara u bogataše, uništava dobro upravljanje, uništava moral, uništava sve vrednosti u društvu. Živimo u državi gde se velikim lopovima skida kapa, a malim lopovima skida glava. To je problem ovog društva.

Da parafraziram Lorda Ektona koji kaže – svaka vlast teži da bude korumpirana, a apsolutna vlast teži da bude apsolutno korumpirana. Tu nema šta da se doda, osim da se konstatuje činjenica da mi nemamo institucije koje se protiv bore.

Sva ta nezavisna tela, mi ne možemo da ih nipodaštavamo, oni su tekovina demokratski uređenih država. Jedini je problem u tome što mi nismo uređena demokratska država i što te institucije ne služe građanima, nego u ogromnom broju slučajeva služe vlastima. To nije dobro i to nije u javnom interesu, a sve što nije u javnom interesu nije dobro za građane, kada pljačka i korupcija postanu nešto uobičajeno, nešto što su građani prihvatili, nešto na šta su navikli. Makijaveli je rekao da se to dešava u državama u kojima se građani ugledaju na vlast. Posle toliko godina nema se šta dodati ovome.

Nema većeg patriotizma, nego danas boriti se protiv korupcije i kriminala. Zato je važno da svako od nas učini onoliko koliko može, pa i parlament. U uređenim državama parlament je centralno mesto borbe protiv korupcije, uz javnost i medije. Kao što znamo, javnost je uništena, javno mnjenje ne postoji, mediji su pod kontrolom, a Skupština je, nažalost, puki servis izvršne vlasti. Zato je borba protiv korupcije nikakva, nema nikakve rezultate. Tome dodati još i moralni kukavičluk i intelektualnu korupciju i onda dolazimo u ovo stanje u kome se nalazimo danas, u stanje jedne apatije u kome građani ne vide izlaz iz svega ovoga.

Kada pogledamo građane, javno mnjenje o korupcije, jedno istraživanje javnog mnjenja, relevantno istraživanje iz 2017. godine kaže da 86% građana smatra da su političari korumpirani i to nije slučajno, 12 da nema previše korupcije među njima i svega 1,1% da je nema uopšte.

Istraživanje koje je urađeno u decembru prošle godine pokazuje da su ti procenti još lošiji, 88,5% građana smatra da je korupcija ogromna, svega njih 4,1% da nije previše raširena i 1,3% da je gotovo nema. To su, građani Srbije, porazni podaci. To su porazni nalazi i istraživanja javnog mnjenja, pogotovo što ako uzmemo u obzir činjenicu da je ova vlast došla upravo na programu borbe protiv korupcije. To je bilo jedno od ključnih obećanja ove vlasti, borba protiv korupcije, uradićemo stvarno sve ono što je potrebno da se izborimo protiv korupcije.

Onda je usledilo hapšenje Miškovića. Mišković je uhapšen. Rejting prvog čoveka je skočio enormno, i od tada nikada nije padao, jer se držao uz pomoć svih poluga vlasti, kontrolisanih medija, uzurpiranih institucija. Šta smo dobili? Dobili smo još veću korupciju nego koja je bila tada, i dobili smo čoveka sa velikim rejtingom, a Mišković, koji je uhapšen, bio je na svetskom prvenstvu u fudbalu za jedno sa funkcionerima SNS. To vam je politika, to vam je razlika između onog što je obećano i onog što se čini u stvarnosti.

Koji su sistemski uzroci korupcije? Sistemski uzroci korupcije su pre svega, sprega vlasti i kriminala. Nedemokratski politički sistem, simbioza vlasti, medija i novca. Politička, medijska i ekonomska moć kada se objedine, dovode do ovakvog društva u kojem mi danas živimo. Nema podele vlasti, nema javnog mnjenja, zarobljeni mediji, rezultat je korupcija, protekcionizam i monopol.

Primeri sistemske korupcije. Aleksandar Obradović, uzbunjivač iz Valjeva, koji je upozorio na to da se javni interes narušava zarad privatnog interesa, i šta je on dobio umesto toga, umesto da dobije odlikovanje on je uhapšen. Umesto da dobije podršku svih građana, on je maltretiran kroz medije. To je rezultat ovakve politike.

Kako se završila afera sa ocem ministra Stefanovića? Kako se završila afera sa predsednikom opštine Palilula. Kod njega je nađeno 350 hiljada evra u stanu, ja koje kaže da je dobio na svadbi. Zamislite, na svadbi dobio. Jel, živa i zdrava tetka iz Kanade? Šta rade institucije? Da li je čuveno koferče završilo u muzeju korupcije. Nemamo muzej korupcije, imamo samo muzej iluzija. Predlažem da napravimo muzej korupcije. To bi bio najposećeniji muzej u Srbiji. U tom muzeju korupcije simbol tog muzeja korupcije bio bi Beograd na vodi, kao najbolji, najveći eksponat korupcije u Srbiji.

Na kraju da kažem još nešto, koji god ministar, ministarka, funkcioner izvršne vlasti ovde dođe da obećava govori o izgradnji, o izgradnji puteva, o izgradnji bolnica, o izgradnji objekata. Zašto izgradnja? Zašto nacionalni stadioni, zašto fontane, zašto jarboli. Zato što se na izgradnji sprovodi projekat visoko ugradnje. Imali smo političare sa vizijom, sada imamo političare sa provizijom. Hvala.

PREDSEDNIK: Samo da vam kažem, gospodine Lutovac, ovo što ste predložili da stavimo na glasanje, zaista ne možemo. Prosto, Poslovnik ne dozvoljava, ali imate moju saglasnost da skinete kaput ako želite.

Po Poslovniku.

BORISLAV NOVAKOVIĆ: Predsedniče, reč je o članu 108, koji u prvoj alineji kaže sledeće – o radu na sednici Narodne skupštine stara se predsednik Narodne skupštine. Dozvolite da konstatujem da se ne starate o redu. Dakle, u više navrata, citiraću samo dve eklatantne rečenice koje je izgovorio potpredsednik republičke vlade i ministar odbrane, kaže- nisu vas za to birali građani i drži nam predavanje kao predstavnik izvršne vlasti, što je naš posao. Drugo, ništa dobro Srbije niste uradili, opet, kao predstavnik izvršne vlasti, drži predavanje nama ovde u parlamentu.

Vi ste kao predsedavajući, po ovom Poslovniku, na osnovu člana koji sam citirao, dužni da branite integritet ove skupštine. To podrazumeva da predstavnici izvršne vlasti ne mogu tako da se ophode prema predstavnicima parlamenta. To znači, da moraju da govore sa dužnim poštovanjem, da koriste argumente, da govore jezikom struke, i da se ne upuštaju u strančarenje. Ono što smo čuli od potpredsednika Vlade, i ministra odbrane, je uvredljivo i apsolutno ne odgovara odnosu koji moraju imati gosti u ovom parlamentu, u ovom slučaju predstavnici Vlade, odnosno, predstavnici izvršne vlasti koji moraju sa dužnim poštovanjem da se ophode prema poslanicima. Vi ste po Poslovniku dužni da branite integritet ovog parlamenta i integritet svakog poslanika ponaosob. Vi to ne radite, ja vas pozivam da to radite. U danu kada se bude odlučivalo o tome želim da se izjasni Skupština.

PREDSEDNIK: Dobro.

Odlučivaćemo. Ne znam da li to i dalje znači da vas odgovor ili obrazloženje zanimaju. Možda da, možda ne.

Ipak ću da ih dam, da ne bude dam nešto propustio vezano za Poslovnik, ali glasaćemo, ne brinite ništa.

Dakle, svakako mislim da se potpredsednik Vlade obraćao sa poštovanjem. Nije to nikakav problem da se ukaže na to da postoji interes građana koji su dužni ljudi da poštuju i da ga brane. Ne vidim tu ništa uvredljivo. To je sve potpuno na mestu. Verujem da ste i vi saglasni sa tim da treba da se vodi računa o interesu građana i da to treba da rade svi u ovoj sali. Ništa tu sporno nema.

Nešto je drugo tu u stvari po sredi. Vi ste ukazali na odnos između stranaka, ali nije o strankama uopšte govorio potpredsednik Vlade. Ako vi mislite da to treba da, pre svega definiše odnose među ljudima, mislim da ste ovde vi pogrešili. Ali, ako govorimo o poštovanju, samo jednu stvar da vas zamolim, nemojte vi, kao ljudi koji su druge u ovoj sali i psovali i fizički napadali, vređali i ugrožavali na najgori mogući način, nemojte vi da govorite o poštovanju prema drugim ljudima. Jer to sada već deluje uvredljivo i tim ljudima koji ovaj prenos gledaju. Samo to da zamolim. A, nije problem nikakav, glasaćemo o ovoj povredi Poslovnika.

Pravo na repliku.

MILENKO JOVANOV: Jedno kratko obraćanje, prosto digresija, pošto nema odgovora na povredu Poslovnika, a prosto moram da prokomentarišem.

Vi i ja se znamo nekih desetak godina, nešto jače i privatno ste mi drag i simpatičan čovek i kolega, ali to što ste doveli do frustracije neke ljude u Novom Sadu koji ovde sada frustracije leče, a mi to i kad vi niste tu moramo da slušamo, ne znam kako ću da vam oprostim i kako ću preko toga da vam pređem, ali dobro.

Da se vratimo na ovo, prvo je bilo kukanje kako kaže spojene sve tačke dnevnog reda. Petog maja 2010. godine zasedala je Skupština, neću da čitam sve zakone, ali bio je Zakon o pivu, zakon o izmenama i dopuna Zakona o Agenciji za privatizaciju, zakon o izmenama i dopunama Zakona o regionalnom razvoju, pa Zakon o potvrđivanju recimo Konvencije o privremenom uvozu, pa Zakon o priznanju sorti poljoprivrednih bilja, pa zakon o šumama, pa recimo Zakon o vodama, pa Zakon o veterinarstvu, pa Zakon o organskoj proizvodnji, Zakon o lekovima i medicinskim sredstvima, da ne čitam dalje, bilo je nekih protokola, nekih ugovora itd. i sve 94 tačke, stranka gospodina Lutovca je spojila u jednu raspravu. Devedeset četiri tačke dnevnog reda, objedinjena rasprava, svi mogući zakoni. Vi sada nama držite predavanje. Pa mi pripravnici ne možemo da budemo za ovo što ste radili.

Bavite se Miškovićem i mene interesuje i pravosuđe tu, bar koliko mogu da kažem, a da ne bude da utičem na nezavisnost, mnogo toga treba da objasni, jer i meni nije jasno kako neki ljudi za koje svi znamo iz bivše vlasti šta su radili, kako su radili, danas imaju dokaz da su nevini ko dečija suza, a nekretnine ostale, milioni ostali. Niko ni zašta nije odgovarao. Jako me to zanima i živ nisam da vidim kako to nezavisno sudstvo obrazlaže.

Ako se već bavite Miškovićem, evo da vas pitam da istražite u okviru svoje stranke, ko je zajedno sa Miroslavom Miškovićem imao udeo u centru Kruševca u „Maksiju“? Dakle, ko je u centru Kruševca, pošto vidim da pišete, zajedno sa Miroslavom Miškovićem, imao udeo u tom „Maksiju“? jedan vaš poslanik, vidim evo klima glavom, prepoznao se, znao. Skriveno vlasništvo do duše, ali se prepoznao. Znao je čovek šta je imao. Prema tome, kada u taj muzej korupcije gospodine Lutovac ne bi moglo da se uđe od svih primeraka žutog režima. Hvala.

PREDSEDNIK: Hvala gospodine Jovanov.

Ovo što ste sada izneli, priznajem nisam znao. Devedeset četiri tačke ste spojili. Što vičete gospodine? Prepoznali ste se u onom delu za Kruševac? Dobro.

Sve u redu. Hteo sam da kažem svaka čast ako ste 94 tačke spojili. Nije mi palo na pamet da je to moguće.

Idemo redom.

Prvo ministar Goran Vesić, pa pravo na repliku Zoran Lutovac, pa svi dalje.

GORAN VESIĆ: Hvala.

Jutros smo razgovarali o tome kako je Narodna skupština pre 142 godine, ovde, ova Narodna skupština ne na ovom mestu, već na drugom tamo gde je sada bioskop Odeon pričala o izgradnji, o izgradnji pruge koja je inače Srbija dobila kao obavezu kada je 1878. godine postala nezavisna država, da kao i sve druge evropske države izgradi prugu.

Malopre smo čuli kako država ne treba da se gradi, i kako ne treba da se gradi ništa, i kako država treba da stoji, odnosno da bude, verovatno onako kao je izgledala neke 1878. godine, i to smo čuli da je politički program, da ne treba ništa da se gradi, da nam ne trebaju ni putevi, ne trebaju nam ni pruge, ne trebaju nam ni aerodromi, ne mora ni jedan grad da bude saobraćajno povezan, ne trebaju nam ni fabrike, ne trebaju nam ni radna mesta, ne treba ništa da se gradi. Čuli smo sada, da ovde ima onih koji građanima Srbije nude da se ništa ne gradi. A, to je zato što ništa ne znaju da izgrade, jer da nešto znaju da izgrade, verovatno bi gradili. E, kako to izgleda, ja ću vam reći na nekoliko primera. Evo, uzećemo samo puteve i pruge.

Od 1976. godine do 2012. godine na teritoriji Republike Srbije za 36 godina izgrađena je nula kilometara pruga, nijedna jedina pruga, nijedan metar pruge, nijedan centimetar pruge. Od 2012. godine do 2022. godine izgrađeno je 134,7 kilometara nove pruge, mogu i da pominjem ko je ako to nekog interesuje, Pančevački most, Pančevo glavna, Gilje – Ćuprija, Paraćin, Mala Krsna, Smederevo - Luka Smederevo, brza pruga Beograd centar - Novi Sad, Subotica – Horgoš - državna granica.

Od 2001. godine do 2012. godine rekonstruisano je ukupno na teritoriji Republike Srbije 31 kilometar pruga, za jedanaest godina 31 kilometar pruga. Koliko to dođe 300, 400 metara godišnje? Tako nešto, jedna jedina pruga od Batajnice do Golubinca. Od 2012. godine do 2022. godine u Srbiji je rekonstruisano 754,9 kilometara pruga, da ne čitam sada taj spisak pruga, trajaće dugo, znaju oni građani Srbije koji žive u tim krajevima, ko je su pruge rekonstruisane?

Znači, ukupno kad saberemo novoizgrađene, i rekonstruisane pruge od 2001. godine do 2012. godine novoizgrađeno je i rekonstruisano je 31 kilometar, a izgrađeno je i rekonstruisano 889,6 kilometara. Tako je kada se gradi.

U ovom trenutku na teritoriji Republike Srbije gradi se 156,8 kilometara pruga, obnavlja i gradi, a verovali ili ne od 2023. godine do 2030. godine biće izgrađeno i rekonstruisano 1729 kilometara pruga. Ako uzmemo u obzir da u Srbiji ima nešto malo više od 3.300 kilometara pruga, onda vam je jasno kako je to kada se gradi.

Ajmo, sad na puteve, do 2012. godine otkad su počeli da se grade auto-putevi 70-ih godina 20. veka, izgrađeno je ukupno 596 kilometara puteva. Od 2012. godine do danas izgrađen je 381 kilometar, trenutno se gradi 502,7 kilometara puteva i brzih saobraćajnica. Gde se sve gradi, ne treba takođe da pominjem posebno, jer to znaju građanke i građani Srbije u tim krajevima Srbije gde se gradi.

Planirano je za rekonstrukciju i izgradnju od 2023. godine 944 kilometara novih auto-puteva i brzih saobraćajnica. Već možemo da kažemo da će se jedna graditi, a to je oko 105 Beograd-Zrenjanin-Novi Sad, već će biti potpisan ugovor u januaru sledeće godine. To je znači od tih 944 kilometara već 105 kilometara manje.

E, tako je to kada se gradi i tako je to kada je politika države da se država razvija i da se gradi. Tako je to i kada vodite računa da se svaki deo Srbije ravnomerno razvija. Da ne pričamo sada o aerodromu „Nikola Tesla“, da ne pričamo o tome kakva je hajka bila kada je gašen JAT i kakve smo sve gluposti slušali da Srbija ostaje bez avio kompanije, da Srbija više nema avio kompaniju, a danas je Er Srbija najjača regionalna avio kompanija, 15 novih linija su otvorili prošle godine, 22 nove linije otvaraju ove godine. Danas je Srbija u vlasništvu 86% Er Srbije, počeli smo sa 51%, a danas smo vlasnici 86% Er Srbije i sa ponosom taj primer govori o tome šta znači kada ste hrabri i kada ste spremni da radite i kada ste spremni da povlačite hrabre poteze u interesu zemlje.

Prošle godine aerodrom „Nikola Tesla“ imao je tri puta više putnika, od prvog sledećeg aerodroma u regionu, računajući Ljubljanu, Bukurešt, Sofiju, pa sve tamo do Atine i Istambula, ne računajući Atinu i Istambul, tri puta više putnika. Do letnje sezone se završava novi terminal, sa potencijalom do 15 miliona putnika, imali smo oko šest miliona putnika.

E, tako je to kada se gradi. Kada se gradi, tada se država razvija, tada se nova radna mesta obezbeđuju za ljude, tada imamo viši životni standard, tada raste BDP i tada naravno građani podržavaju. Građanke i građani podržavaju takvu politiku.

Dakle, sada smo imali priliku da vidimo, odnosno da čujemo, izvinjavam se, da postoji politika da se u Srbiji ništa ne gradi i da sve konzerviramo i da ćutimo i da se pravimo da nam je dobro i da ne treba ništa da radimo. Verovatno ne treba ni da radimo, tako je u komunizmu, ako se sećam, mi koji smo imali marksizam znamo kako je to bilo, svako radi koliko može, a dobija koliko mu treba. Verovatno ne treba ni da se radi, jer kako će da grade oni koji ne znaju da grade.

Zato ćemo mi nastaviti da gradimo Srbiju, da sprovodimo politiku Aleksandra Vučića, predsednika Srbije, da se Srbija razvija. Ako misli neko da nije dobro da se gradi, neka ode sa mnom u Sombor da pita građane Sombora da li im treba brza saobraćajnica do Kikinde i Nakova, pa će ti građani da mu odgovore da li im to treba. Neka odu u Kragujevac da ih pita da li im treba obilaznica oko Kragujevca. Ili neka odu u Kruševac da ih pita da li im treba veza između Kruševca i auto-puta, odnosno Beograd-Niš. E, to tako izgleda kada se gradi. Sada su građani mogli da vide da postoji u Srbiji politika da se ništa ne gradi.

PREDSEDNIK: Hvala vam.

Izvinite, gospodine Lutovac, samo jedno pitanje.

Parlić, da li je Poslovnik? Ne želite, onda dobro.

Zoran Lutovac, replika.

ZORAN LUTOVAC: Najpre da repliciram na ono što je rečeno i pozivanje na 2010. godinu i praksu u to vreme. Najpre vaš koalicioni partner je tada imao predsednicu Skupštine, to je pod broj jedan. Pod broj dva, što je mnogo važnije, vi ste kritikovali tu praksu, s pravom i rekli ste građanima, mi nećemo ovako, mi ćemo drugačije. Pa, onda ste došli na vlast i sve radite isto i pozivate se, pa mi ćemo raditi ovako zato što su ovi pre nas radili tako. Pa, da li to ima smisla? Nema nikakvog smisla. Vi ste rekli da ćete biti drugačiji, da ćete raditi drugačije, da ono što nije dobro, da ćete da promenite.

Što se tiče ministra za visoku ugradnju, ne bih ja tu previše da komentarišem, osim da su notorne neistine o tome da se nije ništa gradilo u vreme kada je on bio član tadašnje vlasti. Možete da zamislite čoveka koji o svojim saborcima tadašnjim ovako ružno priča, šta li će tek o vama da priča kada padnete sa vlasti?

Samo bih na kraju pomenuo da je više vozova ispalo iz šina za njegovih 100 dana, nego za 12 godina one vlasti.

PREDSEDNIK: Dobro.

Da, vidim prijave za reč.

Znači, ako sam dobro razumeo, 94 tačke kada se objedini, to je bilo dobro…

(Narodni poslanik Zoran Lutovac dobacuje iz klupe.)

A bilo je loše? Kajete se zbog toga?

(Zoran Lutovac: Premotajte traku.)

Dobro je da se bar zbog nečeg kajete - 94 tačke. Ovih 26 nije ni blizu tih 94, znate.

Pravo na repliku, Jovanov.

MILENKO JOVANOV: Meni je zaista sada već čudno da iz sednice u sednicu imamo odricanje od nasleđa DS. Dakle, šta god kažete, to je bilo nekad davno, to nije valjalo. Pa, što ste radili sve što ne valja? Zašto ste radili stvari koje ne valjaju?

Kažete, vaš je Poslovnik, Poslovnik ne valja. Pa, što ste donosili akte koji ne valjaju? Kažete, u vašem zakonu je tako pisalo, kažete, taj zakon ne valja. Što ste donosili zakone koji ne valjaju? Pa, vi ste namerno uništavali zemlju. Šta ste radili? Kako je moguće da ništa niste znali da ne valja, a glasali ste za to i radili ste tako?

Sada, sa naprednom pameću, kažete – pa, to ništa nije valjalo. Pa, nemojte i vi tako. Znate, postoji nešto što se zove i presedan, pa kada napravite neke presedane posle to tako ide, ali ja samo govorim o licemerju.

Nemate pravo da nam držite lekcije o tome, jer ste radili mnogo gore stvari, 94 tačke dnevnog reda. Žalili ste se koliko je ovde članova zakona. Ima četiri, pet članova zakona, nema više. A koliko je članova zakona u zakonima koje sam ja pročitao - Zakon o vodama, Zakon o duvanu, zakon o ne znam ni ja čemu sve? Pa, kako su ljudi to branili?

A onda najgora stvar, kažete, nismo to mi, to je vaš sadašnji koalicioni partner. Čijim glasovima? Oni sami izglasali, a vi vikali – nemojte, ljudi, ko boga vas molim, napašće nas neko posle 10 godina da smo spajali 94 tački? Malo morgen.

Gurali ste ovde stvari samo da prođu. Sedela je ovde Nada Kolundžija sa još dva poslanika. Nema veze, samo da se radi. Sve spajaj, sve izbacuj, poslaničke grupe, uzimaju mandate, bilo šta, samo da se završi posao i sad, odjednom, ej to nije valjalo.

Nego niste mi rekli, evo, vidim da se javlja ovaj, šta ćemo sa onim udelom u „Maksiju“ zajedno sa Miškovićem u Kruševcu? Vidim da se javlja.

(Narodni poslanik Srđan Milivojević dobacuje iz klupe.)

Šta je bilo? A za ribizle sa RTS-a, slike, to ću morati jednom da ponovim, da ljudi ne zaborave, vidim da si se setio i to mi je drago, kako si krao slike i predstavljao kao svoje.

Ne znam što voliš da se igraš tim slikama? Taj fotošop baš oduševljava? Ali dobro, meni je drago da se ti zabavljaš.

U svakom slučaju, ono što ste radili, prihvatite odgovornost, ali nemojte prebacivati odgovornost na druge. To je pod jedan. A pod dva, dajte da vidimo te… Kada kažete taj zli Mišković koji se šeta o Emiratima i gleda fudbal, da vidimo sa kim je imao udeo u „Maksiju“ u centru Kruševca.

Hvala.

PREDSEDNIK: Povreda Poslovnika.

Izvolite.

SNEŽANA PAUNOVIĆ: Reklamiram član 107, predsedavajući.

Ovde bi zaista moralo da se malo povede računa o načinu na koji se diskutuje, naročito kada ste bezidejni, kada nemate o čemu da pričate i onda krenete da kopate po prošlosti, pa se setite jednog momenta sa kojim i vi, uvaženi predsedniče Skupštine, i ja danas nostalgično ga se možemo sećati.

Godina 2010. je godina kada je predsednica Skupštine bila prof. dr Slavica Đukić Dejanović, podsetiću građane Srbije, neuropsihijatar. Dragocen momenat.

Kamo sreće, uvaženi predsedniče Skupštine, da danas vi ili ja imamo taj nivo znanja koji ima prof. Slavica Đukić Dejanović. No, među potpredsednicima koji su se daleko više pitali, upravljajući većinom, u odnosu na socijaliste u tom trenutku, bila je tadašnji član tadašnje stranke na vlasti i ona je otišla iz te stranke kada je ukapirala da to više nije ono što su osnivali.

Iako mi danas usled ovog kompleksnog dnevnog reda dođemo u situaciju da budemo izloženi manipulaciji ili pokušaju manipulacije naroda na način što se prisećamo ko je bio predsednik Skupštine, uz veliki respekt prema gospodinu Orliću za kog sam glasala da bude predsednik Skupštine. Beskrajno mi je žao što jeste doktor ali ne doktor psihijatrije. Lakše bi vam bilo, uvaženi predsedniče, da prepoznate određene momente, pa možda da ih kao takve i kanališete. Ovako smo u ozbiljnom deficitu.

Hvala vam.

Ne želim da se izjasnite o povredi.

PREDSEDNIK: Hvala i vama na razumevanju.

Jeste, razna su znanja korisna.

Reč ima ministar Vesić.

GORAN VESIĆ: Čuli smo malopre kako nije dobro da se gradi i to smo shvatili da je politika, a sada smo čuli kako nisu tačni podaci koliko se gradilo, kao da to može da se izmisli, kao da ljudi ne znaju koji je put i koja je pruga građena, kao da ljudi ne znaju šta se gradilo, a šta se nije gradilo, kao da ljudi ne vide da li je neko rekonstruisao prugu ili put ili nije.

A kako su inače gradili, evo vam jedan podatak. U 2011. godini za kapitalne investicije Vlada Srbije je izdvojila 32 milijarde dinara ili tadašnjih 305 miliona evra. Uspeli su da potroše 275 miliona evra. Od 2008. do 2011. godine, za četiri godine u infrastrukturu Srbije uložena je 1,2 milijarde evra ili u proseku oko 300 miliona evra godišnje.

Samo ove godine, budžetom koji je usvojen u decembru ovde, koji ste usvojili kao narodne poslanice i poslanici, za infrastrukturu u ovoj godini za izgradnju infrastrukture u Srbiji odvojeno je 3,6 milijardi evra. Znači, za jednu godinu, za ovu godinu tri puta više nego što su oni potrošili za četiri godine.

Da pričamo malo o zaposlenima? U Srbiji danas ima 407.000 više zaposleno nego 2012. godine. Da pričamo o plati? Prosečna plata je bila 330 evra, a sada je između 710 i 720 evra. Da pričamo o investicijama? Da pričamo o tome da je Srbija prošle godina obezbedila 4,4 milijardi evra stranih investicija i da smo sada već na malo više od 50% zaduženosti u odnosu na BDP? Tako je kada se gradi, kada se radi i kada se domaćinski posluje.

A kako izgledaju pruge koje ste nam ostavili? Dovoljno je da vam pročitam izveštaj koji kaže da je do 2012. godine prosečna brzina na srpskim prugama bila 40 kilometara na sat, sporije nego 1994. godine, kada je izgrađena pruga između Beograda i Niša.

Jutros kada sam obrazlagao zakone govorio sam o tome kako je danas prosečno putovanje između Beograda i Niša šest sati, skoro kao 1884. godine, kada je išao prvi voz, a do kraja ove decenije putovaćemo sto minuta.

Na kraju, pošto vidim da ovde ima poslanika koji se raduju kada se desi nesreća, što je meni zaista neverovatno, ali nažalost ima i toga. U periodu između 2001. i 2012. godine u „Železnicama Srbije“ desila su se 7.523 iskliznuća, 290 iskliznuća vozova sa opasnim materijama, od čega 76 ekoloških incidenata i nikada nisam čuo da se i jedna stranka, bilo pozicije, bilo opozicije, radovala tome, a mi smo danas ovde čuli da ima poslanika koji se raduju incidentima, koji se raduju da se nešto loše desi. A šta drugo da očekujete od čoveka koji je bio ambasador u Crnoj Gori i koji je više doprineo da Crna Gora bude nezavisna od promotera nezavisnosti Crne gore? Treba da vas je sramota.

PREDSEDNIK: Zbog ovog, vezano za Crnu Goru? Dobro.

Kažem vam unapred, biće poslednji krug. Dakle, ako vi izazovete replike s druge strane, ja ću im dozvoliti i to će da bude kraj.

Izvolite.

ZORAN LUTOVAC: Dakle, ministar za visoku gradnju nikako da razume neke stvari. Znači, čovek uporno kritikuje sebe. To nije loše, samokritika je u redu, ali čovek nema granica u toj samokritici i optužuje i one koji su bili s njim.

Ono što je takođe bitno jeste da on kad se osvrće o meni kao ambasadoru, on ne zna o čemu priča, on je čovek pao s Marsa. Pitajte bilo koju relevantnu srpsku instituciju u Crnoj Gori kakav je bio Zoran Lutovac ambasador i reći će vam.

Dakle, druga stvar, bio je opšti konsenzus kada je trebalo ja da budem ambasador u Crnoj Gori. Prema tome, onaj koji je uvažavao domaćina i koji se borio za interese države Srbije, upravo onako kako treba da izgleda jedan ambasador.

Preporučujem njegovoj pažnji i knjigu koju sam napisao o tome, možda će malo nešto i da razume. On je dole isključivo išao iz nekih drugih razloga, ali ne bih o tome, isuviše je bizarno.

Dakle, što se tiče primedbe o 2010. godini, stvarno, mislim, kako da vam kažem, ja uopšte nisam ukazivao na to, niti se odričem onoga što je radila tadašnja vlast, jer ona je morala da ono što su radikali uništili u Srbiji, pretvorili Srbiju u prah i pepeo, pretvorili Srbiju u jednu pustinju, morali da vraćaju penzije, dečije dodatke, morali da se bave svim i svačim, sasvim je prirodno bilo da posle toliko bezakonja, vi morate odjednom te sve zakone da stavite na dnevni red, a vi posle deset godina vladavine, posle deset godina vladavine, vaše vladavine, nesmetane vladavine, gde niste imali one koji vas ucenjuju, vi niste u stanju da dozvolite da se razgovara o tome.

PREDSEDNIK: Dobro, to je bilo tih dva minuta za repliku.

Znači, malopre ste se kajali što ste stavljali 94 tačke u jednu raspravu, sad se više ne kajete. Opet ste se predomislili i sve tako. Zato nije ni bilo ni tih socijalnih stvari, ni pruge, ni vozova, ničega. Tako ste se predomišljali i kad ste državu trebali da vodite.

Pravo na repliku.

MILENKO JOVANOV: Sad sam zadovoljan. Ovo je već bolje, da, lepo.

Ne znam, gospodine Lutovac, da li me je teško zadovoljiti. Ne bih voleo, neću da vas pozovem ni da probate.

Ali, u svakom slučaju, ono što jeste činjenica, to je da ste revidirali ponovo stav, to mi je drago, i da ste prihvatili da ste pravili gluposti tada, ali sad, pazite ovo, 2010. godine, podvlačim, 2010. godine, deset godina, dakle, posle promene vlasti, oni ovo rade i to je opravdano, a onda kaže – a vi, naprednjaci, posle deset godina ne znate šta radite. Znači, isto je prošlo deset godina. Znači, ono što ste vi radili, 94 tačke za deset godina, to je dobro, a ovo sada 20 tačaka, to je loše i to sve sporazumi. To je kratko bilo tih deset godina.

(Zoran Lutovac: Vaša stranka je bila na vlasti.)

Dakle, 2010. nije bila moja stranka na vlasti, vi ne znate šta pričate.

(Zoran Lutovac: U tom međuperiodu.)

U tom međuperiodu, gospodine Lutovac, moja stranka nije bila na vlasti, ali ima druga stranka.

Kada je Marijan Rističević jednom prilikom diskutovao i kritikovao gospodina Lutovca da čita, da, citiram Marijana Risrtiečvića, kada je Marijan Rističević diskutovao i kritikovao Zorana Lutovca da čita, on je rekao – čitam, zato što neću da lupetam. I sad je prestao da čita. Ja vas molim vratite se čitanju govora. Ono je bilo još nekako i podnošljivo, jer toliko lupetate da ovo pas s maslom više ne može da podnese.

Vi ambasador, koje to udruženje će vas da podrži? Šarićev klan, hoće li oni da vas podrže? Oni će da kaže o vama lepo? Hoće, oni hoće. Ko još? Ko još? I Milova vlast.

Pa, vi ste svoj odnos prema Srbiji u Crnoj Gori i Srbima u Crnoj Gori počeli još kao član Komisije za pisanje Ustava, odnosno Ustavne povelje, gde ste sve radili protiv Srbije i u korist Crne Gore. Sve što ste mogli da uvalite tamo u korist Crne Gore, vi ste uvalili. O tome što ste radili, o tome pričam.

Kako vas nije sramota? Vi da se pozivate, da vas neko kaže…

(Zoran Lutovac: O čemu pričaš? Sedi dole!)

Ja da sednem dole? Vi ćete da me spustite dole? Šta ste vi kondukter, a mi u autobusu, pa ću ja da sedim?

Prema tome, čitajte, gospodine Lutovac, prestanite da lupetate.

PREDSEDNIK: Hvala vam.

Ministar Vesić.

GORAN VESIĆ: Ne mogu da se naljutim na gospodina Lutovca, znam ga dugo.

Tako je, nije on kriv. Znam ga dugo. Sećam ga se kad je trčkarao oko Zorana Đinđića, nosio neka istraživanja i stalno govorio protiv neke žene koja je bila direktorka Instituta društvenih nauka, pokušavajući da je smeni. To mu je bila, inače, preporuka za političku karijeru. Sećam ga se šta je radio. E, tako kako je to radio, tako je bio i ambasador.

Nema nijedne srpske organizacije koja će reći bilo šta dobro za njega. Ima onih drugih koji će reći nešto za njega, ali sam je rekao šta mu je bio posao dok je bio ambasador, da udovolji domaćinu. Sam je čovek priznao da je bio ambasador da udovolji domaćinu. I to je i radio i tako ga i pamte. Tako da, stvarno, na njega ne mogu da se naljutim. On je takav je, više od toga ne može.

PREDSEDNIK: Hvala.

(Zoran Lutovac: Replika.)

Ne, rekao sam da zatvaramo krug.

Ovlašćeni predstavnici, odnosno predsednici grupa.

Sledeći po veličini grupe, Miroslav Aleksić.

(Zoran Lutovac: Replika, pomenuo me je imenom i prezimenom.)

MIROSLAV ALEKSIĆ: Poštovani narodni poslanici, poštovani ministri, predstavnici nezavisnih institucija, dobrodošli u Narodnu skupštinu. Nadam se da znate da ste ovde došli u goste i da treba poslanicima da podnesete izveštaj o vašem radu i svemu onome što bi trebali da zastupate kroz vaše obavljanje posla.

Nažalost, neću imati vremena ni ja da se bavim baš svima, tako da ću izabrati neke, jer objedinjen je dnevni red. Jutros je predsednik Skupštine četiri minuta i 52 sekunde samo čitao tačke dnevnog reda, tako da ne može se govoriti o izveštajima, ali to nije slučajno. To je zato što, između ostalog, ova sednica treba da služi i za to da se ne čuje da će građani Srbije posle nje biti zaduženi za novih dve milijarde evra. I to je u ovom dnevnom redu danas.

Takođe, u današnjem dnevnom redu je i gomila sporazuma, kao što je npr. sporazum sa Esvatinijem ili sporazum sa Gabonom, ali se danas ne govori o onome što će da se desi u ponedeljak 27. a to je razgovor u Briselu o ponuđenom sporazumu koji je, gle čuda, prihvatio predsednik države da o njemu razgovara, a mi ni manje ni više od Miroslava Lajčaka saznajemo da je predsednik države, da je njegov partner Aljbin Kurti prihvatili sporazum načelno i da će o njemu da se razgovara, sa idejom da se u ponedeljak izdaju nacionalni interesi Srbije, jer samo mi možemo da izgubimo, ne može da izgubi Kurti ništa.

Ja ne znam da li ste svesni toga da se u ponedeljak ne brani Kosovo i građani na Kosovu samo, brani se cela Srbija. Cela Srbija se brani u ponedeljak i toga treba da budete svesni, ako niste.

Znate, u dokumentu o kome će razgovarati predsednik države, prihvatio da razgovara, izdaja se nalazi već u prvom članu. Pročitaću, da znate šta stoji u njemu, pošto ne znam da li svi znate. Prvi član predloženog sporazuma: „Strane će međusobno razvijati normalne dobrosusedske odnose zasnovane na jednakim pravima. Obe strane će međusobno priznati relevantna dokumenta, državne simbole, uključujući pasoše, diplome, tablice za vozila i carinske pečate.“ Samo prvi član. Četvrti – Srbija se neće protiviti članstvu Kosova u bilo kojoj međunarodnoj organizaciji.

To vam je odgovor zašto predsednik države dolazi ovde, pričao dva dana o nečemu i nije smeo da se svi ujedinimo i te crvene linije o kojima vi govorite stavimo na papir i usvojimo svi, da glasa i vlast, da glasa i opozicija, a to je: ne članstvo u Ujedinjenim nacijama i nema priznavanja Kosova.

Ne verujemo vam zato što ste mnogo puta obmanuli građane Srbije za ovih 10 godina. Ne verujemo vam. Dok nije te priče da će se on držati crvenih linija, to je za vaše biračko telo i za vaše medije, režimske koje koristite.

Pogledajte danas vest iz EU. Kaže da je prihvatanje i razgovaranje o sporazumu znak da se automatski prihvata i Zajednica srpskih opština koju smo, jelte, još 2014. godine dobili, ako se ne varam, 2013. godine, izvinjavam se, ali zvaničnik EU kaže da je prihvatanje razgovora o ovom predlogu defakto priznanje Kosova. Jeste li videli to? Pogledajte.

Da li znate, poštovani građani Srbije, šta će biti epilog onoga što će se desiti u ponedeljak? Biće epilog onoga što je bilo u Vašingtonu. Posle pregovora u Vašingtonu, kada predsednik države nije pitao ni parlament, ni Vladu, ni građane, posledica tog Sporazuma je bila da je Izrael priznao nezavisnost Kosova, a posledica ovih pregovora u ponedeljak će biti da će tu nezavisnost priznati i Španija i Slovačka i Kipar i Rumunija i Grčka. Jedino će to biti posledica i trebate biti toga svesni.

Ne pominjite „Rezoluciju 1244“, jedinu koja štiti naše interese. Ne pominjete je. Ne pominjete ni Ustav Republike Srbije. Manite se tih vaših floskula – predsednik se bori, predsednik gine, on brine o interesu. Držite se dokumenata i držite se akata.

No, nije samo to tema današnje sednice. Tema današnje sednice je i nešto takođe mnogo važno što se tiče života građana države Srbije. Mi danas treba da razgovaramo o izveštajima nezavisnih tela iz 2021. godine. Danas pričamo šta se dešavalo pre dve godine, ne iz 2022. godine, iz 2021. godine, ali to…

(Veroljub Arsić: Ti si lud.)

Hvala.

Jeste li čuli ovo? Jeste li čulo ovo, predsedniče? To nije za opomenu?

Dakle, dragi građani Srbije, danas država Srbija ima, ne zna se tačno broj agencija, između 130 i 170 agencija. Niste u stanju da prebrojite tačno koliko. To sve plaćaju građani Srbije. Poređenja radi: jedna Nemačka ima 30, Slovačka osam, Finska 10, Češka 11, a Srbija između 130 i 170.

Da li znate kolike su plate ove gospode ovde koji sede iz nezavisnih tela. Između 200 i 400.000 dinara. Imaju veće plate od predsednika države, sudija itd. I što je najgore, većina njih, neću da generalizujem, ne svi, posebno oni koje se bave sprečavanjem korupcije u državi Srbiji, ćuti, verovatno da bi sačuvali svoje pozicije i svoje plate. Što je još poraznije, gledam vas kako se smejete i na ivici ste da aplaudirate sa besmislenim odgovorima koje dobija ovde opozicija od strane vlasti kada se replicira. Vi ste nezavisni organi. Niste vi, gospodo, ovde da zastupate interese režima Aleksandra Vučića, nego građana Srbije.

Glavna organizacija za prikrivanje korupcije u Srbiji jeste Državna revizorska institucija, evo ga čovek sedi ovde, glavna. Dakle, oni služe da prikriju korupciju u državnim preduzećima, državnim sistemima, svim organizacijama koje troše državni novac, i to po zadatku. To sam ja govorio mnogo puta do sada, govoriću i dalje.

Dakle, navešću nekoliko primera. Na primer, kako govorim o „Krušiku“, Izveštaj „Krušika“ je kasnio 360 dana sa objavljivanjem, Izveštaj o kvalitetu vazduha tek kada sam ja na Odboru prozvao predsednika DRI.

Dalje, Narodna banka Srbije, nemam odgovor, treći put pitam, 2018. i 2019. godine rađena revizija, nikad izveštaj nije objavljen, 2020. godine promenjen zakon i više nije predmet revizije.

Dalje, u RTS-u katastrofa. Čekali ste da krene prevaspitavanje Bujketa i ekipe, pa da tamo ode policija. Šta je radio državni revizor? Jel radio reviziju RTS-a? Nije. Da nije razlog zato što je vaš sin zaposlen kao interni revizor u RTS-u? Recite to. Da nije to razlog što se ovo dešava danas u RTS-u?

Treba i da kažete koliki je odliv stručnog kadra zbog vašeg upravljanja DRI, a i to da ste dopustili i učestvujete da zajedno sa kosovskim DRI-om funkcionišete u EUROSAI-u. Dakle, dozvolili ste da Kosovo postane član EUROSAI-a.

Naravno, za vašu platu koja je 400 hiljada dinara treba da kontrolišete kako se troši državni novac, pa vam to teško ide, ali vam zato ne smeta da pored te plate idete i privatno i držite u radno vreme predavanja neka, ne znam, u DRI-u. Građani Srbije koji žele da čuju gospodina Pejovića od 5. do 8. marta u hotelu „Fontana“ u Vrnjačkoj Banji držaće predavanje.

Taj isti gospodin Pejović, kada sam ga prozivao za pljačku „Telekoma“ ćutao je. Građane Srbije je koštala akvizicija 500 miliona evra. Evo kako to izgleda. Dakle, „Kopernikus“ plaćen 195 miliona evra, a ukupna imovina 40, a „Radijus vektor“ plaćen 110 miliona evra, a vrednost 14 miliona. Vi ste dozvolili i ćutite na to da se jedan „Radijus vektor“, kablovski operater, plati državnim parama za koliko je prodat PKB sa 17 hiljada hektara i 8.200 krava. Sram da vas bude što ćutite na to.

Dalje, ovde imamo i Agenciju za borbu protiv korupcije koja takođe treba da sankcioniše korupciju. Srećom danas ili sutra, ovih dana, menja se direktor. Ovo je ovaj prethodni. Ovaj koji je kod Koluvije na Jovanjici išao da obrađuje rotkvice, paradajz, nešto je radio. To je direktor vaš bivši Agencije za borbu protiv korupcije. Nadam se da ga nećete izabrati.

Slušajte dalje, 10 godina ste na vlasti, vi kao nezavisne institucije ne možete da proganjate i jurite one koji nisu na vlasti, nego one koji upravljaju državnim novcem. To danas radi vlast, ali vi ne smete njima da se bavite zato što imate svoje beneficije, svoje funkcije i morate da ćutite, ali za to se odgovara, budite sigurni.

Ovih dana se sprovodi opsežna akcija u Trsteniku po zahtevu predsednika države, a posle sednice o Kosovu kada je rekao – sad ćemo da proverimo šta je Aleksić radio tamo. Poslao je UKP. Ovaj novi šef UKP-a mora da se dokaže dole i ministar Gašić i neka rade, ja ih ohrabrujem. Treći put istražuju sve. Super! Sjajno!

Nadam se samo da kada sve to budete završili da ćete se izviniti za sve one gluposti koje govorite o meni, a evo o čemu se radi. Kaže – dole se sada proverava koliko je opština Trstenik platila dovođenje gasa do toplane. Ja ću vam reći, ne morate da tražite – nula dinara. Jedina opština u Srbiji ni dinar nije dala iz lokalnog budžeta, niti iz budžeta države. Samo smo platili taksu za priključenje i nju 50% od moguće vrednosti.

Vaša bivša ministarka, koju poznajete, Anđelka Atanasković je za državno preduzeće „Namenska“, to zna gospodin Vučević, platila duplo veću naknadu za priključenje nego opština Trstenik, ali nije to poenta.

Poenta je u sledećoj stvari. U Izveštaju DRI stoji jedan podatak da je Srbijagas, samo da vidim, da ne pogrešim, potrošila 16 milijardi dinara mimo procedure u periodu revizije, 16 milijardi. Niti ste podneli krivičnu prijavu, niti ste obavestili tužilaštvo, već ste podneli prekršajnu prijavu za 16 milijardi.

Onda ćutite i vi i Agencija za borbu protiv korupcije, dok jurite mene u Trsteniku, a nisam pri tom, nemam veze sa gasifikacijom Trstenika. To ćete morati druge ljude da pitate.

Dakle, gasovod Beograd-Valjevo-Loznica, 75 miliona evra dobio „Milenijum tim“ od „Srbijagasa“ bez tendera, pregovarački postupak počeo u 11,30 časova, završen u 11,45 časova. Gasifikacija Kraljeva, 25 miliona, Grocke 21, Smederevo 30. „Milenijum tim“ samo u 2019. godini 9,4 milijardi posluje od države. Gasifikacija Kruševca. To je radila „Rasina gas“. Za to morate da pitate gospodina ministra Gašića, 32 miliona evra, on potpisao sa Bajatovićem, Trstenika 18 miliona evra, takođe radi firma „Rasina gas“.

Takođe, da vas pitam, da li ste čuli za firmu „Kip lajt“, koja takođe radi po opštinama u Srbiji, razno-razne projekte, od javne rasvete itd. Pa za firmu „Skaj mjuzik“ koja vam organizuje sve ove vaše događaje, pravite razno-razne koncerte itd. Recimo za sve one poslove koje Ministarstvo finansija oko IT-a ugovara sa razno, raznim firmama, uključujući firmu kojoj je direktor bio brat premijerke. Dakle, radi se o stotinama miliona evra.

To vi treba da radite, a ne da jurite da li je neko ukrao jaje nekome. Pa ovi inspektori što su u Trsteniku dole, znate šta su rekli? Izvinite, ali mi smo dobili zadatak da nađemo Aleksiću makar da je njegova ukrala jaje pre 40 godina. To vi radite.

Nema ovde ministarke pravde. Da li ste čuli, gospodine Vesiću, za firmu „Bauvezen“? Da li vi imate veze sa tom firmom? Zbog nje su dve tužiteljke smenjene, Jasmina Paunović i Bojana Savović, samo zato što su radili svoj posao i uhapsile lica koja su umešana u korupciju u EPS-u. EPS, NIS, Ćuprija, Aranđelovac, Niš, izvinjavam se ne NIS, Aranđelovac, Leskovac, Bajina Bašta, Beograd, to su destinacije gde „Bauvezen“ dobija poslove, Lazarevac itd. Šta radite vi tu kao DRI? Šta radi Agencija za borbu protiv korupcije? Da li vi to kontrolišete ili jurite nas opozicionare da li smo ukrali jaje? Šta radite? Ćutite.

Danas gledamo kako predsednik države obećava kupovinu neke vojne opreme. Evo, ovde imamo i ministra Vučevića, evo ga na fotografiji sa predsednikom, da li je tako, u Abu Dabiju. Pored vas dva ključna čoveka iz vojne industrije, među njima jedan, Brana Prostran. Pitah prošli put predsednika države ovde, on kaže - ja ne znam ko je taj čovek. Da li znate vi da mu objasnite, ministre Vučeviću? Evo ga iza njega ovde, slikao se u Abu Dabiju. Ti ljudi su doveli do toga da SDPR danas duguje 300 miliona evra. Upropastili ste najbolju firmu u regionu, najbolju firmu u regionu za trgovinu vojnom opremom i naoružanjem.

Aleksandar Vučić danas kaže da će država Srbija da dobije veliku investiciju u iznosu od 2,7 milijardi evra od „Mercedesa“. Doći će, kaže, „Mercedes“. Vlada Srbije, „Mercedes“, „Rio Tinto“ i IBRD pregovaraju o izgradnji fabrike električnih automobila. Da prevedem građanima Srbije šta to znači.

Dakle, doći će „Mercedes“ u Srbiju, ako predamo Kosovo, ako uvedemo sankcije, postaćemo rudarska kolonija u kojoj će poslovati „Mercedes“, a Aleksandar Vučić koji izdaje srpske nacionalne interese, ostati na vlasti. To to znači, da postanemo deponija, rudarska deponija, zagađena deponija, gde će neko da ubira profit, a vi da probate da kupite vlast još neko vreme.

Na kraju, obraćam se pre svega vama koji ste u nezavisnim institucijama, ne svima, ograđujem se, pre svega ovima koji se bave korupcijom, vaše nečinjenje i vaše ponašanje direktno utiču na dalji nastavak urušavanja institucija, privatizacije države Srbije, represije, pritisaka, manipulacija, širenja straha.

Moram da vam kažem da sve to što radite, odnosno ne radite kako treba, se odgovara i odgovaraće se onda kada budu ponovo institucije oživele, a vi odgovorni, jer je korupcija pojela Srbiju, a vi direktni saučesnici u tome. Hvala.

PREDSEDNIK: Pošto vas veoma zanima da institucije žive i da ožive kako ste rekli, pošto uporno sve vreme, isključivo vi druge ljude optužujete za nekakvu izdaju i govorite o nekakvoj izdaji, da vam kažem da ćemo nadalje prema tim pojavama da se odnosimo onako kako Poslovnik kaže.

(Ivana Parlić: Nismo čuli.)

Niste čuli zato što pričate i vičete. Da li ste se slikali za Tviter? Odlično.

Dakle, onda ćemo da radimo onako kako Poslovnik kaže, jer nikakvo pravo na to nemate, ponajmanje vi.

Još jedna stvar, trebalo je tu vrstu „kuraži“ da pokažete onda kada je predsednik Srbije bio u ovoj sali.

(Miroslav Aleksić: Zar nisam?)

Vi ste, da vas podsetim, pobegli na ova vrata ovde i niste se vraćali u salu sve dok je on u ovoj sali bio, samo na to vas podsetim.

(Borislav Novaković: Niko ga se ne plaši!)

Da, da. I vi što vičete.

(Borislav Novaković: Niko ga se ne plaši! Sram te bilo!)

Vi, Novakoviću, takođe je trebalo da tu vrstu hrabrosti pokažete tada.

(Borislav Novaković: Niko ga se ne plaši! Niko se ne plaši Aleksandra Vučića!)

I vi ste pobegli.

Što se tiče prava na repliku, cela vam je poslanička grupa pobegla. Sećam se ja toga, bio sam tu i niste se vraćali.

(Ivana Parlić: Nismo učestvovali u izdaji.)

A niste učestvovali? Evo kaže vam Parlić – niste učestvovali.

(Ivana Parlić: U izdaji.)

To se tako kaže, to kad imate toliko hrabrosti kao vi onomad, to se kaže – nismo učestvovali.

(Borislav Novaković: U izdaji.)

Pravo na repliku, Milenko Jovanov.

MILENKO JOVANOV: Evo, vidite Vučeviću šta ste vi nama napravili? Da li vidite? Stvarno nema smisla. Toliko ste čoveka, ničim izazvan ustane i viče i urla i to stalno tako.

(Đorđe Todorović: Nema leka.)

Ima izgleda, drže ga do pet sati nekako. Kažu – nema leka. Ima leka, drže ga do pet sati, od pet sati ga puste i to više ne može Bog Otac da kontroliše.

Kaže gospodin Aleksić da je DRI najvažnija, a upravo je, vidite, ta DRI imala izveštaj u kome je navela kako je on po devet osnova prekršio zakon kao predsednik opštine Trstenik i on to nije ni negirao.

Što ga ti braniš, Milivojeviću, pa on sam sebe nije branio, on priznao. Samo je posle prebacio sve na načelnicu uprave, pa i ona priznala. Ti ga braniš, on sam prihvatio. Moraš da razmisliš. Vidi, moraš da razmisliš, ta partizanska fora „nikad ne priznati“ ovde ne pali. Dakle, priznao čovek šta je radio.

Onda komentariše gasifikaciju on ko je gasifikaciju u Trsteniku uradio sa bliskim prijateljima, bez ikakvih odgovarajućih akata, pa onda gasifikaciju još gore, pa onda gradsko građevinsko zemljište u zamenu za stanove i tako do ujutru i on nama drži predavanja o tome kako se gasifikacija radi i šta treba i šta ne treba.

Onda nam predviđaju šta će da se desi. Evo neko od njihovih predviđanja, čisto da građani čuju koliko su ta predviđanja o tome ko će šta da radi tačna. Vuk Jeremić kaže, ekskluzivno, 13. januara 2019. godine: „Ana Brnabić uskoro podnosi ostavku“. Koje godine? Kaže: „Jeremić iznosi saznanja kako će predsednik Vučić tokom 2018. godine da stavi potpis na prijem lažne države „Kosovo“ u UN, a to mu je rekao bivši kolega iz zemlje članice Saveta bezbednosti UN“. Da lije stavio potpis? Kaže Jeremić: „Neće Angela Merkel da primi Vučića, provalili su ga Nemci, ne može da ide“. Kad ono, posle tri dana Vučić kod Angele Merkel. Kaže: „Pašće do Vaskrsa, to se svi sećamo ono urlanje sa prikolice u vijetnamci onako strašno itd“.

Dakle, cela ova halabuka koju ste čuli, ne brane oni Srbiju, oni kako su je branili dobro smo živi ostali. Ovde je prilika sledeća, da se sakrije to da će Vuk Jeremić uskoro put Amerike, neće da priča o korupciji na najvišem mogućem nivou. Za vas nije DRI. Vi ste sitne ribe, DRI se vama ne bavi. Vama se bavi FBI, bre ljudi. Vama se bavi američki Kongres, vi ste ozbiljne bre lopuže međunarodne, vi ste velike ribe u ovom svetu. Tako da DRI i ostale institucije, potpuno zaboravite.

PREDSEDNIK: Hvala.

Tako je kada izazovete više reakcija.

Sledeći je predsednik Saveta DRI, Duško Pejović.

DUŠKO PEJOVIĆ: Poštovani potpredsedniče Vlade, ministri u Vladi, hvala vam za mogućnost da po ko zna koji put govorim na javno iznesene laži a ovaj put pred celom javnošću Srbije. Dopustite mi da vrlo jednostavno kažem u čemu je problem. Ovde ima više poslanika a ne samo ovog nego i prethodnih saziva koji su bili odgovorna lica kod korisnika javnih sredstava kod kojih sam vršio reviziju i dobar deo njih su dobili prekršajne prijave najviše i sa ni jednim od vas nisam problem imao.

Svi problemi su koncentrisani u jednom bivšem rukovodiocu lokalne vlasti koji je, radeći reviziju 2015. godine, dobio prijave prekršajne, glavna saradnica krivičnu i informaciju nadležnom tužilaštvu. To mi ni do dan danas ne da nije oprostio, nego pojačava svoj gnev sabirajući od svih vas nadarej.

Sad idemo iz početka. Prvo, vi ne znate šta je Državna revizorska institucija. To nije istražni organ, organ koji se bavi istragama i ne vezujte ga da sprečava korupciju nego se bavi ispitivanjem dokumenata radi prikupljanja odgovarajućih dokumenata u cilju davanja adekvatne ocene o trošenju javnih sredstava, sastavljanju finansijskih izveštaja i da li su planirani ciljevi ostvareni.

Dalje, vi ste odmah na početku napomenuli o platama, aludirajući na plate u prvom redu na mene, ali pogrešite kad već krenete da slažete, zaboravite šta ste prethodni put izgovorili. Pre 20 dana ste izgovorili da je moja plata najveća i prigovorili ste predsedniku Republike kako veliki procenat plate utiče na plate predsednika Državne revizorske institucije koji ima, kako ste izjavili, 670 hiljada. Otkud sada 400? Zašto smanjujete? To je prvo.

Kada je već kod toga moj odgovor je ovako - vi ste, gospodine, pravosnažno kažnjeni sudu za prekršaj 2016. godine po devet prekršaja i za svaki ste kažnjeni jer ste povredili Zakon o budžetskom sistemu i za zakone o prekršajima i vi ste po devet prekršaja po deset hiljada, 90 hiljada, platili. Time što ste time uopšte prigovarali ni na što smo tada napisali i kažnjeni ste.

Vaša saradnica je krivičnu prijavu pretvorila u oportunitet, dakle nagodila se ili dogovorila se ali imam informaciju koju smo dali nadležnom tužilaštvu, nemamo nikakvu informaciju do danas da je išta učinjeno.

U toj informaciji, gospodo poslanici, tri su karaktera prihoda koja su strogo i isključivo namenska i koja se namenski mogu potrošiti uz saglasnost drugih organa. To su kredit, da biste ga dobili Skupština treba da da saglasnost. To je donacija, da biste je potrošili morate imati ugovor sa donatorom koji ukazuje u kom smeru ide to. I treće je samodoprinos, da biste ga dobili i potrošili morate imati saglasnost građana koji dobrovoljno ovaj se udruže i dogovore za koju namenu i za koje vreme.

Da vidite ovo što je u Trsteniku bilo, to nigde nije u Srbiji bilo, a revizijom se bavim 21 godinu, a to je da kada ste počeli biti predsednik opštine zatekli samodoprinos koji je već bio pri kraju prikupljanja. Prikupljanje je bilo 10 godina i bilo je 120 miliona. Vi ste premašili 120 miliona, a 120 miliona je određeno za šta će se potrošiti. Vi ste prikupili još 71,5 milion i sami odlučili u šta ćete ga potrošiti. To bi mogli istražni organi da utvrde u kom smeru je.

U međuvremenu su bili izbori. U međuvremenu imaju fakture koje ukazuju na plakate, na agencije.

Iščitaću ja devet osnova po kojima ste vi prekršili. Neka javnost zna. Prva stavka je da ste odobrili obračun i isplatu plata, dodataka, naknada i socijalnih doprinosa na teret poslodavca tj. opštine za izabrana lica u opštini, primereno uvećanih koeficijenata iznad zakonom utvrđenih i to za predsednika opštine, zamislite za samog sebe povećao platu, a mene optužujete da imam platu. Ja imam platu tačno po zakonu koju je donela ova Narodna skupština, čak ni moji ljudi to ne obračunavaju nego u Trezoru i tačna je u dinar, što je ovolika i onolika ja nisam kriv, takva je odluka i zato mi ne možete za to prigovarati, ali sud vas je kaznio zato što ste sebi, zameniku svome, predsedniku skupštine, njegovom zameniku, članovima opštinskog veća u dva miliona 44 hiljade povećali ukupne iznose. To je prva stvar.

Druga, vi ste doneli više odluka, odnosno preuzeli ste obaveza i odobrili prenos sredstava udruženjima građana bez konkursa, dakle po ličnoj odluci i to milion 509 i po hiljada i to 730 hiljada Udruženju vinogradara „Sveti Trifun“, 295 hiljada Udruženju poljoprivrednih proizvođača, Udruženju privrednika itd.

Dalje, odobrili ste prenos sredstava Sportskom savezu opštine Trstenik pre objavljenog javnog poziva i pre donošenja rešenja o finansiranju programa kojima se ostvaruju potrebe i interesi građana u oblasti sporta.

Dalje, preuzeli ste obaveze i zaključili ugovore bez sprovedenog postupka javne nabavke u ukupnom iznosu od dva miliona kompaniji „Dunav osiguranje“.

Sledeće, odobrili ste plaćanje za usluge dnevnog boravka za decu ometenu u razvoju, udruženju itd. bez konkursa. Zaključili ste ugovor za usluge suzbijanja komaraca u ukupnoj vrednosti sa veterinom bez konkursa.

Dalje, da ne čitam do kraja..

(Narodni poslanici SNS: Čitaj do kraja.)

Dobro. Za usluge veštačkog osemenjavanja krava prvi put sa grupom ponuđača Veterinarska stanica Trstenik „Euro V.D“ d.o.o. koji je u momentu pokretanja nisu bila obezbeđena sredstava, a zaključili ste ugovor.

Dalje, osmo, odobrio plaćanje glavnice i kamate u iznosu od devet miliona 916 hiljada dinara.

Dalje, odobrio plaćanje kamate u ukupnom iznosu od tri miliona i 304 hiljade i za svaki osnov je sud potvrdio da je tačno i za svaki osnov vas je kaznio.

Dalje, samo da vam odgovorim na pitanja. Idemo ovako, vi ste meni postavili i danas pitanje koje ste postavili na Odboru i ja vam dao odgovor, a vi ponovo zbunjujete ili želite da zbunite javnost. Rekli ste da sam zakasnio sa izveštajem o „Krušiku“ Valjevo 300 i ne znam koliko dana. To je godina dana. I onda sam vam odgovorio u pisanom obliku. To stoji i na sajtu, a sada ću vam odgovoriti. Pogrešili ste. Vidite na sajtu. Uđite. Nemojte lagati. Nije revizija bila za 2018. godinu nego za 2019. godini. U 2019. godini mi radili za 2018. godinu i objavili 30. decembra 2019. godini. Dakle, nismo zakasnili godinu nego smo tačno u toj godini i objavili. I zašto to ističete?

U tom izveštaju vrlo ste se često, drugi, pozivali na taj izveštaj, optužujući i preduzeće i državu, a sad optužujete autora tog izveštaja da je nešto greh. Ne može oboje.

Dalje. Revizija svrsishodnosti kvaliteta vazduha. Izveštaj je na sajtu. Da sam ja bežao od izveštaja on ne bi bio rađen.

Revizor ima, ne samo što ume da uradi, nego ima i hrabrosti da vam odgovori. Svima. To mi je posao. Dakle, izveštaj je taj na sajtu i u tom izveštaju sve stoji.

Dalje, Izveštaj za Narodnu banku smo započeli reviziju, prikupljali dokumenta. U međuvremenu je došlo do promene zakona, koji ste vi ovde u Skupštini usvojili, da imovina Narodne banke nije javna imovina, odnosno nema karakter javne imovine, u prevodu – nije obveznik. Dakle, ne može DRI vršiti kod nje odgovarajuću reviziju. Mene pitate – gde je izveštaj? Pa, nema ga zato što se nije moglo uraditi dalje jer je zakon napravio prepreku, kazao je – to nije imovina koju vi imate pravo da gledate.

Rekli ste mi da mi sin radi u RTS-u. Tačno, ali kakve to veze ima sa događajima.

Ne, šta je u pitanju? Jel kriv što je tamo zaposlen?

Ako ima kakvu krivicu, iznesite je.

Dalje. Odliv kadrova iz institucije, optužujući da sam ja za to kriv. Pa, ne znam otkud vi imate uvida, jer vi inače nemate uvida ni u šta od ovoga, a imate uvid ili na osnovu… Ja sam vam i na to pitanje odgovorio. Samo, pokušavam ovde da ga nađem.

Samo malo.

Imam odgovor, samo malo.

Ne mogu sada na brzinu da nađem. Samo znam da je iz institucije otišlo 15 zaposlenih, od toga sedam u penziju, tri su sporazumno. Dakle, ljudi idu što idu. Ne idu zbog mene. U situaciji sa 330 da u godini ode 15, a isto toliko dođe, kakvo je to pitanje?

Kakvo je to pitanje? Šta vi hoćete da dokažete?

Sada, zašto vam nije palo na pamet da je prošle godine „Sigma“, koja je evropska profesionalna organizacija, nije kao vi, profesionalna, rekla da je najbolji državni organ u Srbiji DRI, jer je u oceni od jedan do pet ocenjena 4,5. Prethodnih pet godina ocenjena je sa 3,5. U isto vreme državne revizorske institucije okolnih zemalja ocenjene su sa 3,3 a mi sa 4.5. Najbolje ocenjen držani organ u Srbiji posle nas je 3,6. Zašto vam nije pala na pamet ocena Svetske banke, „Pefa projekat“, koji je od četiri strupa za AAA DRI-u dao A kao najbolju ocenu, a samo jednu B zato što su 2017. godine, kad nisam bio na čelu, zakasnili sa jednim izveštajem i smanjili ocenu. Ili, što je transparentnost dala informaciju da je Srbija napredovala pet pozicija, a za napredovanje najviše je zaslužna DRI jer je povećala obim svog obuhvata. Očekivao sam to.

Ovo sa Kosovom i EUROSAJ-em, ponovo vraćate pitanje, a ne razumete me. E sada, prijem u INTOSAJ, a INTOSAJ je Udruženje svih vrhovnih revizorskih institucija sveta EUROSAJ je Udruženje vrhovnih institucija Evrope. Kosovo je od Abu Dabija postalo kandidat, a onda je UO INTOSAJ-a, a Srbija nije član UO, u UO INTOSAJ-a je 14 zemalja koje su većinom naklonjene, jer su njihove vlade priznale tzv. Kosovo i one su glasale i tako su postale članice INTOSAJ-a. Članica EUROSAJ-a se postupa kao članice UO EUROSAJ-a u kojima Srbija nije, a vi meni govorite da sam ja na kongresu koji je bio onlajn u Pragu, dakle na odstojanju, kriv, a izbor je bio šest meseci pre kongresa.

Dakle, prosto mi trpate, jer vi želite, mandat mi ističe pa da ne bude izabran. To je tvoja opozicija i tvoja je pozicija … Tako je.

Dalje, vi napominjete da ja držim predavanje, šteta što niste bili na predavanjima, jer da ste bili na predavanjima ne bi imali ovakva pitanja. Ja ne mogu biti član nigde, ali mogu imati predavanje u takvim institucijama uz prethodnu saglasnost Agencije za sprečavanje, koja se prijavljuju redovno, uredno i u iznosu koji su zvanični. Na kraju, „Telekom“ i akvizicije, vi zamenjujete teze, želite sve da strpate u ruke i u nadležnost Državnom revizoru. Ne mogu ja biti nadležan za sve ono što je vama potrebno, a vi ste se nekako osetili da to baš odgovara. To govori o nepoznavanju stvari. dakle, vršena je revizija akvizicije, ali od strane nadležnih organa kako nadležna ministarstva vrše kontrolu procesa akvizicije, jer pojma akvizicije nema ni u jednom zakonu. Samo da znate. Nama je bilo poteško da izvršimo reviziju. Mi smo je izvršili iz uloge nadležnih državnih organa. „Telekom“ nije bio subjekt revizije. Svrsishodnost je izvršena da li su državni organi u postupku sprovođenja akvizicije izvršili svoju ulogu. Mi smo sve to napisali, izveštaj je na sajtu itd. Vi ste napisali ili izgovorili, o tome će da odluče organi.

Zamolio bih, pravosnažno ste osuđeni, pokazali ste nedovoljno poznavanje zakona i ponavljate stalno istu laž ne bi li se kako to primilo. Ali, uvaženi gospodine, ne ide. Ne ide, jer vam to ne može proći kod onih koji mogu javno da vam kažu istinu, a vi izvolite svu istinu izručite.

PREDSEDAVAJUĆA (Sandra Božić): Ja osetih blagi zemljotres, ne znam da li se samo meni vrti u glavi.

Reč ima potpredsednik Vlade, gospodin Miloš Vučević.

MILOŠ VUČEVIĆ: Hvala lepo, predsedavajuća.

Teško je govoriti posle gospodina Pejovića i pitanja da li ima potrebe, ali, dozvolite da se izjasnim na neke od činjenica, odnosno, okolnosti koje su spomenute u malopređašnjem govoru predstavnika poslaničke grupe.

Spomenuli ste Vašingtonski sporazum, danas bi nam zlata vredeo Vašingtonski sporazum. Vredeo bi nam, i nemojte zaboraviti ko se odrekao prvi tog sporazuma, a to je upravo albanska strana i Priština. To je bilo za nas jedina moguća solucija u tim trenucima, i u toj okolnosti, a da je ispravna potvrdilo je vreme nakon toga. Pošto oni koje optužujete da su uspeli, su se prvi odrekli tog sporazuma i pobegli od njega, zato što je to bilo u interesu Srbije u tim okolnostima i u tom vremenskom okviru.

Pričate o poštovanju Ustava i Rezolucije 1244, Ustava Republike Srbije i Rezolucije Saveta bezbednosti UN 1244, rekao bih da je to pre svega, za vas unutar partijsko pitanje, unutar stranačko, jer treba da postavite pitanje predsedniku vaše stranke da li se držao Rezolucije 1244 i Ustava tadašnjih država i 2004. i 2008. i 2010. i 2011. godine, i da li ste poštovali tadašnji Ustav ili tadašnje ustave, i da li ste se držali Rezolucije 1244 i da li je to bila kapitulacija, i da li ste se držali Ustava države Srbije kada ste isporučivali oficire koji su se borili za Srbiju.

Danas vi nama držite predavanje nakon nekoliko nedelja kada je završena posebna sednica posvećena Kosovu i Metohiji, kada je bio predsednik Republike, a vi nešto, demonstrativno, ne znam di se povlačili, jer niste hteli ni da učestvujete. Pazite, vi niste hteli da učestvujete u izdaji posle 2004, 2008, 2010, 2011, i sve vreme izručivanja srpskih oficira i političara u Hag i to na najsvetlije praznike za naš narod, vi niste hteli da učestvujete u raspravi o Kosovu i Metohiji, da bi nam danas ispričali kao u onoj epizodi Asteriksa i Obeliksa, vrač pogađač, koji zna šta će se desiti, koji zna da će doći do tog sudbonosnog trenutka, jer 10 godina to ponavljate, pa, jednom će se valjda desiti, vama laknuti i vi ćete moći da izađete i kažete - eto, bili smo u pravu. Nažalost za vas, a na sreću za građane Srbije i za Srbiju ni ovaj put niste u pravu.

Slušajući državnog revizora još jednom sam se uverio da nema besplatnih infrastrukturnih investicija, jer to što je navodno, besplatno i te kako košta, jer ste se vi malopre hvalili kako ste izvršili, jedini u Srbiji besplatnu gasifikaciju. To je odmah, da vas svi ekonomski fakulteti u Srbiji i ne samo u Srbiji pozovu da predajete, pošto je to model koji danas još niko nije patentirao, ali onda smo čuli od revizora, kako ste vi to uspeli besplatno da izvršite gasifikaciju, jer je naravno, i to bilo plaćeno od strane građana. Tako da, ništa od te besplatne gasifikacije, nego jedna šarena laža u moru vaših optužbi, kleveti, izmišljotina koje reprodukujete i reprodukujete iz sesije u sesiju u nadi da će se to negde zakačiti, jer zaboga, kad se hiljadu puta nešto ponovi mora biti istinito.

Nemojte da radite sa SDPR ono što ste radili sa Krušikom. Nemojte opet da uništavate odbrambenu industriju Srbije, da pravite afere. Nije uništen SDPR, nego dobija najveće poslove.

Naučite šta znače korporativne obveznice i naučite da slušate i da učestvujete u raspravi, jer sam ja ćutao dok ste vi pričali. Vi nemate vaspitanja, vi nemate političku kulturu, jer ne znate da saslušate argumente. Ne znate, jer dok je pričao državni revizor, vi ste pričali sa drugima. Kada vam se ja obraćam vi me prekidate. Kada ste vi pričali, mi smo vas slušali. I vi, nama držite predavanje o demokratiji. Vi nama držite predavanje o demokratiji, a ono na šta apsolutno nemate pravo, nemate pravo da nam držite lekcije o patriotizmu i kao se čuva država, jer ste rasturali ovu državu, jer ste rasturali, jer ste prodavali, jer ste izdavali. Hvala lepo.

PREDSEDAVAJUĆA: Gospodine Aleksić, imate pravo na repliku.

MIROSLAV ALEKSIĆ: Moram da priznam iskreno, da mi je malo neprijatno od ovoliko aplauza, naljutiće se Aleksandar Vučić, meni aplaudirate duže nego njemu.

Što se tiče ovog što je pričao revizor, ja njemu imam samo jednu poruku da kažem. Gospodine revizore vi ste pokazali koliko ste nezavisni, jer ste poneli danas sa sobom izveštaj o reviziji Trstenika iz 2015. godine, to je jedno, a drugo, ja sam za svoje prekršaje i za komarce i zato što nisam dozvolio da deca mentalno obolela budu bez sredstava platio svoje prekršaje i opet bih to isto uradio. Ali vas tek čeka kazna za to što ste legalizovali krađu i korupciju u ovoj državi, i nijednog momenta ne odgovoriste šta ste uradili sa 16 milijardi dinara, dodeljenih za gasifikaciju. U vašem izveštaju to se nalazi bez prijave krivične informacije tužilaštvu i tako dalje i sve ove druge gasifikacije koje rade firme bliske vlasti bez ikakvih tendera.

Prema tome, to sam očekivao od vas, ali drago mi je da ste bar priznali da vam sin radi na poslovima revizije u RTS to je sada vrlo važna tema.

Inače, pokazali ste da ste toljaga SNS, a drugi put ću da pričam o onoj presudi iz BiH gde vas optužuju za iseljavanje srpskog življa, to sada nije tema, nesrpskog življa, izvinjavam se, lapsus.

Što se tiče vas ministre i svih ostalih, dakle, kada vas brane ovi koji meni najviše dovikuju, koji su govorili da bi se pre ubili nego prešli kod Aleksandra Vučića, jer je on psiho, ili ovaj koji kaže – naš cilj je obaranje režima Aleksandra Vučića, cilj nam je da se bavimo vladom koja je smanjila penzije i vodi Srbiju u NATO, koja priznaje nezavisno Kosovo. Oni danas brane Kosovo i brane vašu politiku. Čestitam na tome.

PREDSEDAVAJUĆA: Hvala.

Moram samo jednu malu opasku, gospodine Aleksiću, ne kaže se mentalno obolela deca jer time vređate upravo tu decu. Molim vas, deca sa smetnjama u razvoju.

Reč ima, ministar u Vladi, Goran Vesić.

GORAN VESIĆ: Mislim da se ovde baš nekako olako koriste reči – izdaja. Olako pojedini poslanici sebi dozvoljavaju da optužuju nekoga za izdaju. I ako se već traži da u ovom domu, a ovaj dom to zaslužuje, jedni prema drugima da se odnosimo prema poštovanju, onda te kvalifikacije ostavimo za one koji su nadležni.

Ja neću da koristim reči izdaja, zato što ja ne mogu da kažem da je neko nekoga izdao, ali ću koristiti reč glupost, a najveća državna glupost koja se dogodila u našoj zemlji se dogodila 2010. godine 22. jula kada je Međunarodni sud pravde na zahtev tadašnje Vlade Srbije na predlog tadašnjeg ministra spoljnih poslova, Vuka Jeremića udario pečat na samoproglašenu kosovsku nezavisnost.

Ja ne znam kako okarakterisati čoveka koji podnese tužbu Međunarodnom sudu pravde, veću u kome sedi 14 sudija, od kojih je deset iz zemalja koje su priznale samoproglašenu nezavisnost osim kao glupost. Možda će neki drugi organ da kaže da je to drugačije, to je najveća državna glupost koja se dogodila, a za tu glupost gospodin Jeremić je dobio naslovnu stranu u Prištini, u albanskim medijima, na srpskom, verovatno jedini put kada su objavili nešto na srpskom, na kome je pisalo – hvala, Vuče i zaslužio je. Niko više nije uradio da se potvrdi taj njihov samoproglašeni čin od tadašnjeg ministra spoljnih poslova Srbije i to je glupost.

A, sada da pričamo o nečemu drugom. Kada pričamo o tome o korupciji, takođe se olako upotrebljava reč korupcija. Postoji jedan političar u Srbiji za koga je dokazano da je učestvovao u međunarodnoj korupciji, to je opet Vuk Jeremić, bivših ministar spoljnih poslova Srbije.

Evo, pred dolazak na ovu skupštinu skinuo sam sa sajta američkog kongresa poziv koji čovek ima da dođe na svedočenje, gde se pozivaju na suđenje Patriku Hou, njegovom partneru, koji je bio bivši direktor kompanije “China Energy“, koji je osuđen na tri godine zatvora u Sjedinjenim Američkim Državama zbog korupcije. Pa, nisu to sudije za koje vi tvrdite ovde da su pod nekakvim političkim uticajem. Možda jesu, ali pod uticajem ove Vlade sigurno nisu. Pa su osudili partnera Vuka Jeremića na tri godine zatvora. E, sada je Džejms Komer, predsedavajući Odbora predstavničkog doma za nadzor Vlade, uputio ovaj poziv gospodinu Vuku Jeremiću da se javi da svedoči o novim korupcijama u kojima je očigledno učestvovao.

Znači, o korupciji priča čovek političar koji je obrukao Srbiju, koji je koristio mesto predsedavajućeg Skupštine, Generalne skupštine Ujedinjenih nacija, koje nikada niko nije tako koristio, da bi pravio pare i da bi bio umešan u svetsku korupciju. To se nije dogodilo ni sa jednim predsedavajućim Generalne skupštine, osim sa Vukom Jeremićem, onim istim Vukom Jeremićem koji je, ako se sećate, sedeo ovde u klupama i glasao za budžet Vlade Aleksandra Vučića ne bi li dobio podršku da se kandiduje za generalnog sekretara, jer kod njega je sve u parama i sve je kod njega se svodi na to.

Prema tome, o korupciji pričaju ljudi iz stranke koju vodi čovek za koga je dokazano da je učestvovao u međunarodnoj korupciji i koga, kao da je Osama bin Laden, pokojni, ili kao da je, ne znam, međunarodni terorista, potražuje američki kongres. Oni pričaju o tome, kao što ovde pričaju poslanici za koje je dokazano da su osuđeni za korupciju? Valjda postoje neki sudovi? Ti sudovi treba da donose odluke da li je neko za nešto kriv ili ne.

Da ne govorim o tome da pojedinim poslanicima ovde poslaničko mesto služi da bi se krili od suda, jer ima i toga. Ima onih koji izbegavaju, sede svaki dan ovde u Skupštini, ali sud ne može da im uruči poziv, kad nekoga okleveću. Ne nas koji smo ovde ministri ili druge poslanike, jer to je, kako da kažem, deo političke borbe, ja kao što se ne ljutim na onog prethodnika, jer on stvarno od više od toga ne može, ne ljutim se ni na njih, nego neke druge ljude koje kleveću. Kada ih neko tuži, oni beže od suda. Ne zna se gde je Narodna skupština? Ne zna se gde je Trg Nikole Pašića? Ne može poziv da im se uruči?

E, sada, nikada niko Srbiju nije obrukao kao što je obrukao tadašnji ministar spoljnih poslova i niko nije napravio više štete Srbiji kada je u pitanju Kosovo i Metohija kao tadašnji ministar spoljnih poslova. Ja neću da kažem da je to izdaja, jer nemam pravo da to da kažem, ali ću reći da je to glupost nad glupostima, da zaista gluplje ne može da bude.

PREDSEDNIK: Hvala.

Gospodine Pejoviću, izvolite.

DUŠKO PEJOVOĆ: Hvala, predsedniče.

Ukratko, ja nisam poneo Izveštaj taj o kome govorite, ali sam poneo presudu suda, jer ja sam dugo u ovim oblastima, pa sam pretpostavio da ćete zaboraviti šta ste prethodni put donosili, kao što sam to doneo i na sednicu Odbora.

Sudija Snežana Sarić, datum 21.oktobar 2016. godine. To je izveštaj, on je na sajtu i dostupan je svima. To shvatam kao nešto što ste me hteli pohvaliti, kako sam oprezan, jer inače revizor treba da bude oprezan, jer znam s kim posla imam.

Drugo, kada je reč o prijavama, da li su podnete prijave. Tvrdim odgovorno sa kolegama sa kojima rukovodim u Instituciji, za sve izveštaje za sve korisnike, za sve poslove za koje je bilo osnova da se podnese prekršajna ili krivična prijava ili prijava za privredni prestup su podnesene, a ne ide podnošenje kako vi mislite da bi nekom za nešto trebalo, nego kako moji saradnici pravnici cene, a sud nam ne odbija, nego samo potvrđuje.

Evo, vidite na vašem primeru kako je sve što smo napisali… Još je to bilo davno. Šta mislite, kako smo sada tek iskusni?

Samo bih vas zamolio na kraju, nisam vas dobro čuo, da li bi mi mogli ponoviti o kakvoj je prijavi za mene reč u BiH, jer ja sam i tamo bio državni revizor i meni niko nikada ništa nije govorio, nego sam to doživeo u Beogradu kada sam trebao biti prvi put izabran i sada, kada reizbor ide, pominjete rat. Ja sam bio sa svojim narodom, ostao sam da se branim sa njime i to je moj ponos, moje učešće.

Imajte na umu da sam nosilac odlikovanja Nemanjića. Imajte na umu. Dakle, to je nešto sa čime se ponosim i ako vam to smeta, meni je jako žao, ali nisam mogao pretpostaviti da to u Beogradu smeta.

Zamolio bih vas da mi ponovite koje prijave ste mi tu naveli, jer nijednu ja nemam.

PREDSEDNIK: Hvala.

I, da uđemo u poslednji krug. Aleksić dva minuta, Jovanov dva minuta i idemo dalje.

MIROSLAV ALEKSIĆ: Što se tiče vašeg sudskog procesa, evo, samo da mi kolege, daću vam broj predmeta, pa to vi raspravite da li ste i dokle stigli sa tim procesom.

Što se tiče gospodina Vesića, kada priča o Kosovu i kada priča o bruki, gospodin Vesić treba da zna da je 1999. godine, ako je zaboravio, dezertirao za vreme rata i pobegao u Crnu Goru kod Mila Đukanovića i da 2017. godine na otvaranju Bulevara heroja sa Košara, ti isti heroji su zahtevali da se Vesić tu ne pojavi, da ih ne sramoti. To je bruka i to govori o vama.

A kada vi govorite o korupciji, takođe, ja ne znam, dobio sam neke podatke, ne mogu da stignem da ih čitam, ali piše da je notirana i ne odslužena zatvorska kazna predsednika Upravnog odbora JKP „Gradsko zelenilo“, pa onda član Nadzornog odbora kompanije „JRB“, AB INVEST, zatim nekadašnja siva eminencija fudbalskog i košarkaškog kluba „Crvena Zvezda“ i vi ste čuveni po tome da ste ostavili 50 miliona duga u KK „Crvena Zvezda“ i bežite od svih institucija ove zemlje i pričate danas nekom drugom da treba da se skloni.

Prema tome, gospodine Vesiću, da znate, pravda je spora, ali dostižna i za vas i za nas kad tad.

Maločas ste rekli – nije dobro da se radi u Srbiji. Ponavljate tu mantru, spinujete nekoliko puta. Ja ću da vas ispravim – ne, dobro je da se gradi, ali nije dobro da se krade, gospodine Vesiću.

PREDSEDNIK: Daću i vama priliku, gospodine Vesiću, pošto ste sada direktno pomenuti.

GORAN VESIĆ: Tako je. Pravda je dostižna za svakog. Najbolji dokaz ste vi koga je pravda već stigla i koji stalno beži pravde i koga ne mogu da nađu oni koji vas tuže. Recimo, više puta vas je prozivao advokat Andreja Vučića zato što se krijete i ne želite da primite poziv za sud jer ste lagali, tako da je pravda svakako dostižna.

Najviše je dostižna za Vuka Jeremića. Evo, pravda je i te kako dostižna. Stigao je da obrazlaže svoje kriminalne afere u američkom kongresu, najgluplji ministar u istoriji srpske diplomatije, čovek koji je udario pečat na nezavisnost Kosova i Metohije.

Što se tiče mog života, ja sam, gospodine, za vreme dok je vaš lider bio sve i svja u ovoj državi, propatio i više nego sam bio pod istragama različitih organa. Pokušali ste sve, niste uspeli. Ono što ste rekli je laž i kada to budete rekli negde van Skupštine, jer vas ovde štiti imunitet, ja ću vas za to tužiti, pa ćemo to da raspravimo na sudu, samo što vi bežite od suda. Vi se krijete u Narodnoj skupštini i ne primate pozive. Vama za to služi Narodna skupština.

Da konstatujemo na kraju, jedini ljudi za koje je dokazano da su osuđeni za korupciju su poslanici koji su se sada meni obraćali. Za to postoje dokazi. Jedini u ovoj zemlji, nema drugih, jedini koji beže od suda su upravo oni, a jedini koji je osuđen srpski političar, optužen za međunarodnu korupciju, za bruku Srbije, je Vuk Jeremić, jedini. Evo, to je dokaz. Jedini koji je dobio naslovnu stranu u albanskim medijima u Prištini je Vuk Jeremić i nemojte se čuditi, dobiće on i ulicu tamo, dobiće i spomenik pored Ademu Jašariju, pa zaslužan je za to, kako nije, zaslužen je koliko i Jašari.

Čovek je na međunarodnom sudu uspeo da dobije za njih presudu da njihova samoproglašena nezavisnost nije bila suprotna međunarodnom pravu. Više je zaslužan Vuk Jeremić za samoproglašenu nezavisnost Kosova od Adema Jašarija, i to je tako i ne može drugačije biti.

Prema tome, počnite da se odazivate na poziv, jer nemate izgleda sreće na sudu, uvek vas osude i uvek vas uhvate. Vi ste jedini koji je uhvaćen u ovoj zemlji.

PREDSEDNIK: Hvala.

Reč ima gospodin Jovanov. Izvolite.

MILENKO JOVANOV: Prosto, već je mnogo toga rečeno, ja zaista posle ovih egzaktnih podataka koji su izneti, iskreno rečeno, ne znam ni šta bih rekao.

Dakle, imamo predsednika stranke koga traži sud, odnosno traži američki kongres zbog korupcije, a pre toga je išao pre koju godinu da svedoči u postupku isto tako zbog korupcije, zbog Patrika Hoa. Dakle, to je predsednik stranke.

Šef poslaničke grupe je osuđen zbog kršenja zakona, znači, čuli smo sada zbog čega sve, priznao čovek sve šta je radio i kaže ponovo bi, i član poslaničke grupe koji je ležao u zatvoru zbog korupcije i onda trčao da se dogovori sa sudijom za prekršaje da odgovara prekršajno ne krivično i to je najveći problem našeg pravosuđa što je tako nešto uopšte moguće. Dakle, kada neko vidi da će krivično zaglavi, on ode, dogovori se prekršajno, prihvati prekršajnu odgovornost i onda izađe i priča ovde.

Još on drži lekcije o korupciji. On, ukrao ceo Bulevar, čoveče. I sada, to je jedna organizacija koja nama priča ovde kako se treba izboriti protiv korupcije. Vi, opet pujdate Boru. Lako vam je da pujdate Boru, on se posle uvek vadi na neuračunljivost. Nemojte, nađite nekog drugog, pa nema smisla stvarno čoveka, da se iživljavate toliko nad njim i da koristite njegovo stanje za vaše političke potrebe. Nije to u redu prema njemu. Evo, Boro, branim te, da ne bude da samo napadate. Tako je. Branim te, znači. Nemoj ti mene, molim te, da uzimaš u zaštitu i nemoj da izmišljaš. Gledam te neki dan, kaže - Milenko Jovanov je flaster za mene.

Prvo, Boro, ono što tebi treba, tebi kad bi flasteri pomagali, ti bi bio ko mumija u flasterima, ali tebi od flastera pomoći nema. I, drugo, nemoj previše da daješ sebi na važnosti. Evo, sad odgovaram Aleksiću, pa sam odgovarao Lazoviću. Znam da ti želiš da budeš u centru pažnje, ali veruj mi, nisi, veruj mi, nisi.

Tako da, ono što je suština, to je da smo danas imali prilike da čujemo kako je izgledala organizovana korupcija u jednom mestu, u kakvoj je firmi BOS dodeljivano da radi gasovod, da se ima tamo i udeo i sve ostalo i kako se zbog toga odgovara, nažalost, samo prekršajno.

Dakle, to je problem i ja vas molim da se time pozabavimo, da ovakve pojave završe tamo gde im je mesto, iza rešetaka, a ne posle da nam dođu, evo prošlo je 10 godina, mi nevini. Ali mi je drago da kaže da bi sve isto radio i to je poruka za građane. Glasajte za njih ako ponovo hoćete da ovakvi dođu na vlast, ovi što ih juri kongres, ovi što su sami priznavali kako su kršili zakon i ovi što su se dogovarali sa prekršajnim sudom da zamene krivičnu odgovornost. Hvala.

PREDSEDNIK: Hvala.

Idemo dalje.

Dejan Šulkić čeka dugo.

(Miroslav Aleksić: Replika.)

Ne, rekli smo da je poslednji krug.

Samo polako svi, da možemo da nastavimo u miru. Nema potrebe, sve je rečeno. I vi ste rekli da je nalaz revizije iz 2015. godine tačan, istinit, šta ima još da se kaže?

Dejan Šulkić, izvolite.

DEJAN ŠULKIĆ: Zahvaljujem.

Gospodine predsedniče, koleginice i kolege narodni poslanici i predstavnici izvršne vlasti, gospodine generale, predstavnici regulatornih kontrolnih tela, DRI, 26 tačaka imamo na jednoj sednici. Siguran sam da se većina prisutnih koji su izveštavali iz Skupštine danas o radu u 2021. godini neće naljutiti zato što neće biti obuhvaćeni analizom izveštaja. Ja ću se samo na jedan osvrnuti, na Izveštaj Fiskalnog saveta, ali pre toga i gospodinu Vesiću, ministru koji ispoljava na sednici jednu zavidnu radnu agilnost, ako tako mogu da kažem, mada u replici ga je gospodin Pejović možda i nadmašio, možda zato što se oseća lično povređen i ne treba da unosite emocije.

Nije problem za mene ako vaš sin radi bilo gde, i u EPS-u ili RTS-u, ali ako radi kao revizor, veoma sam zainteresovan i voleo bih da javnost zna šta je radio kao revizor i kakvi su njegovi nalazi kao internog revizora. To je daleko važnije od toga da li je vaš sin.

Gospodin Vesić, kako bih rekao, možda ne u odnosu na sve poslanike, možda u nekoj polemici sa kolegom sa kojim je bio u istoj stranci nekada, pa smo prisustvovali svojevrsnoj ostavinskoj raspravi, da i onaj ko je otišao iz kuće i onaj ko je ostao, niko ne želi da se prihvati nasleđa. I to nije tema za ovu sednicu. Mislim da to treba da se raspravi na nekom drugom mestu.

Sada, kada govorite o tome da ima onih koji nisu za to da se Srbija razvija, siguran sam da u ovoj sali niko nije protiv razvoja Srbije i vi, bez obzira što ispoljavate tu radnu agilnost, ako tako mogu da kažem, i što imate sve instrumente, evo, imaćete i usvojen sporazum o obezbeđivanju sredstava ili dela sredstava ili većeg dela sredstava, govorim o železničkom koridoru, i da imate i podršku i da će on biti izglasan, ali nekako, kako bih vam rekao, kao da vam fali podrška i opozicionih poslanika, a imate dovoljnu podršku, pretpostavljam da će glasati, pretpostavljam da ne tražite tu podršku zato što sumnjate da će većina to izglasati, tako da, mislim, i taj manir nije primeren niti ministru, niti ovoj sednici, razgovorima o ovim temama.

U svakom slučaju, postoje kritički tonovi. Vi ste u poziciji da sve znate o ovim projektima, sve znate o konstrukciji finansiranja. Govorili ste ovde o rokovima, mislim desetak godina da ste pominjali da će se sve ili neke faze završiti. Nemojte da mi zamerite, nisam taj deo propratio, ali ste pominjali neke rokove. Upoređivali ste odnos poslanika u Skupštini Kraljevine Srbije, kneževine, jel da, kraljevina je od osamdeset druge godine. I sada to uopšte nije važno. Daleko je važnije da vi tu svoju radnu agilnost i podršku koju imate i finansijsku konstrukciju usmerite da taj posao bude završen u roku, da podstičete konkurentnost koja nedostaje.

Ja pretpostavljam da na proceduru izbora izvođača nećete izgubiti mnogo vremena, s obzirom na izmenu Zakona o javnim nabavkama, s obzirom da se kod Komisije za zaštitu prava ponuđača pretpostavljam neće ni prijaviti neko da osporava taj izbor, ali dobro, pretpostavljam da to možda može da bude i najpovoljnije.

Vodite računa o kvalitetu, vodite računa o garancijama izvođača radova, jer smo bili u prilici da čujemo od ministara da li u ovoj ili prethodnoj Vladi, svejedno, ili prethodnim vladama, da se na gradilištima, dakle, direktno sa gradilišta imamo izveštavanje da se kasni sa radovima i da postrojavaju tu izvođače ili podizvođače radova. Ja pretpostavljam da postoje neke garancije bankarske, kad neko kaže – ja dobijam avans 50%, 10, 20, svejedno koliko, da ne kažem 100%, da on nema kao baš da može da radi šta hoće i koliko hoće, već da ga obavezuju i preuzeta sredstva, da ga obavezuju i rokovi, a uz to da treba kontrolisati i kvalitet radova.

Zašto vam ovo sve govorim? Sve su ovo razlozi zašto narodni poslanici koji nemaju informacije o svemu ovome o čemu vi imate i kojima raspolažete nisu spremni da daju podršku, a vi ste dužni da to sprovedete i da o tome vodite računa.

Takođe, govorili ste da od 1976. godine do 2012. godine, čini mi se, nijedan, odnosno nula kilometra ste rekli je izgrađeno, ali pretpostavljam da je nula i plaćeno. E, sad, vi vodite računa da ne bude plaćeno više kilometara nego što je urađeno. Razumete o čemu vam govorim?

Što se tiče Izveštaja Fiskalnog saveta, o njemu ću govoriti zato što nema ni vremena da se o svim izveštajima govori, ali on na neki način ima i krovni, kako bih rekao, iz mog ugla gledanja, iz našeg ugla gledanja, ima krovni značaj zato što pojedini delovi izveštaja koje smo imali prilike danas, čije obrazlaganje smo imali prilike da saslušamo, da su neki nalazi u tim izveštajima posledica nalaza i ocena koje smo mogli da pročitamo u Izveštaju Fiskalnog saveta za 2021. godinu.

Neko je pomenuo maločas da, mislim da ste vi podneli u martu 2022. godine izvešaj i sada smo, bezmalo, u martu 2023. godine, mnogo se toga izdešavalo. Mislim da ste radili u toj godini nekih 11 izveštaja, ocena u 2021. godini. U međuvremenu, šta imamo? Imamo završni račun za 2021. godinu? Pa, imamo vašu naknadnu ocenu, ako tako mogu da kažem, tog završnog računa. Dakle, nešto što nije sadržano u ovom vašem Izveštaju, jer vi ste ga podneli kada niste imali završni račun za 2021. godinu i naknadno ste sačinili ocenu.

S druge strane, usvojen je budžet za 2022. godinu. Imali smo rebalans za 2022. godinu, jedan rebalans, jel tako, krajem 2022. godine i usvojili smo budžet za 2023. godinu. Dakle, mnogo toga se izdešavalo u tom, da kažem, budžetskom životu, mnoge odluke su donete, a mi sada ne možemo da se ograničimo samo na ovaj izveštaj. Čak i predsednik Fiskalnog saveta danas u obrazlaganju izveštaja, na moju žalost ili građana Srbije, tako mogu da kažem, je rekao da neke zamerke, primedbe, kada su u pitanju ocene za 2021. godinu da se, nažalost, ponavljaju i u 2022. godini, a procenjuje se na osnovu usvojenog budžeta i u 2023. godini, osim, ne znam, oko vanrednih pomoći, to je, barem, predsednik Fiskalnog saveta rekao da ne očekuje da će ove godine biti, makar na način kako su one neselektivno isplaćivane u 2021. godini.

Sada kad govorimo o ulozi Fiskalnog saveta, na neki način, uzimajući u obzir ono što je moglo da se čuje prilikom javnog istupanja vas kao predsednika i vas kao članova Fiskalnog saveta o pojedinim izveštajima koje ste davali i ocenama koje ste davali, da smo imali poprilično oštre kritike izvršne vlasti, što, ako nije zabranjeno. Na kraju krajeva i vi ste naveli u izveštaju, ovome koji danas razmatramo, nepoštovanje od strane ministarstva, mislim da ću čak i da citiram, od strane Ministarstva finansija, Ministarstva rudarstva i energetike i, čini mi se, Kancelarije za javna ulaganja. Mislim da to piše u izveštaju, dakle, nepoštovanje.

U Zakonu o budžetskom sistemu u odredbama kojima je ustrojen Fiskalni savet, njegove nadležnosti, njegove odgovornosti itd. stoji da su državni organi dužni da dostavljaju sve informacije, izveštaje, podatke, ja sada parafraziram to, koji su od značaja za rad Saveta. Jer vi ako ne raspolažete relevantnim podacima, pogotovo ako ne raspolažete u datom trenutku, a to je takođe navedeno kao primedba u Izveštaju za 2021. godinu, da vi ne možete da sačinite ni relevantan, da kažem, pouzdan izveštaj ako ne raspolažete podacima.

S druge strane, tamo postoji jedna odredba u Zakonu o budžetskom sistemu, ukoliko vam neko ne dostavlja izveštaje ili podatke ili informacije, da se Fiskalni savet može obratiti Narodnoj skupštini. Meni nije poznato, iz Izveštaja nisam video, možda mi je promaklo, ali vi me ispravite, mislim da se niste obratili Narodnoj skupštini sa zahtevom da vam preko Vlade, odnosno ministarstava ili institucija drugih organa koji ne dostavljaju podatke da to obezbedite.

Tako da, kako bih vam rekao, ove vaše primedbe činjenično stoje, ali način na koji ih iznosite mislim da ima i određenu dozu strahopoštovanja, ne znam kako ćete to da razumete, ali to je prosto moj utisak.

Što se tiče samog budžeta Fiskalnog saveta, jedno pitanje samo imam. Tamo je došlo u nekom trenutku do prepakivanja, ako tako mogu da kažem, u budžetskom smislu, plata, sa zarada na 6.000.000 dinara u usluge po ugovoru, da su usluge po ugovoru uvećane sa 10 na, mislim, 16,5 a za toliko su umanjena sredstva za plate. Tu je čak i, mislim, za jednog radnika smanjen broj. Ako sam dobro razumeo, ovde se postavlja pitanje ako ukupno od izdvajanja za plate i doprinose i usluge po ugovoru, to je četrdesetak miliona dinara, ako je 16 miliona dinara, to četrdesetak posto izdvajate za usluge po ugovoru i ako se to svake godine ponavlja, pa, zašto se ne jačaju kapaciteti Fiskalnog saveta? Zašto to ne tražite, ako već smatrate da treba? Znate, 16 miliona u odnosu na 25, to je 63%, 65%, dakle, 2/3 u odnosu na ono što je vama dato i opredeljeno za plate i za doprinose, nek je 25 miliona dinara, na sve to 16 miliona dinara, dakle, 60 i nešto posto u odnosu na taj iznos ide na usluge po ugovoru.

Da li ste tražili da se odobri broj, pretpostavljam, da se tu angažuju stručni ljudi, stručne službe u radu Fiskalnog saveta, pa ako je to potrebno svake godine zašto ne preteže u značajnoj meri izdvajanje za plate, redovne plate, jer jedan od ciljeva zbog kojih je i osnovan Fiskalni savet zakonom jeste da se stara da fiskalna politika bude predvidiva, pa ako rad Fiskalnog saveta nije predvidiv u tom smislu, ne znam na koji način možemo da se staramo i o predvidljivosti fiskalne politike. Pored te predvidljivosti važna je i javnost rada i odgovornost. Dakle, od svega onoga zbog čega je osnovan Fiskalni savet to izdvajam.

Iz ovih ocena koje ste vi dali u Izveštaju za 2021. godinu možemo da se složimo, ako ne u potpunosti, onda u pretežnoj meri, odsustvo javnosti rada ili transparentnosti, kako vi to kažete, nepredvidljivost, takođe, posebno mislim u odnosu na tekuću budžetsku rezervu, na kazne i penale, na subvencije itd, dakle, striktno se držim onoga što ste vi naveli u izveštaju, a na kraju ću dati neku ocenu i šire od ovih ocena, neusklađenost sa fiskalnim pravilima, ne poštovanje uloge Fiskalnog saveta, dakle, kroz uskraćivanje, kašnjenje ili uskraćivanje podataka koje ste tražili i, takođe, što trošenje budžetskih sredstava u velikoj meri jeste pod oznakom poverljivo ili strogo poverljivo. Mislim da ste čak te izraze iskoristili u izveštaju.

Tekuća budžetska rezerva za više od 190 miliona evra je probijena. Penali i kazne 150 miliona evra i pri tome, ako pođemo od toga za šta se troši tekuća budžetska rezerva, dakle, ili se budžet loše planira ili se loše izvršava ili je možda i jedno i drugo. To bih isto voleo da nešto više o tome kažete i da se malo oslobodite, kako bih rekao, u toj analizi, u toj kritici.

Naravno, uz sve to iznosite i određene pozitivne ocene i nemam problem da se sa tim složim, a ne bi trebalo da ima ni ministar finansija problem da se složi i sa kritikama, kao što se slaže i sa pozitivnim ocenama.

Takođe, posebno tretirate subvencije, subvencije za otvaranje radnih mesta, kako god hoćete, kolokvijalno to se govori – subvencije stranim investitorima, mada simbolički ima tu nekih i izdvajanja i za programe domaćeg privređivanja, ako tako mogu da kažem i to nije sporno. Kada se govori o efektima, imali smo prilike i na ovoj sednici da čujemo, ali uvek se o tome govori, da neko ko postavi pitanje u vezi sa tim da je protiv zapošljavanja, da je protiv rasta BDP-a, da je protiv povoljnom spoljnotrgovinskog bilansa itd.

Dakle, da se ne opravdavam kao za izgradnju železnice, da nismo protiv toga, ali se postavlja pitanje javnosti ili transparentnosti, kako vi kažete, na koji način se određuju prioriteti, da li država Srbija unapred zna kada planira sredstva za budžet… Ne znam, 2020. godine, mislim, bilo je 10 milijardi, a 2021. godine 16 milijardi, čini mi se, ili 16,5, da su povećana za 65% izdvajanja. Da li imamo prioritete šta želimo time da postignemo? Da li kada određujemo kome ćemo dati 2.000 evra po otvaranju radnog mesta, kome ćemo dati 10 ili 50, neko će možda od prisutnih članova Vlade reći da to nije istina, umeju ovde da se iskoriste malo i slobodniji izrazi, nemojte da lupate, ne znate ništa, pa izvinite da ima izveštaja o tome, da ima podataka, da ima informacija, a ja verujem da su to, ako se pozivamo na pozitivne efekte, podaci sa kojima bi vlast volela da se pohvali, a siguran sam da bi i građani bili ponosni, a pretpostavljam da bi opozicija manje lupala, što bi neko rekao ovde.

Kada govorimo o konkurentnosti, dolazimo do toga da, neko je ovde iznosio podatke o najvećem broju javnih nabavki, najveće vrednosti. Imamo jednog ponuđača i to je nešto na šta ne treba da budemo ponosni. Treba da težimo da imamo veći broj ponuđača, da promenimo Zakon o javnim nabavkama, da izdvajamo više sredstava za javne nabavke i da ih tako koncipiramo, da i domaći ponuđači mogu da budu izvođači radova, da ne budu samo podizvođači radova i da neko uzima kajmak, a da neko cedi vodu iz suve drenovine kada su poslovi u pitanju.

Kada govorimo o konkurentnosti, ako pođemo od te činjenice, od tog podatka, dakle najveći broj javnih nabavki jeste po jedan ponuđač, onda možemo da zaključimo da u toj „konkurentnosti“, pod navodnicima, imamo vankonkurentne firme ili nadkonkurentne firme, privredna društva kojima se možda i prilagođavaju uslovi konkursa i da se na taj način eliminišu drugi ponuđači, a da su u isto vreme posle tih koji ne mogu da konkurišu kao izvođači, da su podobni da budu podizvođači radova. Dakle, imamo vankonkurentne i nadkonkurentne ili kako hoćete, konkurentne firme.

Dakle, jedna opšta ocena je da nema javnosti, da se krše pravila, da se kada su u pitanju javne nabavke i dodele ugovora sistematski tumači zakon, dakle da to tako može i da to tako treba, a sa druge strane imamo i krajnje restriktivna tumačenja.

I tu i tamo kada su u pitanju veliki problemi i kršenja zakona u oblasti javnih nabavki, tu i tamo pojavi se neki slučaj koji ugleda jutro, ali vrlo mali broj njih omrkne kada je u pitanju javnost.

Dakle, sve je dopušteno, ali nije sve na korist. Hvala što ste me saslušali.

PREDSEDNIK: Reč ima ministar Vesić.

GORAN VESIĆ: Poštovani poslaniče Šulkiću, ja reagujem onako kakve su diskusije. Vi ste imali diskusiju koja je bila civilizovana, sa uvažavanjem, žao mi je što nećete glasati za zakone koji omogućavaju da gradimo železnicu. Koliko znam, vi ste iz Velike Plane, a Velika Plana je jedna od stanica na toj pruzi, na toj trasi koju ćemo graditi. Sasvim sigurno da za građanke i građane Velike Plane će to mnogo značiti, kao i za one koji žive u Jagodini i u Paraćinu, Ćićevcu i svim onim drugima koji budu na toj trasi, zato što ja mislim da postoje neka pitanja koja nisu politička pitanja, zato što je važno napraviti brzu prugu po kičmi sever-jug i mislim da to nema zaista nikakve veze sa tim da li razmišljamo politički ovako ili onako.

Tako je, u pravu ste, ako ništa ne gradite, onda ništa i ne plaćate. To je potpuno prirodno. Videli ste i sami da mi uzimamo kredit, ukupno milijardu i 100 miliona evra od Evropske investicione banke i 550 miliona evra od Evropske banke za obnovu i razvoj. To je inače u budžetu koji je prošao ovde u Skupštini i jasno vam je da će taj tender biti međunarodni, da će biti sproveden ne po pravilima našim, već po pravilima međunarodnih institucija koje daju novac. On je vrlo transparentan i budite sigurni da će biti mnogo ponuđača, jer to je u ovom trenutku jedan od najvećih poslova kada je izgradnja železnice u Evropi. Ja ne znam u ovoj godini ni za jedan veći posao, vrednosno veći od toga i siguran sam da će se mnogo kompanija javiti, da će mnoge kompanije pokušati da učestvuju u tome.

Inače, uzgred budi rečeno, kada pričamo o domaćim izvođačima, proizvođačima, jedna od prvih stvari koje sam tražio od jednog od železničkih preduzeća „Srbija kargo“, za kupovinu vagona da se promeni kriterijumi koji su inače dali strani konsultanti, da se omogući da mogu da učestvuju i domaće kompanije, među kojima, recimo, i „Goša“ iz Smederevske Palanke, jer ako je neko uložio novac i obnovio neku fabriku, onda dajte da mu damo šansu da učestvuje. To ne znači da će pobediti, ali hajde da mu damo šansu da može da učestvuje, da može da dobije posao.

Tako da to ovaj tender ne isključuje domaće kompanije. Ja sam siguran da će tu sigurno biti i domaćih kompanija koje mogu da budu deo konzorcijuma, jer to ne znači da su podizvođači, tako da će i ova cifra koju sam pomenuo, dve milijarde i 775 miliona, ona nije konačna, odnosno ona može da bude i manja, jer videćemo na tenderu kakvu ćemo cenu dobiti.

Tako da u tom smislu zaista, nemojte da imate bilo kakvu dilemu da će to biti proces koji je javan, koji je transparentan, da će to biti međunarodni tender i da će taj posao biti uređen dobro i kvalitetno.

Ono što mislim da je važno, važno je da zaista građanke i građani Niša za 100 minuta stižu do Beograda. Možete da zamislite koliko će biti od Velike Plane do Beograda, jer to će potpuno promeniti život ljudi. Vi danas znate, sasvim sigurno svako u ovoj sali ima mnogo poznanika koji žive na relaciji Beograd – Novi Sad, ja zaista znam mnogo ljudi koji više ne koriste automobil, već idu vozom između Beograda i Novog Sada, što je potpuno normalno da će se to dešavati sutra i sa Nišom i sa drugim gradovima iz prostog razloga što će železnica to omogućiti.

Tako da u tom smislu, žao mi je što nećete glasati. Ne pada mi napamet da vas optužujem da ste vi zato protiv železnice, ali kažem, zaista mislim da postoje neki projekti koji su izvan politike i koji su značajni za čitavu zemlju. I zato je važno da mi sagradimo prugu do Niša, kao što je, neće ona biti građena 10 godina. Ja sam rekao do kraja decenije bi trebali da imamo završenu prugu, misleći ceo deo i do Preševa, pošto će se posle graditi od Niša do Preševa. U tom kraju Srbije generalno oko Niša će se zaista puno graditi. Prvo Niš – Dimitrovgrad će krenuti ove godine rekonstrukcija pruge, zatim obilaznica oko Niša, kao što sam pomenuo u svom uvodnom izlaganju. Niš – Brestovac se trenutno gradi. Kada budemo dodali i prugu dole prema Preševu, onda je potpuno jasno da će taj kraj Srbije kada je u pitanju železnički saobraćaj, da će zaista biti dosta uloženo.

Nama sada ide tender koji je inače ranije dogovoren sa takođe jednom međunarodnom institucijom, rekonstrukcija 150 pružnih prelaza. Očekujemo da će tu biti iz tog kraja, znači iz tog kraja Srbije dosta kritičnih pružnih prelaza. Nažalost, imamo ih preko hiljadu koji su kritični, ali makar da krenemo, da počnemo da uređujemo pružne prelaze, jer zaista imamo tri puta više poginulih na pružnim prelazima i na prugama nego, recimo, u zemljama EU, što je nešto čime ćemo morati da se pozabavimo.

Recimo, brzo će pred vama doći izmene i dopune, odnosno, izvinjavam se, novi zakon o bezbednosti železničkog saobraćaja, koji će podrazumevati da na svim prugama gde je brzina preko 100 kilometara, onaj ko je nosilac javnog ovlašćenja, odnosno ko je upravljač pruge, ima pravo da odredi gde će postavljati zaštitnu ogradu. Sada se zaštitna ograda postavlja samo na prugama gde se vozi 200 kilometara na čas. Nije normalno da na auto-putu imate zaštitnu ogradu, a da, recimo, kroz naseljena mesta, ako voz ide 100 ili 120 kilometara na čas nemate zaštitnu ogradu. To će ubuduće biti obaveza i kažem, trudimo se da zaista tu uradimo puno toga.

Prema tome, nemojte se brinuti za moju energiju, ja puno energije ulažem da radim, ali zaista ne mogu da ne odgovorim i potpuno razumem i mi ovde ne pripadamo jednoj političkoj stranci, svako ima svoje mišljenje i možemo i treba da imamo, moramo da imamo, kada smo već u različitim strankama, različita mišljenja na određenim pitanjima. Ne mislim da je železnica baš to pitanje, ali u redu, poštujem. U svakom slučaju, kada vas neko vređa i kada neko izmišlja onda morate da odgovorite tako što ne možete da ne budete emotivni.

Žao mi je, jer ja mislim da kada pričamo o železnici trebamo da pričamo o tome šta više možemo da izgradimo. Ja nisam rekao da od 1976. godine ništa nije izgrađeno u Srbiji da bih nekoga optuživao, jer tu je mnogo vlasti bilo, samo je činjenica da mi ni jednu prugu nismo izgradili od 1976. godine, to je tačno. Šta se tu sve dešavalo? Bilo je različitih stvari, bila je kriza osamdesetih, pa bili ratovi devedesetih, jednostavno ni jedan kilometar novoizgrađene pruge nije izgrađen od 1976. godine. Poslednja pruga koju smo izgradili bila je Beograd – Bar, koja je inače rekonstruisana od Resnika do Valjeva, to je deo od ovih rekonstruisanih pruga i sada će biti rekonstruisana od Valjeva do Vrbnice. Vrbnica je granica sa Crnom Gorom, tako da ćemo mi svoj deo pruge između Beograda i Bara rekonstruisati, te će se voziti 120 kilometara na čas i to će biti potpuna rekonstrukcija pruge. Koliko znam, Crna Gora rekonstruiše svoj deo pruge. Ne znam kada će to uspeti da završe, ali ćemo imati potpuno rekonstruisanu prugu, to je ipak značajna, u ovom trenutku, posle ove pruge Beograd – Niš – Novi Sad – Subotica, naša najznačajnija pruga.

Važno je da imamo vezu sa okolnim zemljama i da Srbija bude saobraćajno povezana. Vi koji ste iz Plane to možete najbolje da razumete, kao i drugi poslanici koji nisu iz Beograda, jer to znači život za te opštine. To znači da će doći neka fabrika, da će neko investirati novac, da će moći ljudi brže da putuju, da mogu da rade u Beogradu i da žive u Plani, što sada nije moguće, ali će sa takvom železnicom to biti moguće. Imate danas 30 polazaka dnevno između Beograda i Novog Sada. Danas ima ljudi, ja sam skoro, nemojte me držati za reč, ali mislim da su mi rekli u „Srbijavozu“ da imaju skoro dve hiljade mesečnih karata između Beograda i Novog Sada. To su ljudi koji rade u Novom Sadu, žive u Beogradu i obrnuto, jer svaki dan putuju. To će sutra moći neko ko živi u Velikoj Plani ili ko živi u Jagodini. To je suština saobraćajnog povezivanja.

Nemojte imati dilemu koja će cene biti postignute, jer biće tender i biće vrlo jasan i transparentan. Na kraju krajeva, na tako velikim tenderima se postavlja i zastupnik javnosti, odnosno, takav je zakon i svi će moći da prate šta se dešava. Budite sigurni da ćemo voditi računa da ti radovi budu urađeni kako treba, jer mi pričamo o pruzi kojom će vozovi da voze 200 km na sat. To je nešto što je važno.

Sutra će se ta pruga produžavati sigurno prema Makedoniji i Grčkoj i vi ćete sutra moći iz Velike Plane ili iz Beograda ili iz Novog Sada da stignete brzom prugom do Soluna. To su stvari koje potpuno menjaju život ljudi. Zato mislim da su ovi projekti važni za sve, da to nema nikakve veze ko kojoj političkoj stranci pripada.

PREDSEDAVAJUĆA(Sandra Božić): Zahvaljujem se gospodinu Vesiću.

Sledeći po prijavi za reč Nikola Altiparmakov, član Fiskalnog saveta.

Izvolite.

NIKOLA ALTIPARMAKOV: Hvala predsedavajuća, poštovane dame i gospod narodni poslanici, ja ću samo u najkraćim crtama u dva minuta da odgovorim na ovih par pitanja i sugestija vezano za rad Fiskalnog saveta.

Prvo, što se tiče relativno velikog učešća u budžetu Fiskalnog saveta za ugovore i radna angažovanja po pitanju ugovora naspram redovnih zarada, Zakon omogućava članovima Fiskalnog saveta da ili budu u stalnom radnom odnosu kada im se obračunavaju zarade ili da primaju naknadu zarade po osnovu ugovora. Tako da konkretno u budžetu za 2021. godinu za dva člana Fiskalnog saveta su bile budžetirane naknade, a ne zarade koje su samo bile za jednog člana Fiskalnog saveta.

Takođe, zbog tadašnjih ograničenja zapošljavanja, zbog nemogućnosti da zaposlimo neke zaposlene, to je bilo angažovano preko ugovora o delu. U međuvremenu su relaksirane mogućnosti za zapošljavanje u javnom sektoru, tako da smo mi zaposlili dva zaposlena na stalno radno vreme i trenutno je konkurs za trećeg zaposlenog. Tako da već vidite smanjenje sredstava za ugovore o delu u ovoj godini u budžetu za 2023. godinu i puno smanjenje koje ste pomenuli ćete videti u budžetu za 2024. godinu. Radi se o nekim tehnikalijama i činjenicama da je bilo ograničena mogućnost zapošljavanja novih radnika u tom periodu.

Što se tiče samog našeg rada i nekih stvari koje ste izneli u izveštaju jesmo imali neka kašnjenja u dostavljanju i omogućavanju podataka. To nisu bila toliko važna kašnjenja da bismo se mi obraćali Narodnoj skupštini. Naravno, nećemo se libiti ukoliko budemo imali problema u budućnosti sa nabavljanjem podataka, ali do sada nas to nije sprečavalo da radimo poslove iz naše nadležnosti, samo je bilo nekih delimičnih kašnjenja.

Što se tiče činjenica da se radi o našem izveštaju za 2021. godinu i promenama koje su se desile u prošloj i u ovoj godini, mislim da bi bilo prikladnije da ako treba detaljnije o tome pričamo eventualno na Odboru za finansije. Svakako jeste bilo nekih naših zamerki koje su u međuvremenu unapređene, npr. konkretno ste promenili Kancelariju za javna ulaganja koja je netransparentno iskazivala budžet nekoliko godina, sa prerastanjem u ministarstvo to je otklonjeno u budžetu za ovu godinu, i te druge stvari koje pominjali. Radi se o potrebi za većom transparentnošću u nekoliko važnih oblasti.

Jedno ste pomenuli, kazne i penale, takođe i subvencije stranim investitorima. To je potrebno unaprediti zbog transparentnosti trošenja javnih sredstava da bi vi narodni poslanici imali uvid, a drugo i nama ekonomistima to omogućava da uradimo neke detaljnije analize i da vidimo konkretno zašto Srbija za kazne i penale izdvaja preko 150 miliona evra.

Primera radi, to je više od iznosa za dečiji dodat. To je maltene jednako iznosu za dečiji dodatak i novčanu socijalnu pomoć, dakle gro naše socijalne politike, troškovi su jednaki kaznama i penalima. Detaljna analiza je prvi korak rešavanju problema, da vidimo odakle oni potiču i kako možemo da ih ograničimo u narednom periodu.

Slični primeri sa investicijama za strane investicije koje dominantno koriste strana preduzeća treba da pokušamo da damo kao odgovor kao ekonomisti da li bi ti strani investitori eventualno dolazili u Srbiju bez tih investicija, da li bi možda neke zemlje regiona uspele da preotmu te investitore nekim subvencijama koje one nude.

Mi kao ekonomisti vidimo da ima nekih indicija da možda u regionu imamo negativnu konkurenciju da svi mi ili veći broj zemalja u regionu daje te investicije, a da bi zapravo i bez tih investicija investitori i dalje dolazili u ovaj region. U tom slučaju postoji mogućnost da svi mi regionalno u zemljama regiona jednom koordinisanom politikom smanjimo budžetske troškove, a opet bez negativnih efekata na privlačenje investicija i svakako da bismo to mogli da uradimo potrebni su detaljniji podaci.

Kažem, to je nešto što nas nije ometalo u radu u prethodnom periodu i svakako stojimo na raspolaganju za neke detaljnije analize i detaljnije odgovore. Hvala.

PREDSEDAVAJUĆA: Idemo dalje.

Reč ima Marinika Tepić.

MARINIKA TEPIĆ: Zahvaljujem, predsedavajuća.

Poštovani gosti, ministri Vlade, poverenici, direktori, predstavnici, koleginice i kolege narodni poslanici, poštovani građani, ovo je naizgled trebalo da budu jedna tehnička sednica na kojoj imamo tehničku izmenu jednog zakona. Ostalo su mahom ratifikacije sporazuma, izveštaji više poverenika, izveštaj Agencije za sprečavanje korupcije, izbor direktora iste agencije, kad ispostavilo se da ovde danas imamo najneverovatnije stvari.

Prvo, izveštaj Agencije za sprečavanje korupcije je za 2021. godinu u februaru 2023. godine. Ja moram da pitam – zašto mi ovde nismo dobili i izveštaj za 2022. godinu, jer nas jako interesuje baš ova ključna godina da vidimo kako stvari stoje pre izbora i nakon izbora? Uostalom, nije valjda agencija bila raspuštena kada raspuštena i Narodna skupština? Nažalost, takav utisak se ostavlja zato što imamo Agenciju za sprečavanje korupcije koja zapravo ne postoji.

Naravno, ona je, čast pojedincima koji još uvek u njoj rade, svedena na stranačku organizaciju SNS koja služi tome da protežira i zaštiti predstavnike i ljude režima kada se nađu u prekršaju i sakrije uglavnom njihove informacije o korupciji i to je zapravo sve što imamo da kažemo o izveštaju i pravom stanju i radu Agencije za sprečavanje korupcije ili nažalost, na našu zaista veliku žalost, takozvane Agencije za sprečavanje korupcije.

Istovremeno, imamo potpuni apsurd. Imamo na delu borbu protiv onih koji se bore protiv korupcije. Imamo situaciju sa jedne strane gde će se zaštitnici korupcije nagraditi unapređivanjem i novim funkcijama, a profesionalnim borcima protiv korupcije imamo situaciju da su smenjeni ovih dana, prebačeni na druga radna mesta i da su zapravo kažnjeni.

Naime, pre samo dve nedelje je ovde u istoj ovoj sali u Narodnoj skupštini ministarka pravde, Maja Popović, glasno, strasno branila pravosudne zakone, klela se da su oni stub samostalnost tužilaštva, da će oni odagnati politički uticaj na tužioce i da će biti sablja u borbi protiv korupcije. Onda nam je ta ista ministarka danas uputila predlog za novog direktora Agencije za sprečavanje korupcije među kojima su i kandidati koji su školski primer ne samo političkog uticaja već direktnog partijskog uticaja, što je još gore, na ovu agenciju.

Mi imamo među kandidatima i dosadašnjeg direktora koji, ja moram da podsetim javnost, do dana izbora na ovu funkciju na kojoj je još uvek, bio član SNS i donator SNS, gospodin Dragan Sikimić. A onda je između ova dva ciklusa zamazivanja očiju, dakle prethodne sednice pre dve nedelje i ove današnje sednice, dogodio se zaista skandal. Baš uoči ove sednice, cela Srbija je bila uznemirena čistkom u najelitnijem i najvažnijem Javnom tužilaštvu u Srbiji. U Višem javnom tužilaštvu u Beogradu kada je šef ovog tužilaštva Nenad Stefanović skinuo s predmeta, smenio i prebacio u druga odeljenja, na druga radna mesta, na potpuno druge predmete, dve tužiteljke, antikorupcijske tužiteljke Bojanu Savović i Jasminu Paunović, inače obe su radile na jednom od najkompleksnijih predmeta do sada, to je slučaj EPS. Jedna se bavila korupcijom u EPS-u, druga pranjem novca i obe su u istom danu, nakon hapšenja šestoro optuženih za koje je Bojana Savović dala nalog da se izvrši hapšenje, smenjene. Skinute sa slučaja, prebačene u drugo odeljenje i to je razlog zašto kažem da mi na delu imamo borbu protiv onih koji se bore za sprečavanje korupcije.

Sada što je najgore, naravno da ne možemo da se otmemo utisku da su dve tužiteljke, antikorupcijske, vrhunske tužiteljke smenjene upravo da se ne bi rešio slučaj korupcije i pranje para u EPS-u. I umesto da takvi pravni eksperti kao što su ove tužiteljke budu na čelu Agencije za sprečavanje korupcije sa svojim tužilačkim timom, sa svojom tužilačkom policijom u kojoj će biti pravni-finansijski eksperti, tačno onako kako je to radila antikorupcijska čuvena već tužiteljka u Rumuniji Laura Keveši, jer je na čelu njihove Agencije za sprečavanje korupcije bila tužiteljka sa tužilačkim timom, a ne aparatček neki koji je pretvorio kažem, Agenciju za sprečavanje korupcije, nažalost za loše postavljenim sistemom, samo produženu ruku SNS.

Da stvar bude gora, šef Višeg javnog tužilaštva Nenad Stefanović je za obe smenjene tužiteljke juče, slagao da je to učinio na njihov lični zahtev i zato što se odugovlačilo sa predmetima. Obe su ga demantovale. Bojana Savović prva. Dakle, demantovale šefa Višeg javnog tužilaštva da je prebačena na lični zahtev. I umesto da ovakve tužiteljke budu čuvane, da budu nagrađene, da sutra budu naše Laure Keveši, žene su kažnjene, žene su smenjene, prebačene ponoviću u potpuno druga odeljenja, skinute sa dosadašnjih svojih predmeta iako su mesecima, čak i više od godinu dana radile na ovom slučaju EPS-a i sada su njihovi predmeti dati drugim tužiocima. Logično se nameće zaključak tužiocima koji neće postavljati nezgodna pitanja uhapšenima. Zvuči jednostavno ali je užasavajuće zato što je ovo postao kao "modus operanti". Nažalost, ponoviću nažalost i nije neočekivano ako znamo da se radi o kadru Aleksandra Vulina.

Javna je tajna da je Nenad Stefanović postavljen na čelo Višeg tužilaštva u Beogradu tako što je sadašnji direktor BIA, eks ministar unutrašnjih poslova Aleksandar Vulin, direktno za njega lobirao. I šta je Stefanović prvo uradio kada je došao na tu funkciju? Počeo je sa unakažavanjem antikorupcijskog odeljenja. Jer od kada je on došao na čelo Višeg javnog tužilaštva u Beogradu, dogodilo se već sedam sličnih slučajeva kao što su slučajevi tužiteljki Savović i Paunović.

Molim vas za malo pažnje. Ovo je zaista skandalozno što ću sada pročitati. Smenjena je npr. i tužiteljka Nataša Pavlica koja je imala najviše predmeta o Nemanji Stajiću, donedavno prvom čoveku za ozakonjene nelegalnih objekata u Beogradu, dok je naočigled svih nas Beograd postao urbanistički monstrum. Tužiteljki Pavlici su takođe oduzeti predmeti, a ona je prebačena u opšti kriminal.

Dalje, juče smenjena Bojana Savović je osim korupcije u EPS, a po njenom nalogu su, ponoviću, pre dva dana su uhapšena šestorica zbog korupcije u EPS. Dakle, Bojana Savović je to radila i slučaj Gorana Papića bivšeg zamenika načelnika SBPOK. Tužiteljka Savović je protiv Gorana Papića podigla i optužnicu zato što je pomagao narko dileru i lagao tužioca kako bi spasio narko dilera od krize. I naravno taj predmet joj je sada takođe oduzet.

Moram takođe da napomenem govoreći o tužiteljki Savović da se radi u jednoj od najstručnijih antikorupcijskih tužiteljski sa najvećim iskustvom, koja je u odeljenju za sprečavanje korupcije od samog formiranja ovog odeljenja, dakle, pet godina i za čitavih pet godina nije imala nijednu oslobađajuću presudu u svojim predmetima. Sada, naravno kada su obe odradile najteži deo posla, a to je istraga, to su nalozi za hapšenje, hapšenja su izvršena, a one su samo sklonjene sa predmeta.

Umesto Bojane Savović, to smo saznali, ispitivanja ovih uhapšenih za EPS, obavila je Brankica Marić, koja inače radi na izmišljenoj poziciji u Višem javnom tužilaštvu i zove se prvi zamenik za korupciju. Dakle, Brankica Marić je preuzela ispitivanje uhapšenih u predmetu koji se radio više od godinu dana i sada ovde neko treba zaista da poveruje da će Brankica Marić od ujutru do uveče ili od uveče do ujutru, za 24 sata da uspešno obavi ispitivalje uhapšenih, a ovo su pripremale tužiteljke više od godinu dana, koje su skinute sa predmeta.

Nažalost, umesto ohrabrenja i nagrade borbe protiv korupcije, profesionalaca postaje ne samo trauma, nego postaje demorališuća ako tužioci ovim primerom treba da se suoče sa nekom budućom situacijom da toliko truda ulože i svoj rad, a onda samo dođe neko preko noći, prebaci vas, smeni vas, oduzme vam predmete i da nekom trećem tužiocu koji se uopšte time nije bavio.

Naravno, i ovo nije nikakva tajna, dužna sam da pomenem, o tome su mediji pisali, da i mnogi drugi tužioci u Višem javnom tužilaštvu trpe šikanu od strane Nenada Stefanovića, pa čak i pretnje da će njihovoj deci namestiti krivične prijave zato što su prijavili krađu, a zapravo oštećeni onda postali žrtve. I sve to nije bilo dovoljno, nego je Nenad Stefanović još juče slagao kao što sam rekla, da je smenu ove dve tužiteljke izvršio na lični zahtev.

Zašto je ovo važno? Zato što imamo dva paralelna sistema, Agenciju za sprečavanje korupcije koja je SNS d.o.o. i imamo Više javno tužilaštvo i ovo odeljenje antikorupcijsko koji žele da pretvore u Stefanović i Vulin u d.o.o. Zato moram da kažem ovde jasno i glasno da Nenad Stefanović nije šef Višeg javnog tužilaštva u Beogradu, već je Nenad Stefanović grobar Višeg javnog tužilaštva u Beogradu.

Još nešto na kraju važno, očekujući naravno napade Nenada Stefanovića i Višeg javnog tužilaštva, nije prvi put, bilo ih je pre nekoliko sati, želim da kažem da mi iznosimo ove informacije zato što su u interesu i javnosti i tužilaca, da bismo tužioce upravo zaštitili od ovakvih kao što je Nenad Stefanović, jer su ovo sve informacije od javnog značaja i poverenici koji su prisutni to mogu da potvrde.

Mi se nismo bavili time da li je Nenad Stefanović kockar, niti smo se bavili bilo čime iz njegovog privatnog života, ali imamo svo pravo da znamo zašto su kažnjene tužiteljke i kako je moguće da je takođe jedan od ključnih razloga to što su se obe pobunile da protiv zakonito postupaju po njegovim usmenim nalozima.

Zbog toga, mi iz poslaničke grupe Ujedinjenih ne možemo glasati za ovo što ovde pokušava da se nastavi, a to je sprečavanje borbe protiv korupcije, a kažnjavanje pravih boraca protiv korupcije. Hvala.

PREDSEDNIK: Da minuta, izvolite.

MILENKO JOVANOV: Iskreno rečeno, trudiću se da što sažetije odgovorim na ovu gomilu informacija koja je ovde izneta.

Prvo, SNS naravno apsolutno nema veze sa ovim što nas dovodi u pitanju, kao što ni Vojska nije imala veze sa marihuanom u Moroviću, jer ni marihuane nije bilo.

Ono što želim da kažem i prosto želim da građani znaju, evo neki ljudi koji su spomenuti ovde pravosudno već osuđeni, ne vodi se postupak protiv njih odavno, gotovo je, presuda je doneta 9. januara. Prvostepena 23. avgusta prošle godine, a ova konačna pravnosnažna, dakle, 9. januara. Ali, nije bitno, važno je spomenuti, ubaciti neko ime, prezime, pa neka to bude interesantno.

Šta je ono što je bitno, što građani treba da znaju, a evo i vi koji sedite ovde i slušate? Sa istim mirom u glasu, sa istim naglašavanjem određenih detalja, sa istim podvlačenjem nekih bitnih informacija, valjda da bi zvučale tačnije ili da bi dobile na težini, gospođa je govorila o tome da se na poljoprivrednom dobru u vlasništvu Vojske Srbije gaji, postoji najveća plantaža marihuane. Ispostavilo se da je tamo neka farma kokošaka ili ne znam šta već, koja služi vojsci za ishranu. Sa istim mirom, sa istom argumentacijom, sa istom pričom. Dakle, isto sve, samo druga tema.

Sa jednako istim mirom, jednako istom argumentacijom nam je čitala nalaze jednog bugarskog portala koji je pisala jedna tamo novinarka o Vojsci Srbije i namenskoj industriji, što je rezultiralo time da naša vojska, odnosno naša namenska industrija, izvinjavam se, izgubi posao vredan tri miliona dolara, a da te poslove dobiju baš bugarske kompanije. Isti mir, ista staloženost, ista mirnoća u glasu, isti pokušaj da se valjda hipnotiše on i da ga uveri da je to tačno.

Dakle, nemam nikakav problem da se ispita sve što je rečeno i da se istraži sve što je rečeno, ali da verujemo na reč onome ko je ovako masno lagao u prošlosti i nanosio štetu svojoj zemlji, pa ne pada nam na pamet.

Dakle, nema veze sa nama, nema veze sa SNS. Nikad nije došlo izvini, što kaže Đorđe Todorović, za svaku neistinu koja je bila izneta. Neće doći ni ovaj put kad se pokaže da nije tačno, ali ne prihvatam da se SNS na bilo koji način uključuje u sve ove priče i insinuacije. Hvala.

PREDSEDNIK: Hvala.

Odbor za finansije, da, pa vi.

Gospodine Arsiću, izvolite.

VEROLjUB ARSIĆ: Dame i gospodo narodni poslanici, pažljivo sam slušao neke svoje kolege iz bivšeg režima i nisam mogao da se iznenadim činjenici da oni misle da naše pamćenje ide samo možda do dva, tri dana unazad.

Ovde smo imali nekoliko jako zanimljivih debata na tu temu, pa bih ja hteo da istaknem neke stvari koje su i u ovom parlamentu tekovina SNS i Aleksandra Vučića.

Da podsetim svoje kolege iz bivšeg režima da smo samo jednom, na jednoj sednici raspravljali o izveštaju DRI, gde je najveći greh bio reprezentacija koju je potpisao Žarko Obradović, ne zato što je on prekršio zakon, nego zato što nije napisao sa kim je pojeo ćevapčiće. Takvu DRI smo nasledili. Samo jedan jedini izveštaj.

Borili smo se da ta DRI dobije svoje mesto koje zaslužuje u našem pravnom sistemu zato što je ona ta koja u naše ime i za naš račun sprovodi kontrolu načina trošenja javnih sredstava, a ovde sam doživeo da mi grof od Trstenika, valjda zbog njegovih ličnih amoniziteta, urušava ugled jedne takve institucije.

Čovek je dodelio svom tastu 700 hiljada evra i on misli da ima bilo kakvo pravo da bilo koga šta pita. I, još je ljut što je to državni revizor otkrio, što mu jeste posao. To mu jeste posao. Zato prima tu platu koju smo mu mi odredili.

Ovo što sam sada video ovde na sednici, to je isto bilo na sednici Odbora za finansije. Ista priča, ista problematika, itd. Onda se uhvatimo o izmišljene afere i kažemo – evo, gasificirano je ovoliko. Da li je to morala da dobije ta firma? Pa, dobila je na javnoj nabavci.

Kaže – pregovarački postupak. Dame i gospodo narodni poslanici, znate koliki je bio procenat pregovaračkog postupka za vreme vlasti bivšeg režima? Po godinama: 2003. godine 23% je bio pregovarački postupak. Znači, pregovara se o trošenju narodnih para kako to oni vole da kažu, bez javnog poziva. Sednu dva mangupa i na svakoj četvrtoj javnoj nabavci burazerski se dogovore ko će da dobije posao. To je bilo 2003. godine.

Pa, valjda su se osilili, 2004. godine 28%, pa 2005. godine 32% pregovarački postupak, pa svaka treća. Vrhunac je bio 2007. godine 37% sprovedenih javnih nabavki bilo je u pregovaračkom postupku. To znači da od pet javnih nabavki dve su pregovarački, burazerski postupak. Godine 2012. odnosno 2013. godine pregovarački postupak i to je vreme dolaska SNS na vlast, pada ispod 10%. Znate koliki je danas? To verovatno grof od Trstenika ne interesuje, danas je 2,7%. Ne deset puta manje, ne 11nego više od 15 puta. Takvi grofovi nama pričaju nešto o poštenju.

Moram da pitam još nešto kolege poslanike iz bivšeg režima, šta je bilo sa završnim računima para kako ste trošili? Nema, pojela maca te završne račune. Čini mi se da je 2005. godine bio poslednji podmit, 2003. godine, 2004. godine do 2012. godine nijedan jedini završni račun niste podneli Narodnoj skupštini.

Sad možete da zamislite kako je bilo Siniši Malom kad je morao da on pravi završne račune vaše vlasti. Zamislite kako je meni bilo koji sam morao za vaš završni račun? To je vama smešno, meni nije, deset godina ste krali, nije bilo završnog računa i sad se posipate pepelom i kažete, vi ste lopovi. Zato sam i rekao da vam treba predsednik Fiskalnog saveta kao što je Pavle Petrović. Vi niste nikakav autoritet. Vi ne možete za nas da budete nikakav autoritet.

Kako ste birali članove Komisije za zaštitu prava u postupcima javnih nabavki? Na tajnim sednicama? Po burazerskom principu. Kako su vam radila veća? Kako su vam radila veća u Komisije za zaštitu prava u postupcima javnih nabavki? Nema zapisnika, nema stenobeležaka, nema ničega. Predmeti su stajali po šest meseci, po osam meseci. Napravljen je bio biznis da se pojavljuje dežurni ponuđači i kažu, ako mi ne daš pare napisaću žalbu, nećeš nikad dobiti rešenje, da bi se ušlo u pregovarački postupak gde će on da dobije posao. Tako je to bilo za vreme vas. Sada raspravljamo o izveštaju DRI, mi raspravljamo o tome kako mi trošimo novac i kritikujte, nema problema, ali imajte meru bar da govorite istinu, barem istinu ako ništa drugo. Možda je drugačije gledamo, ali bar da bude istina.

Kako se birala Komisija za zaštitu prava? Rekoh, na tajnim sednicama. Ko sada bira Komisiju za zaštitu prava? Pa, Narodna skupština.

Kome je podnosila ta komisija, koju ste vi izabrali, izveštaj? Nije nikome. Da li ovde podnosi izveštaj sadašnja Komisija? Podnosi.

Pričate o Agenciji za borbu protiv korupcije? Pa, što vam je smenjena direktorka Agencije za borbu protiv korupcije? Sama sebi dodelila stan. Sama sebi ostvarila korupciju. Zorana, ne mogu da se setim prezimena.

Znači, Agencija dobila na raspolaganje jedan stan državni, sela direktorka, napisala rešenje i sama potpisala da sebi dodeljuje stan.

Sada postavljate pitanje ko je vojnik SNS-a? To je jedino što imate da kažete? A rezultati se vide. Koliko god oni vama izgledaju smešno i zanemarljivo, vide ih građani, vide ih svi.

Znači, prvo, bar malo nas udostojite da govorite istinu. Imate pravo da kritikujete. Treba da kritikujete, nemam ništa protiv, ali nemojte neistinama. Nemojte aferama.

Evo, sada je vojvoda od Meridijan… Imali ste i vojvodu od Meridijan banke, a grof od Trstenika je rekao da će predsednik Srbije nešto da potpiše. Pa, to je za 72 sata. Hoće li da se izvine kada bude video da od potpisa nema ništa? Neće, jer ima obraz debeo kao đon. Još će da nas ubeđuje ili da je potpisao ili da to nije nikada ni rekao.

Pa, onda se čudite što ne možete da preskočite više od 3%. Postavite sebi to pitanje. Jesam za to da ozbiljni političari, ozbiljne stranke budu ovde. Nemam ništa protiv da bude i tri. Nemam ništa protiv da bude i pet. Što da ne i pet da bude.

Čekajte, stanite, hoćete da budete predstavnici građana? Nemam ništa protiv i da idemo jednokružni većinski izbori, da vidiš koliko bi vas bilo tu. Tražio bih vas u tragovima. Toliko vredite među svojim biračima.

Znači, prvo, sve kolege, pogotovo mlađe, treba da znaju da jedan od poslova narodnog poslanika, nemojte da vam ovi iz bivšeg režima budu ogledalo, je da čuva nezavisnost DRI, jer je ona naš alat kojim kontrolišemo kako funkcioniše izvršna vlast.

Ovi kako su kontrolisali, to smo videli. Videli smo 17 milijardi javnog duga. Tačnije, 17,6 milijardi javnog duga 2012. godine. Nismo dobili nijedan put, nijednu bolnicu, nijednu školu, nijednu predškolsku ustanovu. Samo je nestalo 17 milijardi evra i Žarko Obradović je zbog toga dobio prekršajnu prijavu za ćevape, da biste sakrili krađu 17,6 milijardi evra.

Samo bih još jednu stvar hteo da napomenem i sa time da završim. Prvi Zakon o javnim nabavkama, koji je donela SNS, jeste bio poslanički zakon. Narodni poslanici su napisali Zakon o javnim nabavkama, što vi nikad niste smeli da uradite.

Na osnovu tog zakona prvo poglavlje je otvoreno, baš za javne nabavke, baš na osnovu zakona koji su pisali poslanici SNS i u primeni tog prvog našeg zakona u prvoj godini Fond zdravstvene zaštite uštedeo za istu količinu nabavljenih medicinskih sredstava i opreme 480 miliona evra.

Koliko ste para pokrali za 10 godina? Milijarde. I onda ćemo da pričamo o izmišljenim gasovodima? Nemojte o izmišljenim, ti postoje i oni se vide, ali mogao bih ja da pričam o stelt putevima, npr. od Vranja do Preševa, kako vam je ceo auto-put nestao.

Mislim da to može da bude jedna zanimljiva priča o tome, da je ispita DRI, da saznamo kako to strani ponuđač dobije posao, dobije sredstva i kada dobije sredstva ode u stečaj. Kako to, majku mu? Nema nikoga, nema, pojeo. Nestao ceo auto-put i onda se pojavi grof od Trstenika i traži valjda još 700 hiljada evra da mu damo da bi nas uplašio.

Imam jedno pitanje - hoće li on da vrati tih 700 hiljada evra koje je dao svom tastu?

PREDSEDNIK: Gospođo Tepić, dva minuta.

Izvolite.

MARINIKA TEPIĆ: Zahvaljujem.

Htela sam da repliciram gospodinu Jovanovu.

Vidite, ja znam da vas nervira ono čime sam se ja bavila, otkrivanjem koruptivnih dela ovog režima, ali sve o čemu sam govorila pokazalo se da je istina, pokazalo se tačno, i afera „Krušik“ i afera „Telekom“. Stigli su izveštaji Evropske komisiju, koju nadam se bar da uvažavate.

Ako ne verujete Mariniki, valjda verujete Evropskoj komisiji koja je sve to uvrstila u svoje godišnje izveštaje o Republici Srbiji.

Isto tako, Slobodan Tešić, omiljeni trgovac oružjem Srpske napredne stranke. Nakon sveta toga je ponovo stigao na međunarodnu poternicu. To su rezultati, gospodine Jovanov.

Verujte mi da će ih biti još pre ili kasnije, brže ili sporije, ali to tako ide, kao što moram isto tako da vam kažem i da nije bilo čestitih i profesionalnih policajaca kao što je policajac Milenković, ni „Jovanjica“ ne bi bila otkrivena, nego bismo i danas živeli u zabludi da se tamo gaje rotkvice, krompir, paradajz ili šta već i koju su otkrili slučajno. Slučajno.

Dakle, uvek imamo ovu vrstu napada i repliciranja i mislim da je ovo već stalna serija, da oni koji prate Skupštinu očekuju istu reakciju od vas i istu reakciju i možemo tako zauvek.

Ja vam samo kažem, ne vredi vam, pre ili kasnije, uvek se pokaže tačnim sve što sam govorila, a dobiće i sudski epilog kada i tužilaštvo i pravosuđu budu nezavisni.

Zahvaljujem.

PREDSEDNIK: Dva minuta, Milenko Jovanov.

MILENKO JOVANOV: Pokazalo se tačnim. Sve kokoške iz Morovića su potvrdile da gaje marihuanu, samo ne znam kako ste uspeli da ih razumete, njihovo kokodakanje da prevedete na verbalno izražavanje na srpskom jeziku, ali verujem da su vam potvrdile kokoške iz Morovića da su gajile marihuanu, da su pravile ne znam ni ja šta i to se pokazalo kao istina i vi bezočno nastavljate kao da ništa nije bilo i onda na jednu reč ubacite deset novih tema i sada valjda očekujete da ja...

Nemojte vikati, nema potrebe.

(Narodni poslanik Marinika Tepić dobacuje iz klupe.)

Šta da pričamo?

(Narodni poslanik Marinika Tepić dobacuje iz klupe.)

O Vojvodini?

(Narodni poslanik Marinika Tepić dobacuje iz klupe.)

Dvadeset hektara čega?

(Narodni poslanik Marinika Tepić dobacuje iz klupe.)

Sto dvadeset hektara čega? Ne čujem vas.

Čujem da mi nešto dobacujete, vidim da nešto govorite, ali niti razumem, niti imam pojma o čemu pričate, ali o Vojvodini bolje da ne ulazimo u temu, jer ćemo onda doći do Banatskih šora i svakakvih drugih varijacija na temu nekih drugih NVO, sastanaka o tome kako da se pišu projekti, kako da prođu, tako da nemojte da ulazimo u to kako se šoralo i za koje pare.

U svakom slučaju, ono što jeste tačno to je da je istina i građani to treba da znaju da su sve kokoške iz Morovića potvrdile da gaje marihuanu. Sve kokoške iz Morovića su rekle da su one uredno to posadile, da su zalivale, da su radile sve ono što treba agrotehnički da to bude…

E, sada, ne znam da li su trošile. Đorđe dobacuje – trošile. Ne znam da li su trošile. Biće da su trošili oni koji su kokoše optužile da gaje marihuanu, a ne kokoške.

Sada kaže – sve se pokazalo kao istina, i ovo vam se pokazalo kao istina, jel tako? Kokoške su se potvrdile kao istina. Pa, svaki put ću vam, naravno, odgovarati isto, jer ste vi izgubili kredibilitet onoliko puta, jer ste toliko puta uhvaćeni u neistinama, brutalnim neistinama, da je to strašno. I mislite da ćete to što ćete tako smireno, lagano, podvući neke stvari, da će to ljude da ubedi da govorite istinu.

Pa, nema potrebe, vidite, stvar je temperamenta, nije stvar onoga. Vi ste to uvežbali, pošto ljudi koji vas mnogo duže poznaju od mene kažu da vaš temperament nije ni blizu onako kako se predstavljate, ali ste dobro uvežbali i ja vam čestitam na tome. Ja da vežbam neću, to sam što sam i nema potrebe da to menjam.

Ali, u svakom slučaju, kokoške iz Morivića su najbolji dokaz vaše istine. Koliko je to tačno i sve drugo vam je tačno. Hvala.

PREDSEDNIK: Hvala.

Samo da vam kažem, proverio sam, što se tiče poslaničke grupe Dveri, vreme ovlašćenog više nije ostalo, sve je potrošio Boško Obradović danas. Tako da, imate one prijave za reč realno sutra i to je to, ništa više.

Možemo dalje.

Reč ima Snežana Paunović.

SNEŽANA PAUNOVIĆ: Hvala, predsedniče.

Uvaženi ministri, poštovani predstavnici regulatornih tela, ja imam pripremu za ovu sednicu, ali je tok sednice išao tako da mi sad već ovaj materijal manje-više i ne znači, moraću u kontra smeru od onoga što sam planirala.

Važne su tačke na dnevnom redu današnjeg zasedanja, bez obzira što smo čuli kritike i da ih je mnogo i da je to preobiman dnevni red i da on ne može da se sastavi. Međutim, neki od nas u prošlom mandatu imali prilike da sa svima razgovaraju o izveštajima i u tom mandatu, i popričamo o svim onim izazovima koji su sada iza nas, sustigli su nas neki novi. Ali, vratiću se na to.

Da bih ostala dosledna sebi, ja moram apriori da se vratim na jednu diskusiju, koja se dogodila danas u parlamentu Srbije, a mi moramo biti pre svega ljudi jedni prema drugima ako mislimo da budemo vredni pozicija koje pokrivamo.

Ja ne znam da li je u sali kolega Jahja Fehratović, ali bio ili ne bio, moja je obaveza da kažem da ko god pomisli da jednog takvog čoveka optuži da je eventualni rušilac suvereniteta i teritorijalnog integriteta Srbije, ogrešio se, ne samo o njega, nego o način na koji taj čovek doživljava ovu zemlju. Ovo pričam iz prve ruke, jer je Jahja Fehratović zajedno sa mnom ili ja zajedno sa njim 2017. godine smo se našli u Američkom kongresu, u jednom nimalo prijatnom razgovoru na temu južne srpske pokrajine, koju mi doživljavamo kao južnu srpsku pokrajinu, a oni uveliko kao nezavisnu državu, braneći da se radi o nacionalnom stavu Sjedinjenih Američkih Država, reko ne malom zvaničniku Sjedinjenih Američkih Država, da li ste upravo nekome ko je proteran sa Kosova i Metohije rekli da nema pravo da doživi kao svoju zemlju dedovinu na kojoj ima manastir iz 13. veka, vi koji pripadate naciji koja traje tek dva i po veka?

Kada na taj način neko govori u Vašingtonu o Srbiji i o Kosovu i Metohiji, onda niko nema pravo da ga šest godina posle optuži da eventualno ima nekakvu potrebu da otima delove teritorije.

Sve ovo kažem isključivo zato što moramo jedni prema drugima prvo imati respekt na bazi onoga što radimo, pa tek onda probati da iz svega što bi bilo pitko građanima Srbije napravimo priču ili političke poene.

Ne treba ni mladog kolegu Zukorlića tumačiti na način koji je pregrub u odnosu na Srbe, tim pre što se vrlo sećam diskusije njegovog oca koja se ticala Hilandara. Tada mi je bilo možda i delimično krivo, jer je ta diskusija bila toliko sažete, da ne kažem najkvalitetnija, od jednog muslimana u odnosu na sve nas koji smo veliki Srbi, nekad veći, nekad manji.

Da nastavim u tom smeru. Kritikovani ste, potpredsedniče Vlade, gospodine Vučeviću, zbog eventualnog učešća u mirovnim misijama. Onaj ko nije doživeo da ga mirovne misije zaštite možda nema svest koliko su važne. Ali, ja se sećam naročito španskog kontingenta koji je 1999. godine stigao u Metohiju, i to u onaj teži deo, ispod Bajgore, gde je možda bilo najteže za Srbe, ako uopšte na Kosovu i Metohiji može da se bilo koja teritorija sada klasifikuje da je nekome manje ili više teško.

Da nije bilo odgovornosti, pre svega, svesti tih pripadnika KFOR španskog kontingenta, žrtava bi bilo mnogo više. Ista je situacija bila i sa Italijanima u okolini Peći. To pamti otac Miljko Korićanin i, nažalost, o tome više ne može da svedoči Amfilohije Radović, ali svedoče zapisi. Znaju kako su u pratnji KFOR jednog po jednog čoveka, ako ga uspeju zateći živog, spašavali.

Tako da su mirovne misije dragocene. U njima je važno učestovati i kao čovek i kao država i ne treba to mešati sa onim što je bilo kakav rat.

Nastavlja se ta teorija o tome ko je veći, a ko manji patriota, ta teorija o tome kako će neko da brani, a neko da izda južnu srpsku pokrajinu. Ja imam jednu potrebu, a to je da o tome šta je ko u stanju da uradi možda razgovaramo sa pozicije sa koje bismo prvo imali svest šta znači sedeti prekoputa i razgovarati ne sa nekim ko ne misli isto kao vi, nego sa nekim ko vam je oteo deo teritorije i ponaša se kao da je oduvek bilo njegovo, i sve to pod patronatom onih koji su uveliko spremni da to vide kao jednu tako malu svežu državicu, bez obzira što ona to uprkos svim njihovim težnjama niti je, niti će ikada postati. Jer, tamo ne postoje ljudi koji imaju svest o tome šta je država.

Onaj ko ugrozi tuđi suverenitet, teško može da izgradi svoj, osim ako se nada da ga neko prigrli u naručje, a nisam baš sigurna da ima toliko širokih koji bi prigrlili bilo koga.

Dakle, da bismo kritikovali sve one koji su pregovarali bilo kada, pregovaraju danas, pregovaraće sutra, morali bi bar jednom da doživimo te razgovore, te pregovore, taj nivo bezobrazluka, taj nivo nemanja svesti da treba biti sagovornik, a ne neko ko je došao sa izričitim stavom koji ćete po svaku cenu da prihvatite, jer ja imam tamo nekog velikog brata.

Ako vas sa strane bilo ko kritikuje zbog takvih razgovora, onda je to vrlo lagano, onda možemo da pravimo kakvu god hoćete projekciju epiloga takvih razgovora, ali ono što ne možemo da napravimo kao projekciju, naročito ne iz parlamenta Republike Srbije, to je da je ponedeljak dan d, da je 27. dan u kome neko potpisuje ne znam kakav dokument, jer smo pre nekoliko dana u Skupštini Srbije, a onda i bezbroj puta posle toga čuli precizan stav o tome koliko je za predsednika Republike, koji će se naći za tim stolom u Briselu, važan i Ustav i Srbija i njen put, a da su razgovori u stvari prečica do mira, do izbegavanja onoga što je nečija težnja, do izbegavanja onoga da nas po svaku cenu uvuku u sukob da bi mogli, kao i sto puta pre toga, da viču da su Srbi krivi i za Prvi i za Drugi svetski rat i za balkanske ratove, da smo mi najgori od sve dece, da mi nikada nismo priznali svoje komšije, da mi ne razumemo tuđu patnju, da prosto mi ne patimo. Mi smo jedini osvajači koji godinama unazad broje samo žrtve.

I uvek mi bude teško kada se stalno vraćamo na međusobna optuživanja i transparentno pokušavamo da to prikažemo, čak i ako nas propuste svi mediji da nas ne citiraju na ovaj ili onaj način, onda mi oprobavamo sopstven sposobnosti seći, na način što sečemo svoja izlaganja i od njih pravimo istorijske teze, nesvesni da ova zgrada pamti svaki zarez i da ćemo sudu istorije biti izloženi svi, pre ili posle. Možda će nas tumačiti neki za 30 godina, možda neki za pet, možda neki neće nikad, u zavisnosti od toga kako smo radili, tako će nas i zapamtiti.

Sve je ovo dobrim delom u sklopu dnevnog reda. Ne vidim odavde da li je tu ministar Vesić, koji je govorio o investicijama zbog kojih se zadužujemo i rekao više od onoga što sam ja i pripremila i planirala.

Jeste važno reći da osporavati izgradnju i obnovu železničkog saobraćaja i unapređenje uopšte železnice kao takve u 21. veku prilično je nerazumljivo, da ne upotrebim neki teži termin, zato što i u sklopu zelene agende ima najviše smisla za drumski saobraćaj kao najveće zagađivače zamenimo železničkim, ako smo u prilici, ubrzamo te naše pruge, obnovimo ih i idemo u korak sa svim državama u okruženju.

Hoću da u svom izlaganju kao ovlašćeni predstavnik, pre svega, pohvalim Zaštitnika građana, zato što smo uradili jedan veliki posao kada smo doneli Zakon o ravnopravnosti. Vi ste tada imali jednu intervenciju i na vašu inicijativu, uneta je odredba da nezaposlena lica na osnovu neplaćenog rada u kući stiču pravo na zdravstveno osiguranje po osnovu neplaćenog rada.

Važno je da smo se u jednom trenutku, i to u mandatu koji je bezbroj puta ovde kritikovan kako je bio jednouman, jednostranački, nije radio ništa, kako god, doneli jako važne zakone koji su pomogli da uredimo možda i pomognemo najosetljivijim kategorijama društva. Da li smo završili posao? Nismo. Nažalost, i danas imamo podatke koji su zastrašujući, gledam i u Poverenicu, gledam u sve ono što se dešava na dnevnom nivou, o svim naslovima koje čitamo, o detetu koje je juče sa dve godine ubijeno, o pošastima koje nam se dešavaju i o primerima koje ne prepoznajemo opet kao sistem, znači da moramo da unapredimo ipak još nešto.

Neko je propustio da obavi svoj posao kada se dogodilo da dete bude povereno majci koja, izvesno je, niti ima zdravu svest, niti je bila u odnosu sa čovekom koji se može smatrati zdravim. A to je sve ono što direktno ugrožava državu Srbiju i nije uopšte manje važno ni od jedne jedine stope bilo kog dela teritorije Republike Srbije, što uopšte nemam nameru da to sada delim ni na centralnu, ni na severnu, ni na južnu srpsku pokrajinu, jer ih tako doživljavam.

Veliki je posao bio i pred Agencijom za energetiku, nema nikakve dileme. Sećamo se i pod kojim je pritiskom Agencija bila, kako smo razgovarali, i to kolega Arsić pamti, sa gospodinom Kopačom, vrlo neprijatno, vrlo ultimativno, vrlo naredbodavno u odnosu na Srbiju. Odbranila se i od toga Agencija za energetiku i svi ti koraci su bili teški, tim pre što se radi o dve godine kovida, pre svega, onda smo iz kovid krize ušli u svetsku krizu kao posledicu rata u Ukrajini. I u tom smislu se nisam često slagala sa gospodinom Petrovićem kog vidim, ne, u stvari, sada više nema nikog iz Fiskalnog saveta. Naporno je biti narodni poslanik. Mnogo je teže raditi ovo, nego biti u bilo kom od regulatornih tela, složićete se, ali hvala vama koji ste uporno izdržali da ceo dan budete tu i da čujete sve što imamo da kažemo.

Najlakše je nekada kritikovati, naročito sa ambicijom, da eventualno budete na nekom mestu koje vam se dopada, a nije vas zapalo. Svi imamo neke takve potrebe, možda bi se i ja menjala sa gospodinom Petrovićem, ako ni zbog čega drugog, ono isplativije je biti ono što je on, nego ono što sam ja. Ali, jako je važno reći da ova država, koja je bila izložena kovid krizi zbog koje je stao ceo svet i ništa više nije isto, nije pretrpela nikakav ne samo ekonomski poraz, nego je ostala stabilna, ostala odlučna da investira i dalje, pre svega, u infrastrukturu, koju nikada neću kritikovati kada investicije budu išle u tom smeru, jer mi je davno veliki graditelj Milutin Mrkonjić rekao da nikada ne treba kritikovati one koji grade, naročito ne puteve, zato što putevi nisu rashod, putevi su uvek prihod.

E, sada ako bismo seli i jedni druge optuživali isključivo na bazi toga što se politički ne slažemo, što ideološki pripadamo nekome, a često sedimo ovde i bez da imamo ideologiju, onda je to trošenje dragocenog vremena svih nas, trošenje dragocenog vremena građana Srbije i trošenje njihovih resursa u prazno, bez mogućnosti da se unapredi kvalitet njihovog života.

Jedan je zakon bio pred nama, i to su tehničke izmene, skoro da ga niko nije ni pomenuo, ali se radi o zakonu, koji isključivo zbog Agencije za privredne registre i prilagođavanja novom softveru, samo se pomera primena i radi se samo o datumu. Toga se naravno niko nije dotakao, jer zašto bi? Važno je da smo imali platformu da ovde kažemo sve ono što inače ne bismo naročito ako je u prajm tajmu. Ja sa manje elana verovatno govorim zbog umora, a mogla bi da kažem i da mi je manje više važno da li me svi slušate pod okolnostima da me sad u ovo zlatno vreme na nacionalnoj frekvenciji ne sluša Srbija, ali sam sigurna da će građani Srbije imati priliku da uvek čuju ono što ih zanima i da uvek ostanu imuni na zamke na koju su jednom pali i na žalost ni danas ne uspevamo da prevaziđemo recidive takvog narodnog verovanja u šargarepu koja je bila na dalekom štapu, ali su joj se ljudi nadali.

Socijalistička partija Srbije će svakako glasati za sve izveštaje, za sve predložene tačke dnevnog reda i kada je u pitanju Agencija za borbu protiv korupcije, čijeg ćemo direktora birati, sigurna sam da kakve god optužbe išle pojedinačno protiv bilo koga, ne postoji niko u Srbiji ko je ikada bio vlast da je mogao da kaže kako je u to vreme baš ta Agencija imala potpuno neutralne ljude, jer ako bih takvu rečenicu čula, onda bih imala vrlo dokaznih materijala da je političkog obračuna uvek bilo, i to kroz prizmu Agencije za borbu protiv korupcije.

Moje će kolege detaljnije u sutrašnjem danu govoriti o svim predlozima, o svim izveštajima. Trudili smo se da zaista obimne izveštaje, pre svega, pročitamo i izvučemo suštinu iz njih. Ovo je bilo ono što ovlašćeni predstavnik može da kaže, a da ne potroši svo vreme, jer čovek uvek mora da sačuva tri ili četiri minuta u kreativnom sastavu Skupštine, ko zna za šta će to zatrebati na kraju ovog plenarnog zasedanja.

PREDSEDNIK: Hvala vam.

Reč ima Zoran Tomić.

ZORAN TOMIĆ: Hvala, gospodine predsedniče.

Poštovani potpredsedniče Vlade, ministri sa saradnicima, predstavnici nezavisnih regulatornih tela, dragi građani Srbije, imali smo prilike da vidimo na koji način opozicija želi ovu Skupštinu da tretira i da je pretvori u ništa drugo do ispovedaonice „Velikog brata“, koga je inače njihov gazda tajkun doveo u Srbiju i zarad čega je jedno dečije igralište oduzeo da bi sebi uvećao prihod i profit u svoje džepove.

Takođe, imali prilike da čujemo da i dalje žele da budu i tužioci i sudije, a sada žele da budu i vi – predstavnici regulatornih tela, tako da ih pozivam svakako da kada dođe vreme da se konkuriše za te pozicije da svoje biografije dostave, pa će naravno Narodna skupština to razmatrati, kao što je urađena procedura za izbor direktora Agencije za sprečavanje korupcije, a pojedini poslanici nisu ni čitali procedure a žele ovde da komentarišu.

Elem, pred nama su jako bitne tačke dnevnog reda, jer videli smo da dok se predsednik Aleksandar Vučić bori na terenu za očuvanje Kosova i Metohije, drugi važan segment za očuvanje jeste ekonomija. Zbog toga su pred nama danas važni zakoni kojima podižemo našu infrastrukturu. Kada govorimo o železničkoj infrastrukturi, posle uspešnih radova na podizanju infrastrukture od Beograda do Novog Sada i daljih radova ka Mađarskoj dolazi na red deonica koja ide ka Nišu. Zahvaljujući ovim zajmovima i projektima, ne samo da će vozovi ići između 120 i 200 kilometara na sat i da ćemo povećati kapacitete, odnosno imaćemo veći broj koloseka, već ćemo zapravo rešiti pitanje 156 pružnih prelaza koje ste vi, gospodo, ostavili nezaštićene.

Kaže vaš predstavnik da ispadaju vozovi, pa u vaše vreme vozovi nisu ni išli, nije imalo šta da ispada sa pruga, a šta ste nam ostavili vozove koji idu 50 kilometara na sat. Sramota.

E, pa, vidite, mi ćemo podići infrastrukturu, kupili smo vozove. Vi ste naravno kritikovali zašto se kupuju, podići ćemo sada infrastrukturu i to kritikujete, ali ne brinite i tamo u onim mestima kao što je grad Niš koji ima veliki problem sa prugom koja ide kroz sam centar grada, to će se izmestiti, napraviti konačno, zaobilaznica oko Niša, tako da će se podići i nivo bezbednosti učesnika u saobraćaju.

Inače, ukupna dužina koja će se raditi kada je ovo u pitanju jeste 228 kilometara, što je za ponos. Kada dodamo na ovo inicijativu predsednika Vučića da se udvostruči iznos subvencija koje će se davati za dolazak investicija južno od Beograda, pa, zamislite koji potencijal mi konačno koristimo da uposlimo naše građane i da dalje podižemo našu ekonomiju koja je konačno bazirana na znanju.

Pa kad se krene sa rekonstrukcijom pruge ka Kruševcu, a gledajte regionalni industrijski tehnološki park baš dolazi u Kruševac, u mesto Dedina, baš pored pruge. Pa, zamislite kada napravimo i u tom delu stanicu gde će upravo korisnici tog parka moći da koriste benefite te infrastrukture.

Idemo dalje. Imamo takođe ovde predloge sporazuma kada su u pitanju naše reke i rečni transport, a imamo sa druge strane kolege poslanike koji predlažu morsku flotu. Pa, vi gospodo, niste uspeli da sačuvate ni državnu zajednicu Srbije i Crne Gore kada smo imali izlaz na more, da koristimo potencijale naše luke, a danas govorite o tome da treba da se gradi morska flota i da još zakupimo luku. Ne, bolje da kažete da zakupimo čitav grad sa lukom, gde bi naši pripadnici bili smešteni.

Jedino niste objasnili kako i odakle i od kojih para? Srećom, iz pouzdanih izvora bliskih „šabačkom admiralu“ dobili smo te makete, tako da ovo je maketa broda koji su oni planirali da bude. Inače nosio bi naziv „Šabački admiral“. Ovo je krstarica, koju su takođe ponudili. Ovo je nosač aviona, da svi vidite. Naravno, tu je i mali parobrod „Rubinštajn“ koji se inače, pogonsko gorivo je na vinjaku.

E pa vidite, dok se vi, nažalost, sprdate sa građanima Srbije i dok se trudite da pomerite teme koje su bitne za građane, mi ulažemo i zahvaljujući ovim zajmovima proširićemo kapacitete naših luka, tako da ćemo i potencijale rečnog saobraćaja koristiti.

Rešićemo i pitanje saobraćaja na reci Savi, upravo na delu gde je ušće Drine u Savu, kako bismo mogli da imamo bolju komunikaciju sa Hrvatskom. Ono što je jako bitno, Tisa koja je veliki potencijal za dalju saradnju i trgovinu sa Mađarskom, proširićemo kapacitete prevodnice, koja inače sada ima kapacitet samo jednog broda, zbog čega imate veliki utrošak i resursa i vremena kada se ovo koristi.

Onda, ono što je interesantno jeste kada govorimo i o Vojsci Srbije. Inače, sporazum koji je danas pred nama je jako važan jer, kao što je uvaženi potpredsednik Vlade rekao, učešće naših pripadnika u mirovnim misijama ne daje samo finansijske koristi za koje mi kupujemo naoružanje, već i znanje. Znate onaj „nou-hau“, koji uspemo da iz te međunarodne saradnje pokupimo i dalje prenosimo na naše pripadnike Vojske, da to koristimo i implementiramo za naše potrebe.

Jako smo ponosni što smo imali priliku u Dubaiju da vidimo i uspešnost rada naše namenske industrije, koja je zaista bila zapažena i sami ste mogli da čujete da sve što je ta naša namenska industrija ponudila već je na tržištu traženo, a vi, gospodo, ste tu namensku industriju razorili i uništili.

Imao sam lično prilike da vidim i šta ste radili u Trsteniku sa namenskom industrijom koja je podignuta upravo zahvaljujući Anđelki Atanasković, koju ovde, „grof od Trstenika“ proziva, koja je bivša ministarka privrede, a jeste žena zmaj. I danas se vratila na čelo te firme i udvostručiće uspešnost poslovanja te firme, jer ste imali prilike da čujete i od predsednika Vučića da se njihovi proizvodi i te kako traže na samom tržištu.

Znate kako, sve ovo što vi nudite, kada je u pitanju ova rečna flota zvuči kao jedna nova afera koju biste kreirali. Ja se sećam jedne interesantne afere „Satelit“ koju ste upravo vi uradili, koja je koštala građane ove zemlje 27 miliona dolara, ostali smo bez para, ostali smo bez „Satelita“ a na kraju dobili jedno 500 snimaka koji su bili neupotrebljivi, a sve pod navodom da biste zaštitili građane Srbije koji žive na Kosovu i Metohiji. Toliko o vašoj uspešnosti.

Inače, ponosni smo i na ono što se radi u Ministarstvu odbrane i Vojske Republike Srbije, sva ona reforma i obnavljanje vojske, podizanja standarda, što je započeo Aleksandar Vučić, tada kao prvi potpredsednik Vlade i ministar odbrane, što je nastavio gospodin Bratislav Gašić, a što danas radi Miloš Vučević.

Inače, čisto, evo, vidimo da grof od Trstenika je pobegao, to mu je inače manir, naspava se dobro, dođe, ispriča što ima i onda pobegne. Za njegovu informaciju, gospodin Gašić kada je došao na čelo grada Kruševca, on je u skladu sa svim zakonskim propisima potpisao taj ugovor sa kompanijom koja je uradila gasifikaciju u Kruševcu, kada su se mnogi smejali, među kojima je i primer ove žute elite. Zahvaljujući toj gasifikaciji, danas u Kruševcu imate kompanije koje rade. Imate „Valvolin“, imate „14. oktobar“ koji ponovo radi, „Trajal korporaciju“ koja proširuje svoje kapacitete. Imate „Henkel“, koja je za njih bila, zapravo, ništa drugo nego magacinski prostor, nisu želeli da komuniciraju sa njima, „Kuper tasjers“, imate i novu investiciju koja će doći u Kruševac, konfekcijsku kuću koja će zaposliti hiljadu radnika i to će biti još jedna „grinfild“ investicija u Kruševcu. Imate „Kromberg i Šubert“ i da ne pričam dalje. To su sve uspesi i politike Aleksandra Vučića i gospodina Gašića, koji su kao rezultat dobili, gle čuda, nezaposlenost u Kruševcu od 9%, a u vaše vreme do 30% je bilo nezaposlenost građana Kruševca. Četvrtog industrijskog centra bivše Jugoslavije, eto koliko ste vi sposobni.

Naravno, mi uspešne ljude, kao što je gospodin Gašić, nagrađujemo ministarskim mestima i zato je on danas i na čelu MUP-a, koje se bori protiv korupcije o kojoj vi ovde pričate i ima već rezultate na tom mestu, a vi ste vaš kadar koji je bio direktor „14. Oktobra“ i upropastio tu firmu nagradili mestom gradonačelnika na dve godine. Eto koliko ste vi sposobni.

Pričate ovde ceo dan o Kosovu i Metohiji, puna vam usta patriotizma o tome kako neko izdaje Srbiju itd. Znate kako, meni je baš drago što smo ovde imali priliku baš da prisustvujemo jednoj ispovedaonici, jer kako smo uspeli da raskrinkamo vašeg „grofa od Trstenika“, kakve je mahinacije radio, tako i je i vaš Jeremić radio mahinacije. Dobio podršku od države Srbije da bude predsednik Generalne skupštine UN, on to koristio za lične potrebe. Mislili ljudi boriće se za Kosovo i Metohiju, dobar čovek, ne, on se borio za svoj lični džep. Ova šema, ovu šemu su upravo Amerikanci napravili, oni su istražili šta je radio.

Gledajte ovo, ovo vam je mreža svih ljudi sa kojima je on radio i zapratite niz. Ako ne znate engleski, ovde piše „uhapšen“, pa pogodite ko je sledeći kada svi dokazi budu isplivali.

Inače, da, teroristi iz Prištine mu se zahvaljuju. Evo, samo da dopunim i naše uvažene ministre koji su govorili, ovo je upravo naslovnica koju su mu izdali kada je postavio ono glupo pitanje pred Međunarodnim sudom pravde za koje inače Albanci uvek stavljaju kao referencu pored Rezolucije 1244, jer jeste da u presudi kaže da će Savet bezbednosti doneti konačnu odluku, ali su oni rekli da je jednostrana proglašenost te lažne države u skladu sa svim propisima, ništa nisu, jeste, malo pročitajte bolje. To će ostati, nažalost, kao jedna od najvećih bruka i sramota Republike Srbije.

Znate šta je još interesantno između njega i „grofa od Trstenika“? Što su se obojica nudili SNS-u svojevremeno. Jedan na nacionalnom nivou, a ovaj drugi 2014. godine na lokalnom. Znate kako, SNS im je bio dobar dok je koristio i Mikiju Aleksiću dok je bio predsednik opštine Trstenik. Kada je SNS rekao da nećemo više da trpimo tvoj kriminal, napuštamo koaliciju, onda se on čovek okrenuo protiv SNS u Trsteniku i tako vam ide ta priča.

Inače, hajde malo, ja se nadam da će DRI dublje ispitati sve te malverzacije, jer kao što su, što kolega Arsić kaže, gradili „stelt“ auto-puteve, tako je on čovek snabdevao gorivom nevidljive automobile službi mesnih zajednica u Trsteniku.

Imali smo i prilike, imaćemo siguran sam prilike da vidimo druge ljude koji će ovde nas okarakterisati, etiketirati kao izdajnike i naravno predsednika Aleksandra Vučića, jer je on vaša glavna meta, jer vaša politika je „mrzim Vučića, mrzim Vučića, mrzim Vučića“ i to ćete stalno u ispovedaonicama govoriti, bilo ovde, bilo na sednicama odbora. Baš me zanima posle ponedeljka kada ne bude ništa bilo potpisano i kada se dokaže još jednom da se on lavovski borio za interese Srba na Kosovu i Metohiji, da li ćete barem ostavke podneti, da barem sačuvate nešto malo dostojanstva koje je možda u vama ostalo? Mada, posle svih ovih silnih iskustava koje smo imali prilike da čujemo, ne verujem da ima ni za crno ispod nokta.

U svakom slučaju moje kolege će tokom sutrašnje rasprave detaljnije govoriti o svim izveštajima i govoriti o predlozima zakona. Mi ćemo kao Poslanička grupa Aleksandar Vučić – Zajedno možemo sve, sve te predloge podržati, jer su upravo oni u interesu jačanja naše ekonomije koja je važna za očuvanje mira i stabilnosti u ovom regionu, dovođenje novih investitora, jačanje naše i namenske industrije i ekonomije i privrede i privatnog sektora koji će obezbediti bolji životni standard za naše građane i doprineti u borbi za očuvanje Kosova i Metohije. Hvala.

PREDSEDNIK: Hvala vam.

Prelazimo na listu prijavljenih za reč.

Milija Miletić ima reč.

(Srđan Milivojević: Bez TV prenosa?)

Molim? Šta vam treba? Treba vam TV prenos? Neka vaša koleginica kontaktira RTS, pošto je tamo zaposlena pa se raspitajte.

Milija Miletić, izvolite.

MILIJA MILETIĆ: Zahvaljujem se, doktore Orliću.

Uvaženi ministre, poštovani predsednici svih regulatornih tela, uvaženi generale, poštovani poslanici, građani Srbije ja sam Milija Miletić, dolazim iz Svrljiga. To je najlepša opština u Srbiji koja se nalazi kod grada Niša, a to je najlepši grad u Srbiji. Inače sam izabran sa Liste Aleksandar Vučić – Zajedno možemo sve, a predstavljam ovde u Skupštini Ujedinjenu seljačku stranku.

Hteo sam da kažem puno stvari vezano za železnicu, za saobraćaj i reći ću bez obzira što sada ministar nije tu, za mene kao čoveka koji živi u Svrljigu, gde je Niš centar jugoistočne Srbije, za sve nas je bitno ovaj deo kada će se raditi ta pruga, brza pruga će biti od Beograda do Niša.

Za sve nas koji tamo živimo to će biti veliki uspeh i nada da ćemo imati i brže i lakše da odemo do Beograda i Beograđani da dođu do Niša, do Svrljiga, do Stare planine, do svih tih lepota koje se tamo nalaze kod nas. Bilo bi dobro normalno i to ćemo sigurno raditi da se nastavi sa rekonstrukcijom pruge od Svrljiga prema Zaječaru, odnosno prema Prahovu jer je tamo jedan deo odrađen, rekonstruisan, ostalo nije. Velika stvar za sve nas koji tamo živimo jeste izmeštanje pruge iz Niša. To je veliki poduhvat i to će biti stvarno odlična stvar jer mislim da ćemo na taj način obezbediti sigurnost, bezbednost za svakog građanina, za sve nas koji tamo odemo, koji tamo završavamo neke poslove u Nišu.

Velika stvar jeste i to što će Niš kao centar imati mogućnost, o tome je govorio i predsednik Vučić da će sve ono što se nalazi pored Niša, okoline imati mogućnost da ima veća izdvajanja, veće subvencije, da ne kažem duplo veće subvencije za otvaranje novih radnih mesta, za upošljavanje ljudi. Ja očekujem normalno da ćemo isto tako imati mogućnost da u Svrljigu, u Beloj Palanci, u Gadičinom Hanu, u tim malim sredinama dođu investitori, da se obezbede radna mesta, jer Svrljig – Niš je kompletno odrađena, rekonstrukcija pruge kompletno odrađena. Tu vozovi mogu da idu projektovanom brzinom. Siguran sam da će imati mogućnost da železnička pruga i vozovi koji tu idu imaju i pružne radnike koji će održavati tu prugu, ti ljudi koji će biti uvek na usluzi svakome. Odradiće se i ti pružni prelazi. Kako sam malopre čuo od ministra gospodina Vesića veliki broj prelaza biće urađen. Inače, dosta prelaza koji idu od Knjaževca, Svrljiga, prema Nišu to su prelazi gde je bio veliki broj saobraćajnih nezgoda, gde su gaženi pešaci koji su bili na toj pruzi. Nadam se da će taj jedan deo tih prelaza biti urađen i na tom delu pruge.

Ove sve stvari koje su sada govorili mislim da je stvarno pozitivna stvar, ministar telekomunikacije, gospodin Mihajlo Jovanović bio je tu. Govorio je o nekim stvarima vezano za Poštu. Voleo sam i njemu da kažem neke stvari konkretno vezano za internet, za telekomunikaciju, za probleme nepostojećeg interneta koji će biti urađen u svim delovima naše Srbije, gde postoji kašnjenje za mesta kao što je put do Stare planine koji je veoma frekventan, gde su odmarališta Stare planine, na Staroj planini hotel i sve ono gde dolazi veliki broj turista jer to je nasušna potreba za internet, za taj deo što je bitno. Evo sada krenuo je i agrar.

Konačno, verujem da će Vlada Republike Srbije završiti sve ono što smo govorili i verujem i našem predsedniku Srbije ono što je on rekao. Siguran sam da će to biti za dobrobit svakog čoveka. Još jednom, poštovani, ja ću glasati za sve ove predloge, za izveštaje jer mislim da je ovo potrebno i siguran sam i verujem Vladi Republike Srbije.

PREDSEDNIK: Hvala gospodine Miletiću.

Aleksandar Olenik nije tu. Da vam kažem unapred, idemo po spisku, radićemo do 21 čas, pa sad ko je tu tu je.

Akoš Ujhelji nije tu.

Jelena Jerinić ima reč.

JELENA JERINIĆ: Zahvaljujem.

Poštovani predsedavajući, poštovani predstavnici nezavisnih državnih organa, građani i građanke Srbije, na početku podsetimo se čemu služe nezavisni državni organi i kakav je njihov odnos sa parlamentom, ko koga kritikuje i ko koga treba da kontroliše.

Nezavisni državni organi trebalo bi da budu produžena ruka parlamenta, posebno u njegovoj kontrolnoj ulozi. Narodna skupština kontroliše Vladu, a ne opslužuje je. Umesto toga nama se ovde predlaže da podržimo Vladu, eventualno da je ljubazno zamolimo da nastavi ono što već radi.

Za nas je to neprihvatljivo. Mi ne pristajemo na to i ne podržavamo Vladu. Mi tražimo odgovornost Vlade za katastrofalno upravljanje zemljom, što je za one koji žele da čitaju sadržano i u nekim od izveštaja nezavisnih državnih organa.

Dok Srbija nezaustavljivo pada na međunarodnom indeksu percepcije i korupcije trenutno je na 101 mestu, nama je direktor Agencije za sprečavanje korupcije na Odboru pričao o tome koliko je priručnika podeljeno u 2021. godini, koliko je Agencija uštedela struje. Nijednu reč nije rekao o tome šta je preduzela na sprečavanju korupcije, iako je na tu poziciju izabran kao član vaše političke stranke. Izgleda da ga sada menjate možda zbog toga što ovoga puta nije donirao dovoljno u toku predsedničke kampanje?

Pokret „Ne davimo Beograd“ nekoliko puta se obraćao Agenciji predstavkama, a dve su se odnosile na gradonačelnika Šapića. Prvi put ukazali smo na sukob interesa koji omogućava Šapiću da iz opštinskog budžeta izvlači novac preko svog vaterpolo kluba i to je očigledno svakome ko je ikada kročio na bazen „11. april“ na Novom Beogradu, ali ne i agenciji.

U drugom slučaju smo dojavili Agenciji da je Šapić, koji je tada već bio gradonačelnik, izmislio funkciju v.d. predsednika gradske opštine. Zbunjena je ostala i Agencija, jer na ovu predstavku nikad nismo dobili odgovor.

Mi nećemo glasati za zaključke kojima se Vlada podržava u merama kojima se produbljuju socijalne nejednakosti i kojima se prekomernim prikupljanjem podataka o ličnosti već oko 10.000 ljudi lišava prava na novčanu socijalnu pomoć, koja im i onako omogućava da jedva preživljavaju.

Nećemo podržati ni onu većinu koja mimo zakona zadržava Zaštitnika građana na funkciji sve dok on ne ispuni uslove za starosnu penziju. Red je da mu to učinite, jer je on toliko učinio za vas. Recimo, iako je našao da su policajci u julu 2020. godine prekoračili svoja ovlašćenja, jer je to bilo toliko očigledno, nije preporučio utvrđivanje odgovornosti bilo koga u policiji, već je samo ljubazno zamolio da to više ne rade u budućnosti.

Iako je cela Srbija videla uslove u kojima je boravilo 500 vijetnamskih radnika koji su gradili fabrika guma „Linglong“ u Zrenjaninu, Zaštitnik građana obavestio je javnost da je tamo sve bilo u redu. Isto je uradio i povodom izveštaja zaboravljene dece Srbije, o slučajevima teškog zanemarivanja u ustanovama socijalne zaštite, okrivivši roditelje i rodbinu zato što ih ne posećuju dovoljno.

Ipak, šampionski prsten Pašalić je zaslužio kada je povodom zabrinjavajućih navoda Sindikata lekara i farmaceuta Srbije da je do tada 70 lekara preminulo od kovida, izjavio: „Niko prilikom razmatranja broja preminulih lekara nije uzeo u obzir one koji su izvršili samoubistvo usled pritiska na zdravstvene sisteme.“

Iskreno, biće vam veoma teško da pronađete novog genijalca koji će zameniti gospodina Pašalića.

Zahvaljujem.

PREDSEDNIK: Danijela Nestorović. Ne.

Muamer Bačevac.

MUAMER BAČEVAC: Uvažene narodne poslanice i narodni poslanici, uvaženi ministri, predstavnici nezavisnih regulatornih tela.

Ako postoji neki oblik transporta infrastrukture koji je u prethodnim decenijama koji je bio zaista zapušten, to je svakako bila Železnica Srbije. Malo ko od nas se u prethodnim decenijama odlučivao da putuje našim železnicama, što zbog kašnjenja, što zbog stranih uslova. To je nešto što je fakat. Kao što je i činjenica da infrastruktura železnička u Srbiji doživljava trenutnu renesansu da govorimo o brzim vozovima, nešto što je evropski standard, da imamo deonice kao što je voz „Soko“ koji ide 200 km na sat i gde povezuje naša najznačajnija grada, gde se stiže praktično za manje od jednog sata, itd. To je zaista za svaku pohvalu.

Ali, železnica ne postoji samo zbog putnika. Železnica je i transportna kičma privrede jedne zemlje i zaista je jako bitno da se modernizuje i ubrza i ovaj koridor između Beograda i Niša. Ovom velikom investicijom će se omogućiti da pre svega putnici putuju jako brzo, da će voz ići preko 200 km na sat. Ono što je zaista izuzetno, što procena Evropske investicione banke kaže da će korist od rekonstrukcije imati oko dva miliona građana samo u prvoj godini nakon rekonstrukcije.

Kao što rekoh, železnica je i kičma privrede i procenjuje se da će nakon modernizacije ove pruge biti prevezeno više od devet miliona tona robe samo u prvoj godini. Na kraju, krajeva modernizacija će omogućiti bolju povezanost sa našim glavnim trgovinskim partnerima u Evropi, preko trans evropske mreže i preko Koridora „Orion – istočni Mediteran“.

Takođe, mi je od izuzetne važnosti i to što Vlada planira ulaganje u regionalnu železnicu. Nadam se da će u tom duhu uskoro doći na red i rekonstrukcija i izgradnja pruge Raška-Novi Pazar. Mi smo slušali ovde ministra koji nas je podsetio na neke istorijske momente i to da je pre 142 godine u ovoj istoj Skupštini raspravljano o potrebi za železnicom. Moram vas i ja podsetiti na neke istorijske podatke.

Godine 1875. šest godina pre rasprave u ovoj Skupštini o neophodnosti prve pruge u Srbiji, Beograd-Niš, postojala je inicijativa za izgradnju železnice koja prolazi preko Novog Pazara. Prvi razgovori o izgradnji železnice kroz Srbiju išli su u pravcu njenog povezivanja sa projektovanom turskom železnicom Solun-Skoplje, preko Kosova, odnosno Uvca do Sarajeva. Tadašnja srpska Vlada strahujući da bi železnička linija Beograd-Aleksinac omogućila Austrougarskoj da ekonomski, pa i politički ugrozi razvoj Srbije, tražila je od Porte vezu u pravcu Novog Pazara. Inicijativa je obnovljena i za vreme kraljevine Jugoslavije-SHS, ali se od nje nije dalje odmaklo.

Dalje, na ovom planu nije mnogo učinjeno, ali je više učinjeno i u Federativnoj Republici Jugoslaviji, 1949. godine počelo se uz pomoć omladinskih radnih akcija izgradnja pruge Raška-Novi Pazar. Čak su data i uspostavljeni koloseci. Lokalni list „Bratstvo“ je u feljtonima tada opisao, donosio vesti sa pruge Raška-Novi Pazar, ali nažalost nakon nekoliko godina rada došlo je do problema i stalo se sa tom izgradnjom.

Ono što je činjenica danas jeste da projekat postoji, trasa nove pruge je promenjena od strane CIP-a 2010. godine, modernizovana i generalni projekat je usvojen. Projektom je potvrđeno da se pruga gradi dolinom reke Raške, između starog i novog puta, to je nekih 20 km vitalnih za razvoj ovog kraja.

Nadam se, i žao mi je što ministar nije, jer je on dao obećanje prošle godine da će se graditi ova pruga od Raške do Novog Pazara, kao nastavak projekta rekonstrukcije koju je danas pominjao, između Stalać-Kraljevo-Rudnica. Gospodo ova pruga je od presudnog značaja za privlačenje investicija i razvoj turizma ovog kraja.

Mi nažalost u Novom Pazaru, Tutinu i Sjenici nismo imali niti jednog značajnog investitora, što nije samo nepravedno, već je i apsolutno neodrživo i što se mora u najkraćem roku promeniti. Postojanje železnice i dobra putna infrastruktura su preduslovi bilo kakvog razvoja. Izgradnja ove pruge bi bio udarac adrenalina u privredu ovog regiona.

Ono što bi meni posebno imponovalo i nadam se da će se ostvariti jeste da bi ova koalicija i ova Vlada bila upisana zlatnim slovima u istoriji stopedesetogodišnje borbe građana moga kraja za dovođenje pruge u ovaj kraj, odnosno do Novog Pazara i dalje.

Stoga, pozivam i ministra i insistiraću na ovom da se ovaj projekat koji je on obećao, o kojem je govorio i prethodni ministar Momirović, završi u što pređašnjem roku, u što bržem roku na interes razvoja i ovog dela naše zajedničke države Srbije. Hvala vam.

PREDSEDNIK: Hvala gospodine Bačevac, i vama i ostalima.

Ovim kao što smo rekli, završavamo za danas.

Nastavljamo sutra u 10.00 časova.

(Sednica je prekinuta u 21.00 časova.)